
        
            
                
            
        

    
  
    Hypotéza lásky


    Vyšlo aj v tlačovej podobe

    Ali Hazelwood


    Hypotéza lásky – e-kniha

    Mojim ženám v odboroch STEM: Kate, Caitie, Hatun a Mar.


    Per aspera ad aspera.

  


  
    


    hypotéza (podstatné meno)


    Predpoklad alebo možné vysvetlenie vychádzajúce z obmedzeného množstva dôkazov, východisko pre ďalšie bádanie.


    Príklad: Na základe dostupných informácií a doposiaľ zozbieraných dát nastoľujem hypotézu, že čím ďalej sa budem držať od lásky, tým lepšie pre mňa.

  


  
    Prológ

    Na rovinu: čo sa týka celého doktorandského štúdia, Olive bola trochu rozpoltená.


    Nie preto, že by nemala rada vedu. (Mala. Milovala vedu. Veda bola jej vášeň.) Ani pre tonu očividných varovných signálov. Bola si veľmi dobre vedomá, že upísať sa na roky nedocenených, nedostatočne platených osemdesiathodinových pracovných týždňov zrejme nebude pre jej duševné zdravie najlepšie. Že trávenie nocí lopotením sa nad laboratórnym horákom, len aby odhalila nejakú triviálnosť, zrejme nebude kľúčom k šťastiu. Že zasvätiť svoje telo a myseľ akademickým záujmom s len občasnou prestávkou na ukradnutie si nejakej tej žemle, na ktorú práve nemá zálusk nikto iný, zrejme nebude rozumná voľba.


    Bola si toho veľmi dobre vedomá, a predsa ju nič z toho netrápilo. Alebo možno aj trápilo, tak trošku, ale s tým si vedela poradiť. V zapredaní duše tomu najnotorickejšiemu a najubíjajúcejšiemu kruhu pekla (t. j. doktorandskému štúdiu) jej bránilo niečo iné. Teda, až kým ju nepozvali na prijímací pohovor na katedru biológie na Stanfordovej univerzite a nestretla toho chlapíka.


    Chlapíka, ktorý sa jej nikdy nepredstavil.


    Chlapíka, na ktorého narazila, keď sa poslepiačky dotackala na prvé vécka, čo našla.


    Chlapíka, ktorý sa jej opýtal: „Len tak zo zvedavosti, máš nejaký konkrétny dôvod, prečo plačeš v mojej umyvárni?“


    Olive zapišťala. Pokúsila sa otvoriť zaslzené oči a len ako-tak sa jej to podarilo. Všetko bolo rozmazané. Videla iba vodnatý obrys niekoho vysokého, tmavovlasého, oblečeného v čiernom a… To bolo všetko.


    „Toto… nie sú dámske toalety?“ vykoktala.


    Zaváhanie. Ticho. A potom: „Nie.“ Hlas mal hlboký. Veľmi hlboký. Vážne hlboký. Božsky hlboký.


    „Si si tým istý?“


    „Áno.“


    „Určite?“


    „Vcelku áno, keďže je to umyváreň môjho laboratória.“


    Nuž, tak na to nemala odpoveď. „Veľmi ma to mrzí. Potrebuješ…?“ Mávla rukou ku kabínke – alebo teda minimálne k miestu, kde si myslela, že sú kabínky. Oči ju pálili, aj keď ich mala zatvorené, a musela odušu žmúriť, aby štípanie zmiernila. Pokúsila sa poutierať si rukávom líca, ale jej zavinovacie šaty boli z tenkej lacnej látky, ktorá nesala ani spolovice tak dobre ako skutočná bavlna. Ach, krása chudoby.


    „Potrebujem len vyliať činidlo,“ odvetil, ale nepočula, že by sa pohol. Možno preto, že stála pred umývadlom. Alebo ju možno pokladal za nejakú čudáčku a zvažoval, že na ňu poštve školskú ochranku. To by s jej snami o doktoráte urobilo krátky proces, však? „Nepoužívame túto miestnosť ako toalety, len na vylievanie odpadu a umývanie náradia.“


    „Och, pardon. Myslela som si…“ Nemyslela. Nemyslela, ako bolo jej zvykom a prekliatím.


    „Si v poriadku?“ Musel byť vážne vysoký. Jeho hlas akoby prichádzal z výšky tak tri metre nad ňou.


    „Jasné. Prečo sa pýtaš?“


    „Pretože plačeš. V mojej umyvárni.“


    „Och, ja neplačem. No, teda, tak trochu, ale sú to len slzy, rozumieš?“


    „Nie.“


    Vzdychla si a oprela sa o stenu pokrytú obkladačkami. „To mám zo šošoviek. Sú mierne po záruke a v prvom rade nikdy neboli extra kvalitné. Prestala som vidieť. Vybrala som si ich, ale…“ Pokrčila plecami. S trochou šťastia jeho smerom. „Chvíľu trvá, kým sa to zlepší.“


    „Nasadila si si šošovky po záruke?“ zatiahol, akoby sa ho to osobne dotklo.


    „Len trošku po záruke.“


    „Čo znamená trošku?“


    „Neviem. Niekoľko rokov?“


    „Čože?“ Spoluhlásky vyslovoval ostro a precízne. Dôrazne. Príjemne.


    „Tuším len pár.“


    „Len pár rokov?“


    „To je v pohode. Záručné lehoty sú pre padavky.“


    Prenikavý zvuk – niečo ako odfrknutie. „Záručné lehoty slúžia na to, aby som ťa nenašiel plakať u seba v umyvárni.“


    Pokiaľ to nebol samotný pán Stanford, vážne by si mal tú umyváreň prestať privlastňovať.


    „To je v poriadku.“ Mávla rukou. Zagúľala by očami, keby ju tak nepálili. „To štípanie zvyčajne po pár minútach prejde.“


    „Chceš povedať, že si to neurobila prvý raz?“


    Zamračila sa. „Čo?“


    „Nasadila si šošovky po záruke.“


    „Samozrejme. Šošovky nie sú lacné.“


    „To ani oči.“


    Hm. Dobrý postreh. „Počuj, nestretli sme sa už? Možno včera večer, na večeri pre uchádzačov o doktorandské štúdium…“


    „Nie.“


    „Nebol si tam?“


    „Nie je to vyslovene moja parketa.“


    „Ani kvôli jedlu zdarma?“


    „Nestojí za zdvorilostné rozhovory.“


    Možno držal diétu, pretože ktorý doktorand by niečo také povedal? A Olive si bola istá, že je doktorand – jeho namyslený, povýšenecký tón hovoril za všetko. Takí boli všetci doktorandi: mysleli si, že sú lepší ako ostatní, pretože mali pochybné privilégium vraždiť v mene vedy vínne mušky za deväťdesiat centov na hodinu. V tom neradostnom temnom pekle menom akademická obec boli doktorandi tá najväčšia zberba, takže museli presvedčiť samých seba, že sú tí najlepší. Olive mala od klinickej psychologičky ďaleko, ale toto bol učebnicový príklad obranného mechanizmu.


    „Uchádzaš sa o miesto?“ spýtal sa.


    „Hej. Medzi budúcoročnými biológmi.“ Bože, tie oči ju tak príšerne pálili! „Čo ty?“ spýtala sa, keď si k nim pritlačila dlane.


    „Ja?“


    „Ako dlho tu už si?“


    „Tu?“ Odmlka. „Šesť rokov. Plus-mínus.“


    „Och. Takže budeš niekedy teraz končiť?“


    „Som…“


    Všimla si jeho zaváhanie a okamžite ju bodli výčitky svedomia. „Nie, nemusíš mi nič hovoriť. Prvé pravidlo doktorandského: nepýtaj sa ostatných doktorandov, ako sú na tom s dizertačkou.“


    Okamih ticha. A potom ďalší. „Áno.“


    „Prepáč.“ Želala si, aby ho videla. Sociálne interakcie boli už samy osebe dosť ťažké a môcť sa chytiť ešte menej vecí bolo to posledné, čo potrebovala. „Nechcela som znieť ako tvoji rodičia na Deň vďakyvzdania.“


    Ticho sa zasmial. „Od toho máš ďaleko.“


    „Och.“ Usmiala sa. „Máš hrozných rodičov?“


    „A ešte horšie Vďakyvzdania.“


    „To máte vy Američania za to, že ste sa odtrhli od Británie.“ Natiahla ruku smerom, kde dúfala, že zhruba stojí. „Som Olive, len tak mimochodom. Skoro ako oliva.“ Začala premýšľať, či sa práve nepredstavila odtoku, keď vtom začula, že pristúpil bližšie. Dlaň, ktorá zovrela tú jej, bola suchá, teplá a taká veľká, že by sa do nej zmestila celá jej päsť. Nebolo na ňom nič obyčajné. Výška, prsty, hlas.


    Nebolo to vyslovene nepríjemné.


    „Nie si Američanka?“ spýtal sa.


    „Kanaďanka. Počuj, ak sa náhodou budeš baviť s niekým z prijímacej komisie, mohol by si si moju šošovkovú peripetiu nechať pre seba? Asi by to na mňa ako uchádzačku nevrhlo práve najlepšie svetlo.“


    „Myslíš?“ prehodil sucho.


    Prebodla by ho pohľadom, keby mohla. Možno sa jej to celkom slušne darilo aj tak, pretože sa zasmial, vlastne len zafunel, ale Olive vedela, že je to smiech. A tak trochu sa jej páčil.


    Pustil ju a ona si uvedomila, že mu zvierala ruku. Ups.


    „Plánuješ sem nastúpiť?“ spýtal sa.


    Pokrčila plecami. „Možno mi neponúknu miesto.“ Ale s doktorkou Aslanovou, u ktorej robila pohovor, si vážne sadli. Olive koktala a mrmlala oveľa menej ako zvyčajne. Navyše mala takmer perfektné priemery. Nemať život občas padlo vhod.


    „Plánuješ sem nastúpiť, pokiaľ ti ponúknu miesto?“


    Bola by blbá, keby nie. Koniec-koncov, bola to Stanfordova univerzita s jedným z najlepších študijných programov v oblasti biológie. Alebo si to Olive minimálne navrávala, aby nemyslela na hrôzostrašnú pravdu.


    Že, pravdupovediac, bola trochu rozpoltená, čo sa týka doktorandského štúdia.


    „No… možno. Musím povedať, že hranica medzi perfektnou kariérnou voľbou a vyhodením celého života von oknom začína byť tenká.“


    „Očividne sa prikláňaš k tomu vyhadzovaniu von oknom,“ podotkol a znel, akoby sa usmieval.


    „Nie. Teda… ide o to, že…“


    „Ide o to, že…?“


    Zahryzla si do pery. „Čo ak nie som dosť dobrá?“ vyhŕkla. Prečo, bože, prečo si vylieva srdce pred týmto náhodným chlapíkom z umyvárne? A načo vlastne? Vždy keď sa o svoje pochybnosti podelila s kamošmi a so známymi, automaticky odpovedali tými istými otrepanými prázdnymi frázami. Bude to v pohode. Dokážeš to. Verím v teba. Tento chlapík určite povie to isté.


    Je to tu.


    Každú chvíľu.


    Každú sekundu…


    „Prečo po tom túžiš?“


    Eh? „Prečo… túžim po čom?“


    „Po doktoráte. Prečo ho chceš?“


    Olive si odkašľala. „Odjakživa mám činorodú myseľ a doktorandské štúdium mi poskytne ideálne prostredie ďalej ju zveľaďovať. Naučím sa tu dôležité zručnosti uplatniteľné v rôznych…“


    Odfrkol si.


    Zamračila sa. „Čo je?“


    „Necituj mi z kníh o tom, ako sa pripraviť na pohovor. Prečo chceš doktorát?“


    „Je to pravda,“ namietla, no trochu chabo. „Chcem sa stať lepšou výskumníčkou…“


    „Je to preto, že nevieš, čo iné by si robila?“


    „Nie.“


    „Pretože si si nenašla prácu v odbore?“


    „Nie, ani som si ju nehľadala.“


    „Aha,“ prehodil. Vzápätí jeho veľká rozmazaná postava pristúpila k nej a vyliala niečo do umývadla. Olive zacítila závan eugenolu, pracieho prostriedku a čistej mužskej pokožky. Zvláštne príjemná kombinácia.


    „Potrebujem viac slobody ako v práci.“


    „V akademickej obci veľa slobody mať nebudeš.“ Jeho hlas prichádzal zbližša, akoby ešte neodstúpil. „Budeš si musieť prácu financovať výskumnými grantmi, pri ktorých budeš mať absurdné množstvo konkurentov. V zamestnaní s osemhodinovou pracovnou dobou, kde slovo víkend aj niečo znamená, by si zarábala lepšie.“


    Olive sa zamračila. „Chceš ma presvedčiť, aby som to miesto odmietla? Je toto nejaká kampaň proti ľuďom nosiacim šošovky po záruke?“


    „Vôbec.“


    Počula jeho úsmev.


    „Budem ti veriť, že to bol len omyl.“


    „Nosím ich celý čas a takmer nikdy…“


    „Očividne jeden z dlhého radu omylov.“ Vzdychol si. „Ide o toto: netuším, či si dostatočne dobrá, ale kladieš si nesprávnu otázku. Akademická obec je veľa muziky za málo peňazí. Podstatné je mať dosť dobrý dôvod, prečo v nej chceš pôsobiť. Tak teda: prečo doktorát, Olive?“


    Premýšľala nad tým a premýšľala a premýšľala. A potom opatrne odpovedala: „Mám otázku. Špecifickú výskumnú otázku. Niečo, na čo chcem prísť.“ Tak. Hotovo. To bola jej odpoveď. „Niečo, pri čom sa obávam, že ak to neobjavím ja, neobjaví to nikto iný.“


    „Otázku?“


    Zacítila závan vzduchu a uvedomila si, že chlapík sa oprel o umývadlo.


    „Áno.“ Vyschlo jej v ústach. „Niečo, na čom mi záleží. A nezverila by som to nikomu inému. Pretože nikto iný sa tomu zatiaľ nevenoval. Pretože…“ Pretože sa stalo niečo zlé a ja chcem prispieť k tomu, aby sa to nestalo znova.


    Ťažké myšlienky pred neznámym človekom a navyše v temnote za zatvorenými očami. Pootvorila ich. Stále videla rozmazane, ale pálenie z veľkej časti ustúpilo. Chlapík sa na ňu pozeral. Síce bol na okrajoch rozmazaný, ale jednoznačne bol tam a trpezlivo čakal, až bude pokračovať.


    „Je to pre mňa dôležité,“ zopakovala. „Výskum, ktorý chcem robiť.“ Olive mala dvadsaťtri a bola na svete sama. Netúžila po víkendoch ani po slušnej výplate. Túžila sa vrátiť späť v čase. Túžila sa cítiť menej osamelo. Ale keďže to nebolo možné, stačí jej, ak napraví, čo sa dá.


    Prikývol, no nič nepovedal, vystrel sa a urobil niekoľko krokov k dverám. Očividne odchádzal.


    „Je to dosť dobrý dôvod na to, aby som šla na doktorandské?“ zavolala za ním. Hnevalo ju, že znie, akoby zúfalo túžila po jeho súhlase. Možno si práve prechádzala nejakou existenčnou krízou.


    Zastal a pozrel sa na ňu. „Ten najlepší.“


    Zdalo sa jej, že sa usmieva. Alebo niečo podobné.


    „Veľa šťastia na pohovore, Olive.“


    „Vďaka.“


    Bol už takmer vonku z miestnosti.


    „Možno sa budúci rok uvidíme,“ vypadlo z nej, pričom sa mierne začervenala. „Ak ma zoberú. A ty dovtedy nedoštuduješ.“


    „Možno,“ počula ho povedať.


    Vzápätí chlapík zmizol. A Olive sa nikdy nedozvedela, ako sa volal. Ale keď jej o niekoľko týždňov neskôr katedra biológie Stanfordovej univerzity ponúkla miesto, prijala ho. Bez váhania.

  


  
    Prvá kapitola

    [image: ] HYPOTÉZA: Keď dostanem na výber medzi A (mierne nepríjemná situácia) a B (kolosálna katastrofa s devastujúcimi následkami), nepochybne si vyberiem B.


    O dva roky a jedenásť mesiacov neskôr


    Na Olivinu obranu: nezdalo sa, že by tomu chlapíkovi bozk prekážal.


    Chvíľu mu trvalo, kým našiel správnu polohu, čo bolo vzhľadom na náhlosť situácie absolútne pochopiteľné. Bola to trápna, nepríjemná, strastiplná minúta, počas ktorej Olive pritláčala pery k tým jeho a zároveň sa naťahovala do výšky, čo jej špičky stačili, aby udržala ústa zarovno s jeho tvárou. Musí byť taký vysoký? Ich bozk zrejme vyzeral, akoby sa zrazili hlavami, a Olive bola čoraz nervóznejšia, že jej plán nevyjde. Jej kamoška Anh, ktorú pred pár sekundami zazrela mieriť k nim, na nich len pozrie a okamžite pochopí, že Olive a muž, s ktorým sa bozkáva, ani náhodou nie sú dvojica na rande.


    Potom sa ten mučivo pomalý okamih skončil a ten bozk… sa zmenil. Chlapík sa prudko nadýchol a trochu sklonil hlavu, takže Olive sa konečne prestala cítiť ako opica lezúca na baobab, a ruky – veľké a na klimatizovanej chodbe príjemne teplé – jej ovinul okolo pása. Posunul ich o pár centimetrov vyššie, zovrel jej hrudník a pritiahol si ju k sebe. Nie príliš blízko, nie príliš ďaleko.


    Tak akurát.


    Bola to skôr dlhá pusa, ale bola príjemná a Olive na niekoľko sekúnd zabudla na množstvo vecí vrátane skutočnosti, že sa lepí na náhodného a neznámeho chlapíka. Že sotva stihla zašepkať: „Môžem vás pobozkať, prosím?“ A vrhla sa naňho. Že to pôvodne celé spískala v nádeji, že oklame Anh, svoju najlepšiu kamošku na celom svete.


    Ale dobré bozky také bývajú: na chvíľu pri nich zabudnete na svet. Olive sa pristihla, že sa opiera o pevnú, širokú hruď, tvrdú ako skala. Prešla rukami od ostro rezanej čeľuste do prekvapivo hustých jemných vlasov a potom… potom sa počula vzdychnúť, akoby jej došiel dych, a vtedy ju to priam ovalilo, to pochopenie, že… Nie. Nie.


    Nie, nie, nie.


    Nemala by si to užívať. S náhodným chlapíkom a tak.


    Prudko sa nadýchla, odtlačila sa od neho a horúčkovito sa poobzerala po Anh. V modrastom svetle chodby pri biologických laboratóriách o jedenástej večer nebolo po jej kamoške ani stopy. Zvláštne. Olive si bola istá, že ju pred pár sekundami videla.


    Na druhej strane muž, s ktorým sa bozkávala, stál priamo pred ňou, pery mal pootvorené, hruď sa mu dvíhala a v očiach sa mu niečo zvláštne ligotalo – a to bola presne tá chvíľa, keď na ňu doľahla váha toho, čo práve spravila. Koho práve…


    No doriti.


    No… doriti.


    Pretože doktor Adam Carlsen bol vychýrený kretén.


    Tento fakt sám osebe nebol taký výnimočný, pretože každý, kto mal vyšší titul ako bakalár (Olivin prípad, bohužiaľ) a chcel si svoje miesto v akademickej obci udržať, musel byť do istej miery kretén, pričom členovia pedagogického zboru rozhodne boli na pyramíde kreténskosti na samom vrchole. Na druhej strane doktor Carlsen… bol výnimočný. Aspoň podľa toho, čo sa o ňom povrávalo.


    Bol dôvodom, prečo musel Olivin spolubývajúci Malcolm znova začať s dvoma výskumnými projektmi prakticky od nuly a pravdepodobne bude končiť o rok neskôr. Strašiak, pre ktorého sa Jeremy pred postupovou skúškou od nervov povracal. Jediný vinník, prečo polovica študentov katedry musela odložiť obhajobu záverečnej práce. Joe, ktorý kedysi chodil do Olivinho ročníka a každý štvrtkový večer ju brával na premietania rozmazaných európskych filmov s miniatúrnymi titulkami, pracoval ako výskumný asistent v Carlsenovom laboratóriu, až kým sa pred šiestimi mesiacmi nerozhodol „z istých dôvodov“ seknúť so školou. Bolo to zrejme dobré rozhodnutie, keďže väčšina Carlsenových zvyšných asistentov mala večne roztrasené ruky a často vyzerala, akoby rok nespala.


    Doktor Carlsen možno bol mladá akademická rocková hviezda a génius v oblasti biológie, ale zároveň bol krutý a prehnane kritický a spôsob jeho vyjadrovania a vystupovania jasne svedčil o tom, že sa pokladá za jediného človeka, ktorý na katedre biológie na Stanfordovej univerzite odvádza dostatočnú vedeckú prácu. Možno aj na celom svete. Bol to notoricky náladový, protivný, desivý hajzel.


    A Olive ho práve pobozkala.


    Nebola si istá, ako dlho sa ticho medzi nimi tiahlo, vedela iba, že ho prelomil on. Stál pred ňou, s tmavými očami a ešte tmavšími vlasmi pôsobil až absurdne desivo, a hľadel na ňu z výšky stoosemdesiat aj bohviekoľko centimetrov – musel byť tak o pol hlavy vyšší ako ona. Na tvári sa mu usadil zamračený výraz, ktorý spoznávala z katedrového seminára, výraz, s ktorým zvyčajne zdvíhal ruku, aby poukázal, kde konkrétne sa vraj rečník kriticky mýlil.


    Adam Carlsen. Ničiteľ výskumníckych kariér, počula raz Olive povedať svoju školiteľku.


    Nič sa nedeje. Všetko je v pohode. Totálne v pohode. Bude predstierať, že sa nič nestalo, slušne mu kývne hlavou a potom odtiaľto zdúchne. Áno, perfektný plán.


    „Vy ste ma…? Práve ste ma pobozkali?“ Znel zmätene a možno trochu zadýchane. Pery mal plné, oblé a… Bože. Pobozkala ho. Olive sa z toho, čo práve spravila, nemala ako vykrútiť.


    Ale aj tak to stálo za skúšku.


    „Nie.“


    Prekvapivo sa zdalo, že to funguje.


    „Och. Dobre.“ Carlsen prikývol a otočil sa. Vyzeral mierne dezorientovane. Prešiel po chodbe pár krokov a dorazil k fontánke s vodou, kam možno pôvodne mieril.


    Olive si začínala myslieť, že sa jej to prepečie, keď vtom zastal a so skeptickým výrazom sa otočil.


    „Ste si istá?“


    Dokelu.


    „No…“ Skryla si tvár do dlaní. „Nie je to tak, ako to vyzerá.“


    „Dobre. Len… Dobre,“ zopakoval pomaly. Hovoril hlbokým a tichým hlasom, ako keby sa začínal hnevať. Možno sa už hneval. „O čo tu ide?“


    Nemala šancu vysvetliť to. Akýkoľvek normálny človek by Olivinu situáciu pokladal za zvláštnu, ale Adam Carlsen, pre ktorého bola empatia slabá a nie silná stránka povahy, by to nikdy, naozaj nikdy nepochopil. Spustila ruky k bokom a zhlboka sa nadýchla.


    „Viete… Počujte, nechcem byť neslušná, ale vážne to nie je vaša vec.“


    Chvíľu na ňu hľadel a potom prikývol. „Áno. Samozrejme.“ Musel upadať do svojej typickej nálady, pretože z hlasu mu vyprchalo prekvapenie a znel ako zvyčajne, čiže sucho. Lakonicky. „Vrátim sa do pracovne a začnem písať sťažnosť na základe hlavy deväť.“


    Olive si uľavene vydýchla. „Dobre. To by bolo super, keďže… Počkať. Čože?“


    Naklonil hlavu. „Hlava deväť je federálny zákon, ktorý chráni pred sexuálnym obťažovaním v akademickom prostredí…“


    „Viem, čo je hlava deväť.“


    „Aha. Takže ste sa ju vedome rozhodli ignorovať.“


    „Ja… Čože? Nie. Nie, nerozhodla!“


    Pokrčil plecami. „V tom prípade som sa musel pomýliť. Musel ma obťažovať niekto iný.“


    „Obťažovať… Neobťažovala som vás.“


    „Pobozkali ste ma.“


    „Ale nie naozaj.“


    „Bez toho, aby ste ma požiadali o dovolenie.“


    „Opýtala som sa, či vás môžem pobozkať!“


    „A potom ste to spravili bez toho, aby ste počkali na moju odpoveď.“


    „Čože? Povedali ste áno.“


    „No dovoľte?“


    Zamračila sa. „Opýtala som sa, či vás môžem pobozkať, a vy ste povedali áno.“


    „To nie je pravda. Opýtali ste sa, či ma môžete pobozkať, a ja som si odfrkol.“


    „Som presvedčená, že som vás počula povedať áno.“


    Zdvihol jedno obočie a Olive sa na okamih zasnívala, že niekoho utopí. Doktora Carlsena. Seba. Obe možnosti zneli lákavo.


    „Počujte, fakt ma to mrzí. Celé to bolo divné. Nemôžeme zabudnúť, že sa to vôbec stalo?“


    Hodnú chvíľu na ňu hľadel, na ostro rezanej tvári sa mu usadil vážny výraz a tiež niečo, čo nevedela úplne rozlúštiť, pretože ju znova až príliš zamestnávali myšlienky na to, aký je brutálne vysoký a široký. Skrátka masívny. Olive bola vždy štíhla, takmer až vychudnutá, ale dievčatá merajúce stosedemdesiat centimetrov sa len málokedy cítia drobno. Aspoň kým sa neocitnú pri Adamovi Carlsenovi. Samozrejme, vedela, že je vysoký, vídavala ho na katedre alebo kráčať po areáli školy, chodievala s ním výťahom, ale nikdy sa nerozprávali. Nikdy pri sebe nestáli takto blízko.


    Až na tú chvíľu pred pár sekundami, Olive, keď si mu jazykom zašla takmer až do…


    „Je všetko v poriadku?“ spýtal sa. Znel takmer znepokojene.


    „Čože? Áno. Áno, je.“


    „Pretože,“ pokračoval pokojne, „bozkávať sa o polnoci s cudzími ľuďmi vo vedeckom laboratóriu môže byť príznakom, že nie je.“


    „Je.“


    Carlsen zamyslene prikývol. „Dobre. Očakávajte v priebehu nasledujúcich dní mail.“ Vykročil okolo nej a ona sa otočila a zakričala naňho:


    „Ani ste sa neopýtali, ako sa volám!“


    „Som si istý, že sa to dá zistiť, keďže ste na vstup do labákov po vyučovaní museli použiť svoju kartu. Dobrú noc.“


    „Počkajte!“ Načiahla sa a chytila ho za zápästie. Okamžite zastal, aj keď bolo očividné, že by sa jej mohol ľahko vytrhnúť, a vrhol významný pohľad na miesto, kde sa jej prsty dotýkali jeho pokožky – priamo pod náramkovými hodinkami, ktoré zrejme stáli polovicu jej ročného platu. Alebo celý.


    Okamžite ho pustila a o krok odstúpila. „Prepáčte, nechcela som…“


    „Ten bozk. Vysvetlite ho.“


    Olive si zahryzla do spodnej pery. Bola v riti. Musela mu to vysvetliť. „Anh Phamová…“ Obzrela sa, aby sa uistila, že Anh je naozaj preč. „Baba, ktorá prechádzala okolo. Doktorandka na katedre biológie…“


    Carlsen nedal najavo, že by Anh poznal.


    „Anh má…“ Olive si zastrčila za ucho prameň hnedých vlasov. Toto bol ten bod, v ktorom to začínalo byť trápne. Komplikované a trochu detinské. „Chodila som s jedným chalanom z katedry. S Jeremym Langleym, je ryšavý a pracuje u dok… V každom prípade, šli sme párkrát spolu von a potom som ho pozvala na Anhinu narodeninovú oslavu a oni si celkom sadli a…“


    Olive zatvorila oči. Čo pravdepodobne nebol dobrý nápad, pretože teraz sa jej na viečka premietalo, ako si jej najlepšia kamoška a chalan, s ktorým bola na rande, jeden druhého doberajú v bowlingovej hale, akoby sa poznali odjakživa, nachádzajú nekonečné témy na rozhovor, smejú sa a potom, ku koncu večera, Jeremy sleduje pohľadom každý Anhin pohyb. Bolo až bolestivo zrejmé, po ktorej z nich ide. Olive mávla rukou a pokúsila sa usmiať.


    „V skratke, keď sme sa s Jeremym rozišli, pozval von Anh. Odmietla, lebo… baby také veci robia, ale vidím, že sa jej vážne páči. Bojí sa, že mi ublíži, a bez ohľadu na to, koľkokrát jej poviem, že je to v poriadku, neverí mi.“


    Nehovoriac o tom, ako som ju minule počula nášmu kamošovi Malcolmovi povedať, že Jeremy je super, ale nikdy by ma nezradila tým, že by s ním šla von, a znela tak zronene, sklamane a neisto, vôbec nie ako rázna, večne odhodlaná Anh, na ktorú som zvyknutá.


    „Takže som klamala, že už chodím s niekým iným. Pretože Anh patrí k mojim najbližším kamošom a nikdy som nevidela, že by sa jej nejaký chalan takto páčil, a chcem pre ňu všetko dobré, čo si zaslúži, a som si istá, že ona chce to isté pre mňa, a…“ Olive sa pristihla, že tára dve na tri, a Carlsena to očividne vôbec nezaujímalo. Stíchla a prehltla, aj keď mala v ústach sucho. „Dnes večer… Povedala som jej, že som dnes večer na rande.“


    „Aha.“ Na tvári mal nerozlúštiteľný výraz.


    „Ale nie som. Takže som sa rozhodla prísť sem a robiť na experimente, ale zjavila sa tu aj Anh. Nemala tu byť. Lenže bola. Šla týmto smerom. A ja som… no… spanikárila.“ Olive si prešla rukou po tvári. „Nerozmýšľala som.“


    Carlsen nič nepovedal, ale jeho pohľad vravel všimol som si.


    „Len som ju potrebovala presvedčiť, že som na rande.“


    Prikývol. „Takže ste pobozkali prvého človeka, ktorého ste zbadali na chodbe. Dokonale logické.“


    Olive sa zaškľabila. „No, keď to poviete takto, možno to nebola moja najsvetlejšia chvíľka.“


    „Možno.“


    „Ale nie je to také zlé! Som si istá, že nás Anh videla. Bude si myslieť, že som s vami bola na rande, a s trochou šťastia si uvedomí, že pokojne môže ísť von s Jeremym, a…“ Pokrútila hlavou. „Počujte, vážne, vážne ma ten bozk mrzí.“


    „Vážne?“


    „Prosím, nepodávajte tú sťažnosť. Naozaj som si myslela, že ste povedali áno. Prisahám, že som nechcela…“


    Zrazu na ňu doľahla váha toho, čo práve spravila. Pobozkala náhodného chlapíka, chlapíka, ktorý bol zhodou okolností notoricky najhnusnejší vyučujúci na katedre biológie. Pomýlila si odfrknutie s dovolením, prakticky sa naňho vrhla v strede chodby a on na ňu teraz tak zvláštne zamyslene hľadí, je taký veľký a sústredený a stojí blízko pri nej…


    Doriti.


    Možno to bolo tým, že bolo tak neskoro. Možno to bolo tým, že poslednú kávu mala pred šestnástimi hodinami. Možno to bolo tým, že na ňu Adam Carlsen hľadel takto. Zrazu toho na ňu bolo príliš.


    „Vlastne máte absolútnu pravdu. A mňa to veľmi mrzí. Ak máte pocit, že som vás sexuálne obťažovala, mali by ste sa sťažovať, pretože je to fér. Bol to príšerný čin, a hoci som v skutočnosti nechcela… Je úplne jedno, čo som tým sledovala, podstatné je, ako to vnímate vy…“


    Sakra, sakra, sakra!


    „Ja teda pôjdem, dobre? Ďakujem a… veľmi, veľmi ma to mrzí.“ Olive sa zvrtla na podpätku a rozbehla sa po chodbe.


    „Olive!“ počula ho zakričať. „Olive, počkajte…“


    Nezastala. Prešprintovala dole schodmi na prízemie, vyletela z budovy a rozbehla sa po chodníkoch striedmo osvetleného areálu Stanfordovej univerzity, prešla okolo baby so psom na vôdzke a skupiny študentov smejúcich sa pred knižnicou. Bežala, až kým sa neocitla pred dverami svojho bytu, a len čo ich otvorila, zamierila priamo do svojej izby, dúfajúc, že sa vyhne spolubývajúcemu a komukoľvek, koho tu dnes možno má.


    Až keď sa zvalila na posteľ a zahľadela sa na fosforeskujúce hviezdičky nalepené na strope, uvedomila si, že zabudla skontrolovať svoje laboratórne myši. Zabudla si na stole počítač a niekde v labáku nechala aj sveter. A navyše jej ani len nenapadlo zastaviť sa v obchode a kúpiť Malcolmovi na zajtra ráno sľúbenú kávu.


    Doriti. To bol ale katastrofálny deň!


    Vôbec si neuvedomila, že ju doktor Adam Carlsen – vychýrený kretén – oslovil krstným menom.

  


  
    Druhá kapitola

    Olive Smithová bola talentovaná študentka v treťom ročníku doktorandského štúdia na jednej z najlepších katedier biológie v krajine, katedre, na ktorej študovalo viac než sto študentov vyšších stupňov a zdanlivo milión budúcich bakalárov. Netušila, koľko vyučujúcich na katedre pôsobí, ale vzhľadom na počet poštových schránok v miestnosti s kopírkami sa domnievala, že odhadom „priveľa“ nič nepokazí. Na základe toho dospela k záveru, že ak ju smola interagovať s Adamom Carlsenom nepostihla počas dvoch rokov pred Osudným večerom (od bozkávacieho incidentu ubehlo len niekoľko dní, ale Olive už vedela, že si bude ten piatok až do smrti pamätať ako Osudný večer), existovala reálna šanca, že by mohla doštudovať bez toho, aby sa jej s ním ešte niekedy skrížili cesty. Vlastne si bola pomerne istá, že Adam Carlsen nielenže netuší, kto je, ale zároveň to ani nebude mať chuť zisťovať, a zrejme už zabudol na všetko, čo sa stalo.


    Pokiaľ sa teda, samozrejme, katastroficky nemýli a on tú sťažnosť naozaj nepodá. V tom prípade ho zrejme predsa len uvidí, keď bude priznávať vinu pred federálnym súdom.


    Olive usúdila, že sa môže stresovať tým, koľko ju to všetko bude stáť, alebo sa môže sústrediť na naliehavejšie záležitosti. Napríklad na približne päťsto slajdov, ktoré si musí pripraviť na neurobiológiu, ktorú bude vyučovať ako pedagogická asistentka v jesennom semestri, začínajúcom sa o necelé dva týždne. Alebo na odkaz, ktorý jej ráno nechal Malcolm, že videl pod kredenc zaliezť švába, hoci mali všade po byte nastražené pasce. Prípadne na to najdôležitejšie: fakt, že vo svojom výskumnom projekte dorazila do kritického bodu a zúfalo potrebovala väčšie, výrazne lepšie vybavené laboratórium. Inak jej potenciálne prelomová a klinicky relevantná štúdia skončí schnúť na Petriho miskách v boxe na zeleninu v jej chladničke.


    Otvorila počítač s nutkaním vygúgliť si „orgány, bez ktorých sa dá žiť, a koľko si za ne pýtať“, ale zaujalo ju dvadsať nových mailov, ktoré dostala, kým mala plné ruky práce so svojimi pokusnými zvieratkami. Väčšina bola od predátorských časopisov, falošných nigérijských princov a jeden prišiel od spoločnosti vyrábajúcej lesk na pery, ktorej newsletter začala pred šiestimi rokmi odoberať, aby dostala rúž zdarma. Olive ich rýchlo označila ako prečítané, aby sa čo najskôr mohla vrátiť k experimentom, a potom si všimla, že jedna zo správ je v skutočnosti odpoveď na niečo, čo odoslala. Odpoveď od… No doriti. No doriti!


    Klikla na ňu s takou vervou, až si takmer vyvrtla ukazovák.


    Dnes, 15.15


    OD: Tom-Benton@harvard.edu


    KOMU: Olive-Smithova@stanford.edu


    PREDMET: Re: Projekt zameraný na skríning rakoviny pankreasu


    Olive,


    ten projekt sa mi páči. Zhruba o dva týždne budem na Stanfordovej. Čo keby sme sa o ňom porozprávali?


    Pekný deň!


    TB


    doc. Tom Benton, PhD.


    Katedra biologických vied, Harvardova univerzita


    Srdce jej vynechalo úder. Potom sa rozbehlo opreteky. Vzápätí takmer zastalo. A následne cítila, ako jej vo viečkach pulzuje krv, čo nemohlo byť zdravé, ale… áno. Áno! Mala záujemcu. Takmer. Pravdepodobne? Možno. Rozhodne možno. Tom Benton povedal „dobre“. Povedal, že to znie „dobre“. Muselo to byť „dobré“ znamenie, však?


    Zamračila sa, prescrollovala dole a znovu si prečítala mail, ktorý mu poslala pred niekoľkými týždňami.


    7. júla, 8.19


    OD: Olive-Smithova@stanford.edu


    KOMU: Tom-Benton@harvard.edu


    PREDMET: Projekt zameraný na skríning rakoviny pankreasu


    Vážený doktor Benton,


    volám sa Olive Smithová a som doktorandka na katedre biológie na Stanfordovej univerzite. Venujem sa výskumu zameranému na rakovinu pankreasu, predovšetkým na hľadanie neinvazívnych, cenovo dostupných detekčných nástrojov, ktoré by mohli viesť k včasnej liečbe a vyššej šanci na prežitie. Mám sľubné výsledky z práce s krvnými biomarkermi. (O mojich predbežných výsledkoch si môžete prečítať v recenzovanej štúdii, ktorú prikladám. Novšie, ešte nepublikované zistenia som prihlásila na tohtoročnú konferenciu Spoločnosti pre biologické objavy, práca zatiaľ nebola prijatá, ale prikladám na prečítanie abstrakt.) Mojím ďalším krokom bude pokračovať s dodatočnými výskumami, ktorými určím, či je moja testovacia metóda použiteľná.


    Laboratórium, v ktorom momentálne pôsobím (pod vedením doktorky Aysegul Aslanovej, ktorá o dva roky odchádza do dôchodku), nanešťastie nemá finančné zdroje a vybavenie, ktoré by mi umožnili pokračovať. Doktorka Aslanová mi odporúča nájsť si väčšie laboratórium zamerané na výskum rakoviny, v ktorom by som mohla počas nasledujúceho akademického roka zbierať potrebné dáta. Na ich analýzu a vyhodnotenie by som sa vrátila na Stanfordovu. Som veľkou fanúšičkou Vašich prác na tému rakoviny pankreasu a chcela by som sa spýtať, či by som mohla pokračovať vo svojej práci vo Vašom laboratóriu na Harvardovej.


    V prípade záujmu Vám o svojom projekte rada poviem viac.


    S pozdravom


    Olive


    Olive Smithová


    študentka doktorandského štúdia


    Katedra biológie, Stanfordova univerzita


    Ak Tom Benton, hviezda na poli výskumu rakoviny, príde na Stanfordovu a venuje Olive desať minút svojho času, mohla by ho presvedčiť, aby jej pomohol s jej výskumnou peripetiou.


    Teda… možno.


    Olive šlo robenie výskumu oveľa lepšie ako vysvetľovanie jeho dôležitosti ostatným. Vedecká komunikácia a akékoľvek vystupovanie na verejnosti boli rozhodne jej veľmi slabou stránkou. Ale dostala šancu ukázať Bentonovi svoje sľubné výsledky. Mohla by vymenovať klinické výhody svojej práce a vysvetliť, ako málo jej stačí k tomu, aby so svojím projektom zahviezdila. Potrebovala by len tiché miestečko za stolom v kútiku jeho laboratória, pár stoviek jeho laboratórnych myší a neobmedzený prístup k jeho dvadsaťmiliónovému elektrónovému mikroskopu. Benton si ani nevšimne, že je tam.


    Olive zamierila na prestávku a v duchu si pripravovala oduševnený prejav o tom, ako je ochotná používať jeho laboratóriá iba v noci a obmedziť svoju spotrebu kyslíka na menej ako päť nádychov za minútu. Naliala si šálku odstátej kávy, a keď sa otočila, zbadala, že sa na ňu niekto mračí.


    Tak strašne ňou trhlo, až sa takmer popálila.


    „Ježiši!“ Pritisla si ruku k hrudi, zhlboka sa nadýchla a zovrela svoj Scooby-Doo hrnček. „Anh… Hrozne si ma vystrašila.“


    „Olive…“


    Zlé znamenie. Anh ju nikdy nevolala Olive – nikdy, pokiaľ ju nehrešila za to, že si obhrýza nechty až do kože alebo že večeria vitamínové želé cukríky.


    „Čau! Čo si porábala…“


    „Ten večer.“


    Doriti. „… cez víkend?“


    „Doktor Carlsen.“


    Doriti, doriti, doriti. „Čo je s ním?“


    „Videla som vás spolu.“


    „Och. Vážne?“ Olivino prekvapenie znelo až bolestivo silene, dokonca aj jej vlastným ušiam. Možno sa mala na strednej prihlásiť do divadelného a nie do každého možného športového krúžku.


    „Áno. Tu na katedre.“


    „Och. Hej. Uhm, nevidela som ťa, inak by som ťa pozdravila.“


    Anh sa zamračila. „Ol… Videla som ťa. Videla som ťa s Carlsenom. A viem, že to veľmi dobre vieš, pretože sa mi vyhýbaš.“


    „Nevyhýbam.“


    Anh ju obdarila jedným zo svojich pôsobivých pohľadov hovoriacich toto ti nezožeriem. Zrejme tým istým, ktorý používala ako predsedníčka študentského senátu, prezidentka Stanfordskej asociácie žien vo vede a vedúca oddelenia aktívnej pomoci v Organizácii černošských, domorodých a nebelošských vedcov. Neexistoval boj, ktorý by Anh nevyhrala. Bola desivá a nezlomná a Olive to na nej milovala – ibaže nie práve teraz.


    „Nie? Dva dni mi neodpovedáš na správy. Inokedy si píšeme každú chvíľu.“


    Písali si. Stále. Olive si prehodila hrnček do druhej ruky, aby natiahla čas. „Mala som… veľa práce?“


    „Veľa práce?“ Anh zdvihla obočie. „S bozkávaním Carlsena?“


    „Och, hm, toto… To bol len…“


    Anh prikývla, akoby ju nabádala, nech tú vetu dopovie. Keď začalo byť zrejmé, že to Olive nespraví, Anh pokračovala namiesto nej:


    „Neuraz sa, Ol, ale bol to ten najbizarnejší bozk, aký som kedy videla.“


    Pokoj. Nepanikár. Nič nevie. Nemá to ako vedieť. „O tom pochybujem,“ bránila sa Olive chabo. „Vezmi si ten bozk dole hlavou zo Spider-Mana. Ten bol oveľa bizarnejší ako…“


    „Ol, vravela si, že budeš v ten večer na rande. Nerandíš s Carlsenom, však nie?“ Vystrúhala grimasu.


    Bolo by také ľahké priznať pravdu! Odkedy Anh a Olive nastúpili na doktorandské štúdium, spravili kopu idiotských vecí, spolu aj jednotlivo. Okamih, keď Olive spanikárila a pobozkala samotného Adama Carlsena, sa mohol stať jednou z nich, z vecí, nad ktorými sa každý týždeň smiali nad pivom a sušienkami.


    Alebo nie. Bola tu šanca, že ak sa Olive teraz prizná ku klamstvu, Anh jej už nikdy nebude veriť. Alebo nikdy nepôjde von s Jeremym. A akokoľvek sa Olive pri predstave, že jej najlepšia kamoška randí s jej bývalým, chcelo vracať, pri predstave, že jej najlepšia kamoška bude čokoľvek iné, len nie šťastná, sa jej chcelo vracať oveľa viac.


    Situácia bola depresívne jednoduchá. Olive bola na svete sama. Platilo to dlho, už od strednej. Naučila sa nerobiť okolo toho veľký cirkus, koniec-koncov, bola si istá, že po svete chodí veľa ľudí, ktorí sa ocitli v situáciách, keď museli do kolónky núdzový kontakt uviesť vymyslené meno a telefónne číslo. Počas bakalárskeho a magisterského štúdia sa s tým vyrovnávala tak, že sa ponorila do vedy a výskumu, a bola absolútne pripravená stráviť zvyšok života zašitá v labáku len v prítomnosti vernej kadičky a pár pipiet, teda až po… Anh.


    Istým spôsobom to bola láska na prvý pohľad. Prvý deň doktorandského. Inštruktáž pre začínajúcich biológov. Olive vošla do zasadačky, poobzerala sa a zdesene si sadla na prvé voľné miesto, ktoré zbadala. Bola jediná žena v miestnosti, sama samučičká v mori bielych mužov, ktorí sa už rozprávali o veslovaní, akomkoľvek športe, ktorý včera večer dávali v telke, a o najlepších cestách, po ktorých jazdiť. Urobila som príšernú chybu, pomyslela si. Chlapík z umyvárne sa mýlil. Nemala som sem prísť. Nikdy nezapadnem.


    A vtedy sa na stoličku vedľa nej hodila baba s tmavými kučeravými vlasmi a peknou okrúhlou tvárou a zamrmlala: „Toľko k tomu, že v STEM odboroch nájdeš rozmanitý kolektív, čo?“ V tom okamihu sa všetko zmenilo.


    Mohli sa len podporovať. Ako jediné dve študentky v ich ročníku, ktoré neboli cis biely beloch, mohli u tej druhej nájsť útočisko, keď si potrebovali zanadávať, a inak sa ignorovať. Olive mala takých priateľov mnoho – vlastne všetkých, keď sa to tak vezme, príležitostných známych, na ktorých myslela v dobrom, ale nie veľmi často. S Anh to však bolo od začiatku iné. Možno preto, že rýchlo zistili, že rady trávia sobotné večery napchávaním sa nezdravým jedlom a zaspávaním pri romantických komédiách. Možno to bolo tým, že ju Anh dotiahla do každej podpornej skupiny pre ženy v odboroch STEM na Stanfordovej, kde všetkých ohurovala trefnými poznámkami. Možno to bolo tým, že sa jej zverila s tým, aké ťažké pre ňu bolo dostať sa tam, kde je dnes. S tým, ako sa jej starší bratia posmievali, že je bifľoška, pretože v detstve – vo veku, keď byť bifľoškou je tá najhoršia vec na svete – zbožňovala matematiku. S tým, ako sa jej prednášajúci fyziky v prvý deň semestra spýtal, či si nepomýlila učebňu. S tým, že aj napriek známkam a skúsenostiam s výskumom bol ešte aj jej poradca skeptický, keď sa rozhodla pre vyššie vzdelanie v odboroch STEM.


    Olive, ktorej cesta k doktorandskému štúdiu bola tŕnistá, no zďaleka nie taká tŕnistá, to šokovalo. Potom rozzúrilo. A vzápätí totálne ohromilo, keď si uvedomila, ako Anh dokázala zo svojich pochybností o sebe samej vykresať zosobnenú nezlomnosť.


    A z nejakého nepredstaviteľného dôvodu boli sympatie vzájomné. Keď Olivino štipko nepokrylo výdavky na celý mesiac, Anh sa s ňou podelila o vifonku. Keď Olive skapal počítač a nemala nič zazálohované, Anh s ňou ostala celú noc hore a pomáhala jej napísať prácu o kryštalografii nanovo. Keď Olive nemala kam ísť na sviatky, Anh ju vzala so sebou domov do Michiganu a jej veľká rodina ju napchávala chutným jedlom, zatiaľ čo všade naokolo sa ozývala rýchla vietnamčina. Keď sa Olive zdalo, že je na štúdium príliš hlúpa, a zvažovala, že sekne so školou, Anh jej to vyhovorila.


    V deň, keď Olive narazila na Anh a jej gúľanie očami, vzniklo priateľstvo, ktoré jej zmenilo život. Postupne sa začali zbližovať aj s Malcolmom a stala sa z nich niečo ako trojica, ale Anh… Anh proste bola jej človek. Rodina. Olive ani netušila, že niečo také môže zažiť.


    Anh len málokedy o niečo žiadala, a hoci sa kamošili viac ako dva roky, Olive nikdy nevidela, že by o niekoho prejavila záujem – teda, až kým neprišiel Jeremy. Predstierať, že bola na rande s Carlsenom, bolo to najmenšie, čo mohla Olive spraviť, aby jej kamoška bola šťastná.


    Takže nabrala odvahu, usmiala sa a pokúsila sa relatívne vyrovnane spýtať: „Ako to myslíš?“


    „Myslím to tak, že sa bavíme prakticky stále, no nikdy predtým si mi Carlsena nespomenula. Moja najbližšia kamoška chodí s katedrovou superstar a ja o tom z nejakého dôvodu nič neviem? Vieš, akú má povesť, však? Je to nejaký vtip? Máš nádor na mozgu? Mám ja nádor na mozgu?“


    Toto sa stalo vždy, keď Olive klamala: musela klamať ešte viac, aby jej prvé klamstvo vyznelo presvedčivo, ale nešlo jej to, čo znamenalo, že každá ďalšia lož bola horšia a menej presvedčivá ako predošlá. Anh ani náhodou neoklame. Neoklame nikoho. Najprv sa naštve Anh, potom Jeremy a napokon ešte aj Malcolm a Olive skončí úplne sama. Zlomí jej to srdce a vyletí zo školy. Vezmú jej víza a jediný zdroj príjmu a vráti sa späť do Kanady, kde celý čas sneží a ľudia jedia losie srdcia a…


    „Čau.“


    Odniekiaľ spoza Olive sa ozval hlboký a vyrovnaný hlas a ona sa nemusela otáčať, aby vedela, že patrí Carlsenovi. Takisto sa nemusela otáčať, aby vedela, že ju zrazu podopiera jeho veľké teplé teplo, že pevný, ale sotva citeľný tlak, ktorý cíti na krížoch, je Carlsenova ruka. Zhruba päť centimetrov nad jej zadkom.


    No doriti.


    Olive vykrútila krk a pozrela nad seba. A vyššie. A vyššie. A ešte trochu vyššie. Nebola nízka, ale on bol skrátka veľký. „Och. Uhm, čau.“


    „Je všetko v poriadku?“ spýtal sa potichu, intímne, hľadiac jej do očí. Akoby boli sami. Akoby tu Anh nebola. Povedal to spôsobom, pri ktorom by sa Olive mala cítiť nepríjemne, ale necítila sa tak. Z nejakého nevysvetliteľného dôvodu ju jeho prítomnosť v miestnosti upokojovala, hoci ešte pred sekundou panikárila. Možno sa dva rôzne nepríjemné pocity neutralizovali? Znelo to ako fascinujúca téma na výskum. Hodná skúmania. Možno by mala vymeniť biológiu za psychológiu. Možno by sa mala ospravedlniť a ísť rešeršovať. Možno by mala na mieste umrieť, aby nemusela čeliť tejto kolosálnej katastrofe, ktorú spôsobila.


    „Áno. Áno. Všetko je v absolútnom poriadku. Anh a ja sme sa práve… rozprávali. O tom, čo sme robili cez víkend.“


    Carlsen pozrel na Anh, akoby si až teraz uvedomil, že tam stojí. Vzal jej existenciu na vedomie takým tým úsečným prikývnutím, akým sa zdravia chalani. Jeho ruka skĺzla po Olivinej chrbtici nižšie a Anh vyvalila oči.


    „Rád ťa spoznávam, Anh. Veľa som o tebe počul,“ prehodil Carlsen a Olive musela uznať, že mu to ide. Pretože z Anhinho uhla pohľadu to muselo vyzerať, že ju obchytkáva, hoci v skutočnosti… to tak nebolo. Olive na sebe jeho ruku sotva cítila.


    Dobre, trošku ju cítila. Jej teplo a mierny tlak a…


    „Podobne.“ Anh vyzerala ohromene. Akoby mala každú chvíľu odpadnúť. „Uhm, práve som odchádzala. Ol, napíšem ti, keď… veď vieš.“


    Vyletela z miestnosti, ešte než jej kamarátka stihla odpovedať. Čo bolo dobré, pretože Olive aspoň nemusela vymýšľať ďalšie lži. Ale zároveň o niečo menej dobré, pretože tu teraz ostala sama s Carlsenom. Ktorý stál až príliš blízko. Olive by dala všetko na svete za to, aby mohla povedať, že odstúpila ako prvá, no trápna pravda znie tak, že ako prvý odstúpil Carlsen. Dostatočne na to, aby jej dal potrebný priestor a ešte aj nejaký navyše.


    „Je všetko v poriadku?“ spýtal sa znova. Stále znel milo. Niečo také by od neho nečakala.


    „Áno. Áno, len…“ Mávla rukou. „Ďakujem.“


    „Nemáte za čo.“


    „Počuli ste, čo vravela? O piatku a…“


    „Áno. To preto som…“ Pozrel na ňu a vzápätí na svoju ruku – tú, ktorá ju pred pár sekundami hriala na chrbte – a Olive okamžite pochopila.


    „Ďakujem,“ zopakovala. Adam Carlsen možno bol vychýrený kretén, ale Olive sa v tej chvíli cítila fakt vďačne. „A, uhm, nemohla som si nepovšimnúť, že mi počas posledných sedemdesiatich dvoch hodinách nezaklopali na dvere žiadni agenti FBI, aby ma zatkli.“


    Šklblo mu kútikom úst. Trošku. „Naozaj?“


    Olive prikývla. „Čo naznačuje, že ste tú sťažnosť zrejme nepodali. Hoci na to máte absolútne právo. Takže ďakujem. Nielen za to, ale aj… že ste mi teraz pomohli. Ušetrili ste mi kopu problémov.“


    Carlsen na ňu hodnú chvíľu hľadel. Zrazu vyzeral presne ako na seminároch, keď si niekto pomýlil teóriu a hypotézu alebo sa priznal, že namiesto imputácie údajov použil postupné vylučovanie. „Nemali by ste sa v tejto situácii vôbec ocitnúť.“


    Olive stuhla. Jasné. Vychýrený kretén. „Predsa som vás nežiadala, aby ste niečo spravili. Zvládla by som to…“


    „A nemali by ste klamať o svojom ľúbostnom živote,“ pokračoval. „Predovšetkým nie preto, aby sa vaša priateľka a bývalý partner mohli dať bez výčitiek svedomia dohromady. Pokiaľ viem, takto priateľstvá nefungujú.“


    Och. Takže počúval, keď ho Olive ovalila svojím životným príbehom. „Tak to nie je.“ Nadvihol obočie a Olive obranne zdvihla ruku. „Jeremy nebol môj partner. A Anh ma o nič nežiadala. Nie som obeť, len… chcem, aby bola moja kamoška šťastná.“


    „A to chcete dosiahnuť tým, že jej klamete,“ dodal sucho.


    „No, hej, ale… myslí si, že my dvaja spolu chodíme,“ vyhŕkla Olive. Bože, dôsledky tejto lži boli neskutočne absurdné.


    „Nešlo vám práve o to?“


    „Áno,“ prikývla. Spomenula si, že v ruke stále drží šálku s kávou, a odpila si z nej. Ešte bola teplá. Rozhovor s Anh nemohol trvať viac ako päť minút. „Áno. Asi šlo. Len tak mimochodom, som Olive Smithová. Pre prípad, že by ste stále chceli podať tú sťažnosť. Som doktorandka v laboratóriu doktorky Aslanovej…“


    „Viem, kto ste.“


    „Aha.“ Možno si ju vyhľadal. Olive sa snažila predstaviť si, ako si Carlsen prechádza zoznam doktorandov na stránke katedry. Olive fotila sekretárka v jej tretí deň v škole, dávno predtým ako si plne uvedomila, čo ju čaká. Snažila sa vyzerať dobre: skrotila svoje vlnité hnedé vlasy, naniesla si maskaru, aby jej zelené oči viac vynikli, dokonca sa pokúsila zakryť pehy požičaným mejkapom. Bolo to pred tým, ako si uvedomila, aká brutálna a bezohľadná vie akademická obec byť. Pred tým, ako sa vynoril pocit nedostatočnosti, než sa ozvali ustavičné obavy, že aj keď je dobrá výskumníčka, možno sa z nej nikdy nestane skutočný člen akademickej obce. Usmievala sa. Skutočne, úprimne.


    „Dobre.“


    „Som Adam. Carlsen. Učím…“


    Vybuchla pred ním do smiechu. A okamžite to oľutovala, keď si všimla jeho zmätený výraz. Akoby si vážne myslel, že ho Olive nebude poznať. Ako keby si nebol vedomý, že je jedným z najpoprednejších vedcov v odbore. Tá skromnosť sa na Adama Carlsena vôbec nepodobala. Olive si odkašľala.


    „Dobre. Uhm, aj ja viem, kto ste, doktor Carlsen.“


    „Mali by sme si tykať.“


    „Och. Och, nie.“ To by bolo… Nie. Tak to na katedre nechodilo. Študenti si netykali s učiteľmi. „Nemôžem…“


    „Keď bude na blízku Anh.“


    „Aha. Hej.“ To dávalo zmysel. „Ďakujem. Nad tým som nepremýšľala.“ Ani nad ničím iným. Jej mozog evidentne prestal pracovať pred troma dňami, keď si povedala, že pobozkať ho, aby si zachránila zadok, je dobrý nápad. „Teda, ak vám to neprekáža… Už pôjdem domov, pretože toto celé bolo dosť stresujúce, a…“ Chcela som experimentovať, ale teraz si potrebujem sadnúť na gauč a štyridsaťpäť minút pozerať Amerických nindžov a napchávať sa suchými tortillovými čipsami, ktoré sú prekvapivo oveľa lepšie, ako by človek povedal.


    Prikývol. „Odprevadím vás k autu.“


    „Nie som až taká rozrušená.“


    „Pre prípad, že tu Anh stále je.“


    „Ach tak.“ Olive musela uznať, že je to milá ponuka. Prekvapivo milá. Predovšetkým od Adama Zvyšoktejtokatedryminesiahaanipočlenky Carlsena. Olive vedela, že je to hajzel, takže nemohla celkom pochopiť, prečo… tak dnes nepôsobil. Možno bolo na vine jej vlastné ohavné konanie, ktoré by zlepšilo imidž komukoľvek. „Vďaka. Ale netreba.“


    Videla, že nechce naliehať, no nemôže si pomôcť. „Cítil by som sa lepšie, keby ste mi dovolili odprevadiť vás k autu.“


    „Nemám auto.“ Som doktorandka žijúca v Stanforde v Kalifornii. Nezarábam ani tridsaťtisíc dolárov ročne. Nájom mi žerie dve tretiny výplaty. Od mája používam tie isté kontaktné šošovky a chodím na každý seminár s občerstvením, aby som ušetrila na jedle. No to sa nenamáhala dodať. Netušila, koľko má Carlsen rokov, ale nemohlo to byť tak dávno, čo bol doktorandom.


    „Chodíte autobusom?“


    „Na bicykli. A ten mám hneď pri vstupe do budovy.“


    Otvoril ústa a vzápätí ich zavrel. A potom ich znova otvoril.


    Tie ústa si pobozkala, Olive. A bol to dobrý bozk.


    „Nemáme tu pruhy pre cyklistov.“


    Pokrčila plecami. „Rada žijem nebezpečne.“ Lacno, chcela povedať. „A mám prilbu.“ Otočila sa a položila šálku na prvý povrch, ktorý zbadala. Vezme si ju neskôr. Alebo nie – ak ju niekto ukradne. Čo tam po tom? Aj tak ju dostala od postdoktoranda, ktorý nechal školu a stal sa dídžejom. Bolo to druhý raz za menej ako týždeň, čo jej Carlsen pomohol. Nedokázala s ním ostať ani o minútu dlhšie.


    „Uvidíme sa neskôr, okej?“


    Zdvihla sa mu hruď, keď sa zhlboka nadýchol. „Hej. Dobre.“


    Olive vybehla z miestnosti tak rýchlo, ako jej sily stačili.

    „Je to kanadský žartík? Musí to byť žartík. Som v telke? Kde sú skryté kamery? Ako vyzerám?“


    „Nie je to žartík. Žiadne kamery tu nie sú.“ Olive si napravila na pleci remeň batoha a ustúpila bokom, aby ju nezvalcoval nejaký študent z bakalárskeho stupňa na elektrickom skútri. „Ale keď sme už pri tom – vyzeráš dobre. Predovšetkým na pol ôsmu ráno.“


    Anh sa nezačervenala, ale nemala od toho ďaleko. „Včera večer som si naniesla jednu z tých masiek na tvár, ktoré ste mi s Malcolmom dali na narodeniny. Tú, čo vyzerá ako panda. A mám na sebe nový opaľovací krém, ktorý by ti mal rozjasniť pokožku. A maskaru,“ zašomrala rýchlo popod nos.


    Olive sa jej mohla spýtať, prečo vynaložila toľkú námahu, aby vyzerala dobre v tuctové utorkové ráno, ale odpoveď už poznala: Jeremy a Anh mali laboratóriá na tom istom poschodí, a hoci bola katedra biológie veľká, bola tu značná šanca, že sa stretnú.


    Zatajila úsmev. Akokoľvek divne znelo, že jej najlepšia kamoška randí s jej bývalým, bola rada, že si Anh začína dovoľovať myslieť na Jeremyho romanticky. Predovšetkým bolo pekné vedieť, že sa vypláca tá potupa, ktorú Olive počas Osudného večera zažila s Carlsenom. Spolu s veľmi sľubným mailom od Toma Bentona o jej výskumnom projekte to Olive začínalo pripadať tak, že sa veci možno konečne zlepšujú.


    „Dobre.“ Anh si hrýzla do spodnej pery, plne sústredená. „Takže to nie je žart. Čo znamená, že to musí mať iné vysvetlenie. Nájdem ho.“


    „Žiadne vysvetlenie nenájdeš. Len sme sa…“


    „Preboha, snažíš sa získať občianstvo? Chcú ťa deportovať do Kanady, pretože sa s Malcolmom delíme o netflix? Povedz im, že si nevedela, že je to federálny zločin. Nie, počkať, nič im nehovor, kým ti nezoženieme právnika. A, Ol, ja si ťa vezmem. Zabezpečím ti zelenú kartu a nebudeš musieť…“


    „Anh…“ Olive pevnejšie stisla kamoške ruku, aby na chvíľu stíchla. „Sľubujem, že ma nechcú deportovať. Len som bola s Carlsenom na rande.“


    Anh sa zaškľabila, odtiahla Olive na lavičku pri chodníku a donútila ju sadnúť si. Olive poslúchla a vravela si, že keby to bolo naopak, keby ona prichytila Anh bozkávať sa s Adamom Carlsenom, zrejme by reagovala rovnako. Dokelu, pravdepodobne by jej práve vybavovala psychiatrické vyšetrenie.


    „Počuj,“ začala Anh, „pamätáš si, ako som ti vlani na jar držala vlasy, keď si vygrcala ten liter skazeného krevetového koktailu, čo si zjedla na rozlúčkovej párty doktora Parka, keď odchádzal do dôchodku?“


    „Ach áno. Pamätám.“ Olive zamyslene naklonila hlavu. „Mala si ho viac ako ja a tebe zle nebolo.“


    „Pretože nie som padavka, ale to je fuk. Ide o toto… Som tu pre teba a vždy budem, nech sa stane čokoľvek. Bez ohľadu na to, koľko litrov skazeného krevetového koktailu vyvraciaš, môžeš mi veriť. Sme tím, ty a ja. A Malcolm, pokiaľ práve nepreťahuje polovicu Stanfordovej. Takže ak je Carlsen tajná mimozemská forma života plánujúca ovládnutie Zeme, ktoré sa skončí tým, že ľudstvo bude zotročené pod nadvládou diabolských cikád, a jediný spôsob, ako ho zastaviť, je ísť s ním na rande, môžeš mi to povedať a ja dám vedieť NASA…“


    „Pre boha živého,“ musela sa zasmiať Olive, „bolo to len rande!“


    Anh vyzerala zmučene. „Skrátka tomu nerozumiem.“


    Pretože to nedáva zmysel. „Viem, ale nemáš čomu. Jednoducho… sme šli na rande.“


    „Ale… prečo? Ol, si krásna, múdra a vtipná a máš skvelý vkus na podkolienky, tak prečo by si šla von s Adamom Carlsenom?“


    Olive sa poškriabala na nose. „Pretože je…“ Vysloviť to slovo ju stálo veľa síl. Och, veľmi veľa. Ale musela. „… milý.“


    „Milý?“ Anhino obočie vystrelilo tak vysoko, až sa jej takmer stratilo vo vlasoch.


    Naozaj jej to dnes pristane, uvedomila si Olive spokojne.


    „Adam Kretén Carlsen?“


    „No, hej. Je to…“ Olive sa poobzerala, akoby jej nejako mohli pomôcť duby alebo študenti, ktorí sa ponáhľali na letné hodiny. Keď usúdila, že pomoc nepríde, skrátka nepresvedčivo dopovedala: „… milý kretén.“


    Anhin výraz prešiel priamo do ohromenia. „Dobre, takže si niekoho cool ako Jeremy vymenila za Adama Carlsena.“


    Dokonalé. Anh jej dala presne to, čo potrebovala. „Áno. A rada, pretože Jeremy sa mi vlastne nikdy až tak nepáčil.“ Konečne v tomto rozhovore zaznelo niečo pravdivé. „Preniesť sa cez neho vážne nebolo také ťažké. A preto, Anh, prosím, zbav toho chalana utrpenia. Zaslúži si to a predovšetkým si to zaslúžiš ty. Stavím sa, že je dnes v škole. Mala by si ho pozvať na festival hororových filmov, aby som s tebou nemusela ísť ja a potom nepotrebovala šesť mesiacov spávať so zasvieteným svetlom.“


    Tentoraz sa Anh konečne začervenala. Sklopila zrak na ruky, rypla si pod nechty a ešte sa aj začala hrať s okrajom šortiek, kým povedala: „Neviem. Možno. Akože, ak si vážne myslíš…“


    Anh sa vo vrecku rozozvučalo vyzváňanie a ona sa vystrela, aby vytiahla telefón. „Doriti, mám mentorské stretnutie v Diverzite v odboroch STEM a potom musím zbehnúť dve chemické analýzy.“ Vstala a vzala svoj batoh. „Pôjdeš so mnou na obed?“


    „Nemôžem. Musím ísť na stretko pre pedagogických asistentov.“ Olive sa usmiala. „Ale Jeremy má možno voľno.“


    Anh zagúľala očami, ale kútiky úst sa jej vykrútili dohora. Olive to potešilo. Viac než len trochu. Potešilo ju to tak veľmi, že Anh ani len neukázala prostredník, keď sa na chodníku otočila a spýtala sa: „Vydiera ťa?“


    „Čože?“


    „Carlsen. Vydiera ťa? Prišiel na to, že si úchyláčka a cikáš v sprche?“


    „V prvom rade to šetrí čas.“ Olive ju prebodla pohľadom. „A okrem toho pokladám za zvláštne lichotivé, keď si myslíš, že by Carlsen vynaložil takú absurdne veľkú námahu, len aby som s ním išla na rande.“


    „Urobil by to každý, Ol. Pretože si úžasná.“ Anh sa zaškerila a dodala: „Až na to cikanie v sprche.“

    Jeremy sa správal divne. Čo zas nebolo až také zvláštne, pretože Jeremy bol odjakživa trochu divný – a fakt, že sa nedávno rozišiel s Olive a vyštartoval po jej najlepšej kamoške, tomu nijako nepomohol – ale dnes sa správal ešte divnejšie ako zvyčajne. Pár hodín po Olivinom rozhovore s Anh vošiel do školskej kaviarne a dobré dve minúty na Olive len zízal. Potom tri. Potom päť. Toľko pozornosti jej ešte nikdy nevenoval, dokonca ani na ich rande.


    Keď už to začalo byť mierne absurdné, odtrhla oči od počítača a zamávala mu. Jeremy očervenel, schmatol z pultu svoje latte a našiel si stôl. Olive sa vrátila späť k sedemdesiatemu čítaniu svojho dvojriadkového mailu.


    Dnes, 10.12


    OD: Olive-Smithova@stanford.edu


    KOMU: Tom-Benton@harvard.edu


    PREDMET: Re: Projekt zameraný na skríning rakoviny pankreasu


    Vážený doktor Benton,


    ďakujem za odpoveď. Porozprávať sa osobne by bolo skvelé. Kedy budete na Stanfordovej? Dajte mi vedieť, kedy Vám bude stretnutie vyhovovať najviac.


    S pozdravom


    Olive


    O necelých dvadsať minút si k Jeremymu prisadol štvrták z farmakológie, ktorý pracoval u doktora Holdena Rodriguesa. Okamžite si začali šepkať a ukazovať na Olive. Hocikedy inokedy by ju to znepokojilo a rozladilo, ale doktor Benton jej už odpísal na mail, čo bolo dôležitejšie ako… no, ako všetko ostatné.


    Dnes, 10.26


    OD: Tom-Benton@harvard.edu


    KOMU: Olive-Smithova@stanford.edu


    PREDMET: Re: Projekt zameraný na skríning rakoviny pankreasu


    Olive,


    tento semester som na študijnej dovolenke z Harvardovej, takže ostanem niekoľko dní. Môj spolupracovník zo Stanfordovej a ja sme práve dostali veľký grant, takže sa s ním prídem porozprávať o postupoch a podobných veciach. Bude okej, ak si stretko dohodneme na mieste?


    Zdravím!


    TB


    Odoslané z iPhone


    Áno! Namiesto desiatich minút, s ktorými pôvodne rátala, mala na to, aby ho presvedčila, nech sa ujme jej projektu, niekoľko dní. Olive víťazoslávne zatla päsť, čo spôsobilo, že na ňu Jeremy a jeho kamoš pozreli ešte divnejšie. Čo vlastne riešili? Má na tvári zubnú pastu alebo čo? Koho to trápi? Stretne sa s Tomom Bentonom a presvedčí ho, aby sa jej ujal. Rakovina pankreasu, tras sa.


    Mala výbornú náladu ešte ďalšie dve hodiny, až kým neprišla na stretnutie pedagogických asistentov a v miestnosti sa náhle nerozhostilo ticho. Upriamilo sa na ňu zhruba pätnásť párov očí, čo nebola reakcia, na akú bola zvyknutá.


    „Uhm, čaute?“


    Niekoľko ľudí odzdravilo. Väčšina odvrátila zrak. Olive si povedala, že sa jej to len zdá. Musím mať nízku hladinu cukru v krvi. Alebo vysokú. Jedno z toho.


    „Čau, Olive.“ Siedmak, pre ktorého bola doteraz vždy len vzduch, posunul svoj batoh a uvoľnil miesto vedľa seba. „Ako sa máš?“


    „Dobre.“ Opatrne si sadla a snažila sa neznieť podozrievavo. „Uhm, čo ty?“


    „Fajn.“


    Na jeho úsmeve bolo niečo divné. Niečo trochu oplzlé a falošné. Olive zvažovala, že sa na to spýta, no vtom vedúci pedagogických asistentov sfunkčnil projektor a požiadal o pozornosť.


    Potom to začalo byť ešte divnejšie. Doktorka Aslanová sa zastavila v laboratóriu, len aby sa Olive spýtala, či sa náhodou nechce o niečom porozprávať. Chase, doktorand v jej labáku, jej dovolil použiť PCR stroj ako prvej, hoci si ho zvyčajne strážil ako tretiak na základke poslednú halloweensku sladkosť. Vedúci labáku na Olive žmurkol, keď jej podával kopu čistých papierov do tlačiarne. A potom na spoločných véckach úplne náhodou narazila na Malcolma a zrazu jej to všetko docvaklo.


    „Potvora jedna prešibaná!“ zasyčal. Čierne oči mal takmer komicky zúžené. „Píšem ti celý deň.“


    „Och.“ Olive sa potľapkala po zadnom aj prednom vrecku džínsov a snažila sa spomenúť si, kedy naposledy videla svoj telefón. „Asi som si mobil zabudla doma.“


    „Nemôžem tomu uveriť.“


    „Čomu?“


    „Tebe.“


    „Neviem, o čom hovoríš.“


    „Myslel som si, že sme kamoši.“


    „Sme.“


    „Dobrí kamoši.“


    „Sme. Ty a Anh ste moji najlepší kamoši. Čo…?“


    „Očividne nie, keď sa to musím dopočuť od Stelly, ktorá sa to dopočula od Jess, ktorá sa to dopočula od Jeremyho, ktorý sa to dopočul od Anh…“


    „Čo si počul?“


    „… ktorá sa to dopočula ani neviem od koho. A ja som si myslel, že sme kamoši.“


    Olive po chrbte prebehlo niečo studené. Žeby…? Nie. Nie, to určite nie. „Čo si počul?“


    „Skončil som s tebou. Nech ťa šváby zožerú. A mením heslo na netflixe.“


    Och, nie. „Malcom, čo si počul?“


    „Že randíš s Adamom Carlsenom.“

    Olive ešte nikdy nebola v Carlsenovom laboratóriu, ale vedela, kde ho nájsť. Bolo to najväčšie, najfunkčnejšie výskumné miesto na celej katedre, predstavujúce objekt túžob všetkých ostatných a nekonečný zdroj nenávisti voči jeho majiteľovi. Olive si musela pred vstupom pípnuť kartu nie raz, ale dvakrát (pri oboch razoch zagúľala očami). Druhé dvere sa otvárali priamo do laboratória, a len čo vošla, okamžite si všimla Carlsena, no možno len preto, že bol v ramenách široký ako Mount Everest. Pozeral na Southernovu hybridizáciu pri Alex, doktorandke, ktorá bola o ročník vyššie ako Olive, ale len čo vošla dnu, otočil hlavu k vstupu.


    Olive sa naňho mdlo usmiala – prevažne od úľavy, že ho našla.


    Všetko bude v poriadku. Vysvetlí mu, čo jej Malcolm povedal, a on bude túto situáciu bezpochyby považovať za kategoricky neprijateľnú a vyžehlí to za nich za oboch, pretože Olive nemohla stráviť nasledujúce tri roky medzi ľuďmi, ktorí si myslia, že randí s idiotským Adamom Carlsenom.


    Problémom bolo, že Carlsen nebol jediný, kto si Olive všimol. V labáku bolo vyše tucta stolov, za ktorými pracovalo minimálne desať ľudí. Väčšina z nich – všetci – vyvaľovala na Olive oči. Pravdepodobne preto, že väčšina z nich – všetci – počula, že Olive randí s ich šéfom.


    Doriti.


    „Môžem sa s vami na chvíľku porozprávať, doktor Carlsen?“ Olive vedela, že labák nie je vybavený tak, aby sa v ňom niečo ozývalo, no aj tak mala pocit, akoby sa jej slová odrazili od stien a štyrikrát sa zopakovali.


    Carlsen zmätene prikývol, podal hybridizáciu Alex a zamieril k nej. Zdalo sa, že si buď nevšíma, alebo ho vôbec netrápi, že naňho zhruba dve tretiny jeho laboratória vyvaľujú oči. Tá posledná tretina vyzerala ako pred mŕtvicou.


    Zaviedol Olive do zasadačky pred hlavným laboratóriom, ona ho mlčky nasledovala a snažila sa nemyslieť na skutočnosť, že labák plný ľudí, ktorí si myslia, že s Carlsenom chodí, ich práve videl vstúpiť do súkromnej miestnosti. Samých.


    Bolo to príšerné. Absolútne príšerné.


    „Všetci to vedia,“ vyhŕkla, len čo sa za ňou zatvorili dvere.


    Chvíľu si ju so zmäteným výrazom prezeral. „Ste v poriadku?“


    „Všetci to vedia. O nás.“


    Naklonil hlavu, prekrížil si ruky na hrudi. Ubehol sotva deň, keď sa naposledy rozprávali, ale očividne to stačilo na to, aby Olive zabudla na jeho… prítomnosť. Alebo čokoľvek to bolo, pre čo sa cítila taká malá a krehká, kedykoľvek bol nablízku. „O nás?“


    „O nás.“


    Vyzeral zmätene, takže Olive pokračovala:


    „O nás dvoch – niežeby sme spolu chodili, ale Anh si to očividne myslí a povedala to…“ Uvedomila si, že slová sa z nej len tak sypú, a prinútila sa spomaliť. „Jeremymu. A on to povedal všetkým ostatným a teraz to všetci vedia. Alebo si myslia, že to vedia, aj keď nemajú čo vedieť. Ako my dvaja vieme.“


    Chvíľu nad tým premýšľal a potom pomaly prikývol. „A keď vravíte, že všetci…“


    „Tak akože všetci.“ Ukázala smerom k jeho laboratóriu. „Tí ľudia tam? Vedia to. Ostatní doktorandi? Vedia to. Cherie, sekretárka na katedre? Stopercentne to vie. Klebety sa na tejto katedre šíria rýchlosťou blesku. A všetci si myslia, že randím s vyučujúcim.“


    „Aha,“ prehodil. Pôsobil, akoby ho celý ten prúser napodiv netrápil. Olive to malo upokojiť, ale jej panika akurát tak nabrala na obrátkach.


    „Mrzí ma, že sa to stalo. Veľmi ma to mrzí. Celé je to moja vina.“ Prešla si rukou po tvári. „Ale nemyslela som si… Chápem, prečo to Anh povedala Jeremymu – akože, dať ich dvoch dokopy bol zmysel celého toho divadielka –, ale… prečo to Jeremy povedal niekomu ďalšiemu?“


    Carlsen pokrčil plecami. „Prečo by nemal?“


    Zdvihla zrak. „Ako to myslíte?“


    „Informácia o tom, že nejaká doktorandka chodí s členom pedagogického zboru, znie ako zaujímavý fakt, o ktorý sa človek môže podeliť.“


    Olive pokrútila hlavou. „Vôbec to nie je zaujímavé. Prečo by to ľudí zaujímalo?“


    Zdvihol jedno obočie. „Niekto mi kedysi povedal, že klebety sa na tejto katedre šíria rýchlosťou…“


    „Dobre, dobre. Uznávam.“ Zhlboka sa nadýchla a začala sa prechádzať sem a tam, snažiac sa ignorovať, ako na ňu Carlsen hľadí, ako uvoľnene pôsobí – s rukami prekríženými na hrudi a opretý o zasadací stôl. Nemal byť takýto pokojný. Mal zúriť. Bol známy tým, že je arogantný hajzel – predstava, že si ľudia myslia, že chodí s nejakou nulou, ho mala uraziť. Olive nemala byť jediná, na koho doľahla váha panikárenia.


    „Je to… Musíme s tým niečo urobiť, samozrejme. Musíme povedať ľuďom, že to nie je pravda a celé sme si to vymysleli. Ibaže potom si o mne budú myslieť, že nie som normálna, a možno si to budú myslieť aj o vás, takže si musíme vymyslieť nejaký iný príbeh. Hej, okej, musíme ľuďom povedať, že už spolu nechodíme…“


    „A čo urobia Anh a ten jej chalan?“


    Olive sa zastavila. „Uhm?“


    „Nebudú sa vaši priatelia trápiť, že spolu chodia, keď si budú myslieť, že my dvaja nie sme spolu? Alebo ak zistia, že ste im klamali?“


    Nad tým sa nezamýšľala. „No… možno. Možno, ale…“


    Je pravda, že Anh vyzerala šťastná. Možno už pozvala Jeremyho na filmový festival – dokelu, zrejme hneď ako mu povedala o Olive a Carlsenovi. Ale toto bolo presne to, čo Olive chcela.


    „Poviete jej pravdu?“


    Spanikárene zapišťala: „Nemôžem. Nie teraz.“ Bože, prečo v prvom rade súhlasila, že pôjde s Jeremym von? Ani sa jej nepáčil. Áno, jeho írsky prízvuk a ryšavé vlasy boli zlaté, ale nestálo to za toto. „Možno by sme mohli ľuďom povedať, že som sa s vami rozišla.“


    „Vážne lichotivé,“ odvetil doktor Carlsen s kamennou tvárou. Nevedela povedať, či žartuje.


    „Dobre. Môžeme povedať, že vy ste sa rozišli so mnou.“


    „Pretože to znie uveriteľne,“ zašomral sucho. Nebola si istá, či dobre počula, a netušila, čo tým myslí, ale začínalo ju to vážne štvať. Fajn, bola to ona, kto pobozkal jeho – bože, pobozkala Adama Carlsena, bola to ona, ona spravila to rozhodnutie –, ale jeho včerajšie správanie na prestávke rozhodne ničomu nepomohlo. Mohol aspoň dať najavo znepokojenie. Ani náhodou predsa nemohol byť v pohode s tým, že si všetci myslia, že ho priťahuje nejaká obyčajná baba s jeden a pol publikačnou činnosťou – áno, článok, ktorý prepracovala a znova publikovala pred troma týždňami, sa rátal ako pol.


    „Čo keby sme ľuďom povedali, že to bol vzájomný rozchod?“


    Prikývol. „Môže byť.“


    Olive ožila. „Naozaj? Tak teda super! Povieme…“


    „Mohli by sme Cherie požiadať, aby to pridala do katedrového newslettra.“


    „Čože?“


    „Alebo si myslíte, že by bolo lepšie, keby sme to verejne oznámili pred seminárom?“


    „Nie. Nie, to…“


    „Možno by sme mohli požiadať ítečkárov, aby to zverejnili na domovskej stránke univerzity. Tak by sa to ľudia dozvedeli…“


    „Dobre, dobre, fajn! Chápem.“


    Chvíľu na ňu vyrovnane hľadel, a keď prehovoril, znel rozumne. Hovoril spôsobom, ktorý by od Adama Kreténa Carlsena nikdy nečakala. „Ak vás trápia reči ľudí o tom, že chodíte s vyučujúcim, obávam sa, že to už nenapravíme. Rozšíriť, že sme sa rozišli, neodčiní skutočnosť, že sme údajne spolu chodili.“


    Olive ovisli plecia. Štvalo ju, že má pravdu. „Tak dobre. Ak máte nejakú predstavu, ako z tejto kaše von, sem s ňou, som otvorená…“


    „Môžete ich nechať, nech si to myslia ďalej.“


    Na chvíľu sa jej zdalo, že zle počula. „Čo-čože?“


    „Môžete ľudí aj naďalej nechať v domnienke, že spolu chodíme. Vyrieši to váš problém s priateľkou a tým chalanom a navyše nemáte čo stratiť, keďže z… hľadiska vašej reputácie…“ Pri slove reputácia mierne zagúľal očami, akoby bol koncept toho, že vás zaujíma, čo si o vás ostatní myslia, tá najväčšia blbosť od čias homeopatických antibiotík. „… sa pre vás situácia už zhoršiť nemôže.“


    To bolo… niečo také… Olive za celý svoj život nikdy…


    „Čože?“ pípla.


    Pokrčil plecami. „Mne to znie ako situácia, v ktorej všetci vyhrajú.“


    Olive teda absolútne nie. Znelo to ako situácia, v ktorej všetci prehrajú, potom prehrajú znova a napokon ešte raz. Znelo to šialene.


    „Akože… navždy?“ Zdalo sa jej, že pri tom slove zaskučala, ale možno to bolo len tým, že jej v spánkoch búšila krv.


    „To podľa mňa nebude nutné. Možno kým sa vaši priatelia nerozídu? Alebo kým nenadviažu stabilný vzťah? Neviem. Podľa toho, čo vám znie lepšie.“ Nežartoval.


    „Nie ste…“ Olive netušila, ako sa to vôbec spýtať. „… ženatý alebo niečo podobné?“ Musel mať niečo po tridsiatke. Mal skvelú prácu, bol vysoký, mal husté vlnité vlasy, bol evidentne inteligentný, dokonca vyzeral dobre, mal super postavu. Hej, bol to náladový hajzel, ale niektorým ženám to neprekáža. Niektorým ženám sa to dokonca môže páčiť.


    Pokrčil plecami. „Moja žena a dvojčatá to zvládnu.“


    Och, doriti.


    Olive zaplavilo teplo. Očervenela ako paprika a potom takmer umrela od hanby, pretože… Bože, prinútila ženatého muža a navyše otca, aby ju pobozkal! Ľudia si myslia, že má aféru. Jeho žena zrejme po večeroch plače do vankúša. Jeho deti vyrastú v problémovom vzťahu s otcom a stanú sa z nich sérioví vrahovia.


    „To som… Och, preboha, nechcela som… Veľmi ma to mrzí…“


    „Len žartujem.“


    „Vážne som netušila, že…“


    „Olive, žartoval som. Nie som ženatý. Nemám deti.“


    Zaplavila ju vlna úľavy nasledovaná rovnako silnou vlnou hnevu. „Doktor Carlsen, o takýchto veciach by ste nemali žartovať…“


    „Naozaj si musíme začať tykať. Keďže údajne spolu už nejaký čas chodíme.“


    Olive pomaly vydýchla a prstami si zovrela koreň nosa. „Prečo by ste vlastne…? Čo z toho vôbec budete mať vy?“


    „Z čoho?“


    „Z predstierania, že so mnou chodíte. Prečo vám na tom záleží? Čo z toho budete mať vy?“


    Doktor Carlsen – teda Adam – otvoril ústa a na okamih to vyzeralo, že povie niečo dôležité, ale potom odvrátil zrak a vyšlo z neho len: „Pomôžem vám.“ Chvíľu váhal. „A mám vlastné dôvody.“


    Prižmúrila oči. „Aké?“


    „Svoje.“


    „Ak je to niečo nezákonné, radšej by som sa na tom nepodieľala.“


    Pousmial sa. „Nie je.“


    „Ak mi to nepoviete, nebudem mať inú možnosť ako predpokladať, že to zahŕňa únosy. Alebo podpaľačstvo. Alebo spreneveru.“


    Chvíľu sa zdalo, že je niečím zaujatý. Bubnoval si končekmi prstov po veľkom bicepse. Výrazne sa mu na ňom napínala košeľa. „Ak vám to prezradím, musí to ostať v tejto miestnosti.“


    „Myslím si, že sa obaja zhodneme, že všetko, čo sa tu stalo, musí ostať v tejto miestnosti.“


    „Dobrá pripomienka,“ uznal. Odmlčal sa. Vzdychol si. Chvíľu si zvnútra hrýzol líce. Znova si vzdychol.


    „Dobre,“ povedal napokon hlasom muža, ktorý vie, že svoje slová oľutuje, len čo otvorí ústa. „Premýšľam, že odtiaľto zdrhnem.“


    „Vy ste na úteku?“ Bože, je to zločinec na podmienke. Porota zložená z jeho kolegov ho odsúdila za zločiny proti doktorandom. Pravdepodobne niekoho ovalil mikroskopom za chybné označenie peptidových vzoriek. „Takže ide o niečo nezákonné.“


    „Čože? Nie. Katedra ma podozrieva, že plánujem odísť zo Stanfordovej do inej inštitúcie. Bežne by ma to netrápilo, ale škola sa mi rozhodla zmraziť peniaze na výskum.“


    „Och.“ To nečakala. Vôbec. „To môžu?“


    „Áno. Teda do výšky jednej tretiny. Odôvodňujú to tým, že nechcú financovať výskum a kariéru niekoho, kto – podľa nich – aj tak odíde.“


    „Ale ak je to len jedna tretina…“


    „Sú to milióny dolárov,“ povedal vyrovnane. „A ja som s nimi už rátal pri projektoch, ktoré plánujem dokončiť v priebehu budúceho roka. Tu, na Stanfordovej. Čo znamená, že tie peniaze onedlho budem potrebovať.“


    „Aha.“ Keď sa nad tým zamyslela, klebety o tom, že Carlsena lanária na iné univerzity, počúvala už od prvého ročníka. Pred niekoľkými mesiacmi dokonca kolovalo, že pôjde pracovať pre NASA. „Prečo si to myslia? A prečo teraz?“


    „Má to viacero dôvodov. Hlavne však ten, že som pred niekoľkými týždňami dostal grant – veľmi veľký grant – s vedcom z inej inštitúcie. Tá inštitúcia mi už v minulosti ponúkala miesto a Stanfordova pokladá našu kolaboráciu za znamenie, že ho plánujem prijať.“ Zaváhal, kým pokračoval. „Vo všeobecnosti som bol upovedomený, že som… údajne nezapustil korene, pretože chcem mať možnosť odísť zo Stanfordovej mihnutím oka.“


    „Korene?“


    „Väčšina mojich doktorandov budúci rok končí. Nemám v týchto končinách žiadnu širšiu rodinu. Nemám manželku ani deti. Momentálne žijem v podnájme a musel by som si kúpiť dom len preto, aby som katedru presvedčil, že tu chcem ostať,“ vysvetlil, očividne otrávene. „Keby som mal vzťah… vážne by to pomohlo.“


    Okej. To dávalo zmysel. Ale… „Nezvažovali ste, že si nájdete skutočnú priateľku?“


    Nadvihol obočie. „Nezvažovali ste, že pôjdete na skutočné rande?“


    „Beriem.“


    Olive stíchla a chvíľu ho sledovala. Aj on sledoval ju. Vtipné, ako sa ho kedysi bála. Teraz to bol jediný človek na svete, ktorý vedel o najväčšom prúsere, aký si kedy narobila, a len ťažko v nej vyvolával strach – o to viac, keď zistila, že je to ten typ človeka, ktorý by od zúfalstva predstieral, že s niekým chodí, len aby mu vrátili peniaze na výskum. Olive si bola istá, že by pre príležitosť dokončiť svoj výskum rakoviny pankreasu spravila to isté, vďaka čomu sa s Adamom vedela… akosi zvláštne stotožniť. A ak sa s ním dokázala stotožniť, mohla predstierať, že s ním chodí, však?


    Nie. Áno. Nie. Čože? Bolo šialené, že to vôbec zvažovala. Bola prípad pre psychiatra. A predsa si uvedomila, že vraví: „Bolo by to komplikované.“


    „Čo?“


    „Predstierať, že spolu chodíme.“


    „Vážne? Bolo by komplikované presvedčiť ľudí, že spolu chodíme?“


    Och, bol hrozný. „Fajn, chápem. Ale bolo by ťažké robiť to presvedčivo dlhší čas.“


    Pokrčil plecami. „Nebude to problém, pokiaľ sa budeme na chodbách zdraviť a nebudete ma oslovovať doktor Carlsen.“


    „Nemyslím si, že ľudia, ktorí spolu chodia, sa… len zdravia.“


    „Čo robia ľudia, ktorí spolu chodia?“


    Olive netušila. V živote bola možno tak na piatich rande vrátane tých s Jeremym a všetky boli na škále od priemerne nudných cez stresujúce až po desivé (hlavne vtedy, keď chalan začal extrémne detailne opisovať, ako jeho babke vymieňali bedro). Páčilo by sa jej niekoho mať, ale pochybovala, že ju niečo také v živote čaká. Možno bola nemilovateľná. Možno ju toľké roky osamote nejakým zásadným spôsobom poznačili, a preto s nikým nedokázala nadviazať skutočné romantické spojenie alebo aspoň zažiť ten typ príťažlivosti, ktorý tak často opisovali ostatní. V konečnom dôsledku na tom veľmi nezáležalo. Doktorandské štúdium a randenie tak či tak nešli ruka v ruke, čo bol zrejme dôvod, prečo sa doktor Adam Carlsen, držiteľ prestížnych štipendií a génius vo svojom odbore, ako muž po tridsiatke pýtal Olive, čo robia ľudia, ktorí spolu chodia.


    Akademická obec, dámy a páni.


    „Uhm… veci. A tak.“ Olive urputne premýšľala. „Ľudia spolu chodia von a majú spoločné aktivity. Napríklad zbierajú jablká alebo chodia do tých krúžkov, kde pijú víno a maľujú obrazy.“ Strašná blbosť, pomyslela si Olive.


    „Strašná blbosť,“ povedal Adam a zamietavo mávol veľkými rukami. „Mohli by sme ísť za Anh a povedať jej, že sme šli von a namaľovali Moneta. Zrejme by sa postarala, aby sa to všetci dozvedeli.“


    „Okej, v prvom rade to bol Jeremy. Zhodnime sa na tom, že z toho budeme viniť Jeremyho. Ale to nie je všetko,“ namietla Olive. „Ľudia, ktorí spolu chodia… sa rozprávajú. Veľa. Vzťah zahŕňa viac než len pozdravy na chodbách. Poznajú svoje obľúbené farby, vedia, kde sa ten druhý narodil, a… držia sa za ruky. Bozkávajú sa.“


    Adam zovrel pery, akoby potláčal úsmev. „Tak toto si vážne neviem predstaviť.“


    Olive zaplavili rozpaky. „Skutočne ma to mrzí. Nepremýšľala som a…“


    Pokrútil hlavou. „Nič sa nedeje.“


    Znel, akoby mu na tom až netypicky nezáležalo, predovšetkým vzhľadom na to, že to bol týpek, ktorého išlo roztrhnúť, keď si ľudia pomýlili atómové číslo selénu. Nie, nebolo to tým, že by mu na tom nezáležalo. Bavil sa.


    Olive naklonila hlavu. „Vy si to užívate?“


    „Užívam zrejme nie je to najlepšie slovo, ale musíte uznať, že je to pomerne zábavné.“


    Netušila, ako to myslí. Na fakte, že náhodne pobozkala člena pedagogického zboru, pretože to bol jediný človek na chodbe, a následkom tohto nekonečne idiotského činu si všetci myslí, že randí s niekým, s kým sa pred dneškom stretla presne dvakrát, nebolo nič…


    Vybuchla do smiechu a prehla sa v páse, ešte než tú myšlienku vôbec dotiahla do konca, pretože nepravdepodobnosť tejto situácie bola na ňu skrátka priveľa. Toto bol jej život. Toto boli následky jej činov. Keď sa znova dokázala nadýchnuť, svaly ju boleli a musela si utrieť oči. „Toto je hrozné.“


    Usmieval sa a hľadel na ňu so zvláštnou iskričkou v očiach. A… kto by to bol povedal: Adam Carlsen mal lícne jamky. Pekné. „Hej.“


    „A celé je to moja vina.“


    „Prakticky áno. Včera som trochu tomu pred Anh dopomohol, ale hej, povedal by som, že je to prevažne vaša vina.“


    Predstierať, že spolu chodia. S Adamom Carlsenom. Olive by musela byť na hlavu padnutá. „Nebude problém, že ste vyučujúci a ja študentka?“


    Naklonil hlavu a zvážnel. „Nebude to vyzerať najlepšie, ale nie, nemyslím si. Keďže nad vami nemám žiadnu autoritu a nepracujete podo mnou. Ale môžem to zistiť.“


    Bol to kolosálne zlý nápad. Najhorší nápad v dejinách kolosálne zlých nápadov. Ibaže vážne vyrieši jej momentálny problém, rovnako ako Adamov. A pritom stačí, že sa s ním raz týždenne pozdraví a vynasnaží sa nevolať ho doktor Carlsen. Znelo to ako dobrý obchod.


    „Môžem si to premyslieť?“


    „Samozrejme,“ odvetil pokojne. Upokojujúco.


    Nečakala, že bude takýto. Keďže počula všetky tie historky a vídavala ho s tou jeho ustavične zamračenou tvárou, vážne si nemyslela, že bude takýto. Aj keď vlastne celkom nevedela, čo takýto vôbec znamená.


    „A vďaka. Za tú ponuku. Adam.“ To posledné slovo dodala po krátkom zaváhaní. Vyskúšala, aké je to vysloviť ho. Pripadalo jej to divné, ale nie príliš divné.


    Po dlhej odmlke odpovedal: „Rado sa stalo, Olive.“

    [image: ] HYPOTÉZA: Súkromný rozhovor s Adamom Carlsenom začne byť trápnejší o stopäťdesiat percent, keď padne slovo sex. Ktoré vyslovím ja.


    O tri dni neskôr stála Olive pred Adamovou pracovňou.


    Nikdy predtým tu nebola, ale nájsť ju nebol problém. Nejaká neznáma študentka, ktorá práve so zdeseným výrazom a lesklými očami upaľovala kade-ľahšie, jasne svedčila o tom, že je na správnom mieste, nehovoriac o tom, že Adamove dvere boli jediné, na ktorých neboli žiadne fotky detí, zvieratiek alebo partnerov. Nebola na nich ani len kópia jeho článku, ktorý sa dostal na obálku Nature Methods, o čom sa dozvedela, keď si Adama včera vyhľadala cez Google Scholar. Stáli tu len tmavohnedé drevené dvere a kovová ceduľka s nápisom Adam J. Carlsen, PhD.


    Možno to J. bolo skratkou Ja ti ukážem, ako to na tejto škole chodí.


    Olive si včera večer pripadala mierne úchylne. Prechádzala po jeho profile na webe fakulty, čítala zoznam jeho desiatich miliónov publikácií a výskumných grantov, hľadela na fotky, ktoré očividne pochádzali z túry a nie od oficiálneho školského fotografa. Tak či onak, rýchlo ten pocit potlačila a povedala si, že urobiť si detailný prehľad o jeho akademickej minulosti, skôr než spolu začnú falošne chodiť, je logický krok.


    Zhlboka sa nadýchla, kým zaklopala, a potom sa nadýchla ešte raz, skôr než sa ozvalo Adamovo „ďalej“ a než sa konečne donútila otvoriť dvere. Keď vošla do jeho pracovne, Adam hneď nezdvihol zrak a ďalej písal na svojom iMacu. „Konzultačné hodiny sa skončili pred piatimi minútami, takže…“


    „To som ja.“


    Jeho ruky ustrnuli centimeter nad klávesnicou. Potom sa aj so stoličkou otočil k nej. „Olive…“


    Na spôsobe jeho vyjadrovania niečo bolo. Možno za to mohol prízvuk, možno farba hlasu. Olive celkom nevedela, čím to je, ale to, ako vyslovil jej meno… Starostlivo. Pozorne. Tajomne. Ako nikto iný. Známo, neskutočne známo.


    „Čo si jej povedal?“ spýtala sa. Snažila sa nemyslieť na to, ako Adam Carlsen zvyčajne znie. „Tej babe, čo vybehla von v slzách.“


    Chvíľu mu trvalo, kým si spomenul, že ani nie pred šesťdesiatimi sekundami mal v pracovni niekoho iného – niekoho, koho evidentne rozplakal. „Dal som jej spätnú väzbu na niečo, čo napísala.“


    Olive prikývla, v duchu ďakovala všetkým bohom, že Adam nie je a nikdy nebude jej školiteľom, a pohľadom prešla po okolí. Samozrejme, že mal rohovú pracovňu. S dvoma oknami s rozlohou zhruba sedemdesiattisíc metrov štvorcových skla a takú presvetlenú, že už len státie v strede miestnosti by vyliečilo sezónnu depresiu dvadsiatim ľuďom. Vzhľadom na to, koľko peňazí z grantov dostával, dávalo zmysel, že s takou prestížou dostane peknú pracovňu. Olivina pracovňa, naopak, nemala žiadne okná a zvláštne to tam zapáchalo, zrejme preto, že sa o ňu delila s ďalšími troma doktorandami, hoci v nej bolo miesto prinajlepšom pre dvoch.


    „Chystal som sa ti napísať mail. Rozprával som sa dnes s dekankou,“ oznámil jej Adam a ona sa naňho pozrela.


    Ukazoval na stoličku pred svojím stolom. Olive ju odtiahla a sadla si.


    „O tebe.“


    „Ach tak.“ Olive zovrelo žalúdok. Bola by oveľa radšej, keby dekanka o jej existencii nevedela. Na druhej strane by takisto bola rada, keby teraz nesedela s Adamom Carlsenom v jednej miestnosti, keby sa o pár dní nezačínal semester a keby neexistovali klimatické zmeny. A predsa.


    „Teda o nás,“ opravil sa. „A pravidlách týkajúcich sa vzťahov.“


    „Čo povedala?“


    „Keďže nie som tvoj školiteľ, nič nebráni tomu, aby sme spolu chodili.“


    Olive zaplavila zmes paniky a úľavy.


    „Treba však zobrať do úvahy ďalšie veci. Nebudem môcť s tebou formálne spolupracovať pri žiadnom projekte. Takisto som členom výboru pre udeľovanie ocenení, čo znamená, že sa budem musieť zdržať hlasovania, ak budeš nominovaná na štipendium alebo niečo podobné.“


    Prikývla. „Logicky.“


    „A v žiadnom prípade nemôžem byť členom výboru schvaľujúceho tvoju dizertačnú prácu.“


    Olive sa zasmiala. „To nebude problém. Neplánovala som ťa o to požiadať.“


    Prižmúril oči. „Prečo nie? Venuješ sa rakovine pankreasu, nie?“


    „Hej. Včasnej diagnostike.“


    „Tak potom by ti práca výpočtového modelára pomohla.“


    „Áno, ale máme na katedre aj ďalších. A rada by som jedného dňa doštudovala, ideálne bez toho, aby som po každej konzultácii plakala na véckach.“


    Škaredo na ňu pozrel.


    Olive pokrčila plecami. „Bez urážky. Som jednoduché dievča s jednoduchými potrebami.“


    Sklopil zrak na stôl, ale Olive si všimla, ako mu šklblo kútikom úst. Keď na ňu znova pozrel, tváril sa vážne. „Tak čo, rozhodla si sa?“


    Zovrela pery, kým on ju pokojne sledoval. Zhlboka sa nadýchla a povedala: „Áno. Áno… chcem ísť do toho. Vlastne je to dobrý nápad.“


    Z mnohých dôvodov. Nebude tak musieť riešiť nielen Anh a Jeremyho, ale ani… všetkých ostatných. Odkedy sa tá klebeta začala šíriť, ľudia sa Olive až príliš báli, takže s ňou nezametali ako zvyčajne. Ostatní pedagogickí asistenti sa prestali snažiť vymeniť jej príjemné hodiny o druhej poobede so svojimi desivými hodinami o ôsmej ráno, jej partneri z labáku ju prestali predbiehať v rade k mikroskopu a dvaja učitelia, ktorých sa snažila zastihnúť už celé týždne, sa konečne uráčili odpovedať jej na maily. Využívať toto veľké nedorozumenie jej pripadalo trochu nefér, ale akademická obec bola zem bezprávia a Olivin život bol posledné dva roky nočná mora. Naučila sa využiť všetko, čo sa jej núkalo. A ak na ňu pár… dobre, väčšina doktorandov na katedre pozerala krivým okom, pretože chodila s Adamom Carlsenom, tak nech. Zdalo sa, že jej kamoši sú s tým prevažne okej, hoci ich to trochu zaskočilo.


    Až na Malcolma. Tri dni sa jej vyhýbal, akoby mala kiahne. Ale Malcolm je Malcolm – zmieri sa s tým.


    „Tak teda dobre.“ Držal úplne kamennú tvár, priam až bezvýraznú. Akoby nešlo o nič veľké a bolo mu jedno, ako to celé dopadne, akoby sa preňho nič nezmenilo, keby povedala nie.


    „Ale veľa som o tom premýšľala.“


    Trpezlivo čakal, až bude pokračovať.


    „A myslím si, že bude najlepšie určiť si pravidlá. Ešte kým začneme.“


    „Pravidlá?“


    „Áno. Veď vieš. Čo môžeme a nemôžeme robiť. Čo môžeme od tohto partnerstva očakávať. Podľa mňa je to pomerne štandardný protokol, skôr než s niekým začneš falošne randiť.“


    Naklonil hlavu. „Štandardný protokol?“


    „Hej.“


    „Koľkokrát si toto už robila?“


    „Nula. Ale poznám tento tróp.“


    „Tento… čo?“ Zmätene na ňu zažmurkal.


    Olive ho ignorovala. „Dobre.“ Zhlboka sa nadýchla a zdvihla ukazovák. „Po prvé, bude sa to týkať striktne areálu školy. Niežeby som čakala, že sa so mnou budeš chcieť stretávať aj mimo neho, ale v prípade, že si plánoval zabiť dve muchy jednou ranou, nebudem tvoj záložný plán na poslednú chvíľu, keby si si potreboval na Vianoce doviesť domov priateľku alebo…“


    „Chanuku.“


    „Čože?“


    „Moja rodina slávi skôr Chanuku ako Vianoce.“ Pokrčil plecami. „Hoci ja neslávim ani jedno.“


    „Aha.“ Olive nad tým chvíľu premýšľala. „Niečo také by tvoja priateľka asi mala vedieť.“


    Na perách sa mu zjavil náznak úsmevu, no nič nepovedal.


    „Dobre. Druhé pravidlo… Vlastne by sa dalo interpretovať ako nadstavba toho prvého. Ale…“ Olive si zahryzla do pery a prinútila sa pokračovať: „… žiaden sex.“


    Niekoľko okamihov sa skrátka nehýbal. Nepohol sa ani o milimeter. Potom sa jeho pery od seba oddelili, no nevyšiel z nich ani hlások, a vtedy si Olive uvedomila, že práve Adamovi Carlsenovi vyrazila dych. Čo by hocikedy inokedy bolo vtipné, ale zo skutočnosti, že ho zarazilo, že nechcela v ich falošnom vzťahu sex, jej zovrelo žalúdok.


    Predpokladal, že ho budú mať? Naznačila to nejako? Mala by mu vysvetliť, že so sexom mala len malé skúsenosti? Že celé roky premýšľala, či nie je asexuálna, a až nedávno si uvedomila, že možno dokáže sexuálnu príťažlivosť cítiť, ale len pri ľuďoch, ktorým skutočne verí? Že ak s ňou Adam z nejakého nevysvetliteľného dôvodu bude chcieť mať sex, pravdepodobne to nedokáže?


    „Dobre,“ začala vstávať zo stoličky a do hlasu sa jej zakrádala panika, „mrzí ma to, ale ak jeden z dôvodov, prečo si navrhol spoločné falošné randenie, je, že si si myslel…“


    „Nie.“ To slovo z neho napoly vyletelo. Vyzeral úprimne zhrozene. „Prekvapilo ma, že si vôbec cítila potrebu ujasniť to.“


    „Aha.“ Olive z pobúrenia v jeho hlase zahoreli líca. Jasné. Samozrejme, že to nečakal. Ako jej mohlo napadnúť, že by sex s ňou vôbec chcel? Len sa naňho pozrite – prečo by mal? „Prepáč, nechcela som predpokladať…“


    „Nie, je dobré hovoriť otvorene. Len ma to prekvapilo.“


    „Viem.“ Olive prikývla. Úprimne, aj ju to trochu prekvapilo. Že sedela v pracovni Adama Carlsena a hovorila o sexe – nie o meióze, ale o potenciálnom pohlavnom styku medzi nimi dvoma. „Prepáč. Nechcela som, aby to bolo divné.“


    „To je v poriadku. Celé toto je divné.“ Ticho sa tiahlo a Olive si všimla, že Adam sa mierne červená. Len zľahka, ale vyzeral tak… Nedokázala od neho odtrhnúť zrak. „Žiaden sex,“ súhlasil s prikývnutím.


    Musela si odkašľať a prinútiť sa prestať sledovať tvar a farbu jeho lícnych kostí.


    „Žiaden sex,“ zopakovala. „Dobre. Po tretie… Nie je to reálne pravidlo, ale vec sa má takto… Ja nebudem chodiť s nikým iným. Akože naozaj. Bolo by to ošemetné a všetko by to skomplikovalo a…“ Olive zaváhala. Má mu to povedať? Nevraví toho o sebe priveľa? Potrebuje to vedieť? Nuž, čo už. Prečo nie? Navyše v tomto bode? Niežeby sa s ním nebozkávala alebo nespomenula na jeho pracovisku sex. „Aj tak nerandím. Jeremy bol výnimkou. Nikdy som… nikdy predtým som nemala vážny vzťah a zrejme je to tak lepšie. Doktorandské je aj bez toho strašne stresujúce a mám svojich kamošov a projekt o rakovine pankreasu, no a, pravdupovediac, viem svoj čas využiť aj zmysluplnejšie.“ Tých posledných pár slov zaznelo obrannejšie, ako mala v úmysle.


    Adam na ňu len mlčky hľadel.


    „Ale ty môžeš randiť, jasné,“ dodala urýchlene. „Hoci by som ocenila, keby si to ľuďom z katedry nespomínal, nech z toho nevyjdem ako idiot a nech to nevyzerá, že ma podvádzaš, a klebety sa nevymknú spod kontroly. Pomôže to aj tebe, keďže sa snažíš pôsobiť dojmom, že si vo vážnom vzťahu…“


    „Nemusíš sa báť.“


    „Dobre. Super. Vďaka. Viem, že zatajovať veci môže byť ťažké, ale…“


    „Myslel som to tak, že nebudem chodiť s nikým iným.“


    Definitívnosť a istota v jeho hlase ju prekvapili. Zmohla sa len na prikývnutie, hoci chcela namietať, že niečo také predsa nemôže vedieť, a hoci sa jej v duchu vynorilo milión otázok. Deväťdesiatdeväť percent bolo nemiestnych a nič ju do nich nebolo, takže si ich vyhodila z hlavy.


    „Dobre. Po štvrté, nemôžeme to naťahovať donekonečna, takže by sme si mali dať deadline.“


    Zovrel pery. „Kedy?“


    „Ťažko povedať. Zhruba mesiac by mal stačiť, aby mi Anh uverila, že som sa cez Jeremyho definitívne preniesla. Ale možno nebude stačiť tebe, takže… povedz si sám.“


    Zamyslel sa nad tým a po chvíli prikývol. „Dvadsiaty deviaty september.“


    Bolo to o mesiac aj niečo odteraz, ale zároveň… „To je zvláštne konkrétny dátum.“ Olive pátrala v pamäti, snažila sa zistiť, čím je ten dátum výnimočný. Napadlo jej len to, že v ten týždeň bude na každoročnej biologickej konferencii v Bostone.


    „Je to deň, keď katedra definitívne schvaľuje rozpočet. Ak moje peniaze neuvoľnia dovtedy, neuvoľnia ich vôbec.“


    „Aha. Tak teda dobre, zhodnime sa, že po dvadsiatom deviatom septembri si každý pôjde svojou cestou. Ja poviem Anh, že sme sa rozišli priateľsky, ale som z toho trochu smutná, pretože sa mi stále páčiš.“ Usmiala sa naňho. „Len aby sa nedomnievala, že stále idem po Jeremym. Dobre,“ zhlboka sa nadýchla, „piate a zároveň posledné pravidlo…“


    Toto bolo komplikované. Bála sa, že bude mať námietky. Uvedomila si, že si mädlí ruky, a tak si ich pevne uložila do lona.


    „Ak to má fungovať, zrejme by sme mali… robiť spoločné veci. Aspoň občas.“


    „Veci.“


    „Veci. A tak.“


    „A tak,“ zopakoval pochybovačne.


    „Áno. A tak. Čo rád robíš?“ Zrejme mal nejaký otrasný koníček, ako prevracanie kráv alebo japonské chrobačie zápasy. Možno zbieral porcelánové bábiky. Možno bol vášnivý geokešer. Možno chodil na vaperské masovky. Preboha.


    „Čo rád robím?“ zopakoval, akoby tú frázu nikdy predtým nepočul.


    „Hej. Čo rád robíš mimo práce?“


    Množstvo času, ktoré uplynulo medzi Olivinou otázkou a jeho odpoveďou, bolo znepokojivé. „Občas pracujem z domu. A cvičím. A spím.“


    Musela si vedome zabrániť spraviť facepalm. „Uhm, super. Čo ešte?“


    „Čo rada robíš ty?“ spýtal sa tak trochu obranne.


    „Kopu vecí. Napríklad…“ Chodím do kina. Hoci naposledy bola v kine, keď ju tam dotiahol Malcolm. Hrám stolové hry. Ale všetci jej kamoši boli v poslednom čase príliš zaneprázdnení, takže ani to. Zúčastnila sa volejbalového turnaja, ale to bolo už pred vyše rokom.


    „Uhm, cvičím?“ Tak rada by mu zotrela z tváre ten pyšný výraz. Tak rada! „To je jedno. Mali by sme spolu niečo pravidelne robievať. Neviem, možno zájsť na kávu? Raz do týždňa? Len na desať minút, na mieste, kde nás ľudia ľahko uvidia. Viem, že to znie otravne a ako strata času, ale bude to mega krátke a naše falošné randenie vyznie presvedčivejšie a…“


    „Jasné.“


    Och.


    Myslela si, že ho bude musieť viac presviedčať. Oveľa viac. No na druhej strane to bolo aj v jeho záujme. Ak chcel svojich kolegov ukecať, aby mu uvoľnili peniaze, potreboval, aby v ich vzťah verili.


    „Okej. Uhm…“ Prinútila sa prestať premýšľať, prečo je taký nápomocný, a pokúsila sa predstaviť si svoj harmonogram. „Čo takto streda?“


    Adam sa na stoličke otočil k svojmu počítaču a otvoril aplikáciu s kalendárom. Bola plná farebných chlievikov, pri pohľade na ne sa Olive cítila vyčerpane aj zaňho.


    „Šlo by to pred jedenástou ráno. A po šiestej poobede.“


    „O desiatej?“


    Otočil sa späť k nej. „Môže byť.“


    „Dobre.“ Čakala, že si to zapíše, ale on nič neurobil. „Nepridáš si to do kalendára?“


    „Zapamätám si to,“ odvetil vyrovnane.


    „Tak fajn.“ Vynasnažila sa usmiať a mala pocit, že jej úsmev je relatívne úprimný. Oveľa úprimnejší ako akýkoľvek úsmev, o ktorom si kedy myslela, že ho dokáže vyčariť v prítomnosti Adama Carlsena. „Super. Falošné randenie v stredu.“


    Medzi obočím sa mu zjavila vráska. „Prečo to stále opakuješ?“


    „Čo?“


    „Falošné randenie. Akoby to bol termín.“


    „Pretože je. Nepozeráš romantické komédie?“


    Hľadel na ňu so zmäteným výrazom, až kým si neodkašľala a nesklopila zrak na kolená. „Dobre.“ Bože, nemajú nič spoločné. Nikdy nenájdu spoločnú tému. Ich desaťminútové kávy budú tá najbolestivejšia a najtrápnejšia časť už aj tak bolestivých a trápnych týždňov.


    Ale Anh si prežije svoj nádherný ľúbostný príbeh a Olive nebude musieť celú večnosť čakať pred elektrónovým mikroskopom. To bolo všetko, na čom záležalo.


    Vstala a vystrela k nemu dlaň, keďže si vravela, že každá dohoda o falošnom randení si zasluhuje potvrdiť potrasením rúk. Adam na ňu niekoľko sekúnd váhavo hľadel. Vzápätí vstal a zovrel jej prsty. Najprv sa zahľadel na ich spojené ruky, no potom sa jej pozrel do očí a Olive si prikázala ignorovať teplo jeho pokožky, jeho široké plecia a… a čokoľvek ďalšie. Keď ju napokon pustil, musela vynaložiť vedomú snahu, aby sa na svoju ruku nepozrela.


    Urobilo to s ňou niečo? Rozhodne jej to tak pripadalo. Cítila na pokožke mravčenie.


    „Kedy chceš začať?“


    „Čo takto budúci týždeň?“ Bol piatok. Čo znamenalo, že nemala ani sedem dní na to, aby sa psychicky pripravila na kávu s Adamom Carlsenom. Vedela, že to dokáže – ak sa dokázala v slovnej časti prijímacieho testu prebojovať k percentilu deväťdesiatsedem, dokáže čokoľvek. Alebo takmer čokoľvek. No stále jej to pripadalo ako hrozný nápad.


    „To znie dobre.“


    Bolo to tu. Preboha. „Stretnime sa v školskom Starbuckse. Chodí tam na kávu väčšina doktorandov – niekto nás musí zbadať.“ Zamierila k dverám, kde zastala, a vrhla pohľad späť na Adama. „Takže sa vidíme na falošnom rande v stredu?“


    Stále stál za stolom, s rukami prekríženými na hrudi. Hľadel na Olive. Vyzeral, akoby ho celá táto katastrofa iritovala oveľa menej, ako čakala. Vyzeral… dobre. „Uvidíme sa, Olive.“

    „Podaj mi soľ.“


    Olive by to spravila, ale Malcolm vyzeral, že ju uhryzne. Takže sa oprela bokom o kuchynský pult a prekrížila si ruky na hrudi. „Malcolm…“


    „A korenie.“


    „Malcolm…“


    „A olej.“


    „Malcolm…“


    „Slnečnicový. Nie tú hroznovú hovadinu.“


    „Počuj. Nie je to tak, ako si myslíš…“


    „Fajn. Vezmem si ich sám.“


    Popravde, Malcolm mal absolútne právo hnevať sa. A Olive s ním súcitila. Bol o ročník vyššie a potomok STEM šľachty. Produkt generácií biológov, geológov, botanikov, fyzikov a ktovieakých ďalších -ov miešajúcich svoje DNA a vypľúvajúcich malé vedecké stroje. Jeho otec bol dekan na nejakej štátnej škole na východnom pobreží a matka mala na youtube TED Talk o Purkyněho bunkách, ktorý mal niekoľko miliónov pozretí. Túžil Malcolm po doktoráte a akademickej kariére? Zrejme nie. Mal vzhľadom na tlak, ktorý naňho rodina vyvíjala, odkedy bol v plienkach, na výber? Takisto nie.


    Nedalo sa povedať, že by bol nešťastný. Plánoval získať doktorský titul, nájsť si pohodlný džob s osemhodinovou pracovnou dobou v odbore a zarábať kopu peňazí, čo ho technicky kvalifikovalo ako „vedca“, takže jeho rodičia nebudú môcť mať námietky. Minimálne nie veľmi veľké. Medzičasom túžil len po tom, aby bolo jeho doktorandské štúdium čo najmenej traumatické. Spomedzi všetkých v Olivinom programe sa práve jemu najlepšie darilo mať život mimo školy. Robil veci, ktoré boli pre väčšinu doktorandov nepredstaviteľné, napríklad si reálne varil! Chodil na turistiku! Meditoval! Hral v divadle! Randil, akoby to bol olympijský šport! („Je to olympijský šport, Olive. A ja si idem po zlato.“)


    Takže keď ho Adam donútil vyhodiť von oknom kopu dát a prerobiť polovicu práce, Malcolm bol niekoľko mesiacov veľmi, veľmi nešťastný. Pri pohľade späť to mohlo byť práve toto obdobie, keď Malcolm začal preklínať celý rod Carlsenovcov (nacvičoval vtedy Romea a Júliu).


    „Malcolm, mohli by sme sa o tom porozprávať?“


    „Rozprávame sa.“


    „Nie, ty varíš a ja tu len stojím a snažím sa ťa primať, aby si uznal, že sa hneváš, pretože ťa Adam…“


    Malcolm sa otočil od hrnca a zamával prstom Olive pred nosom. „Nevyslovuj to.“


    „Čo?“


    „Ty vieš čo.“


    „Adam Carl…?“


    „Nevyslovuj jeho meno.“


    Rozhodila rukami. „Toto je šialené. Je to len akože, Malcolm.“


    Vrátil sa ku krájaniu špargle. „Podaj mi soľ.“


    „Počúvaš ma vôbec? Nie je to skutočné.“


    „A korenie a…“


    „Ten vzťah je falošný. Nerandíme spolu. Tvárime sa tak, aby si ľudia mysleli, že spolu chodíme.“


    Malcolmove ruky ustali uprostred sekania. „Čože?“


    „Počul si ma.“


    „Ste… kamoši s výhodami? Lebo…“


    „Nie. Presne naopak. Žiadne výhody. Nulové výhody. Žiaden sex. A žiadni kamoši.“


    Hľadel na ňu prižmúrenými očami. „Aby bolo jasné, orál a anál sa totálne rátajú ako sex…“


    „Malcolm…“


    Pristúpil o krok bližšie, vzal si utierku a utrel si ruky, nozdry sa mu chveli. „Bojím sa opýtať.“


    „Viem, že to znie šialene. Pomáha mi predstierať, že sme spolu, pretože som klamala Anh. Potrebujem totiž, aby nemala výčitky svedomia z randenia s Jeremym. Celé je to falošné. Adam a ja sme sa rozprávali presne…“ Rozhodla sa vynechať akékoľvek informácie o Osudnom večere. „… trikrát a ja o ňom nič neviem. Len to, že je ochotný pomôcť mi, a ja som využila príležitosť.“


    Malcolm mal na tvári grimasu vyhradenú pre ľudí, ktorí nosia v sandáloch biele ponožky. Olive musela uznať, že vie byť trochu desivý.


    „Toto je… vau.“ Na čele mu pulzovala žila. „Ol, toto je neskutočne hlúpe.“


    „Možno.“ Áno. Áno, bolo to hlúpe. „Ale už je to tak. A musíš ma v mojej hlúposti podporiť, pretože ty a Anh ste moji najlepší kamoši.“


    „Nie je teraz tvoj najlepší kamoš Carlsen?“


    „No tak, Malcolm. Je to kretén. Ale v skutočnosti je ku mne celkom milý a…“


    „Tak k tomuto…“ Zagrimasil sa. „K tomuto sa nebudem vyjadrovať.“


    Vzdychla si. „Dobre. Nevyjadruj sa k tomu. Nemusíš sa. Ale môžeš mi to nevyčítať? Prosím. Viem, že je hrozný k polovici doktorandov v programe vrátane teba. No pomáha mi. Ty a Anh ste jediní, pri kom mi záleží, aby poznal pravdu. Ibaže z očividných dôvodov to nemôžem…“


    „… povedať Anh.“


    „… povedať Anh,“ dopovedala zarovno s ním a usmiala sa. Nesúhlasne pokrútil hlavou, ale jeho výraz znežnel.


    „Ol, si úžasná. A milá, až príliš milá. Mala by si si nájsť niekoho lepšieho ako Carlsen. Niekoho, s kým budeš môcť chodiť naozaj.“


    „Hej, jasné.“ Zagúľala očami. „Pretože s Jeremym to vypálilo úplne skvele. S Jeremym, s ktorým som, len tak mimochodom, šla na rande iba preto, že si mi to poradil ty! ‚Daj tomu chlapcovi šancu,‘ povedal si. ‚Čo také zlé sa môže stať?‘ dušoval si sa.“


    Malcolm na ňu škaredo pozrel a ona sa zasmiala.


    „Počuj, reálne randenie očividne nie je pre mňa. Možno to s falošným bude iné. Možno som našla svoju úchylku.“


    Vzdychol si. „Musí to byť Carlsen? Medzi učiteľmi sú aj lepší kandidáti.“


    „Napríklad?“


    „Neviem. Doktorka McCoyová?“


    „Nenarodili sa jej žene náhodou nedávno trojčatá?“


    „Och, hej. Čo takto Holden Rodrigues? Je sexy. A pekne sa usmieva. Viem o tom svoje, na mňa sa totiž vždy usmeje.“


    Olive vybuchla do smiechu. „Vzhľadom na to, ako vytrvalo nad ním posledné dva roky slintáš, by som s doktorom Rodriguesom nikdy falošne nerandila.“


    „Ani s tým neprestanem, dobre? Už som ti hovoril, ako sme spolu reálne flirtovali na bakalárskom výskumnom veľtrhu? Som si pomerne istý, že na mňa párkrát z opačnej strany miestnosti žmurkol. Dobre, ľudia vravia, že mu len niečo spadlo do oka, ale…“


    „Ja. Ja vravím, že mu zrejme len niečo spadlo do oka. A ty mi o tom hovoríš každý druhý deň.“


    „Aha.“ Vzdychol si. „Vieš, Ol, ja by som s tebou falošne randil mihnutím oka, len aby som ťa uchránil pred tým prekliatym Carlsenom. Držal by som sa s tebou za ruku, dával ti svoje sako, keď ti bude zima, a na Valentína ťa verejne obdarovával čokoládovými ružami a plyšovými medvedíkmi.“


    Aké osviežujúce – rozprávať sa s niekým, kto videl nejakú romantickú komédiu. A nie iba jednu. „Ja viem. Ale zároveň si každý týždeň vodíš domov iného človeka a miluješ to. A ja milujem, že to miluješ. Nechcem narušiť tvoj životný štýl.“


    „Fér argument.“ Malcolm vyzeral potešene, no nebola si istá, či preto, že sa mu tak darí, alebo preto, že Olive tak dobre chápe jeho randiace zvyklosti.


    „Môžeš mi to teda nezazlievať?“


    Hodil utierku na pult a pristúpil bližšie. „Ol, nikdy by som ti to nemal za zlé. Vždy budeš moja Kalamata.“ Pritiahol si ju na hruď a pevne ju objal. Zozačiatku, keď sa len spoznali, Olive ustavične miatlo, ako veľmi si zakladá na fyzickom kontakte, zrejme preto, že ubehli celé roky, odkedy sa k nej niekto naposledy správal tak priateľsky. Teraz boli Malcolmove objatia jej útočiskom.


    Položila si hlavu na jeho plece a usmiala sa do jeho bavlneného trička. „Vďaka.“


    Malcolm ju zovrel pevnejšie.


    „A sľubujem, že ak niekedy privediem Adama domov, dám si na dvere ponožku… Au!“


    „Ty potvora.“


    „Robím si srandu! Počkaj, neodchádzaj, musím ti povedať niečo dôležité.“


    Ostal stáť vo dverách a zamračil sa. „Dosiahol som svoje denné maximum toho, čo o Carlsenovi zvládnem počuť. Čokoľvek ďalšie ma zabije, takže…“


    „Ozval sa mi Tom Benton, ten výskumník rakoviny z Harvardovej! Ešte to nie je isté, ale možno bude mať záujem, aby som budúci rok robila v jeho labáku.“


    „Panebože!“ Malcolm sa veselo vrátil späť k nej. „Ol, to je úžasné! Myslel som si, že sa ti neozval žiadny z výskumníkov, ktorých si kontaktovala.“


    „Strašne dlho nie. Ale Benton teraz áno a vieš, aký je slávny a vychýrený. Zrejme má viac peňazí ako v mojich najdivokejších predstavách. Bolo by to…“


    „Fantastické. Bolo by to vážne fantastické. Ol, som na teba hrdý.“ Malcolm ju vzal za ruky. Jeho úsmev od ucha k uchu pomaly znežnel. „A aj tvoja mama by na teba bola hrdá.“


    Olive odvrátila zrak a rýchlo zažmurkala. Nechcela plakať, nie dnes večer. „Ešte nič nie je isté. Budem ho musieť presvedčiť. Bude to zahŕňať nejaké to politikárčenie a taký ten pokec, keď mu budem musieť povedať o svojom výskume. Čo, ako vieš, nie je moja silná stránka. Možno to nakoniec vôbec nevyjde…“


    „Vyjde to.“


    Dobre. Áno. Musí byť optimistická. Prikývla a pokúsila sa usmiať.


    „Ale ak to náhodou nevyjde… aj tak by bola hrdá.“


    Olive znova prikývla. Keď jej po líci skĺzla slza, rozhodla sa ju nechať tak.


    O štyridsaťpäť minút sedeli s Malcolmom na miniatúrnom gauči, s telami pritlačenými k sebe, sledovali reprízu Amerických nindžov a napchávali sa vážne nedosolenou dusenou zeleninou.

  


  
    Štvrtá kapitola

    [image: ] HYPOTÉZA: Adam Carlsen a ja nemáme absolútne nič spoločné a ísť s ním na kávu bude dvakrát bolestivejšie ako ošetrenie koreňového kanálika. Bez anestézie.


    Olive dorazila na prvé stredajšie falošné rande neskoro a v príšernej nálade. Ráno strávila vrčaním na lacné činidlá, ktoré sa nerozpúšťali, potom nezrážali, potom nesonifikovali a potom ich nebolo dosť na celý pokus.


    Zastala pred dverami kaviarne a zhlboka sa nadýchla. Ak chce robiť serióznu vedu, potrebuje lepšie laboratórium. Lepšie vybavenie. Lepšie činidlá. Lepšie baktériové kultúry. Lepšie všetko. Keď o týždeň dorazí Tom Benton, musí mať všetko v tip-top stave. Potrebovala si pripravovať prejav a nie uprostred experimentu mrhať čas sedením na káve, na ktorú vážne nemala chuť, a navyše s človekom, s ktorým si absolútne nemala čo povedať.


    Ach.


    Keď vošla do kaviarne, Adam tam už bol, oblečený v čiernom tričku s gombíkmi pod krkom, ktoré vyzeralo, že je skoncipované, navrhnuté a vyrobené špecificky pre hornú polovicu jeho tela. Olive to na okamih zmiatlo, no ani nie tak preto, že mu tak dobre padlo, ako skôr preto, že si vôbec všimla niečie oblečenie. Nepodobalo sa to na ňu. Koniec-koncov, vídavala Adama potĺkať sa po katedre biológie posledné dva roky, nehovoriac o tom, že počas posledných pár týždňov viedli až nemiestne množstvo rozhovorov. Dokonca sa bozkávali, ak rátala udalosti Osudného večera za ozajstný bozk. Pochopenie, ktoré na ňu doľahlo, keď sa postavili do radu na kávu, bolo šokujúce a trochu znepokojivé.


    Adam Carlsen vyzeral dobre.


    Adam Carlsen so svojím dlhým nosom a vlnitými vlasmi, plnými perami a hranatou tvárou, ktoré sa k sebe nemali tak hodiť, a predsa sa hodili, vyzeral vážne, vážne, vážne dobre. Olive netušila, prečo si to dovtedy neuvedomila alebo prečo si to uvedomila práve pre jeho obyčajné čierne tričko.


    Prinútila sa uprieť zrak na ponuku nápojov a nezízať mu na hruď. V kaviarni po nich pokukovali traja doktorandi z biológie, jeden postdoktorand z farmakológie a jeden výskumný asistent z bakalárskeho. Dokonalé.


    „Tak teda… Ako sa máš?“ spýtala sa, pretože sa to patrilo.


    „Dobre. A ty?“


    „Dobre.“


    Olive si uvedomila, že si to možno nepremyslela tak detailne, ako mala. Pretože hoci im šlo o to, aby ich videli spolu, ak budú vedľa seba mlčky stáť, nikoho nepresvedčia, že šťastne randia. A Adam bol… no… Vyzeral, že pravdepodobne neotvorí akýkoľvek rozhovor.


    „No dobre…“ Olive sa niekoľkokrát na mieste zahúpala. „Aká je tvoja obľúbená farba?“


    Zmätene na ňu pozrel. „Prosím?“


    „Tvoja obľúbená farba.“


    „Moja obľúbená farba?“


    „Hej.“


    Medzi očami sa mu zjavila vráska. „Asi… neviem?“


    „Ako to myslíš, že nevieš?“


    „Sú to farby. Všetky sú rovnaké.“


    „Niektorá sa ti musí páčiť najviac.“


    „Nepovedal by som.“


    „Červená?“


    „Neviem.“


    „Žltá? Grcková zelená?“


    Prižmúril oči. „Prečo sa pýtaš?“


    Olive pokrčila plecami. „Pripadá mi to ako niečo, čo by som mala vedieť.“


    „Prečo?“


    „Lebo ak si niekto bude chcieť overiť, či spolu naozaj chodíme, môže to byť jedna z prvých otázok, ktoré sa opýta. Určite jedna z top päťky.“


    Niekoľko sekúnd na ňu hľadel. „Znie ti to ako niečo pravdepodobné?“


    „Zhruba rovnako pravdepodobné ako fakt, že s tebou akože chodím.“


    Prikývol, akoby uznával, že má pravdu. „Dobre. Tak teda asi čierna.“


    Odfrkla si. „No jasné.“


    „V čom je problém?“ Zamračil sa.


    „Ani to nie je farba. V podstate je to absencia farby.“


    „Je to lepšie ako grcková zelená.“


    „Nie, nie je.“


    „Samozrejme, že je.“


    „Chápem. Hodí sa to k tvojej čiernočiernej duši.“


    „Čo to má vôbec…?“


    „Dobré ráno.“ Barista sa na nich veselo usmial. „Čo si dnes dáte?“


    Olive sa usmiala a mávla na Adama, nech si objedná ako prvý.


    „Kávu.“ Vrhol pohľad na Olive a nesmelo dodal: „Čiernu.“


    Musela skloniť hlavu, aby zatajila úsmev, ale keď naňho znova pozrela, aj jemu sa kútik úst vykrútil dohora. Čo, ako musela neochotne uznať, mu celkom pristalo. Ignorovala to a objednala si tú najtučnejšiu a najsladšiu položku na nápojovom lístku a požiadala o extra šľahačku. Premýšľala, či by to mala vykompenzovať kúpou jablka alebo to prestať riešiť a zavŕšiť to sušienkou, keď Adam vytiahol z peňaženky kreditku a podal ju pokladníkovi.


    „Och, nie. Nie, nie, nie. Nie.“ Olive pred ňu natiahla ruku a stíšila hlas. „Môžem za seba platiť sama.“


    Zažmurkal. „Ja nemôžem?“


    „To nie je ten typ falošného vzťahu, ktorý máme.“


    Vyzeral prekvapene. „Vážne?“


    „Áno,“ prikývla. „Nikdy by som nešla na falošné rande s chlapom, ktorý si myslí, že musí platiť za moju kávu len preto, že je chlap.“


    Zdvihol obočie. „Pochybujem, že existuje jazyk, v ktorom sa tá vec, čo si si práve objednala, dá označiť za kávu.“


    „Hej…“


    „A nie je to tým, že som chlap,“ vyšlo z neho trochu dotknuto, „ale tým, že si stále študentka. A tvojím ročným príjmom.“


    Na okamih zaváhala a premýšľala, či by sa mala uraziť. Bolo to kreténstvo, ktorým bol Adam taký známy? Správal sa k nej nadradene? Myslel si, že je chudobná? Potom si spomenula, že vlastne je chudobná a že on pravdepodobne zarába päťkrát viac ako ona. Pokrčila plecami a prihodila ku káve sušienku s kúskami čokolády, banán a balenie žuvačiek. Adamovi slúžilo ku cti, že nič nepovedal a zaplatil dvadsaťjeden dolárov a tridsaťdeväť centov bez jediného slova.


    Kým čakali na nápoje, Olivine myšlienky zaleteli k jej projektu a otázke, či dokáže presvedčiť doktorku Aslanovú, aby jej v dohľadnom čase kúpila lepšie činidlá. Prešla neprítomným pohľadom po kaviarni a zistila, že hoci výskumný asistent, postdoktorand a jeden zo študentov odišli, dvaja doktorandi (z ktorých jeden náhodou pracoval v Anhinom labáku) stále sedeli za stolom pri dverách a poškuľovali po nich. Výborne.


    Oprela sa bokom o pult a pozrela sa na Adama. Vďakabohu, že sa budú vídať len na desať minút týždenne, inak by ju permanentne bolel krk.


    „Odkiaľ pochádzaš?“ spýtala sa.


    „Zisťuješ, či by si mohla získať zelenú kartu?“


    Zachichotala sa. On reagoval úsmevom, akoby ho potešilo, že ju rozosmial. Aj keď to určite bolo z nejakého iného dôvodu.


    „Holandsko. Haag.“


    „Och.“


    Aj on sa oprel o pult, priamo pred ňou. „Prečo och?“


    „Neviem.“ Olive pokrčila plecami. „Asi som čakala… New York? Alebo možno Kansas?“


    Pokrútil hlavou. „Moja mama bola americkou veľvyslankyňou v Holandsku.“


    „Vau.“ Bolo divné predstaviť si, že Adam má mamu. Rodinu. Že kým začal byť taký vysoký, desivý a neslávne známy, bol dieťaťom. Možno vedel po holandsky. Možno povinne raňajkoval údené slede. Možno jeho mama chcela, aby kráčal v jej stopách a stal sa diplomatom, ale prejavila sa jeho oslnivá osobnosť a ona sa toho sna vzdala. Olive si uvedomila, že o jeho detstve túži zistiť viac, čo bolo… divné. Veľmi divné.


    „Nech sa páči.“ Na pulte sa zjavili ich nápoje. Olive si povedala, že do toho, ako blonďavý barista očividne pokukoval po Adamovi, keď sa otočil, aby si vzal viečko na pohár, ju nič nie je. Zároveň si pripomenula, že akokoľvek veľmi sa túži dozvedieť viac o jeho mame, koľkými jazykmi hovorí a či má rád tulipány, tieto informácie sú ďaleko za hranicami toho, na čom sa dohodli.


    Ľudia ich videli spolu. Vrátia sa späť do svojich labákov a budú rozprávať nepravdepodobné príbehy o doktorovi Adamovi Carlsenovi a nejakej obyčajnej, nezaujímavej študentke, s ktorou ho videli. Nastal čas, aby sa Olive vrátila späť k svojej vede.


    Odkašľala si. „Nuž, bolo to fajn.“


    Prekvapene na ňu pozrel sponad pohára. „Stredajšie falošné rande sa skončilo?“


    „Hej. Dobrá práca, tím, čas zamieriť do spŕch. Až do budúceho týždňa si slobodný.“ Olive bodla slamku do nápoja a odpila si. V ústach jej vybuchol cukor. Nech už si objednala čokoľvek, bolo to nechutne dobré. Zrejme si práve zarobila na cukrovku. „Uvidíme sa…“


    „Odkiaľ si ty?“ spýtal sa Adam, ešte než stihla odísť.


    Och. Takže to berú vážne. Zrejme sa len snažil byť slušný a Olive si v duchu vzdychla, túžobne snívajúc o svojom laboratórnom stole. „Z Toronta.“


    „Jasné. Si Kanaďanka,“ povedal, akoby to už vedel.


    „Hej.“


    „Kedy si sa sem prisťahovala?“


    „Pred ôsmimi rokmi. Kvôli výške.“


    Prikývol, akoby si tú informáciu ukladal do pamäte: „Prečo Amerika? Kanada má vynikajúce školy.“


    „Škola mi uhradila všetky náklady spojené so štúdiom.“ Bola to pravda, hoc aj nie celá pravda.


    Hral sa s kartónovým držiakom na pohár. „Vraciaš sa tam často?“


    „Nie, ani nie.“ Olive oblizla zo slamky trochu šľahačky. Zmiatlo ju, keď Adam okamžite odvrátil zrak.


    „Plánuješ sa po skončení školy vrátiť naspäť?“


    Zmeravela. „Pokiaľ nebudem musieť, nie.“ Mala z Kanady množstvo bolestivých spomienok a jej jediná rodina, ľudia, pri ktorých chcela byť, boli Anh a Malcolm, obaja Američania. Olive a Anh dokonca uzavreli dohodu, že ak Olive niekedy bude hroziť, že príde o víza, Anh si ju vezme za manželku. Keď sa nad tým človek zamyslí, celé toto falošné randenie s Adamom bude skvelou prípravou na to, keď postúpi o úroveň vyššie a začne otvorene klamať Ministerstvo národnej bezpečnosti.


    Adam prikývol a odpil si z kávy. „Obľúbená farba?“


    Olive otvorila ústa, aby mu povedala o svojej obľúbenej farbe, ktorá bude oveľa lepšia ako jeho, a… „Sakra.“


    Veľavravne na ňu pozrel. „Ťažké, však?“


    „Je toľko dobrých farieb.“


    „Hej.“


    „Povedzme, že modrá. Svetlomodrá. Nie, počkaj!“


    „Mmm…“


    „Povedzme, že biela. Hej, biela.“


    Tľoskol jazykom. „Vieš, nemyslím si, že to uznám. Biela vlastne nie je farba. Skôr všetky farby…“


    Olive ho štipla do predlaktia.


    „Au,“ zatiahol, hoci ho to očividne nebolelo. S potmehúdskym úsmevom jej mávol na rozlúčku a otočil sa smerom ku katedre biológie.


    „Hej, Adam?“ zavolala za ním.


    Zastal a obzrel sa.


    „Ďakujem, že si mi kúpil jedlo na tri dni.“


    Zaváhal a potom raz prikývol. To, čo robil s ústami… Rozhodne sa na ňu usmieval. Trochu zdráhavo, ale aj tak.


    „Rado sa stalo, Olive.“

    Dnes, 14.40


    OD: Tom-Benton@harvard.edu


    KOMU: Olive-Smithova@stanford.edu


    PREDMET: Re: Projekt zameraný na skríning rakoviny pankreasu


    Olive,


    priletím v utorok poobede. Čo keby sme sa stretli v stredu okolo tretej v laboratóriu Aysegul Aslanovej? Môj spolupracovník ma tam nasmeruje.


    TB


    Odoslané z iPhone

    Olive meškala aj na druhé stredajšie falošné rande, ale z celkom iných dôvodov – všetky mali niečo spoločné s Tomom Bentonom.


    V prvom rade zaspala, pretože si včera do noci nacvičovala, ako mu predstaví svoj projekt. Zopakovala si prejav toľkokrát, až Malcolm začal dokončovať jej vety, a potom na ňu o jednej hodil nektárinku a požiadal ju, aby šla cvičiť k sebe do izby. Čo aj robila, do tretej ráno.


    Navyše si ráno uvedomila, že vo svojom typickom labákovom outfite (legíny, ošúchané bežecké tričko a veľmi, veľmi strapatý drdol) zrejme neurobí na doktora Bentona dojem „cennej budúcej kolegyne“, a strávila prehnané množstvo času hľadaním niečoho vhodnejšieho. Obliekaj sa pre prácu, ktorú chceš mať, a všetky tie podobné kecy.


    Napokon jej napadlo, že nemá potuchy, ako doktor Benton – dalo by sa povedať, že v tej chvíli najdôležitejší človek v jej živote, a áno, bola si vedomá, ako smutne to znie, ale rozhodla sa nad tým nepremýšľať – vôbec vyzerá. Vyhľadala si ho cez telefón a zistila, že má pred štyridsiatkou, blond vlasy, modré oči a fakt rovné a fakt biele zuby. Keď prichádzala do školského Starbucksu, šepkala jeho portrétu z Harvardovej univerzity: „Prosím, dovoľ mi prísť k tebe do labáku.“ Potom si všimla Adama.


    Bol netypicky zamračený deň. Stále august, ale cítila sa takmer ako koncom jesene. Vrhla pohľad na Adama a okamžite videla, že je v mizernej nálade. Spomenula si na klebetu, že hodil o stenu Petriho misku, pretože mu nevyšiel experiment, elektrónový mikroskop potreboval opraviť alebo sa stalo niečo podobne bezvýznamné. Zvažovala, či nezalezie pod stôl.


    Je to v poriadku, povedala si. Stojí to za to. Anh bola znova v pohode. Viac než v pohode: s Jeremym spolu oficiálne chodili a Anh cez víkend prišla na ich večer s pivom a so sušienkami oblečená v legínach a veľkej mikine s logom Massachusettskej technickej univerzity, ktorú si očividne požičala od neho. Keď s nimi Olive minule obedovala, ani jej to neprišlo trápne. Navyše doktorandi z prvého, druhého a dokonca aj tretieho ročníka sa „baby“ Adama Carlsena tak strašne báli, že jej dokonca nekradli pipety, čo znamenalo, že si ich viac nemusela pchať do ruksaka a nosiť na víkend domov. A ešte aj dostávala prvotriedne jedlo zdarma. Adama Carlsena zvládne – áno, dokonca aj Adama Carlsena v jeho najhoršej nálade. Minimálne desať minút týždenne áno.


    „Čau.“ Usmiala sa. Odpovedal pohľadom, z ktorého sálala náladovosť a existenčná úzkosť. Olive sa na povzbudenie nadýchla. „Ako sa máš?“


    „V pohode.“ Znel úsečne, tváril sa viac napäto ako bežne. Mal oblečenú červenú kockovanú košeľu a džínsy a pripomínal skôr drevorubača ako výskumníka objavujúceho záhady výpočtovej biológie. Nemohla si nevšimnúť jeho svaly a zase raz jej napadlo, či si necháva šiť oblečenie na mieru. Vlasy mal stále trochu dlhé, ale kratšie ako minulý týždeň. Pripadalo jej tak trochu bizarné, že jej vzťah s Adamom Carlsenom dospel do bodu, v ktorom si drží prehľad nielen o jeho náladách, ale aj účesoch.


    „Pripravený na kávu?“ zašvitorila.


    Neprítomne prikývol, sotva na ňu hľadel. Od stola vzadu na nich pozeral piatak, ktorý sa tváril, že si čistí monitor počítača.


    „Prepáč, že meškám. Mám…“


    „V pohode.“


    „Mal si dobrý týždeň?“


    „V pohode.“


    Okej. „Uhm… robil si cez víkend niečo zábavné?“


    „Pracoval som.“


    Postavili sa do radu a Olive si len s vypätím všetkých síl zabránila vzdychnúť. „Pekné počasie, nemyslíš? Nie príliš teplo.“


    Zavrčal.


    Začínalo toho na ňu byť trochu priveľa. Olive mala hranice toho, čo je pre tento falošný vzťah schopná spraviť, dokonca aj keď šlo o mangové frappuccino zdarma. Vzdychla si. „Je to tým účesom?“


    To ho zaujalo. Adam sklonil pohľad, pozrel sa na ňu a medzi obočím sa mu zjavila vertikálna vráska. „Čože?“


    „Tá nálada. Môže za to ten účes?“


    „Aká nálada?“


    Olive naňho teatrálne mávla rukou. „Táto. Zlá nálada, ktorú máš.“


    „Nemám zlú náladu.“


    Odfrkla si, hoci to možno nebolo najvýstižnejšie slovo. Jej odfrknutie bolo príliš hlasné a posmešné, pripomínajúce skôr smiech. Odsmiechla si.


    „Čo?“ Zamračil sa. Jej odsmiechnutie neocenil.


    „No tak.“


    „Čo?“


    „Priam to z teba sála.“


    „Nesála.“ Znel pohoršene, čo jej prišlo zvláštne milé.


    „Ale áno. Len čo som zazrela tvoju tvár, vedela som to.“


    „Nevedela.“


    „Vedela. Viem to. Ale nič sa nedeje, nikto ti zlú náladu nezakazuje.“


    Boli na rade, takže urobila krok vpred a usmiala sa na pokladníka.


    „Dobré ráno. Dám si tekvicové latte. A tamtú tvarohovú šatôčku. Áno, presne tú, ďakujem. A on…“ Ukázala na Adama palcom. „… si dá harmančekový čaj. Bez cukru,“ dodala veselo. Okamžite o pár krokov ustúpila, dúfajúc, že sa vyhne ublíženiu na zdraví, ak by sa na ňu Adam rozhodol hodiť Petriho misku. Prekvapilo ju, keď chalanovi za pultom pokojne podal kreditku. Vážne nebol taký zlý, ako ho vykresľovali.


    „Neznášam čaj,“ oznámil jej. „A harmanček.“


    Olive sa naňho zoširoka usmiala. „Koľká škoda.“


    „Ty chytráčka.“


    Hľadel priamo pred seba, ale Olive si bola takmer istá, že mu k úsmevu veľa nechýba. Dalo sa o ňom povedať všeličo, ale nie to, že by nemal zmysel pre humor.


    „Takže… nie je to tým účesom?“


    „Mm? Ach, nie. Moje vlasy mali takú zvláštnu dĺžku. Padali mi pri behu do očí.“


    Och. Takže chodí behávať. Ako Olive. „Okej. Super. Pretože tento nový strih nevyzerá zle.“


    Vyzerá dobre. Akože vážne dobre. Minulý týždeň si pravdepodobne patril medzi najlepšie vyzerajúcich mužov, s ktorými som sa kedy rozprávala, ale teraz vyzeráš ešte lepšie. Niežeby mi na takýchto veciach záležalo. Vôbec mi na nich nezáleží. Chalanov si takmer nevšímam a nie som si istá, prečo si všímam teba alebo tvoje oblečenie, alebo to, aký si vysoký a široký. Vážne to nechápem. Nikdy mi na tom nezáleží. Zvyčajne. Huh.


    „Vieš…“ Chvíľu vyzeral, že je v rozpakoch, pery sa mu hýbali bez vydania jediného zvuku, akoby hľadal vhodnú odpoveď. Potom náhle povedal: „Rozprával som sa ráno s vedúcim katedry. Stále mi nechce uvoľniť peniaze na výskum.“


    „Och.“ Naklonila hlavu. „Myslela som si, že o tom majú rozhodnúť až na konci septembra.“


    „Hej. Bolo to neformálne stretnutie, ale došlo na túto tému. Povedal, že sledujú situáciu.“


    „Aha.“ Čakala, či bude pokračovať. Keď bolo jasné, že nebude, spýtala sa: „Sledujú… ako?“


    „Ťažko povedať.“ Zaťal čeľusť.


    „Mrzí ma to.“ Bolo jej ho ľúto. Naozaj. Ak s niečím vedela súcitiť, boli to vedecké výskumy, ktoré sa náhle skončili pre nedostatok zdrojov. „Znamená to, že nemôžeš pokračovať vo svojom výskume?“


    „Mám aj iné granty.“


    „Takže… problém je v tom, že nemôžeš začať s novými štúdiami?“


    „Môžem. Musím trochu popresúvať peniaze, ale mal by som si môcť dovoliť začať s novým výskumom.“


    Heh? „Aha.“ Odkašľala si. „Takže… nech si to zhrnieme… Stanfordova ti zmrazila peniaze na základe klebiet, čo – súhlasím – je podpásovka. Ale zároveň to znie, že si môžeš dovoliť čokoľvek, čo plánuješ, takže… nie je to koniec sveta?“


    Adam ju obdaril urazeným pohľadom a zrazu vyzeral ešte naštvanejšie.


    Achbože. „Necháp ma zle, viem, o čo v princípe ide, a tiež by som sa hnevala. Ale koľko iných grantov to máš? Vlastne nie, neodpovedaj. Nie som si istá, či to chcem vedieť.“


    Mal ich zrejme pätnásť. Zároveň mal definitívu a desiatky publikácií a na webstránke boli vymenované všetky jeho zásluhy. Nehovoriac o tom, že sa v jeho životopise dočítala, že vlastní patent. Naopak, Olive mala lacné činidlá a staré pipety, ktoré jej ostatní pravidelne kradli. Snažila sa nezamýšľať nad tým, o koľko ďalej je vo svojej kariére v porovnaní s ňou, ale nemohla ignorovať, že bol v tom, čo robil, dobrý. Otravne dobrý.


    „Chcem tým povedať, že to nie je neprekonateľná prekážka. A aktívne na jej odstránení pracujeme. Sme v tom spolu, presviedčame ľudí, že odtiaľto nikdy neodídeš, pretože tu máš úžasnú priateľku.“


    Olive na seba dramaticky ukázala a on pohľadom sledoval jej ruku. Očividne nebol fanúšik racionalizovania a analyzovania emócií.


    „Alebo sa môžeš ďalej hnevať a môžeme ísť do tvojho labáku a ohadzovať sa skúmavkami s toxickými činidlami, až kým bolesť z popálenín tretieho stupňa neodsunie tvoju mizernú náladu na druhú koľaj. Znie to ako niečo zábavné, nemyslíš?“


    Odvrátil zrak a zagúľal očami, ale podľa krivky jeho líc videla, že ho to pobavilo. Pravdepodobne proti jeho vôli. „Ty si ale chytráčka.“


    „Možno, ale ja nie som tá, kto na otázku, aký si mal týždeň, zavrčal.“


    „Nezavrčal som. A ty si mi objednala harmančekový čaj.“


    Usmiala sa. „Nemáš za čo.“


    Chvíľu mlčali, kým ona prežúvala prvý hlt zo svojej šatôčky. Keď prehltla, povedala: „Mrzí ma, že ti zmrazili peniaze.“


    Pokrútil hlavou. „Mňa mrzí, že mám zlú náladu.“


    Och. „To je v pohode. Si tým známy.“


    „Hej?“


    „Hej. Je to také tvoje.“


    „Vážne?“


    „Mhm.“


    Šklblo mu ústami. „Možno som ťa toho chcel ušetriť.“


    Olive sa usmiala, pretože to bolo láskavé. A on nebol láskavý človek, ale k nej bol milý väčšinu času, ak aj nie vždy. Už sa na ňu takmer usmieval, hľadel na ňu spôsobom, ktorý nedokázala celkom opísať, ale pri ktorom jej napadali samé divné myšlienky, až kým im barista nepoložil na pult ich nápoje. Zrazu sa tváril, že bude vracať.


    „Adam? Si v poriadku?“


    Hľadel na jej pohár a o krok odstúpil. „Tá vec páchne.“


    Olive sa zhlboka nadýchla. Nebo. „Neznášaš tekvicové latte?“


    Pokrčil nosom a odstúpil ešte ďalej. „Fuj.“


    „Ako to, že ho neznášaš? Je to tá najlepšia vec, akú tvoja krajina za posledné storočie vymyslela.“


    „Prosím, odstúp. Smrdí to.“


    „Hej! Ak si mám vybrať medzi tebou a tekvicovým latte, možno si budeme musieť našu dohodu premyslieť.“


    Zazeral na jej pohár, akoby obsahoval rádioaktívny odpad. „Možno by sme mali.“


    Pridržal jej cestou z kaviarne dvere, pričom si dával pozor, aby sa k jej nápoju príliš nepriblížil. Vonku začínalo popŕchať. Študenti za stolmi na terase si urýchlene balili počítače a zošity a mierili na vyučovanie alebo sa presúvali do knižnice. Olive dážď odjakživa milovala. Zhlboka sa nadýchla, nasala plné pľúca vône vlhkej zeme a zastala s Adamom pod strieškou. Adam si odpil z harmančekového čaju a ona sa usmiala.


    „Počuj,“ prehodila, „mám nápad. Ideš na jesenný biovedecký piknik?“


    Prikývol. „Musím. Som v katedrovom výbore pre spoločenské udalosti a networking.“


    Nahlas sa zasmiala. „Neverím.“


    „Hej.“


    „Prihlásil si sa tam dobrovoľne?“


    „Je to povinné. Dostal som sa tam v rámci rotácie.“


    „Och. To znie… zábavne.“ Vystrúhala súcitnú grimasu a takmer sa znova zasmiala na jeho znechutenom výraze. „Nuž, ja tam idem. Doktorka Aslanová nás k tomu všetkých prinútila s tým, že to buduje vzťahy medzi laborantami. Aj ty nútiš svojich študentov do účasti?“


    „Nie. Mám aj iné, oveľa produktívnejšie spôsoby, ako svojim študentom znepríjemniť život.“


    Zachichotala sa. Mal zmysel pre humor, takým tým svojím divným, temným spôsobom. „To verím. V každom prípade mi napadlo, že keď tam budeme, mali by sme si pokecať. Pred vedúcim katedry, keďže ťa ‚sleduje‘. Zatrepocem na teba mihalnicami a on uvidí, že sme prakticky krok od svadby. Potom si rýchlo zavolá a zjaví sa nákladiak, ktorý vyklopí všetky tvoje peniaze priamo…“


    „Hej, čauko!“


    K Adamovi podišiel nejaký blondiak. Olive stíchla, keď sa Adam otočil, usmial sa naňho a potriasol mu rukou, ako keď si trasú rukou kamoši. Zažmurkala, premýšľala, či sa jej to len nezdá, a odpila si z latte.


    „Myslel som si, že budeš spať,“ poznamenal Adam.


    „Dodrbal ma ten časový rozdiel. Povedal som si, že môžem rovno prísť do školy a pustiť sa do práce. A niečo zjesť. Doma nemáš nič na jedenie.“


    „V kuchyni sú jablká.“


    „Presne. Nič na jedenie.“


    Olive o krok odstúpila, pripravená ospravedlniť sa, no vtom na ňu blondiak upriamil pozornosť. Vyzeral zvláštne známo, hoci si bola istá, že ho nikdy predtým nestretla.


    „A kto je toto?“ spýtal sa zvedavo. Mal fakt prenikavé modré oči.


    „Toto je Olive,“ predstavil ju Adam. Po jej mene nasledovala chvíľa ticha, v ktorej mal zrejme špecifikovať ich vzťah. Neurobil to a ona mu nemohla mať za zlé, že nechcel ich falošný vzťah vešať na nos niekomu, kto bol očividne dobrý kamoš. Len sa ďalej usmievala a nechala Adama, nech pokračuje. „Olive, toto je môj spolupracovník…“


    „Človeče!“ nasrdil sa muž. „Predstav ma ako kamoša.“


    Adam zagúľal očami, očividne pobavene. „Olive, toto je môj kamoš a spolupracovník. Doktor Tom Benton.“

    „Počkať.“ Doktor Benton naklonil hlavu. Stále sa usmieval, ale jeho pohľad sa trochu zaostril a venoval Olive o čosi hlbšiu pozornosť. „Nie si náhodou…?“


    Olive stuhla.


    Jej myšlienky nikdy neboli veľmi pokojné či usporiadané – skôr sa preháňali jedna cez druhú. A predsa, ako tak stála pred Tomom Bentonom, vnútro jej hlavy netypicky stíchlo a vedľa seba sa zoradilo niekoľko úvah.


    Prvá bola, že má šialene vtipnú smolu. Šanca, že človek, od ktorého závisí osud jej milovaného výskumného projektu, sa bude poznať, nie, kamošiť s človekom, od ktorého závisí osud romantického šťastia jej milovanej Anh, bola smiešne nízka. A predsa. Olivina špecifická smola však nebola nič nové pod slnkom, takže sa presunula k ďalšej úvahe.


    Musela Tomovi Bentonovi povedať, kto je. Mali sa dnes o tretej stretnúť a predstierať, že ho teraz nespoznala, by znamenalo rozlúčiť sa so svojimi plánmi infiltrovať sa do jeho laboratória. Akademici majú obrovské egá.


    Posledná úvaha: ak to zvládne uhrať, vyhne sa tomu, aby sa doktor Benton dopočul o celej tej šlamastike s falošným randením. Adam to nespomenul, čo znamenalo, že to zrejme ani neplánoval. Olive stačilo nasledovať jeho príklad.


    Áno. Výborný plán. Totálne to dá.


    Olive sa usmiala, pevnejšie si chytila tekvicové latte a odpovedala: „Áno, som Olive Smithová…“


    „… priateľka, o ktorej toľko počúvam?“


    Doriti. Doriti, doriti, doriti. Doriti! Prehltla. „Uhm, vlastne som…“


    „Od koho?“ spýtal sa Adam so zvrašteným obočím.


    Doktor Benton pokrčil plecami. „Od každého.“


    „Od každého?“ zopakoval Adam. Teraz sa už mračil. „V Bostone?“


    „Hej.“


    „Prečo sa ľudia na Harvardovej rozprávajú o mojej priateľke?“


    „Pretože ty si ty.“


    „Pretože ja som ja?“ Adam vyzeral zmätene.


    „Došlo na pár preliatych sĺz. Vytrhaných vlasov. Niekoľko zlomených sŕdc. Neboj sa, prenesú sa cez to.“


    Adam zagúľal očami a doktor Benton obrátil pozornosť späť k Olive. Usmial sa na ňu a podal jej ruku. „Rád ťa spoznávam. Pokladal som to celé za klebety, ale som rád, že… existuješ. Prepáč, nezachytil som, ako sa voláš – mám príšernú pamäť na mená.“


    „Som Olive.“ Potriasla mu rukou. Mal príjemné zovretie, nie príliš pevné a nie príliš mäkké.


    „Na ktorej katedre učíš, Olive?“


    Och, dokelu. „Vlastne nikde. Neučím.“


    „Och, prepáč. Nechcel som si domýšľať.“ Usmial sa, ospravedlňujúco a placho. Mal taký príjemný šarm… Bol na docenta mladý, aj keď nie taký mladý ako Adam. A bol vysoký, aj keď nie taký vysoký ako Adam. A vyzeral dobre, aj keď… no… Nie tak dobre ako Adam.


    „Čomu sa teda venuješ? Si tiež výskumníčka?“


    „Uhm, popravde…“


    „Je to študentka,“ povedal Adam.


    Doktor Benton vyvalil oči.


    „Doktorandka,“ upresnil Adam. V jeho hlase zaznel náznak varovania, akoby vážne chcel, aby to doktor Benton prestal riešiť.


    No doktor Benton, prirodzene, neprestal. „Tvoja doktorandka?“


    Adam sa zamračil. „Nie, samozrejme, že nie je…“


    Olive sa naskytla dokonalá príležitosť. „Vlastne, doktor Benton, pracujem u doktorky Aslanovej.“ Možno sa toto stretnutie ešte stále dá zachrániť. „Zrejme ste ma nespoznali po mene, ale písali sme si. Máme sa dnes stretnúť. Som študentka, ktorá pracuje na biomarkeroch rakoviny pankreasu. Tá, ktorá vás požiadala, či môže na rok prísť k vám do laboratória.“


    Doktor Benton väčšmi vyvalil oči a zamrmlal si popod nos niečo, čo silno pripomínalo: To ako vážne? Potom sa mu na tvári rozlial širokánsky úsmev. „Adam, ty si taký hajzel! Ani si mi to nepovedal.“


    „Nevedel som o tom,“ zamrmlal Adam. Pohľad mal upriamený na Olive.


    „Ako to, že si mi nepovedal, že tvoja priateľka…?“


    „Nezmienila som sa o tom Adamovi, pretože som nevedela, že sa poznáte,“ prerušila ho Olive. A potom si uvedomila, že to zrejme neznelo veľmi uveriteľne. Keby naozaj bola Adamova priateľka, povedal by jej o svojich priateľoch. Keďže sa v tomto šokujúcom zvrate udalostí ukázalo, že mal minimálne jedného.


    „Ide o to, že… uhm… nikdy som si nezrátala dva a dva a neuvedomila si, že to vy ste ten Tom, ktorého stále spomína.“ Tak, lepšie. Trochu. „Mrzí ma to, doktor Benton. Nechcela som…“


    „Tom,“ poopravil ju, stále s úsmevom. Zdalo sa, že jeho šok prešiel do príjemného prekvapenia. „Prosím, tykajme si.“ Niekoľko sekúnd prechádzal pohľadom z Adama na Olive. Potom povedal: „Máš čas?“ Ukázal na kaviareň. „Čo keby sme šli dnu a porozprávali sa o tvojom projekte teraz? Nemá zmysel čakať do poobedia.“


    Odpila si z latte, aby si to stihla premyslieť. Má čas? Technicky vzaté, áno. Najradšej by sa rozbehla na okraj školského areálu a až do pádu modernej civilizácie kričala do prázdna, ale to až tak nesúrilo. A chcela pred doktorom Bentonom – Tomom – vyzerať čo možno najprispôsobivejšie. Bedári si nenavyberajú a tak.


    „Mám čas.“


    „Super. Čo ty, Adam?“


    Olive stuhla. A na sekundu aj Adam, kým podotkol: „Nemyslím si, že by som mal byť prítomný, ak s ňou budeš robiť pohovor…“


    „Och, žiaden pohovor. Len priateľský pokec, aby sme zistili, či sa Olivin a môj výskum pretínajú. Chceš predsa vedieť, či sa tvoja priateľka náhodou na rok nepresťahuje do Bostonu, nie? Poď.“ Naznačil im, aby ho nasledovali, a potom vošiel do Starbucksu.


    Olive a Adam si vymenili pohľad, ktorý z nejakého dôvodu vydal za tisíc slov. Vravel: Doriti, čo teraz? A: Ako to mám vedieť? A: Bude to trápne. A: Nie, bude to katastrofa. Potom si Adam vzdychol, nahodil odovzdaný výraz a zamieril dnu. Olive ho nasledovala, ľutujúc svoje životné rozhodnutia.


    „Takže Aslanová ide do dôchodku?“ spýtal sa Tom, keď si našli súkromný stôl vzadu. Olive nemala inú možnosť, len sadnúť si oproti nemu a vľavo od Adama. Asi ako dobrá „priateľka“. Jej „priateľ“ medzičasom vedľa nej namosúrene popíjal harmančekový čaj. Mala by som si ho odfotiť, napadlo jej. Bolo by z neho výborné virálne memečko.


    „O pár rokov,“ potvrdila Olive. Milovala svoju školiteľku, ktorá ju vždy podporovala a povzbudzovala. Od samotného začiatku dala Olive slobodu viesť vlastný výskum, čo bolo u doktorandov takmer neslýchané. Mať vedúceho, ktorý sa jej nemieša do práce, bolo vzhľadom na jej záujmy skvelé, ale…


    „Ak Aslanová odchádza do dôchodku, nežiada už o žiadne granty – pochopiteľne, keďže tu nebude tak dlho, aby dotiahla projekty do konca –, čo znamená, že tvoj labák sa momentálne práve netopí v peniazoch,“ zhrnul to Tom dokonale. „Dobre, povedz mi o svojom projekte. Čo je na ňom cool?“


    „No…“ začala Olive. Mala problém utriediť si myšlienky. „Teda, je to…“ Ďalšie ticho. Tentoraz dlhšie a oveľa trápnejšie. „Uhm…“


    Presne toto bol jej problém. Olive vedela, že je výborná vedkyňa, že jej nechýba disciplína a kritické myslenie, s ktorými dokáže v labáku odviesť dobrú prácu. Byť však v akademickej obci úspešný si, nanešťastie, vyžadovalo aj schopnosť opísať svoju prácu, predať ju neznámym ľuďom, prezentovať ju na verejnosti a… to bolo niečo, čo si neužívala a ani v tom nevynikala. Zakaždým spanikárila a pripadala si pod drobnohľadom, akoby bola prilepená k mikroskopickému sklíčku, a schopnosť vyplodiť syntakticky koherentné vety sa jej nezadržateľne vyplavila z mozgu.


    Ako práve teraz. Olive horeli líca a meravel jazyk a…


    „Čo je to za otázku?“ vložil sa do rozhovoru Adam.


    Keď naňho pozrela, mračil sa. Na Toma, ktorý len pokrčil plecami.


    „Čo je na jej projekte cool?“ zopakoval Adam.


    „Hej. Cool. Vieš, ako to myslím.“


    „Nemyslím si, že to viem, a predpokladám, že to nevie ani Olive.“


    Tom zafunel. „Fajn, čo by si sa opýtal ty?“


    Adam sa obrátil k Olive, pričom sa kolenom obtrel o jej nohu. Bolo teplé a jeho dotyk bol cez jej džínsy zvláštne upokojujúci. „Na aké problémy sa tvoj projekt zameriava? Prečo si myslíš, že je dôležitý? Aké medzery v literatúre pokrýva? Aké techniky používaš? Na aké problémy zrejme narazíš?“


    Tom zafunel. „Hej, dobre. Ber to tak, že som sa ťa spýtal všetky tieto dlhé nudné otázky, Olive.“


    Vrhla pohľad na Adama a zistila, že na ňu hľadí s pokojným povzbudivým výrazom. Formulácia jeho otázok jej pomohla utriediť si myšlienky, a keď si uvedomila, že na všetky pozná odpovede, väčšina jej paniky opadla. Zrejme to Adam neurobil zámerne, ale poriadne jej helfol.


    Spomenula si na toho chlapíka z umyvárne, toho spred pár rokov. Netuším, či si dostatočne dobrá, povedal jej. Podstatné je, aby si mala dosť dobrý dôvod, prečo chceš v akademickej obci pôsobiť.


    Povedal, že Olivin dôvod je ten najlepší, aký môže byť, a teda to dokáže. Potrebovala to dokázať.


    „Dobre,“ začala znova, keď sa zhlboka nadýchla, a spomenula si na všetko, čo si včera večer cvičila s Malcolmom. „Ide o toto… Rakovina pankreasu je veľmi agresívna a smrteľná. Má mizernú prognózu, podľa ktorej prežije do roka od stanovenia diagnózy iba jeden zo štyroch ľudí.“ Zdalo sa jej, že znie menej zadýchane a viac sebaisto. Dobre. „Problémom je, že sa ťažko detekuje, takže ju dokážeme diagnostikovať až v neskorom štádiu. V tomto bode sa už rakovina rozšírila do takej miery, že väčšina liečby proti nej veľa nezmôže. Ale keby bola diagnostika rýchlejšia…“


    „Ľudia by mohli dostať liečbu skôr a mali by vyššiu šancu na prežitie,“ dodal Tom a tak trochu netrpezlivo prikyvoval. „Áno, som si toho dobre vedomý. Ale niekoľko skríningových nástrojov už máme. Napríklad snímkovanie.“


    Neprekvapilo ju, že to spomenul, keďže Tomovo laboratórium sa venovalo práve snímkovaniu. „Áno, ale to je nákladné, časovo náročné a vzhľadom na polohu pankreasu často neužitočné. Ale…“ Znova sa zhlboka nadýchla. „… myslím si, že som našla určitý súbor biomarkerov. Nie z biopsie tkaniva – z krvných biomarkerov. Je to neinvazívne, ľahko získateľné. Lacné. V myšiach dokážem detekovať rakovinu už v prvom štádiu.“


    Odmlčala sa. Tom aj Adam na ňu hľadeli. Toma to očividne zaujalo a Adam vyzeral… trochu zvláštne, ak mala byť úprimná. Možno ohromene? To isto nie.


    „Okej. To znie sľubne. Čo je ďalší krok?“


    „Zber ďalších dát. Ďalšie analýzy s lepším vybavením, aby som mohla dokázať, že môj súbor biomarkerov stojí za klinické testovanie. Ale na to potrebujem väčšie laboratórium.“


    „Aha.“ Zamyslene prikývol a potom sa oprel o stoličku. „Prečo rakovina pankreasu?“


    „Je jedna z najsmrteľnejších a vieme tak málo o tom, ako…“


    „Nie,“ prerušil ju Tom. „Väčšinu tretiakov na doktorandskom až príliš zamestnáva hádanie sa o centrifúgu, aby si vymysleli vlastný výskum. Musíš mať dôvod, prečo si taká motivovaná. Mal niekto z tvojich blízkych rakovinu?“


    Olive sťažka prehltla, kým váhavo odpovedala: „Áno.“


    „Kto?“


    „Tom…“ oslovil ho Adam mierne varovne. Kolenom sa stále dotýkal jej stehna. Stále bolo teplé. A predsa cítila, ako jej tuhne krv v žilách. Vážne, vážne to nechcela vysloviť. No nemohla jeho otázku ignorovať. Potrebovala Tomovu pomoc.


    „Moja mama.“


    Okej. Je to vonku. Povedala to a môže sa vrátiť späť k tomu, že nad tým nebude premýšľať…


    „Zomrela?“


    Ticho. Olive zaváhala a následne mlčky prikývla, pričom nepozerala ani na jedného z mužov za stolom. Vedela, že Tom sa nesnaží byť nepríjemný – koniec-koncov, ľudia sú zvedaví. Ale nebolo to niečo, čo Olive chcela rozoberať. Prakticky o tom nerozprávala, dokonca ani pred Anh a Malcolmom, a postarala sa, aby tento zážitok nespomenula v prihláškach na doktorandské, aj keď jej všetci vraveli, že by jej to pomohlo.


    Skrátka… nedokázala to. Jednoducho to nedokázala.


    „Koľko si mala rokov, keď…?“


    „Tom!“ prerušil ho Adam ostro a položil svoj čaj na stôl silnejšie, ako bolo treba. „Prestaň obťažovať moju priateľku.“ Nebolo to ani tak varovanie, ako skôr vyhrážka.


    „Jasné. Áno. Som necitlivý kretén.“ Tom sa ospravedlňujúco usmial.


    Olive si všimla, že sa pozerá na jej plece. Keď nasledovala jeho pohľad, uvedomila si, že Adam si položil ruku na jej stoličku. Nedotýkal sa jej, ale na jeho polohe bolo niečo… ochranárske. Sálalo z neho veľké množstvo tepla, ktoré nebolo vyslovene nevítané. Pomáhalo roztopiť ten nepríjemný pocit, ktorý v nej rozhovor s Tomom zanechal.


    „Na druhej strane, to je aj tvoj priateľ.“ Tom na ňu žmurkol. „Dobre, Olive, poviem ti to takto,“ Tom sa predklonil, s lakťami na stole. „Prečítal som si tvoju prácu. A abstrakt, ktorý si poslala na bostonskú konferenciu. Stále tam plánuješ ísť?“


    „Ak ma pozvú…“


    „Som si istý, že to urobia. Je to výborná práca. Ale mám pocit, že tvoj projekt sa odvtedy posunul ďalej a potrebujem o ňom vedieť viac. Ak sa rozhodnem, že môžeš budúci rok pracovať v mojom laboratóriu, pokryjem všetky výdavky – plat, pomôcky, vybavenie, čokoľvek budeš potrebovať. Ale musím vedieť, ako si na tom, aby som sa uistil, že za tú investíciu stojíš.“


    Olive sa rozbúchalo srdce. Toto znelo sľubne. Veľmi sľubne.


    „Ide o toto… Dám ti dva týždne na to, aby si mi napísala referát o všetkom, čo si doteraz urobila – protokoly, nálezy, problémy. O dva týždne mi to pošleš a ja sa na základe toho rozhodnem. Znie ti to zvládnuteľne?“


    Usmiala sa a nadšene prikývla. „Áno!“ To rozhodne dokáže. Použije úvod z jednej zo svojich prác, metodiku z laboratórnych protokolov, predbežné dáta z grantu, o ktorý žiadala a nedostala ho. A bude musieť zopakovať niektoré svoje analýzy, len aby sa uistila, že jej referát pre Toma bude absolútne dokonalý. Bude to kopa práce za krátky čas, ale kto potrebuje spánok? Alebo cikpauzy?


    „Super. Medzičasom sa uvidíme a môžeme si pokecať viac. Adam a ja budeme pár týždňov nerozluční, keďže pracujeme na projekte, na ktorý sme práve dostali grant. Prídeš zajtra na moju prednášku?“


    Olive netušila, že vôbec prednáša, a už vôbec nie kedy alebo kde, ale odvetila: „Samozrejme! Nemôžem sa dočkať!“ S istotou človeka, ktorý jej na telefón nainštaloval widget na spätné odpočítavanie.


    „A bývam u Adama, takže sa uvidíme uňho.“


    Och, nie. „Uhm…“ Riskla pohľad na Adama, ktorého výraz bol nečitateľný. „Jasné. Hoci sa zvyčajne stretávame u mňa, čiže…“


    „Chápem. Neschvaľuješ mu tú zbierku preparovaných zvierat, však?“ Tom sa s úškrnom postavil. „Ospravedlňte ma. Skočím si po kávu a hneď som naspäť.“


    Len čo zmizol, Olive sa okamžite otočila k Adamovi. Konečne osameli a potrebovali prebrať tak desať miliónov tém, ale jediné, čo jej chodilo po rozume, bolo: „Naozaj zbieraš preparované zvieratá?“


    Prebodol ju pohľadom a odtiahol ruku z jej pliec. Zrazu ju zaplavil chlad. Strata.


    „Prepáč. Netušila som, že je to tvoj kamoš ani že máte spolu grant. Robíte také odlišné výskumy, že mi tá možnosť ani nenapadla.“


    „Výskumníci rakoviny predsa podľa teba nepotrebujú spolupracovať s výpočtovými modelármi.“


    „Ty…“ Všimla si, ako mu šklbe kútikom úst, a premýšľala, odkedy si jeden druhého takto doberajú. „Ako ste sa spoznali?“


    „Bol to postdoktorand v mojom labáku, keď som bol na doktorandskom. Ostali sme v kontakte a za tie roky sme spolupracovali.“


    Takže musel byť o štyri až päť rokov starší od Adama.


    „Chodil si na Harvardovu, však?“


    Prikývol a jej skrsla v hlave desivá myšlienka. „Čo ak sa bude cítiť povinný zobrať ma, pretože som tvoja falošná priateľka?“


    „Toho sa nemusíš báť. Tom raz vyhodil svojho bratranca, keď mu pokazil prietokový citometer. Nie je vyslovene súcitný človek.“


    Vrana k vrane sadá, pomyslela si. „Počuj, mrzí ma, že musíš klamať svojmu kamošovi. Ak mu chceš povedať, že spolu vlastne…“


    Adam pokrútil hlavou. „Keby som to urobil, nikdy by mi s tým nedal pokoj.“


    Zasmiala sa. „Hej, to si viem predstaviť. A, pravdupovediac, ani na mňa by to nevrhlo najlepšie svetlo.“


    „Olive, ak sa rozhodneš ísť na Harvardovu, budeš si to až do konca septembra musieť nechať pre seba.“


    Prudko sa nadýchla, keď si uvedomila, na čo tým naráža. „Samozrejme. Keby ľudia vedeli, že odchádzam, vedúci katedry by neuveril, že neodchádzaš tiež. To mi ani nenapadlo. Sľubujem, že to nikomu nepoviem! Teda okrem Malcolma a Anh, ale oni to dokážu udržať v tajnosti, nikdy by…“


    Zdvihol obočie. Olive sa zaškľabila.


    „Donútim ich udržať to v tajnosti. Prisahám.“


    „Vážim si to.“


    Všimla si, že Tom sa vracia späť k stolu, takže sa naklonila k Adamovi a rýchlo zašepkala: „Ešte jedna vec. Tá prednáška, ktorú spomenul, tá zajtrajšia…“


    „Tá, ktorej sa nevieš dočkať?“


    Olive si zvnútra zahryzla do líca. „Áno. Kedy a kde bude?“


    Adam sa ticho zasmial, práve keď si Tom znova sadal. „Neboj sa. Pošlem ti detaily mailom.“

  


  
    Šiesta kapitola

    [image: ] HYPOTÉZA: Pri porovnaní s viacerými druhmi a modelmi nábytku dosahujú kolená Adama Carlsena v kategóriách pohodlie, príjemnosť a pôžitok percentil deväťdesiatpäť.


    V momente, keď Olive otvorila dvere do prednáškovej sály, vyvalili na seba s Anh oči a jednohlasne povedali: „Vau.“


    Počas dvoch rokov na Stanfordovej bola v tejto sále na nespočetnom množstve seminárov, školení, prednášok a hodín, a predsa nikdy nevidela túto miestnosť takú napratanú. Možno Tom rozdával pivo zdarma.


    „Imunológovia a farmakológovia to tuším majú povinné,“ poznamenala Anh. „A počula som na chodbe minimálne piatich ľudí vravieť, že Benton je známy vedecký sexoš.“ Kriticky sa zahľadela na pódium, kde sa Tom rozprával s doktorkou Mossovou z imunológie. „Vyzerá dobre. Aj keď zďaleka nie tak dobre ako Jeremy.“


    Olive sa usmiala. V miestnosti bolo teplo a vlhko a páchlo to tam potom a priveľa ľuďmi. „Nemusíš ostať. Pravdepodobne tu hrozí požiarne riziko a tvojho výskumu sa to ani zďaleka netýka…“


    „Je to lepšie ako makať.“ Chytila Olive za zápästie a pretiahla ju cez davy doktorandov a postdoktorandov tlačiacich sa pri vchode a dolu bočnými schodmi. Boli rovnako plné. „Navyše, ak ma ten chlapík o teba pripraví a vezme na rok do Bostonu, chcem si byť istá, že si ťa zaslúži.“ Žmurkla na ňu. „Pokladaj moju prítomnosť za ekvivalent otca, ktorý si pred koncoročným plesom čistí pred priateľom svojej dcéry pušku.“


    „Ach, ocko…“


    Samozrejme, že si nemali kam sadnúť, ani len na zem alebo na schody. Olive zazrela na sedadle pri uličke niekoľko metrov pred nimi Adama. Mal oblečené svoje typické čierne tričko s gombíkmi a bol zabratý do rozhovoru s Holdenom Rodriguesom. Keď sa Adamov pohľad stretol s jej, usmiala sa a zamávala mu. Z nejakého, zatiaľ neznámeho dôvodu, ktorý mal zrejme niečo spoločné so skutočnosťou, že sa delili o veľké, absurdné a nepravdepodobné tajomstvo, jej Adam pripadal ako priateľská tvár. Neodmával jej, ale jeho pohľad znežnel a zvrúcnel a ústa sa mu vykrivili spôsobom, ktorý – ako už Olive zistila – bol jeho verziou úsmevu.


    „Nemôžem uveriť, že tú prednášku nedali do niektorej z väčších sál. Nie je tu ani zďaleka dosť miesta na… Och, nie. Nie, nie, nie.“


    Olive nasledovala Anhin pohľad a všimla si, že dorazilo minimálne ďalších dvadsať ľudí. Dav ich okamžite začal tlačiť k prednej časti miestnosti. Anh zaskučala, keď jej stúpil na nohu nejaký prvák z neurovedy, ktorý vážil zhruba štyrikrát toľko čo ona. „Toto je absurdné.“


    „Ja viem. Nemôžem uveriť, že stále prichádzajú…“


    Olive bokom o niečo – niekoho – zavadila. Otočila sa s úmyslom ospravedlniť sa a… bol to Adam. Respektíve Adamovo plece. Stále sa rozprával s doktorom Rodriguesom, ktorý s mrzutým výrazom mrmlal: „Prečo sme vôbec tu?“


    „Pretože je to môj kamoš,“ odpovedal Adam.


    „Môj nie.“


    Adam si vzdychol a otočil sa k Olive.


    „Čau, prepáč.“ Mávla smerom k vchodu. „Prišlo pár ďalších ľudí a priestor v tejto miestnosti je evidentne konečný. Tuším je to fyzikálny zákon alebo niečo také.“


    „Nič sa nestalo.“


    „Odstúpila by som, ale…“


    Doktorka Mossová na pódiu sa chopila mikrofónu a začala predstavovať Toma.


    „Prosím,“ povedal Adam Olive a začal vstávať zo svojho miesta. „Sadni si.“


    „Och.“ Bolo milé, že to ponúkol. Nie až tak veľmi, ako keď na ich falošnom rande, minul dvadsať dolárov na nezdravé jedlo, ale stále veľmi milé. Olive to nemohla prijať. Navyše, Adam bol vyučujúci, čo znamenalo, že bol starší a všetko okolo. Tridsiatnik. Vyzeral síce fit, no zrejme mal nafigu kolená a od osteoporózy ho delilo už len pár rokov. „Ďakujem, ale…“


    „Vlastne si myslím, že to je príšerný nápad,“ ozvala sa Anh. Pohľadom prechádzala medzi Olive a Adamom. „Bez urážky, doktor Carlsen, ale ste trikrát väčší ako Olive. Ak vstanete, táto miestnosť vybuchne.“


    Adam na Anh zamyslene hľadel, akoby netušil, či ho práve urazila.


    „Na druhej strane,“ pokračovala s pohľadom upretým na Olive, „fakt by bodlo, keby si si sadla svojmu frajerovi na kolená, Ol. Aby som ďalej nemusela stáť na špičkách.“


    Olive zažmurkala. A potom zažmurkala znova. A vzápätí ešte raz. Doktorka Mossová na pódiu stále predstavovala Toma – „Získal doktorát na Vanderbiltovej univerzite a potom prestúpil na postdoktorandské štúdium na Harvardovu univerzitu, kde sa stal priekopníkom niekoľkých techník v oblasti snímkovania…“ –, ale jej hlas akoby prichádzal z veľkej, veľkej diaľky. Možno preto, že Olive nedokázala prestať myslieť na Anhin návrh, čo bolo…


    „Anh, nemyslím si, že je to dobrý nápad,“ zamrmlala popod nos, vyhýbajúc sa jej pohľadu.


    Anh na ňu pozrela. „Prečo? Zaberáš miesto, ktoré nemáme, a je iba logické, že si sadneš na Carlsena. Ja by som to spravila, ale je to tvoj frajer, nie môj.“


    Olive sa na okamih pokúsila predstaviť, čo by Adam urobil, keby sa Anh rozhodla sadnúť si mu na kolená, a usúdila, že by sa to zrejme skončilo niekým vraždiacim a niekým vraždeným, no nebola si istá, ktorý by bol ktorý. Tá predstava bola taká absurdná, že sa takmer nahlas zachichotala. Potom si všimla, ako na ňu Anh s očakávaním pozerá. „Anh, to nemôžem.“


    „Prečo?“


    „Lebo. Toto je vedecká prednáška.“


    „Pst. Pamätáš si, ako sa minulý rok Jess a Alex bozkávali polovicu prednášky o CRISPR?“


    „Áno – a bolo to divné.“


    „Nie, nebolo. Navyše, Malcolm prisahá, že na jednom seminári videl, ako toho vysokého chalana z imunológie robí rukou ten…“


    „Anh!“


    „Ide o to, že to nikoho nezaujíma.“ Anhin výraz zjemnel do prosby. „A navyše mi nejaká baba lakťom prepichuje pravý pľúcny lalok a ostáva mi vzduch tak na tridsať sekúnd. Prosím, Olive.“


    Olive sa otočila k Adamovi. Ten na ňu, veľmi neprekvapivo, hľadel tým svojím nevýrazom, ktorý Olive nedokázala celkom rozlúštiť. Ibaže zatínal čeľusť a Olive premýšľala, či je to tu. Posledná kvapka. Moment, keď vycúva z celej ich dohody. Pretože milióny dolárov na výskum nemohli stáť za to, aby si mu v tej najplnšej sále v histórii plných sál sadla na kolená nejaká baba, ktorú sotva poznal.


    Môžem? snažila sa ho spýtať pohľadom. Pretože toto je možno cez čiaru. Oveľa viac ako zdraviť sa na chodbách a chodiť spolu na kávu.


    Krátko na ňu kývol a potom Olive – alebo minimálne jej telo – pristúpila k Adamovi, opatrne si mu sadla na stehno a zastrčila kolená medzi jeho roztiahnuté nohy. Bolo to tu. Stalo sa to. Olive to urobila.


    Sedela.


    Na…


    … Adamovi.


    Toto. Áno, toto.


    Toto bol teraz jej život.


    Za toto Anh zabije. Pomaly. Možno aj bolestivo. Zavrú ju za vraždu jej najlepšej kamošky a bola s tým v pohode.


    „Mrzí ma to,“ zašepkala Adamovi. Bol taký vysoký, že ani len nemala ústa na jednej úrovni s jeho uchom. Cítila ho – drevnatú vôňu jeho šampónu a sprchovacieho gélu a ešte niečo pod tým, výrazné, príjemné a čisté. Všetko jej to pripadalo známe a po pár sekundách si uvedomila, že to spoznáva vďaka poslednej príležitosti, keď boli takto blízko. Vďaka Osudnému večeru. A ich bozku. „Veľmi, veľmi ma to mrzí.“


    Neodpovedal okamžite. Napol čeľusť a následne pozrel sa na powerpointovú prezentáciu. Doktorka Mossová odišla a Tom rozprával o diagnostikovaní rakoviny. Olive by to za bežných okolností absolútne hltala, ale teraz len potrebovala zmiznúť. Z prednášky. Z miestnosti. Z vlastného života.


    Potom Adam pootočil tvár a povedal jej: „Je to v poriadku.“ Znel trochu napäto. Akoby na tejto situácii v skutočnosti nebolo v poriadku vôbec nič.


    „Mrzí ma to. Netušila som, že to navrhne, a nenapadlo mi nič, len sa…“


    „Pst.“ Objal ju rukou okolo pása a položil jej dlaň na bok spôsobom, ktorý mal byť nepríjemný, ale pripadal jej upokojujúco. Hlbokým hlasom dodal: „Nič sa nedeje.“ Jeho slová jej zavibrovali v uchu, výrazne a teplo. „Ďalší materiál do sťažnosti na základe hlavy deväť.“


    Doriti. „Bože, veľmi ma to…“


    „Olive…“


    Zdvihla zrak a šokovalo ju, keď videla, že sa… neusmieva, ale robí niečo podobné.


    „Žartoval som. Nič nevážiš. Neprekáža mi to.“


    „Ale…“


    „Pst. Sústreď sa na prednášku. Tom sa ťa na ňu možno opýta.“


    Toto bolo… Vážne, celá táto situácia bola absolútne, totálne…


    … príjemná. Ukázalo sa, že nohy Adama Carlsena sú jedno z najpohodlnejších miest na svete. Bol teplý a pevný takým tým príjemným, upokojujúcim spôsobom a nezdalo sa, že by mu veľmi prekážalo, že na ňom napoly leží. Po chvíli si uvedomila, že miestnosť je naozaj príliš plná na to, aby im niekto venoval pozornosť, teda až na Holdena Rodriguesa, ktorý na Adama hodnú chvíľu hľadel, potom sa na Olive vrelo usmial a ďalej sa sústredil na prednášku. Olive prestala predstierať, že dokáže sedieť vystretá dlhšie ako päť minút, a skrátka sa oprela o Adamovu hruď. Nič nepovedal, ale trochu sa posunul, len aby sa jej sedelo pohodlnejšie.


    Niekde uprostred prednášky si uvedomila, že sa na Adamovom stehne zošuchuje nižšie. Alebo, ak mala byť fér, si to uvedomil Adam a nadvihol ju, narovnal ju pevným rýchlym potiahnutím, pri ktorom sa cítila, akoby vážne nič nevážila. Keď znova sedela rovno, neodtiahol ruku z jej pása. Prednáška trvala niečo medzi tridsiatimi piatimi minútami a storočím, takže nikto nemohol mať Olive za zlé, že sa oňho väčšmi oprela.


    Bolo to fajn. Vlastne nielen fajn. Bolo to príjemné.


    „Nezaspi,“ zamrmlal. Cítila, ako sa jeho pery hýbu pri pramienkoch jej vlasov nad spánkom. Mala to byť narážka, aby sa vystrela, ale nemohla sa prinútiť.


    „Nezaspávam. Ale si veľmi pohodlný.“


    Zosilnil tlak prstov, možno aby ju zobudil, možno aby si ju privinul bližšie. Hrozilo, že sa tam rozplynie a začne chrápať.


    „Vyzeráš, že každú chvíľu zaspíš.“


    „Ide len o to, že som už čítala všetky Tomove články. Viem, o čom hovorí.“


    „Hej, ja tiež. Všetko sme to citovali v našej žiadosti o grant.“ Vzdychol si a ona cítila, ako sa jeho telo pod ňou hýbe. „Je to nuda.“


    „Možno by si sa mal na niečo opýtať. Aby si to oživil.“


    Adam sa k nej mierne otočil. „Ja?“


    Natočila hlavu tak, aby mu mohla šepkať do ucha. „Určite ti niečo napadne. Len zdvihni ruku a niečo mu tým svojím tónom vytkni. Prebodni ho pohľadom. Možno sa strhne zábavná bitka.“


    Jeho líce sa zaoblilo. „Ty si ale chytráčka…“


    Olive sa s úsmevom otočila späť k slajdom. „Je to medzi vami divné? Keď mu musíš o nás klamať…“


    Adam vyzeral, že sa nad tým vážne zamyslel. „Nie.“ Zaváhal. „Vyzerá to tak, že tvoji známi nám to veria.“


    „Myslím si, že hej. Nie som vyslovene dobrá klamárka a občas sa bojím, že Anh začne byť podozrievavá. Ale minule som ju a Jeremyho nachytala v doktorandskej spoločenskej miestnosti pri bozkávaní.“


    Stíchli a posledných pár minút prednášky počúvali mlčky. Olive pred nimi videla minimálne dvoch vyučujúcich, ktorí zadriemali, a niekoľko ďalších, ktorí nenápadne pracovali na laptope. Doktor Rodrigues pri Adamovi sa poslednú polhodinu hral na telefóne Candy Crush. Niekoľko ľudí odišlo a Anh si pred desiatimi minútami našla miesto. Rovnako ako niekoľko študentov pri Olive, čo znamenalo, že, teoreticky, mohla vstať a nechať Adama tak. Teoreticky. Teoreticky bolo niekde v treťom rade odzadu voľné miesto. Teoreticky.


    Namiesto toho zase raz priložila pery k Adamovmu uchu a zašepkala: „Musím povedať, že ja som spokojná. S celým týmto naším falošným vzťahom.“ Viac než spokojná. Bolo to lepšie, ako si kedy myslela, že bude.


    Adam ešte raz zažmurkal a následne prikývol. Jeho ruka ovinutá okolo nej trochu znehybnela. Alebo možno nie a Olive sa to len zazdalo. Koniec-koncov, začínalo byť neskoro. Poslednú kávu mala až príliš dávno a nebola pri plnom vedomí, myšlienky sa jej plietli a utekali všetkými smermi.


    „Čo ty?“


    „Mm?“ Adam sa na ňu nepozeral.


    „Si spokojný?“ Vyšlo to z nej trochu ufňukane. Povedala si, že je to len preto, lebo musí šepkať. „Alebo sa možno chceš predčasne falošne rozísť?“


    Chvíľu neodpovedal. Potom, práve keď si doktorka Mossová vzala mikrofón, aby poďakovala Tomovi a požiadala publikum o otázky, odvetil: „Nie. Nechcem sa predčasne falošne rozísť.“


    Naozaj voňal dobre. A bol vtipný – takým zvláštnym suchým spôsobom. A áno, bol to vychýrený kretén, ale k nej sa správal dostatočne priateľsky na to, aby to mohla ignorovať. Navyše míňal na cukor pre ňu malý majetok. Skutočne sa nemala na čo sťažovať.


    Olive sa usadila pohodlnejšie a obrátila pozornosť späť k pódiu.

    Po rozprave premýšľala, či nezájde k pódiu, nepochváli Tomovi prednášku a nepoloží mu jednu-dve otázky, na ktoré už poznala odpovede. Nanešťastie na rozhovor s ním čakali desiatky ľudí a ona sa rozhodla, že jej to podlizovanie nestojí za státie v rade. Takže sa rozlúčila s Adamom, počkala, kým sa Anh zobudí, pričom premýšľala, že jej z pomsty nakreslí na tvár penis, a potom sa s ňou pomaly vydala po areáli späť do budovy katedry biológie.


    „Budeš s tým mať veľa práce, s tým referátom pre Bentona?“


    „Celkom dosť. Potrebujem spraviť niekoľko kontrolných štúdií, aby mali moje výsledky lepšiu výpovednú hodnotu. Navyše by som sa mala venovať aj ďalším veciam – pedagogike a plagátu na konferenciu v Bostone.“ Olive zaklonila hlavu, cítila na pokožke hrejivé lúče slnka a usmiala sa. „Ak sa tento a budúci týždeň každý večer zašijem v labáku, mala by som to stihnúť.“


    „Aspoň sa môžeš tešiť na tú konferenciu.“


    Olive prikývla. Zvyčajne akademické konferencie veľmi nemusela, vzhľadom na to, aké vedelo byť vstupné, cestovné a ubytovanie drahé. Ale na tejto budú aj Malcolm s Anh a Olive sa nevedela dočkať chvíle, keď sa s nimi prejde po Bostone. Navyše, nejaká tá katedrová dráma, ku ktorej na akademických podujatiach s otvorenými barmi vždy dochádzalo, bude prvotriedna zábava.


    „Organizujem podujatie aktívnej pomoci pre černošské, domorodé a nebelošské ženy v odboroch STEM z celej krajiny – pozývam doktorandky ako ja, ktoré sa budú rozprávať priamo s babami, ktoré sa sem hlásia, a uistia ich, že na doktorandskom štúdiu nebudú samy.“


    „Anh, to je skvelé. Ty si skvelá!“


    „Viem.“ Anh žmurkla a ovinula ruku okolo Olivinej. „Môžeme všetci bývať v jednej hotelovej izbe. A vziať si z výstavných stánkov veci zdarma a ísť sa spolu opiť. Pamätáš si na tú konferenciu o ľudskej genetike, keď sa Malcolm opil a začal biť náhodných okoloidúcich svojím plagátovým puzdrom…? Čo sa to tam deje?“


    Olive prižmúrila oči pred slnkom. Parkovisko pred katedrou biológie bolo netypicky plné áut. Ľudia trúbili, vystupovali a snažili sa zistiť, kde to viazne. Olive a Anh obchádzali rad vozidiel uviaznutých na parkovisku, až kým nenarazili na skupinu študentov biológie.


    „Niekomu skapala batéria a zablokoval východ.“ Greg, jeden z Oliviných kolegov z labáku, gúľal očami a netrpezlivo sa kolísal na mieste. Ukázal na červený pikap, ktorý ostal stáť krížom cez tú najnevhodnejšiu zákrutu.


    Olive ho spoznala, patril Cherie, sekretárke ich katedry.


    „Zajtra obhajujem návrh dizertačky, potrebujem sa ísť domov pripravovať. Toto je absurdné. A, doriti, prečo tam Cherie len tak stojí a kecá si s Carlsenom? Čakajú na čaj a uhorkové sendviče?“


    Olive sa obzrela a pohľadala Adamovu vysokú postavu.


    „Och, hej, vidím Carlsena,“ povedala Anh. Olive sa pozrela smerom, ktorým ukazovala, práve vo chvíli, keď si Cherie sadla späť za volant a Adam obehol jej pikap.


    „Čo sa to…?“ Olivina otázka zostala visieť vo vzduchu, pretože Adam zrazu priložil ruky k zadnej časti pikapu a začal…


    Tlačiť.


    Tričko sa mu na pleciach a bicepsoch naplo. Pevné svaly v hornej časti jeho chrbta sa pod čiernou látkou viditeľne zavlnili a napli, keď sa predklonil a odtlačil niekoľkotonový pikap na… pomerne vzdialené najbližšie prázdne parkovacie miesto.


    Och.


    Len čo pikap zmizol z cesty, ozval sa od okolostojacich potlesk a pískanie, a keď rad áut začal vychádzať z parkoviska, niekoľko vyučujúcich z neurovedy potľapkalo Adama po pleci.


    „No konečne,“ počula Olive za sebou Grega. Iba tam tak stála, žmurkala a bola v miernom šoku. Vyhalucinovala si to? Vážne Adam len tak odtlačil obrovský pikap? Bol to mimozemšťan z Kryptonu, ktorý si privyrábal ako superhrdina?


    „Ol, choď mu dať pusu.“


    Olive sa zvrtla, keď si náhle spomenula na Anh. „Čože?“ Nie. Nie. „Som v pohode. Pred chvíľou som sa s ním rozlúčila a…“


    „Ol, prečo nechceš ísť pobozkať svojho frajera?“


    Huh. „Len… Nejde o to, že nechcem. Ale…“


    „Bože, práve pohol pikapom. Sám. Hore kopcom. Zaslúži si pusu.“ Anh postrčila Olive napred a rukami naznačila heš.


    Olive zatla zuby a zamierila k Adamovi, želajúc si, aby naozaj nakreslila Anh na tvár dvadsať penisov. Možno mala podozrenie, že Olive svoj vzťah s Adamom len hrá. Alebo sa tej potvore páčilo, že ju môže donútiť bozkávať sa s ním na verejnosti. Tak či onak, ak sa toto človeku dostane za to, že s niekým začal falošne randiť, aby dopomohol svojej kamoške k ľúbostnému životu, tak možno…


    Olive prudko zastala.


    Adam mal sklonenú hlavu, čierne vlasy mu padali do čela a lemom trička si utieral pot z očí. Na odhalenom trupe mu tak bolo vidieť široký pás svalov, a hoci to nebolo nič neslušné, vážne, nič nezvyčajné, len vypracované brucho, Olive si z nejakého dôvodu nemohla pomôcť a hľadela na odhalenú pokožku Adama Carlsena ako na kus talianskeho mramoru a…


    „Olive?“ oslovil ju a ona okamžite odvrátila zrak. Dokelu, totálne ju prichytil, ako naňho zíza. Najprv ho donútila pobozkať ju a teraz ho očumovala ako nejaký perverzák na parkovisku pred katedrou biológie a…


    „Potrebuješ niečo?“


    „Nie, len…“ Cítila, že jej sčerveneli líca.


    Aj on bol začervenaný od vypätia pri tlačení, oči mal žiarivé a jasné a vyzeral… no, minimálne nevyzeral, že ho pohľad na ňu neteší.


    „Anh ma poslala, aby som ťa pobozkala.“


    Ustrnul uprostred utierania si rúk o tričko. A potom tým svojím neutrálnym, nečitateľným tónom hlesol: „Och.“


    „Pretože si odtlačil ten pikap. Viem… viem, ako hlúpo to znie. Som si toho vedomá. Ale nechcem, aby začala byť podozrievavá, a sú tu aj učitelia, takže možno to spomenú vedúcemu katedry a zabijeme tým dve muchy jednou ranou, ale môžem ťa nechať na…“


    „To je v poriadku, Olive. Dýchaj.“


    Jasné. Áno. Dobrý nápad. Olive sa nadýchla a uvedomila si, že to už nejaký čas nespravila, načo sa usmiala na Adama, ktorý jej odpovedal tým svojím šklbnutím úst. Naozaj si naňho začínala zvykať. Na jeho výrazy, veľkosť, špecifický spôsob, ktorým okupoval ten istý priestor ako ona.


    „Anh sa na nás pozerá,“ oznámil s pohľadom upretým ponad Olivinu hlavu.


    Olive si vzdychla a zovrela si prstami koreň nosa. „Samozrejme,“ zamrmlala.


    Adam si chrbtom ruky utrel z čela pot.


    Olive prestúpila z nohy na nohu. „Takže… objímeme sa alebo niečo také?“


    „Och.“ Adam sa pozrel na svoje ruky a telo. „Nemyslím si, že to chceš spraviť. Som v hroznom stave.“


    Ešte než sa Olive stihla zaraziť, prezrela si ho od hlavy po päty, jeho veľké telo, široké plecia, vlasy krútiace sa mu okolo uší. Nebol v hroznom stave. A hoci zvyčajne nefandila týpkom stavaným tak, akoby v posilňovni aj spávali, musela uznať, že vyzeral…


    Nevyzeral hrozne.


    No aj tak bude možno lepšie, ak sa neobjímu. Olive by mohla spraviť niečo mimoriadne hlúpe. Mala by sa s ním rozlúčiť a odísť. Áno, presne to by mala spraviť.


    Ibaže z úst jej vyšlo niečo absolútne šialené.


    „Čo keby sme sa len pobozkali?“ počula sa vyhŕknuť a vzápätí si želala, aby na miesto, kde stála, okamžite narazil zblúdený meteorit, pretože… vážne práve požiadala Adama Carlsena o bozk? Vážne to spravila? Čo jej z ničoho nič preskočilo?


    „Akože… nie pobozkali pobozkali,“ dodala urýchlene. „Ale tak ako naposledy. Veď vieš.“


    Nezdalo sa, že vie. Čo dávalo zmysel, pretože naposledy sa rozhodne bozkávali bozkávali. Olive sa nad tým snažila príliš nepremýšľať, ale občas sa jej to vynorilo v mysli, zväčša keď robila niečo dôležité, čo si vyžadovalo maximálne sústredenie, napríklad implantovanie elektród do myšacích pankreasov alebo objednávanie si v Subwayi. Občas to prišlo v tichej chvíľke, napríklad keď ležala v posteli a zaspávala, a vtedy ju zaplavila zmes hanby, neviery a ešte niečoho ďalšieho. Niečoho, čo nemala v úmysle skúmať príliš detailne ani teraz, ani nikdy inokedy.


    „Si si istá?“


    Prikývla, hoci si vôbec nebola istá. „Anh sa na nás stále pozerá?“


    Šibol pohľadom hore. „Áno. Ani sa to nesnaží skrývať. Prečo… prečo jej na tom tak záleží? Si slávna?“


    „Nie, Adam.“ Mávla naňho. „Ty si slávny.“


    „Vážne?“ Vyzeral zmätene.


    „Vlastne sa nemusíme bozkávať. Máš pravdu, zrejme by to bolo trochu divné.“


    „Nie. Nie, tak som to nemyslel…“ Po spánku mu stiekla kvapka potu a on si znova utrel tvár, tentoraz rukávom trička. „Môžeme sa pobozkať.“


    „Och.“


    „Ak si myslíš, že… Ak sa tvoja kamoška pozerá.“


    „Hej.“ Olive prehltla. „Ale nemusíme.“


    „Ja viem.“


    „Pokiaľ nechceš.“ Olive mala dlane lepkavé od potu, a tak si ich nenápadne utrela do džínsov. „Čím chcem povedať, že pokiaľ si myslíš, že to nie je dobrý nápad…“ Ani náhodou to nebol dobrý nápad. Bol to hrozný nápad. Ako všetky jej nápady.


    „Jasné.“ Pozrel na Anh, ktorá o nich pravdepodobne robila story na instagram. „Tak dobre.“


    „Dobre.“


    Pristúpil o kúsok bližšie a vážne nebol v hroznom stave. To, ako niekto takýto upotený, niekto, kto práve odtlačil veľký pikap, stále voňal takto dobre, bola téma hodná dizertačky. Tí najlepší svetoví vedci by sa mali pustiť do práce.


    „Prečo ne…?“ Olive sa k nemu mierne naklonila, chvíľu držala ruku vo vzduchu a potom ju položila na Adamovo plece. Zdvihla sa na špičky, naklonila hlavu k nemu. Veľmi to nepomohlo, keďže stále nebola dostatočne vysoká na to, aby mu dočiahla na ústa, takže sa pokúsila pomôcť si tým, že mu položila druhú ruku na rameno, a okamžite si uvedomila, že ho prakticky objíma, hoci ju pred chvíľou požiadal, aby to nerobila. Doriti.


    „Prepáč, som príliš blízko? Nechcela som…“


    Tú vetu by dopovedala, keby náhle neprekonal vzdialenosť medzi nimi a skrátka ju… nepobozkal. Len tak.


    V podstate to bola len rýchla pusa – jeho pery pritlačené na jej a jeho ruka na jej páse, aby ju trochu stabilizoval. Nebol to ani poriadny bozk a rozhodne neospravedlňoval to, ako jej srdce búšilo v hrudi, alebo to, že sa jej v bruchu prevaľovalo niečo teplé a vláčne. Nebolo to nepríjemné, ale bolo to zmätočné a aj trochu desivé, a Olive sa po sekunde odtiahla. Keď dopadla na chodidlá, mala pocit, akoby ju Adam na zlomok sekundy nasledoval a pokúšal sa zaplniť priestor medzi ich ústami. No keď sa so žmurkaním prebrala z oparu bozku, stál rovno pred ňou, lícne kosti mal obsypané červeňou a hruď sa mu dvíhala a klesala v plytkých nádychoch. Tie posledné sekundy sa jej museli len zdať.


    Potrebuje od neho odtrhnúť pohľad, hneď teraz. A on sa tiež musí pozrieť niekam inam. Prečo stále hľadia jeden na druhého?


    „Okej,“ zašvitorila. „To… uhm… fungovalo.“


    Adamovi šklblo čeľusťou, ale neodpovedal.


    „Uhm, tak teda… idem…“ Ukázala palcom za seba.


    „K Anh?“


    „Hej. Hej, k Anh.“


    Sťažka prehltol. „Dobre. Jasné.“


    Pobozkali sa. Pobozkali sa… už dvakrát. Dvakrát. Niežeby na tom záležalo. Nikomu na tom nezáležalo. Ale… dvakrát. Navyše tie kolená. Dnes. Zase raz: niežeby na tom záležalo.


    „Uvidíme sa, dobre? Budúci týždeň?“


    Priložil si prsty k perám, potom spustil ruku k boku. „Áno. V stredu.“


    Bol štvrtok, čo znamenalo, že sa uvidia o šesť dní. Čo bolo v poriadku. Olive bola v poriadku, bez ohľadu na to, kedy alebo ako často sa stretávali. „Hej. Uvidíme sa v stre… Počuj, čo ten piknik?“


    „Pik… Och.“ Adam zagúľal očami a náhle o čosi viac pripomínal seba samého. „Jasné. Ten zas…“ Zarazil sa. „Ten piknik…“


    Uškrnula sa. „V pondelok.“


    Vzdychol si. „Ja viem.“


    „Stále naň ideš?“


    Pozrel na ňu pohľadom, ktorý jasne vravel: Nemám na výber, aj keď by som si radšej nechal jeden po druhom vytrhať nechty. Kliešťami.


    Olive sa zasmiala. „Nuž, tiež tam idem.“


    „Aspoň to.“


    „Prídeš aj s Tomom?“


    „Pravdepodobne. Tom má totiž ľudí skutočne rád.“


    „Dobre. Aspoň sa s ním lepšie spoznám a ty a ja môžeme ukázať vedúcemu katedry, aký silný, stabilný a dlhodobý vzťah máme. Budeš vyzerať ako vták bez krídiel. Nehrozí, že uletíš.“


    „Výborne. Prinesiem falošnú manželskú zmluvu, ktorá mi pred ním náhodou vypadne.“


    Olive sa zasmiala, zamávala mu na rozlúčku a odbehla k Anh. Prešla si rukou po perách, akoby sa snažila vyhodiť si z hlavy myšlienku, že práve druhý raz v živote pobozkala Adama – doktora Adama Carlsena. Čo, zase raz, bolo v poriadku. Nebol to ani poriadny bozk. Nezáležalo na tom.


    „Ale, ale,“ prehodila Anh, keď si pchala telefón do vrecka. „Vážne si sa práve olizovala pred katedrou biológie s docentom Adamom MacArthurom Carlsenom?“


    Olive prevrátila oči a vykročila hore po schodoch. „Som si pomerne istá, že to nie je jeho stredné meno. A neolizovali sme sa.“


    „Ale očividne ste chceli.“


    „Sklapni. Prečo si sa na nás vôbec pozerala?“


    „Nepozerala som sa na vás. Náhodou ste mi padli do očí, keď sa na teba chystal skočiť, a skrátka som nemohla odvrátiť zrak.“


    Olive si odfrkla a zapojila do telefónu slúchadlá. „Jasné. Samozrejme.“


    „Fakt po tebe ide. Vidím to z toho, ako sa na teba…“


    „Idem si zapnúť veľmi hlasnú hudbu. Aby som ťa nepočula.“


    „… pozerá.“


    Až oveľa neskôr, keď niekoľko hodín pracovala na referáte pre Toma, si Olive uvedomila, ako Adam reagoval na to, že bude na pikniku.


    Aspoň to.


    Olive sklonila hlavu a usmiala sa na svoje topánky.

  


  
    Siedma kapitola

    [image: ] HYPOTÉZA: Medzi množstvom opaľovacieho krému v mojich rukách a intenzitou túžby zavraždiť Anh bude značná pozitívna korelácia.


    Referát pre Toma bol z tretiny hotový a pozostával zo solídnych tridsiatich štyroch strán s riadkovaním jeden, písmom Arial 11, bez zarovnania do bloku. Bolo jedenásť hodín dopoludnia a Olive pracovala v labáku zhruba od piatej – analyzovala peptidové vzorky, písala poznámky k protokolom, dávala si nenápadné šlofíky, kým pracoval PCR stroj –, keď dnu vtrhol totálne vytočený Greg.


    Bolo to nezvyčajné, ale nie mimoriadne nezvyčajné. Greg bol v prvom rade trochu prchký človek a doktorandské štúdium zahŕňalo množstvo výbuchov hnevu na poloverejných miestach, zvyčajne z dôvodov, pri ktorých si Olive bola plne vedomá, že niekomu, kto nikdy nevkročil do akademickej obce, by pripadali smiešne. Chcú, aby som štvrtý raz za sebou učil úvod do biológie. Článok, ktorý potrebujem, je platený. Mal som sedenie so školiteľkou a náhodou som ju oslovil „mami“.


    Greg a Olive mali spoločnú školiteľku, doktorku Aslanovú, a hoci spolu odjakživa vychádzali, neboli si mimoriadne blízki. Olive dúfala, že keď bude mať za školiteľa ženu, čiastočne sa vyhne nepríjemným situáciám, ktoré ženy v odboroch STEM tak často zažívali. Nanešťastie sa aj tak ocitla v laboratóriu s čisto mužským kolektívom, čo bolo… zďaleka nie ideálne prostredie. Takže keď prišiel Greg, tresol dverami a potom hodil na svoj stôl šanón, Olive netušila, ako zareagovať. Sledovala ho, ako si sadol a začal trucovať. O chvíľu za ním so znepokojeným výrazom prišiel Chase, ďalší z ich kolegov, a začal Grega opatrne tľapkať po chrbte.


    Olive túžobne pozrela na svoje vzorky RNA. Potom pristúpila bližšie ku Gregovmu stolu a spýtala sa: „Čo sa stalo?“


    Očakávala, že odpovie niečo ako prestali vyrábať činidlo, ktoré používam, alebo mám p-hodnotu 0,06, prípadne doktorandské štúdium bola chyba, ale teraz je príliš neskoro z neho vycúvať, pretože moja sebaúcta je neoddeliteľne spätá s mojím akademickým výkonom a bol by som vôbec niekým, keby som sa rozhodol so školou seknúť?


    Namiesto toho odvetil: „Ten debil, s ktorým chodíš, ten sa stal.“


    V tomto bode spolu falošne randili už vyše dvoch týždňov a Olive už nezaskočilo, keď niekto označil Adama za jej priateľa. Napriek tomu boli Gregove slová také nečakané a plné nevraživosti, že si nemohla pomôcť a spýtala sa: „Kto?“


    „Carlsen.“ Vypľul to meno ako nadávku.


    „Och.“


    „Je vo výbore Gregovej dizertačky,“ vysvetlil Chase podstatne pokojnejšie, ale aj tak sa Olive nepozeral do očí.


    „Aha. Jasné.“ Toto by mohlo byť zlé. Veľmi zlé. „Čo sa stalo?“


    „Neschválil mi návrh.“


    „Dokelu.“ Olive si zahryzla do spodnej pery. „To ma mrzí, Greg.“


    „Poriadne ma to zdrží. Bude mi trvať celé mesiace, kým to prepracujem, všetko len preto, že sa v tom Carlsen musel začať rýpať. Ani som ho v tom výbore nechcel mať, ale doktorka Aslanová ma prinútila pridať ho, pretože je posadnutá tými jeho sprostými výpočtami.“


    Olive si hrýzla do vnútornej strany líca, snažila sa vymyslieť nejakú povzbudivú odpoveď, ale zúfalo zlyhala. „Vážne ma to mrzí.“


    „Olive, rozprávate sa o takýchto veciach?“ spýtal sa z ničoho nič Chase s podozrievavým pohľadom. „Povedal ti, že Grega nenechá prejsť?“


    „Čože? Nie. Nie, my…“ Rozprávame sa presne pätnásť minút týždenne. A, fajn, pobozkala som ho. Dvakrát. A sedela som mu na kolenách. Raz. Ale to je všetko a navyše toho Adam veľa nenahovorí. V skutočnosti si želám, aby bol ukecanejší, pretože o ňom nič neviem a chcela by som vedieť aspoň niečo. „Nie, nepovedal mi to. Myslím si, že niečo také by bolo proti pravidlám.“


    „Bože!“ Greg tresol dlaňou po okraji svojho stola, až sa Olive strhla. „Je to taký hajzel! Sadistický kokot!“


    Olive otvorila ústa, aby… čo vlastne? Bránila ho? Bol to hajzel. Videla ho pri tom. Priamo v akcii. Možno nie v poslednom čase a nie v súvislosti s ňou, ale keby mala na prstoch porátať množstvo svojich známych, ktorí jeho vinou skončili v slzách… potrebovala by obe ruky a aj prsty na nohách. Možno by si musela požičať aj pár Chaseových.


    „Povedal aspoň prečo? Čo musíš zmeniť?“


    „Všetko. Chce, aby som zmenil kontrolnú podmienku a pridal ešte jednu, čím bude celý projekt časovo desaťkrát náročnejší. A to, ako to povedal: tak nadradene – je taký arogantný!“


    No, to nebolo nič nové pod slnkom. Olive sa poškriabala po spánku a snažila sa nevzdychnúť. „To je hrozné. Veľmi ma to mrzí,“ zopakovala ešte raz, keďže jej nenapadlo nič lepšie a naozaj jej bolo Grega ľúto.


    „Hej.“ Vstal a obišiel svoj stôl, až zastal pred Olive. „Malo by.“


    Stuhla. Určite zle počula. „Prosím?“


    „Si jeho baba.“


    „Ja…“ Vážne nie som. Ale aj keby som bola… „Greg, len s ním chodím. Nie som on. Ako by som mohla mať niečo spoločné s…?“


    „Nemáš s tým problém. S tým, ako sa správa – ako bezohľadný kretén. Je ti jedno, ako sa správa k všetkým v programe, inak by si s ním nevydržala chodiť.“


    Pri jeho tóne o krok ustúpila.


    Chase tíšivo zdvihol ruky a postavil sa medzi nich. „Hej, dobre, nemusíme…“


    „Ja nie som tá, kto ťa nenechal prejsť, Greg.“


    „Možno. Ale zároveň ti je jedno, že polovica katedry žije v strachu pred tvojím frajerom.“


    V Olive bublal hnev. „To nie je pravda. Dokážem oddeliť náš profesionálny vzťah a moje osobné pocity…“


    „Pretože máš u riti všetkých okrem seba.“


    „To nie je fér. Čo mám robiť?“


    „Postarať sa, aby nechával ľudí prejsť.“


    „Postarať sa…“ vyprskla Olive. „Greg, odkedy je toto racionálna reakcia na to, že ťa Adam nenechal…?“


    „Ach. Takže Adam?“


    Zaškrípala zubami. „Áno, Adam. Ako mám svojho chalana oslovovať, aby ťa to potešilo? Docent Carlsen?“


    „Keby si aspoň trochu stála na strane doktorandov na katedre, tak by si sa so svojím jebnutým frajerom rozišla.“


    „Ako…? Uvedomuješ si vôbec, aký malý zmysel toto…?“


    Nepotrebovala tú vetu dopovedať, pretože Greg vyletel z labáku a zabuchol za sebou dvere, očividne bez záujmu o čokoľvek, čo by Olive mohla chcieť dodať. Prešla si rukou po tvári, rozhodená tým, čo sa práve stalo.


    „Nie je… Nemyslí to vážne. Minimálne to, čo sa týka teba,“ povedal Chase a škriabal sa po hlave. Príjemná pripomienka, že tam počas celého ich rozhovoru len mlčky stál. Sledoval ho z predného radu. Potrvá možno tak pätnásť minút, kým sa o tom dozvedia všetci v programe. „Greg potrebuje doštudovať na jar spolu so svojou ženou. Aby sa mohli spoločne hlásiť na postdoktorandské. Nechcú žiť oddelene, vieš.“


    Prikývla – nevedela, ale dokázala si to predstaviť. Časť jej hnevu vyprchala. „No, hej.“ No tým, že bude na mňa hnusný, nedokončí dizertačku o nič skôr. Ale to už nedodala.


    Chase si vzdychol. „Nie je to osobné. Ale musíš pochopiť, že je to pre nás divné. Pretože Carlsen… Možno nebol v žiadnom z tvojich výborov, ale musíš vedieť, čo za človeka to je, však?“


    Nebola si istá, ako odpovedať.


    „A keď spolu teraz chodíte a…“ Chase s nervóznym úsmevom pokrčil plecami a pokračoval: „Nemali by sme sa rozhodovať, na čiu stranu sa postavíme, ale občas nám to tak pripadá, vieš?“


    Chaseove slová ju prenasledovali po zvyšok dňa. Olive na ne myslela, keď prechádzala so svojimi myšami cez experimentálne protokoly, a aj neskôr, keď sa snažila vymyslieť, čo s dvoma mimoriadnymi hodnotami, pre ktoré sa jej výsledky ťažko interpretovali. Premýšľala nad tým, keď bicyklovala domov, teplý vietor jej zohrieval líca a strapatil vlasy a keď jedla dva kúsky tej najsmutnejšej pizze v dejinách. Malcolm už niekoľko týždňov jedol len zdravú stravu (vraj si chce vypestovať črevný mikrobióm) a odmietol uznať, že karfiolové cesto je nechutné.


    Malcolm aj Jeremy mali s Adamom v minulosti nepríjemnú skúsenosť, ale nezdalo sa, že by Olive po prvotnom šoku jej vzťah vyčítali. Názormi ostatných doktorandov sa veľmi nezapodievala. Vždy bola skôr osamelá a riešiť dojmy ľudí, s ktorými sa takmer nerozprávala, jej prišlo ako mrhanie časom a energiou. Ale možno bolo na Gregových slovách niečo pravdy. Adam bol k Olive všetko, len nie hnusný, ale nebola pre to, že prijala jeho pomoc, zatiaľ čo sa správal hnusne k ostatným doktorandom, zlý človek?


    Olive si ľahla na neustlanú posteľ a zahľadela sa na fosforeskujúce hviezdičky. Ubehli už viac než dva roky, odkedy si požičala Malcolmov schodíkový rebrík a starostlivo ich nalepila na strop. Lepidlo sa začínalo odlepovať a veľká kométa v rohu okna určite čoskoro spadne. Nedovolila si príliš nad tým premýšľať, vykotúľala sa z postele a hrabala sa vo vreckách vyzlečených džínsov, až kým nenašla telefón.


    Adam jej pred niekoľkými dňami dal svoje číslo: „Keby sa niečo stalo alebo potrebuješ zrušiť stretnutie, skrátka mi zavolaj. Bude to rýchlejšie ako mailom.“ Nikdy naň však nevolala. Keď ťukla na modrú ikonku pod jeho menom, vyskočila biela obrazovka, prázdne miesto bez histórie predchádzajúcich správ. Olive to zvláštne znervóznilo – tak veľmi, že napísala správu jednou rukou, zatiaľ čo si obhrýzala necht na palci druhej.


    Olive: Nenechal si Grega prejsť?


    Adam nikdy nepoužíval telefón. Nikdy. Kedykoľvek bola Olive v jeho spoločnosti, nevidela ho v jeho rukách čo i len raz, hoci laboratórium veľké ako to jeho pravdepodobne dostávalo tridsať nových mailov za minútu. Popravde ani len netušila, či vôbec mobil má. Možno bol taký ten divný moderný hipisák a neznášal technológie. Možno jej povedal, aby mu volala, pretože jej dal číslo na pevnú linku svojej pracovne. Možno nevedel písať správy, čo znamenalo, že od neho Olive nikdy nedostane…


    Zavibrovala jej dlaň.


    Adam: Olive?


    Uvedomila si, že keď jej Adam dal na seba číslo, nedala mu to svoje. Čo znamenalo, že nevie, kto mu práve píše, a skutočnosť, že na to prišiel, poukázala na jeho takmer nadprirodzenú intuíciu.


    Došľaka.


    Olive: Hej. Som to ja.


    Olive: Nenechal si prejsť Grega Cohena? Narazila som naňho po stretnutí s výborom. Bol fakt naštvaný.


    Na mňa. Pre teba. Pre túto sprostosť, ktorú robíme.


    Nasledovala asi minútová pauza, počas ktorej, predstavovala si Olive, sa Adam možno zlovestne pochechtával nad vidinou všetkej tej bolesti, ktorú Gregovi spôsobil. Potom odpovedal:


    Adam: Nemôžem sa s tebou rozprávať o dizertačných prácach ostatných študentov.


    Olive si vzdychla a vymenila si ťažký pohľad s plyšovou líškou, ktorú jej Malcolm daroval, keď zložila postupovú skúšku.


    Olive: Nežiadam ťa, aby si mi niečo povedal. Už mi to vyklopil Greg. Nehovoriac o tom, že si ako tvoja priateľka všetko zliznem ja.


    Olive: „Priateľka.“


    V spodnej časti obrazovky sa zjavili tri bodky. Potom zmizli, vzápätí sa zjavili znova a potom Olivin telefón konečne zavibroval.


    Adam: Výbory neriešia študentov. Riešia témy ich prác.


    Odfrkla si, napoly si želajúc, aby ju počul.


    Olive: Hej. To povedz Gregovi.


    Adam: Povedal som mu to. Vysvetlil som mu, kde má jeho práca slabiny. Ak svoj návrh práce náležite opraví, potom jeho dizertačku schválim.


    Olive: Takže priznávaš, že to ty si ho nenechal prejsť.


    Olive: Alebo jeho prácu, keď už chceš.


    Adam: Áno. Z jeho práce v súčasnom stave nevzídu zistenia s vedeckou hodnotou.


    Olive si zvnútra hrýzla líce, hľadela na svoj telefón a premýšľala, či bude pokračovanie v tomto rozhovore príšerný nápad. Či bolo to, čo si želala povedať, priveľa. Potom si spomenula, ako sa k nej Greg dnes správal, zamrmlala „kašľať na to“ a napísala:


    Olive: Nemyslíš si, že si mohol svoju kritiku podať o čosi jemnejšie?


    Adam: Prečo?


    Olive: Pretože v takom prípade by Greg teraz nebol naštvaný.


    Adam: Stále nechápem prečo.


    Olive: Vážne?


    Adam: Zvládať emócie tvojho kolegu nie je náplňou mojej práce. Je na doktorandskom štúdiu, nie na základnej škole. Ak bude pokračovať v akademickej kariére, bude sa stretávať s nepríjemnou spätnou väzbou po zvyšok života. To, ako sa s ňou rozhodne vyrovnať, je jeho vec.


    Olive: Aj tak si myslím, že by si sa mohol pokúsiť nevyzerať, akoby si si predlžovanie jeho štúdia užíval.


    Adam: To je iracionálne. Jeho práca potrebuje úpravy, pretože vo svojom súčasnom stave neprejde. Ja a zvyšok výboru mu dávame spätnú väzbu, ktorá mu umožní priniesť užitočné vedomosti. Je to budúci vedec: mal by si rady vážiť, nie sa pre ne hnevať.


    Olive pri písaní odpovede zaškrípala zubami.


    Olive: Musíš si byť vedomý, že ty nenecháš prejsť viac ľudí ako ktokoľvek iný. A tvoja kritika je zbytočne krutá. Akože… krutá v zmysle, aby človek skončil so školou a už nikdy sa k nej nevrátil. Určite vieš, ako ťa doktorandi vnímajú.


    Adam: Neviem.


    Olive: Ako antagonistického. A neprívetivého.


    A to bolo jemne povedané. Si hajzel, chcela Olive napísať. Ibaže ja viem, že ním nutne nemusíš byť, a nedokážem pochopiť, prečo si pri mne iný. Som pre teba absolútne nikto, takže mi nedáva zmysel, prečo vždy, keď si v mojej blízkosti, prejdeš transplantáciou osobnosti.


    Tri bodky na spodnej časti obrazovky skackali desať, dvadsať, tridsať sekúnd. Celú minútu. Olive si znova prečítala svoju poslednú správu a premýšľala, či je to tu – či konečne zašla priďaleko. Možno jej pripomenie, že nechať sa urážať cez čet v piatok o deviatej večer nie je súčasťou ich dohody.


    Potom sa zjavila modrá bublinka, ktorá jej zaplnila celú obrazovku.


    Adam: Robím si svoju prácu, Olive. Čo nie je poskytovať spätnú väzbu príjemne alebo dvíhať doktorandom na katedre sebavedomie. Moja práca je formovať pedantných vedcov, ktorí nebudú vydávať nepotrebné alebo škodlivé hlúposti, ktoré posunú náš odbor vzad. Akademická obec je plná príšernej vedy a priemerných vedcov. Je mi jedno, ako ma tvoji známi vnímajú, pokiaľ bude ich práca dosahovať isté štandardy. Ak chcú skončiť so školou, keď sa dozvedia, že to tak nie je, tak pokojne. Nie každý má na to, aby sa stal vedcom, a tých, ktorí na to nemajú, by sme mali poslať preč.


    Hľadela na telefón, štvalo ju, ako bezcitne a bezohľadne jeho odpoveď znie. Problémom bolo, že presne chápala Gregovu stranu, pretože bola v podobných situáciách. Možno nie s Adamom, ale jej celková skúsenosť s odbormi STEM bola plná pochybností, úzkosti a pocitu menejcennosti. Dva týždne pred postupovou skúškou prakticky nespávala, často premýšľala, či jej strach z vystupovania na verejnosti zabráni mať kariéru, a neustále sa bála, že je najhlúpejší človek v miestnosti. A predsa väčšinu svojho času a energie venovala snahe byť najlepšou možnou vedkyňou, nájsť si svoju cestu a niečo znamenať. Predstava, že niekto takto chladnokrvne mávne rukou nad jej prácou a pocitmi, udrela na citlivú strunu, čo bol dôvod, prečo bola jej odpoveď taká detinská, takmer zvieracia.


    Olive: Vieš čo, pojeb sa, Adam.


    Okamžite to oľutovala, ale z nejakého dôvodu sa nemohla prinútiť poslať ospravedlnenie. Ubehlo dvadsať minút, kým si uvedomila, že jej Adam neodpovie. V hornej časti obrazovky vyskočilo varovanie, že jej ostáva päť percent baterky.


    S hlbokým povzdychom vstala z postele a poobzerala sa po miestnosti, či neuvidí nabíjačku.

    „Teraz choď doprava.“


    „Dobre.“ Malcolm prstom vyhodil smerovku. V malom aute sa začalo ozývať tikanie. „Idem doprava.“


    „Nie, Jeremyho nepočúvaj. Choď doľava.“


    Jeremy sa naklonil vpred a plesol Ahn po ruke. „Malcolm, dôveruj mi. Anh na tej farme nikdy nebola. Je to vpravo.“


    „Google mapy vravia vľavo.“


    „Google mapy sa mýlia.“


    „Kam mám ísť?“ Malcolm vystrúhal do spätného zrkadielka grimasu. „Doľava? Doprava? Ol, čo mám robiť?“


    Olive na zadnom sedadle odtrhla zrak od okna a pokrčila plecami. „Skús doprava, prinajhoršom sa skrátka otočíme.“ Vrhla na Anh rýchly ospravedlňujúci pohľad, ale ju a Jeremyho príliš zamestnávalo hrané zazeranie na seba, takže si to nevšimla.


    Malcolm vystrúhal grimasu. „Budeme meškať. Bože, neznášam tieto sprosté pikniky.“


    „Už teraz meškáme,“ vrhla Olive pohľad na hodiny v aute, „zhruba hodinu. Podľa mňa pokojne môžeme meškať aj o desať minút dlhšie.“ Len dúfam, že ostalo nejaké jedlo. Posledné dve hodiny jej škvŕkalo v bruchu a neexistovala šanca, že by si to všetci v aute nevšimli.


    Po hádke s Adamom pred troma dňami ju lákalo piknik vynechať. Zašiť sa v labáku a jednoducho pokračovať s tým, čo robila celý víkend – ignorovať fakt, že mu povedala, aby sa pojebal, a to takmer bezdôvodne. Mohla by ten čas využiť na prácu na referáte pre Toma, s ktorým to začínalo byť komplikovanejšie a časovo náročnejšie, ako si pôvodne myslela – pravdepodobne preto, že nedokázala pustiť z hlavy, čo všetko je v stávke, a stále dookola robila analýzy a nerváčila nad každou jednou vetou. Ale v poslednej chvíli si to rozmyslela a pripomenula si, že Adamovi sľúbila, že prídu spraviť divadielko pre vedúceho katedry. Bolo by od nej nefér, keby vycúvala, keď on odviedol pri presviedčaní Anh viac než dobrú prácu.


    Samozrejme, to všetko len v nanajvýš nepravdepodobnom prípade, že bude stále chcieť mať s Olive niečo spoločné.


    „Neboj sa, Malcolm,“ upokojovala ho Anh. „Nakoniec tam dorazíme. Ak sa niekto bude pýtať, povieme, že na nás zaútočila puma. Bože, prečo je tak teplo? Mám opaľovací krém, len tak mimochodom. S faktorom tridsať a päťdesiat. Nikto nikam nejde nenatretý.“


    Olive a Jeremy na seba na zadnom sedadle odovzdane pozreli. Anhina posadnutosť opaľovacím krémom im bola dobre známa.


    Keď konečne dorazili, piknik bol už v plnom prúde, rovnako prepchatý ako väčšina akademických podujatí s jedlom zdarma. Olive zamierila priamo k stolom a zamávala doktorke Aslanovej, ktorá sedela v tieni veľkého duba s ostatnými vyučujúcimi. Školiteľka jej odmávala, bezpochyby spokojná, že má pod palcom okrem osemdesiatich hodín v labáku aj voľný čas svojich doktorandov. Olive sa chabo usmiala v chrabrej snahe nevyzerať mrzuto, vzala si trs bieleho hrozna a hodila si jednu bobuľku do úst, zatiaľ čo pohľadom prechádzala po lúke.


    Anh mala pravdu. Tohtoročný september bol netypicky teplý. Všade sa to hemžilo ľuďmi: sedeli na záhradných stoličkách, ležali na tráve, chodili do stodôl a zase von, všetci si užívali počasie. Niekoľko ľudí jedlo z plastových tanierov na skladacích stoloch pri hlavnom dome a prebiehali minimálne tri zápasy – volejbal, pri ktorom hráči stáli v kruhu, futbal a niečo, čo zahŕňalo frisbee a viac než tucet polonahých týpkov.


    „Čo to vôbec hrajú?“ spýtala sa Olive Anh. Zazrela doktora Rodriguesa, ako skočil na niekoho z imunológie, a v rozpakoch sa pozrela späť k takmer prázdnym stolom. Ostali len zvyšky. Olive by si dala sendvič. Vrecko čipsov. Čokoľvek.


    „V konečnom dôsledku asi frisbee? Neviem. Natrela si sa? Máš tričko bez rukávov a šortky, vážne by si sa mala.“


    Olive zahryzla do ďalšej bobuľky hrozna. „Vy Američania a vaše falošné športy…“


    „Som si pomerne istá, že aj v Kanade máte frisbee. Vieš, čo nie je falošné?“


    „Čo?“


    „Melanóm. Natri sa.“


    „Natriem, mami.“ Olive sa usmiala. „Môžem sa najprv najesť?“


    „Čoho? Nič neostalo. Aha, tam je trochu kukuričného chleba.“


    „Och, bomba. Podaj mi.“


    „Kukuričný chlieb nejedzte.“ Medzi Olive a Anh sa zjavila Jeremyho hlava. „Jess povedala, že naň kýchol nejaký prvák z farmakológie. Kam šiel Malcolm?“


    „Parkuje… Ty vole…“


    Olive odtrhla zrak od stola. Naliehavosť v Anhinom hlase ju vydesila. „Čo sa deje?“


    „Akože … ty vole!“


    „Hej, čo sa…?“


    „Ty vole!“


    „Už si vravela.“


    „Lebo… ty vole!“


    Poobzerala sa a snažila sa zistiť, čo sa deje. „Čo…? Ach, vidím Malcolma. Žeby našiel niečo na jedenie?“


    „To je Carlsen?“


    Olive už kráčala k Malcolmovi v nádeji, že nájde niečo na jedenie a vynechá celý ten cirkus s opaľovacím krémom, ale keď začula Adamovo meno, razom ostala stáť. Alebo to možno nebolo Adamovým menom, ale tým, ako ho Anh vyslovila. „Čo? Kde?“


    Jeremy ukázal na skupinku ľudí s frisbee. „To je on, však? Bez trička?“


    „Ty vole,“ zopakovala Anh, ktorej slovná zásoba bola vzhľadom na viac než dvadsaťročné vzdelanie zrazu dosť obmedzená. „On má tehličky?“


    Jeremy zažmurkal. „Celú tehlovú stenu.“


    „To sú fakticky jeho ramená?“ hlesla Anh. „Nechal si ich urobiť?“


    „Tak na toto minul MacArhturov grant,“ poznamenal Jeremy. „Také ramená sa podľa mňa v prírode nevyskytujú.“


    „Bože, to je Carlsenova hruď?“ Malcolm natiahol bradu ponad Olivino plece. „To mal pod tričkom, keď rozniesol v zuboch nástrel mojej dizertačky? Ol, prečo si nám nepovedala, že je namakaný?“


    Olive tam len tak stála ako socha, s rukami ochabnutými pri bokoch. Pretože som to nevedela. Pretože som o tom nemala ani potuchy. Alebo možno mala, tak trochu, z toho, ako ho vtedy videla odtlačiť ten pikap, aj keď sa snažila vyhodiť si ten špecifický výjav z hlavy.


    „Neuveriteľné.“ Anh si k sebe pritiahla Olivinu ruku, otočila ju a vytlačila jej na dlaň slušnú dávku opaľovacieho krému. „Na, natri si to na plecia. A na nohy. A aj na tvár – zrejme si náchylná na všemožné kožné choroby, ty pehaňa pehatá. Jer, ty tiež.“


    Olive ochromene prikývla a začala si natierať ruky a stehná. Nadýchla sa vône kokosového oleja a zo všetkých síl sa usilovala nemyslieť na Adama a na skutočnosť, že tak vážne vyzerá. Veľmi neúspešne, ale aj tak.


    „Sú k tomu nejaké štúdie?“ spýtal sa Jeremy.


    „Mm?“ Anh si sťahovala vlasy do drdola.


    „O spojení medzi pehami a rakovinou kože.“


    „Neviem.“


    „Mám pocit, že by mali byť.“


    „Pravda. Teraz som zvedavá.“


    „Počkaj. Je tu wifi?“


    „Ol, máš internet?“


    Olive si utrela ruky do obrúska, ktorý vyzeral viac-menej nepoužito. „Nechala som si mobil v Malcolmovom aute.“


    Odvrátila pohľad od Anh a Jeremyho, ktorí zízali na obrazovku Jeremyho iPhonu, a vykrúcala krk, až kým nemala dobrý výhľad na skupinu s frisbee – štrnásť mužov a žiadne ženy. Zrejme to malo niečo spoločné so všeobecným prebytkom testosterónu v programoch STEM. Minimálne polovica hráčov boli vyučujúci alebo postdoktorandi. Adam, samozrejme, Tom, doktor Rodrigues a pár ďalších z farmakológie. Všetci rovnako bez tričiek. Hoci… nie. Vôbec nie rovnako. Adam nebol v žiadnom prípade rovnaký ako ostatní.


    Olive takáto nebývala. Vážne nie. Zrátala by chlapov, ktorí ju takto vnútorne priťahovali, na jednej ruke. Vlastne na jednom prste. A ten spomínaný chlap v tej chvíli bežal k nej, pretože Tom Benton, Boh mu žehnaj, nešikovne hodil frisbee na trávu zhruba tri metre od Olive. A Adam, Adam bez trička, bol náhodou najbližšie k miestu, kde pristál.


    „Aha, pozri sa na tento článok.“ Jeremy znel nadšene.


    „Khalesi a kol., 2013. Je to metaanalýza. Kožné markery fotopoškodenia a riziká vzniku kožného karcinómu z bazálnych buniek. Publikované v Cancer Epidemiology, Biomarkers & Prevention.“


    Jeremy víťazoslávne zaťal päsť. „Olive, počúvaš?“


    Nie. Nie, nepočúvala. Zväčša sa snažila vyprázdniť si mozog a oči. Vyhodiť si z nich svojho falošného priateľa a náhlu teplú bolesť v bruchu. Želala si, aby bola niekde inde. Aby bola dočasne slepá a hluchá.


    „Počúvajte toto: solárne lentigá majú slabé, ale preukázateľné spojenie s karcinómom z bazálnych buniek, s percentom pravdepodobnosti okolo jeden celá päť. Okej, toto sa mi nepáči. Jeremy, podrž ten telefón. Dám Olive viac krému. Mám faktor päťdesiat, zrejme potrebuješ práve to.“


    Olive odtrhla pohľad od Adamovej hrude, nachádzajúcej sa desivo blízko, otočila sa a odstúpila od Anh. „Počkaj. Už som sa natrela.“


    „Ol,“ prihovorila sa jej Anh tým svojím rozumným, materinským tónom, ktorý používala, vždy keď Olive vykĺzlo, že väčšina zeleniny, ktorú jedáva, pochádza z prílohy k hranolčekom, alebo že oprala biele a farebné oblečenie spolu. „Vieš, čo vraví literatúra.“


    „Neviem, čo vraví literatúra, a ty tiež nie, vieš len toľko, čo si vyčítala z jednej vety z jedného abstraktu, a…“


    Anh znova schmatla Olivinu ruku a vytlačila na ňu tak tonu krému. Toľko, až ho musela Olive ľavou rukou zachytiť, aby sa neprelial, a napokon tam stála ako idiot s rukami ako žobrák a topila sa v poondenom opaľovacom kréme.


    „Nech sa páči.“ Anh sa naširoko usmievala. „Teraz sa môžeš ochrániť pred karcinómom z bazálnych buniek. Čo, ak mám pravdu povedať, znie strašne.“


    „Ja…“ Olive by si skryla tvár do dlaní, keby mohla pohnúť hornými končatinami. „… neznášam opaľovací krém. Je lepkavý, voniam po ňom ako piňakoláda a dala si mi ho fakt priveľa.“


    „Daj si na seba toľko, čo tvoja pokožka absorbuje. Predovšetkým tam, kde máš pehy. O zvyšok sa môžeš s niekým podeliť.“


    „Fajn. Anh, vezmi si trochu. Aj ty, Jeremy. Si ryšavec, prekristapána.“


    „Ryšavec bez pieh.“ Hrdo sa usmial, akoby bol samostatný genotyp. „A už som ho na seba natrel dosť. Díky, zlato.“ Sklonil sa, aby dal Anh na líce krátky bozk, ktorý sa takmer skončil plnohodnotným bozkávaním.


    Olive sa snažila nevzdychnúť si. „Ľudia, čo s tým mám urobiť?“


    „Nájdi si niekoho iného. Kam šiel Malcolm?“


    Jeremy si odfrkol. „Je tam, s Judeom.“


    „Judeom?“ Anh sa zamračila.


    „Hej, to je ten piatak z neurovedy.“


    „Ten s doktorátom z medicíny a filozofie? Chodia spolu alebo…?“


    „Ľudia!“ Olive to len s vypätím všetkých síl nezajačala. „Nemôžem sa hýbať. Prosím, spravte niečo s tou krémovou katastrofou, čo ste zapríčinili.“


    „Bože, Ol…“ Anh zagúľala očami. „Občas si taká dramatická. Vydrž…“ Mávla na niekoho za Olive, a keď prehovorila, bolo to oveľa hlasnejšie. „Doktor Carlsen! Už ste sa natreli opaľovacím krémom?“


    Olivin mozog v priebehu mikrosekundy zachvátili plamene a potom sa obrátil v prach. Sto miliárd neurónov, tisíc miliárd gliových buniek a ktoviekoľko milimetrov cerebrospinálnej tekutiny skrátka prestalo existovať. Zvyšok jej tela na tom takisto nebol najlepšie, keďže doslova cítila, ako jej orgány prestávajú fungovať. Od samotného začiatku jej známosti s Adamom si zhruba desaťkrát želala, aby na mieste umrela, aby sa zem otvorila a pohltila ju, aby udrela kataklizma a ušetrila ju hanby z ich interagovania. Tentoraz však mala naozaj dojem, že koniec sveta nie je ďaleko.


    Neotáčaj sa, vravel zvyšok jej centrálneho nervového systému. Predstieraj, že si Anh nepočula. Želaj si, aby sa nič z tohto nestalo. Ale to nebolo možné. Stáli v útvare podobnom trojuholníku, Olive, pred ňou Anh a za ňou pravdepodobne – určite – Adam. Olive nemala na výber. Absolútne nemala na výber. Predovšetkým keď Adam, ktorý nemal ako vedieť, akým zvráteným smerom sa uberajú Anhine myšlienky, a nemal ako vidieť tonu krému v Oliviných rukách, odvetil: „Nie.“


    Ach. Doriti.


    Olive sa otočila a on stál pred ňou – upotený, s frisbee v ľavej ruke a totálne, totálne bez trička. „No výborne!“ zvolala Anh veselo. „Olive ho má až priveľa a premýšľala, čo s ním spraviť. Natrie vás ním!“


    Nie. Nie, nie, nie! „To nemôžem,“ zasyčala na Anh. „Bolo by to nanajvýš nevhodné.“


    „Prečo?“ Anh na ňu nevinne zažmurkala. „Ja Jeremyho natieram celý čas. Pozri,“ vytlačila si do dlane krém a len tak ňou plesla Jeremyho po tvári, „natieram svojho chalana. Pretože nechcem, aby dostal rakovinu. Je to odo mňa nevhodné?“


    Olive ju zavraždí. Donúti ju zlízať ten sprostý krém do poslednej kvapky a bude sledovať, ako sa skrúca v bolestiach, keď bude pomaly umierať na otravu oxybenzénom.


    Ale až neskôr. Práve teraz na ňu Adam hľadel s absolútne nečitateľným výrazom a Olive by sa ospravedlnila, zaliezla by pod stôl, aspoň by mu zamávala, ale zmohla sa iba na to, že tam stála ako také teľa a premýšľala, že hoci ho pri ich poslednom rozhovore urazila, nevyzeral nahnevane. Len zamyslene a trochu zmätene, keď prechádzal pohľadom medzi Olivinou tvárou a jazierkom bielej gebuziny v jej dlaniach. Pravdepodobne sa snažil zistiť, či sa z tohto prúseru dokáže nejako vymotať, a nakoniec to skrátka vzdal.


    Nepatrne prikývol, otočil sa a svaly na chrbte sa mu zavlnili, keď hodil frisbee doktorovi Rodriguesovi a zakričal: „Dám si pauzu!“


    Čo, usúdila Olive, znamenalo, že to idú spraviť. Samozrejme, že áno. Pretože toto bol jej život a jej biedne, idiotské, bláznivé rozhodnutia.


    „Čau,“ pozdravil ju Adam, keď podišiel bližšie. Pozeral na jej ruky, na to, ako ich prosebne drží pred sebou. Anh a Jeremy za ňou na nich bezpochyby vyvaľovali oči.


    „Čau.“ Mala na nohách žabky a on mal tenisky, a hoci bol vždy vysoký, teraz sa nad ňou doslova týčil. Oči tak mala zarovno s jeho hrudným svalstvom a… Nie. V žiadnom prípade. To neurobím.


    „Môžeš sa otočiť?“


    Na okamih zaváhal, ale napokon to spravil, až netypicky poslušne. Čo žiaden z Oliviných problémov nevyriešilo, pretože jeho chrbát nebol o nič menej široký alebo pôsobivý ako jeho hruď.


    „Môžeš sa… uhm… trochu zohnúť?“


    Adam sklonil hlavu, až kým jeho plecia neboli… stále nenormálne vysoko, ale aspoň sa na ne dalo dočiahnuť. Keď Olive zdvihla pravú ruku, trocha krému kvaplo na zem – kam aj patrí, pomyslela si zúrivo – a vzápätí spravila niečo, o čom by si nikdy nepomyslela, že to niekedy urobí. Začala natierať Adama Carlsena opaľovacím krémom.


    Nebolo to prvý raz, čo sa ho dotýkala. Takže ju nemalo prekvapiť, aké tvrdé alebo pevné sú jeho svaly. Olive si spomenula, ako odtlačil ten pikap, predstavila si, že zrejme dokáže zdvihnúť trojnásobok jej váhy, a vzápätí si prikázala prestať, pretože takéto myšlienky neboli vhodné. Aj tak tu však bol stále problém, že medzi jej rukou a jeho pokožkou nič nebolo. Bol teplý od slnka, plecia mal uvoľnené a pod jej dotykom nehybné. Ešte aj na verejnosti mala takto blízko pri ňom pocit, akoby medzi nimi prebiehalo niečo intímne.


    „Takže…“ V ústach mala sucho. „Toto je možno vhodná chvíľa na to, aby som spomenula, ako ma mrzí, že sa stále dostávame do podobných situácií.“


    „To je v poriadku.“


    „Ale mňa to vážne mrzí.“


    „Nie je to tvoja vina,“ odvetil a znel trochu ostro.


    „Si v pohode?“


    „Hej.“ Prikývol, hoci ten pohyb pôsobil napäto. Vtedy si Olive uvedomila, že možno nie je taký uvoľnený, ako si pôvodne myslela.


    „Na stupnici od jeden po korelácia sa rovná kauzalita… ako veľmi ťa to štve?“


    Prekvapil ju, keď sa uchechtol, hoci stále znel napäto. „Neštve ma to. A nie je to tvoja vina.“


    „Pretože viem, že je to úplne príšerné, a…“


    „Nie je, Olive.“ Pootočil sa, aby sa jej pozrel do očí so zmesou pobavenia a toho zvláštneho napätia. „Tieto veci sa budú diať aj naďalej.“


    „Jasné.“


    Prstami sa jej jemne obtrel o ľavú dlaň a ukradol si trochu krému na hruď. Čo, pravdupovediac, bolo super. Naozaj mu nechcela nanášať krém na hruď pred sedemdesiatimi percentami svojho doktorandského programu, nehovoriac o svojej šéfke, keďže doktora Aslanová ich zrejme sledovala ako jastrab. Alebo možno nie. Olive nemala najmenšiu chuť otočiť sa a zistiť to. Radšej bude žiť v tejto neveľmi sladkej nevedomosti. „Zväčša preto, že sa stýkaš s pár veľmi všetečnými ľuďmi.“


    Rozosmiala sa. „Ja viem. Môžeš mi veriť, vážne práve teraz ľutujem, že som sa s Anh skamošila. Tak trochu zvažujem, že ju dám zavraždiť, ak mám pravdu povedať.“


    Presunula sa na jeho lopatky. Mal kopu malých znamienok a pieh a ona premýšľala, ako veľmi by bolo nevhodné, keby ich prstami začala spájať. Vedela si predstaviť, aké úžasné obrazy by v nich našla.


    „Ale, vieš, dlhodobé prínosy opaľovacieho krému sú vedecky preukázané. A ty si pomerne bledý. Zohni sa ešte trochu, nech ti dočiahnem na krk.“


    „Mhm.“


    Obišla ho, aby sa dostala k prednej časti jeho pliec. Je taký veľký, že naňho použije všetok ten idiotský krém. Možno dokonca bude musieť Anh požiadať o ďalší. „Aspoň sa má vedúci katedry na čo pozerať. A ty vyzeráš, že sa bavíš.“


    Vrhol významný pohľad na jej ruku, ktorou mu práve rozotierala krém po kľúčnej kosti. Olive zahoreli líca. „Nie, myslela som… Nie preto, že ťa… Myslela som to tak, že si vyzeral, že sa bavíš pri tom frisbee. To je fuk.“


    Vystrúhal grimasu. „Rozhodne je to zábavnejšie ako zdvorilostné rozhovory.“


    Zasmiala sa. „Ako inak. Stavím sa, že to preto si taký fit. Venoval si sa v detstve množstvu športov, aby si sa nemusel baviť s ľuďmi. Zároveň to vysvetľuje, prečo si teraz ako dospelý taký…“ Olive sa zarazila.


    „Antagonistický a neprívetivý?“


    Doriti. „To som nepovedala.“


    „Napísala si to.“


    „Mrzí ma to. Veľmi ma to mrzí. Nechcela som…“ V rozpakoch zovrela pery. Potom si všimla vrásky v kútikoch jeho očí. „Daj sa vypchať.“


    Zľahka ho uštipla do vnútornej strany ramena. Zjojkol a ešte väčšmi sa usmial, pri čom jej napadlo, ako by zareagoval, keby sa mu pomstila tým, že by mu na hruď napísala krémom svoje meno, aby sa okolo neho opálil. Pokúsila sa predstaviť si jeho tvár, keď si vyzlečie tričko a zbadá v odraze zrkadla v kúpeľni na svojom tele tých päť písmen. Výraz, ktorý by vystrúhal. Či by po nich prešiel končekmi prstov.


    Zašibáva ti, pomyslela si. Z celého tohto ti zašibáva. Tak vyzerá dobre a priťahuje ťa. Je tam toho. Záleží na tom niekomu?


    Utrela si svoje už viac-menej čisté ruky o jeho dlhé bicepsy a o krok ustúpila. „Môžete ísť, doktor Antagonistický.“


    Voňal čerstvým potom, sám sebou a kokosom. Olive sa s ním bude najbližšie rozprávať až v stredu a netušila, prečo ju pri tej myšlienke tak zvláštne pichlo pri srdci.


    „Ďakujem. A asi aj Anh.“


    „Mhm. Čo myslíš, čo nás donúti spraviť nabudúce?“


    Pokrčil plecami. „Držať sa za ruky?“


    „Kŕmiť toho druhého jahodami?“


    „Ten bol dobrý.“


    „Možno bude očakávať, že prejdeme na vyššiu úroveň.“


    „Falošná svadba?“


    „Falošná spoločná kúpa domu?“


    „Falošné podpisovanie papierov k hypotéke?“


    Olive sa zasmiala. To, ako na ňu hľadel, milo, zvedavo a trpezlivo… musela halucinovať. Pieklo jej na mozog. Mala si zobrať klobúk.


    „Olive, čau.“


    Odtrhla pohľad od Adama a všimla si, že sa k nim blíži Tom. Aj on bol bez trička a očividne fit a tiež mal množstvo svalov, ktoré sa nedali tak ľahko porátať, a predsa to na Olive z nejakého dôvodu malo nulový efekt.


    „Ahoj, Tom.“ Usmiala sa, hoci ju jeho prerušenie trochu hnevalo. „Tvoja prednáška bola super.“


    „Bola dobrá, však? Adam ti už spomenul, že trochu meníme plány?“


    Naklonila hlavu. „Meníte plány?“


    „S tým grantom sa nám dosť darí, takže ideme budúci týždeň do Bostonu, aby sme dokončili prípravy na strane Harvardovej.“


    „Och, to je skvelé.“ Otočila sa k Adamovi. „Ako dlho budeš preč?“


    „Len pár dní,“ odvetil, takmer hlesol. Olive sa uľavilo, že to nebude dlhšie. Z neznámych dôvodov.


    „Zvládneš mi poslať ten referát do soboty, Olive?“ spýtal sa Tom. „Budem si ho tak môcť cez víkend prebehnúť a porozprávame sa o ňom, kým som stále tu.“


    Mozog jej zaplavil príval paniky a žiarivočervených výstražných svetiel, ale podarilo sa jej udržať úsmev na tvári. „Jasné, samozrejme. Pošlem ti ho v sobotu.“ Preboha. Preboha. Bude na tom musieť pracovať deň-noc. Tento týždeň sa vôbec nevyspí. Bude si musieť nosiť počítač na záchod a písať pri cikaní. „Vôbec to nebude problém,“ zaklamala ešte viac.


    „Super, tak sme dohodnutí.“ Tom na ňu žmurkol – alebo možno len prižmúril oči pred slnkom. „Vrátiš sa späť k nám?“ spýtal sa Adama, a keď prikývol, otočil sa a zamieril späť k hráčom.


    Adam ešte sekundu váhal, potom kývol na Olive hlavou a odišiel. Pokúsila sa nehľadieť na jeho chrbát, keď sa znovu pridal k tímu, ktorý jeho návrat očividne nesmierne potešil. Športy boli evidentne ďalšia vec, v ktorej Adam Carlsen vynikal – a to až neférovo.


    Aj bez toho, aby sa o tom musela uisťovať, vedela, že Anh, Jeremy a prakticky všetci ostatní na nich posledných päť minút vyvaľovali oči. Vylovila z najbližšej chladničky fľašu s minerálkou, pripomenula si, že toto bolo presne to, čo si od svojej dohody sľubovali, a potom si našla miesto pod dubom pri svojich kamošoch – toľko cirkusu okolo opaľovacieho krému a teraz sedeli v tieni. No jasné.


    Dokonca už ani nebola hladná, čo bol malý zázrak spôsobený tým, že musela na verejnosti natierať svojho falošného frajera opaľovacím krémom.


    „Aký vlastne je?“ spýtala sa Anh. Ležala s hlavou v Jeremyho lone. Malcolm sa týčil nad ňou a hľadel na hráčov frisbee a zrejme sa išiel roztopiť z toho, ako to Holdenovi Rodriguesovi na slnku pristane.


    „Mm?“


    „Carlsen. Och,“ uškrnula sa Anh, „vlastne som chcela povedať Adam. Voláš ho Adam, však? Alebo radšej doktor Carlsen? Ak roleplayujete so školskými uniformami a pravítkami, chcem všetky detaily.“


    „Anh…“


    „Hej, aký je Carlsen?“ spýtal sa Jeremy. „Predpokladám, že pri tebe sa správa inak ako pri nás. Alebo aj tebe stále vraví, že si označila osi x a y otrasne drobným fontom?“


    Olive sa usmiala na svoje kolená, pretože si totálne vedela Adama predstaviť, ako to vraví. Skoro až počula v hlave jeho hlas. „Nie. Aspoň zatiaľ.“


    „Tak aký je?“


    Otvorila ústa, presvedčená, že odpovedať bude jednoduché. Samozrejme, že to bolo všetko, len nie to. „Je… veď viete…“


    „Nie,“ zaprotestovala Anh. „Musí v ňom byť viac, ako sa na prvý pohľad zdá. Je taký náladový, negativistický a večne nahnevaný a…“


    „Nie je,“ prerušila ju Olive. A potom to trochu oľutovala, pretože to nebola celkom pravda. „Vie taký byť. Ale zároveň vie taký nebyť.“


    „Keď to vravíš ty…“ Anh nevyzerala presvedčená. „Ako ste vôbec spolu začali chodiť? Nikdy si mi to nepovedala.“


    „Och.“ Olive odvrátila zrak a prešla pohľadom po okolí. Adamovi sa muselo podariť niečo výnimočné, pretože si práve s doktorom Rodriguesom ťapli. Všimla si, že Tom na ňu hľadí, a s úsmevom mu zamávala. „Uhm, skrátka sme sa začali baviť. A potom sme šli na kávu. A potom…“


    „Ako sa niečo také vôbec stane?“ prerušil ju Jeremy, očividne skeptický. „Ako človek kývne na rande s Carlsenom? Teda, kým ho neuvidí polonahého.“


    Pobozkáš ho. Pobozkáš ho a on ti vzápätí zachraňuje zadok, kupuje ti pečivo a vraví ti, že si chytráčka – takým zvláštne láskyplným tónom – a aj keď sa správa ako náladový kretén, nie je až taký zlý. Alebo čo i len trochu zlý. A potom mu napíšeš, aby sa pojebal, a potenciálne všetko pokazíš.


    „Skrátka ma pozval von. A ja som súhlasila.“ Hoci to bola evidentná lož. Niekto s článkom v Lancete a takými vypracovanými chrbtovými svalmi by nikdy nepozval von niekoho ako Olive.


    „Takže ste sa nespoznali cez tinder?“


    „Čože? Nie.“


    „Pretože to ľudia vravia.“


    „Nie som na tinderi.“


    „A Carlsen?“


    Nie. Možno. Áno? Olive si pošúchala spánky. „Kto vraví, že sme sa spoznali cez tinder?“


    „Vlastne sa povráva, že ste sa spoznali cez craigslist,“ prehodil Malcolm nezaujate a niekomu zamával. Olive nasledovala jeho pohľad a všimla si, že hľadí na Holdena Rodriguesa, ktorý s úsmevom mával naspäť.


    Olive sa zamračila. Potom spracovala to, čo Malcolm práve povedal. „Craigslist?“


    Malcolm pokrčil plecami. „Nevravím, že ja tomu verím.“


    „Kto sú tí ľudia, čo to vravia? A prečo nás vôbec riešia?“


    Anh sa načiahla a potľapkala Olive po pleci. „Neboj sa, klebety o tebe Carlsenovi utíchli, keď sa doktorka Mossová a doktor Sloane veľmi verejne rozprávali o tom, že niekto vylieva krvné vzorky na babských véckach. Teda, väčšina z tých klebiet. Počuj…“


    Sadla si, ovinula ruku okolo Olive a pritiahla ju k sebe. Voňala po kokose. Idiotský, idiotský krém.


    „Pokoj. Viem, že to pár ľuďom príde divné, ale Jeremy, Malcolm a ja máme skrátka radosť, Ol.“ Anh sa na ňu upokojujúco usmiala a Olive sa uvoľnila. „Hlavne preto, že si konečne zasexuješ.“

  


  
    Ôsma kapitola

    [image: ] HYPOTÉZA: Na Likertovej škále od jeden po desať bude Jeremyho načasovanie mínus päťdesiat so štandardnou chybou nula celých dva.


    Tridsaťsedmička – solené zemiakové čipsy s octom – bola vypredaná. Bolo to absolútne nevysvetliteľné. Keď sem o ôsmej večer prišla, v automate v miestnosti vyhradenej na trávenie prestávkok bolo minimálne ešte jedno balenie. Veľmi dobre si pamätala, ako si poťapkala zadné vrecko džínsov, či v ňom nenájde štvrťdolárové mince, a víťazoslávne zistila, že ich tam má presne štyri. Spomínala si, ako sa tešila na príchod tejto chvíle o zhruba dve hodiny neskôr, keď bude mať za sebou približne tretinu práce a bude sa môcť odmeniť tým bez debaty najlepším snackom, aký štvrté podlažie ponúkalo. Ibaže keď tá chvíľa prišla, čipsy boli preč. Čo bol problém, pretože Olive už vhodila svoje vzácne štvrťdoláre do automatu a bola vážne hladná.


    Vybrala si dvadsaťštvorku (twix) – ktorá bola fajn, ale zďaleka nie jej obľúbená – a počúvala, ako s tupým, neuspokojivým žuchnutím padla do priečinka. Následne sa sklonila, zobrala si ju a skleslo sa zahľadela na zlatý obal, ktorý sa jej ligotal v dlani.


    „Kiežby si bola solené čipsy s octom…“ zašepkala zatrpknuto.


    „Nech sa páči.“


    „Jáj!“ Strhla sa a okamžite sa otočila, s rukami vystretými pred sebou, pripravená brániť sa či dokonca útočiť. Ale jediný človek v miestnosti bol Adam. Sedel na jednom z malých gaučov uprostred a pozeral na ňu s prázdnym, mierne pobaveným výrazom.


    Uvoľnila sa, pritisla si ruky k hrudi a nútila svoje rozbúšené srdce spomaliť. „Kedy si sem vošiel?“


    „Pred piatimi minútami?“ Pokojne si ju premeral. „Bol som tu, už keď si prišla.“


    „Prečo si niečo nepovedal?“


    Naklonil hlavu. „Mohol by som sa spýtať to isté.“


    Priložila si ruku k ústam, snažila sa z toho strašného šoku spamätať. „Nevidela som ťa. Prečo tu sedíš potme ako nejaký úchylák?“


    „Svetlo nesvieti. Ako zvyčajne.“ Adam zdvihol svoje pitie – fľašu koly s menom Seraphina – a Olive si spomenula na Jess, jednu z jeho doktorandiek, ktorá sa sťažovala na jeho prísne pravidlá týkajúce sa nosenia jedla a pitia do jeho labáku. Zdvihol niečo z gauča a ponúkol to Olive. „Nech sa páči. Môžeš ich dojesť.“


    Olive prižmúrila oči. „To si bol ty?“


    „Ja?“


    „Ukradol si mi čipsy.“


    Vykrivil ústa. „Prepáč. Môžeš dojesť zvyšok.“ Nazrel do vrecka. „Nemyslím si, že som ich mal veľa.“


    Zaváhala a potom podišla ku gauču. Nedôverčivo si vzala malé vrecko a sadla si vedľa neho. „Tak asi vďaka.“


    Prikývol a odpil si. Pokúsila sa nehľadieť na jeho krk, keď zaklonil hlavu, a odvrátila pohľad ku kolenám.


    „Mal by si vôbec prijímať kofeín o…“ Olive vrhla pohľad na hodiny. „… desať dvadsaťsedem večer?“ Keď sa nad tým zamyslela, nemal by vzhľadom na svoju oslnivú osobnosť prijímať kofeín vôbec. A predsa spolu každú stredu chodili na kávu. Olive nebola nič viac ako človek, ktorý mu umožňuje oddávať sa nerestiam.


    „Aj tak pochybujem, že toho veľa naspím.“


    „Prečo?“


    „Potrebujem do nedele večera zbehnúť na poslednú chvíľu pár analýz kvôli grantu.“


    „Aha.“ Našla si pohodlnejšiu polohu a oprela sa. „Myslela som si, že na to máš svojich poskokov.“


    „Ukázalo sa, že oddeleniu ľudských zdrojov sa nepáči, keď svojich doktorandov požiadaš, aby kvôli tebe ostali v labáku celú noc.“


    „Neslýchané.“


    „Presne tak. Čo tu robíš ty?“


    „Referát pre Toma.“ Vzdychla si. „Mám mu ho poslať zajtra a je tam jedna časť, pri ktorej skrátka…“ Opäť si vzdychla. „Robím znova pár analýz, len aby som sa uistila, že je všetko dokonalé, ale vybavenie, s ktorým pracujem, nie je práve… hm…“


    „Povedala si o tom Aysegul?“


    Nazval ju Aysegul. Prirodzene. Pretože Adam bol kolega doktorky Aslanovej, nie jej doktorand, a bolo logické, že na ňu bude myslieť ako na Aysegul. Nebolo to prvý raz, čo ju tak nazval, ani prvý raz, čo si to Olive všimla. No keď tu takto sami sedeli a ticho sa rozprávali, ťažko sa jej myslelo na to, že Adam je vyučujúci a Olive ani náhodou nie. Že v skutočnosti žije každý v inom svete.


    „Áno, ale nemáme peniaze na nič lepšie. Je to skvelá školiteľka, ibaže… jej manžel minulý rok ochorel a ona sa rozhodla odísť do dôchodku skôr. No a občas mám pocit, akoby jej na nás prestalo záležať.“ Olive si pošúchala spánok. Začínala ju bolieť hlava a čakala ju dlhá noc. „Povieš jej, že som to povedala?“


    „Samozrejme.“


    Zastonala. „Nerob to.“


    „Môžem jej povedať aj o bozkoch, ktoré si si vynútila, a o falošnom randení, do ktorého si ma zatiahla, a predovšetkým o tom opaľovacom kréme…“


    „Bože.“ Olive si zaborila tvár do kolien a ovinula ruky okolo hlavy. „Bože. Ten opaľovací krém!“


    „Hej.“ Keď bola takto sklonená, jeho hlas znel tlmene. „Hej, to bolo…“


    „Trápne?“ nadhodila a s grimasou na tvári sa vystrela. Adam sa pozeral inam. Že sa červená, sa jej zrejme iba zdalo.


    Odkašľal si. „Okrem iného.“


    „Hej.“ Bolo to aj „iné“. Nemienila spomenúť, aké to bolo pre ňu, pretože preňho to bolo určite úplne odlišné, pravdepodobne „príšerné“ a „mučivé“ a „invazívne“. Zatiaľ čo pre ňu…


    „Spomenieš to vo svojej sťažnosti?“


    Šklblo mu ústami. „Hneď na prvej strane. Nekonsenzuálne nanášanie opaľovacieho krému.“


    „Och, ale no tak. Zachránila som ťa pred karcinómom z bazálnych buniek.“


    „Obchytkávaný pod zámienkou ochrany pred slnkom.“


    Zahnala sa po ňom svojou twixkou a on sa pobavene prikrčil, aby sa jej vyhol. „Nechceš polovicu? Keďže ja rozhodne plánujem zjesť zvyšok tvojich čipsov.“


    „Netreba.“


    „Určite?“


    „Neznášam čokoládu.“


    Olive naňho hľadela a neveriacky krútila hlavou. „Ako inak, však? Nenávidíš všetko chutné, dobré a upokojujúce.“


    „Čokoláda je nechutná.“


    „Skrátka chceš žiť vo svojom temnom trpkom svete pozostávajúcom z čiernej kávy a obyčajných bagelov s obyčajným smotanovým syrom. A príležitostne zo solených čipsov s octom.“


    „Očividne sú to tvoje obľúbené čipsy…“


    „To s tým nemá nič spoločné.“


    „… a lichotí mi, že si si zapamätala, čo si rád objednávam.“


    „Pomáha, že si objednávaš vždy to isté.“


    „Minimálne som si nikdy neobjednal niečo nazvané jednorožie frappuccino.“


    „To bolo také dobré! Chutilo ako dúha.“


    „Ako cukor a potravinárske farbivo?“


    „Moje dve najobľúbenejšie veci na svete. Ďakujem, že si mi ho kúpil, len tak mimochodom.“ Tento týždeň si na ňom na ich stredajšom falošnom rande príjemne pochutila, aj keď mala s referátom pre Toma toľko práce, že si s Adamom nestihla vymeniť viac než pár slov. Čo, musela uznať, ju mierne sklamalo.


    „Len tak mimochodom, kde je Tom, zatiaľ čo tu my dvaja v piatok večer otročíme?“


    „Vonku. Tuším na rande.“


    „Na rande? Jeho priateľka býva tu?“


    „Tom má veľa priateliek. Na veľa miestach.“


    „Ale sú nejaké z nich falošné?“ Zoširoka sa naňho usmiala a videla, že ho láka opätovať jej úsmev. „Nechceš ani päťdesiat centov? Za tie čipsy?“


    „Nechaj si.“


    „Super. Pretože je to zhruba tretina môjho mesačného platu.“


    Reálne sa jej podarilo rozosmiať ho, pričom sa nezmenila len jeho tvár, zmenil sa celý priestor, v ktorom sa nachádzali. Olive musela svoje pľúca presvedčiť, aby neprestali pracovať a ďalej nasávali kyslík, a nestratiť sa v malých vráskach v kútikoch jeho očí, v jamkách v jeho lícach. „Rád počujem, že sa doktorandské štipendiá od mojich študentských čias nezmenili.“


    „Aj ty si počas doktorandského žil na vifonkách a banánoch?“


    „Nemám rád banány, ale pamätám si, že som jedol veľa jabĺk.“


    „Jablká sú drahé, ty finančne nezodpovedný rozhadzovač!“ Naklonila hlavu a premýšľala, či sa môže spýtať na niečo, čo túžila vedieť. Povedala si, že to zrejme nebude vhodné, ale napokon to aj tak spravila. „Koľko máš rokov?“


    „Tridsaťštyri.“


    „Och. Vau.“ Myslela si, že je mladší. Alebo možno starší. Zdalo sa jej, že jeho existencia prebýva v bezčasovej dimenzii. Počuť skutočné číslo bolo také divné! Poznať jeho rok narodenia, vedieť, že sa narodil takmer o desaťročie skôr ako ona… „Ja mám dvadsaťšesť.“ Olive si nebola istá, prečo sa o túto informáciu podelila, keďže sa na to nepýtal. „Je také zvláštne myslieť na to, že si tiež býval študentom…“


    „Vážne?“


    „Hej. Bol si takýto aj ako doktorand?“


    „Aký?“


    „Veď vieš.“ Zatrepotala naňho mihalnicami. „Antagonistický a neprívetivý.“


    Škaredo na ňu pozrel, ale ona už vedela, že ho nemá brať príliš vážne. „Popravde som bol možno ešte horší.“


    „Neprekvapuje ma to.“ Nasledovalo krátke príjemné ticho, počas ktorého sa oprela a pustila sa do čipsov. Predstavovali všetko, čo kedy od snacku z automatu chcela. „Takže sa to zlepší?“


    „Čo?“


    „Toto.“ Nejasne mávla okolo seba. „Akademická obec. Zlepší sa to, keď skončíš s doktorandským? Keď dostaneš definitívu?“


    „Nie. Bože, nie.“ Vyzeral z toho predpokladu tak zdesene, až sa musela zasmiať.


    „Prečo si teda stále tu?“


    „Netuším.“ V očiach sa mu niečo zablyslo, niečo, čo nedokázala úplne rozlúštiť, ale… to vôbec nebolo prekvapivé. Nevedela toho o Adamovi Carlsenovi veľa. Bol to kretén, hoci nečakane charakterný. „Zrejme je to sčasti o utopených nákladoch – je ťažké odísť, keď už človek vynaložil toľko času a energie. Ale pre vedu to za to stojí. Teda, samozrejme, keď to funguje.“


    Zahmkala, zamyslela sa nad jeho slovami a spomenula si na chlapíka z umyvárne. Povedal, že akademická obec je veľa muziky za málo peňazí a človek potrebuje dobrý dôvod, aby v nej ostal. Olive premýšľala, kde je teraz. Či sa mu podarilo doštudovať. Či vie, že niekomu pomohol urobiť jedno z najťažších rozhodnutí v živote. Či vôbec tuší, že po svete sa túla dievča, ktoré prekvapivo často myslí na ich náhodné stretnutie. Zrejme nie.


    „Viem, že doktorandské má byť strašné, ale deprimuje ma, že vyučujúci s definitívou je v piatok večer tu a nie, čo ja viem, nepozerá v posteli niečo na netflixe, alebo nie je na večeri s priateľkou…“


    „Myslel som si, že ty si moja priateľka.“


    Olive sa naňho usmiala. „Nie celkom.“ Ale keď už sme pri tom: prečo žiadnu nemáš? Nájsť odpoveď na túto otázku totiž začína byť čoraz ťažšie a ťažšie. Ibaže možno žiadnu nechceš. Možno chceš byť sám, tak ako to zreteľne dávaš najavo svojím správaním – a potom sa tu zjavím ja a začnem ťa otravovať. Mala by som si zbaliť svoje čipsy a tyčinku a vrátiť sa späť k svojim blbým proteínovým vzorkám, ale z nejakého dôvodu mi je pri tebe tak príjemne… A ťahá ma to k tebe, aj keď neviem prečo.


    „Plánuješ ostať v akademickej obci?“ spýtal sa. „Po doktorandskom.“


    „Áno. Možno. Nie.“


    Usmial sa a Olive sa zasmiala.


    „Ťažko povedať.“


    „Chápem.“


    „Ide o to… Niektoré veci milujem. Labáky, výskum. Vymýšľanie tém, ktorým sa môžem venovať, pocit, že robím niečo zmysluplné. Ale ak sa dám na akademickú dráhu, budem musieť robiť aj kopu iných vecí, ktoré skrátka…“ Pokrútila hlavou.


    „Iných vecí?“


    „Hej. Zväčša PR. Žiadosti o granty a presviedčanie ľudí, aby mi financovali výskum. Networking, čo je peklo samo osebe. Vystupovanie na verejnosti, dokonca aj v situáciách jeden na jedného, keď musím na niekoho urobiť dojem. Tie sú, pravdupovediac, úplne najhoršie. Strašne to nenávidím – hlava mi ide vybuchnúť, úplne stuhnem, všetci na mňa pozerajú a sú pripravení kritizovať ma, zmeravie mi jazyk a začnem si želať, aby som bola mŕtva, a potom si prajem, aby bol celý svet mŕtvy, a…“ Všimla si jeho úsmev a žalostne naňho pozrela. „Chápeš.“


    „S tým sa dá niečo robiť, ak chceš. Len to chce cvik. Postarať sa, aby si mala usporiadané myšlienky. A tak.“


    „Viem. A snažím sa o to – urobila som to pred stretnutím s Tomom. No aj tak som koktala ako idiot, keď mi položil jednoduchú otázku.“ A potom si mi pomohol, urobil mi v hlave jasno, zachránil mi zadok bez toho, aby si to vôbec plánoval. „Neviem. S mojím mozgom niečo nie je v poriadku.“


    Pokrútil hlavou. „Na tom stretnutí s Tomom ti to šlo skvelo, predovšetkým vzhľadom na fakt, že si bola nútená sedieť pri svojom falošnom frajerovi.“ Nepodotkla, že jeho prítomnosť jej to vlastne uľahčila. „Urobila si na Toma dojem, čo nie je žiadna maličkosť. A ak niekto niečo pokazil, bol to jednoznačne on. Mrzí ma, že to spravil. Mimochodom.“


    „Čo?“


    „Že ťa donútil rozprávať o tvojom osobnom živote.“


    „Och.“ Olive odvrátila zrak smerom k modrej žiare automatu. „To je v poriadku. Stalo sa to už dávno.“ Prekvapilo ju, keď sa počula pokračovať. Keď zacítila, že chce pokračovať. „Ešte na strednej.“


    „To si bola… mladá.“ V jeho hlase bolo niečo – možno vyrovnanosť, možno absencia prehnaného súcitu –, čo ju upokojovalo.


    „Mala som pätnásť. V jednej chvíli sme s mamou skrátka… ani neviem. Kajakovali. Premýšľali, že si kúpime auto. Hádali sa, keď som ukladala smeti na kôš, pretože bol plný a mne sa ho nechcelo vynášať. A vzápätí jej diagnostikovali rakovinu a o tri týždne už…“ Nedokázala to vysloviť. Jej pery, hlasivky, srdce nedokázali tvoriť slová, a tak ich prehltla. „Sociálka nevedela, čo so mnou, kým nebudem plnoletá.“


    „Čo tvoj otec?“


    Pokrútila hlavou. „Mimo obrazu. Mama vravela, že je to chuj.“ Ticho sa zasmiala. „Gén nevynášača smetí očividne pochádza z jeho strany. A moji starí rodičia zomreli, keď som bola malá, pretože moji blízki to evidentne zvyknú robiť.“ Pokúsila sa to povedať žartovne, vážne sa snažila neznieť zatrpknuto. Dokonca mala pocit, že sa jej to podarilo. „Skrátka som ostala… sama.“


    „Čo sa stalo potom?“


    „Do šestnástich som bola v náhradnom domove, potom som sa osamostatnila.“ Pokrčila plecami v nádeji, že zo seba tú spomienku strasie. „Keby to zachytili skôr, čo i len o pár mesiacov, možno by tu bola. Možno by operácia a chemoterapia pomohli. A keďže mi veda vždy šla, povedala som si, že to najmenej, čo môžem spraviť…“


    Adam si niekoľko sekúnd prehrabával vrecká a vytiahol pokrčenú papierovú vreckovku. Olive na ňu zmätene hľadela, až kým si neuvedomila, že má vlhké líca.


    Och.


    „Adam, vážne si mi práve ponúkol použitú vreckovku?“


    „No… asi.“ Zovrel pery. „Spanikáril som.“


    Vzlykla a uchechtla sa zároveň, prijala jeho špinavú vreckovku a vyfúkala si do nej nos. Koniec-koncov, dvakrát sa bozkávali, tak prečo sa nepodeliť o sople? „Mrzí ma to. Zvyčajne taká nie som.“


    „Aká?“


    „Urevaná. Ne… nemala by som o tom hovoriť.“


    „Prečo?“


    „Lebo.“ Ťažko sa jej to vysvetľovalo, tá zmes bolesti a lásky, ktorá sa zjavila, keď hovorila o svojej mame. Bol to dôvod, prečo to takmer nikdy nerobila a prečo tak strašne nenávidela rakovinu. Nielenže jej vzala človeka, ktorého milovala najviac na svete, ale navyše zmenila najšťastnejšie spomienky v jej živote na niečo trpkosladké. „Lebo potom revem.“


    Usmial sa. „Olive, môžeš o tom hovoriť. A pokojne môžeš revať.“


    Zdalo sa jej, že to myslí vážne. Že môže rozprávať o svojej mame, akokoľvek dlho bude chcieť, a on bude pozorne počúvať každú sekundu. Nebola si však istá, či je na to pripravená, preto pokrčila plecami a zmenila tému. „V každom prípade, teraz som tu. Milujem prácu v labáku a takmer neriešim ten zvyšok – abstrakty, konferencie, networking. Učenie. Neudelené granty.“ Mávla Adamovým smerom. „Nástrely dizertačiek, ktoré neprejdú cez výbor.“


    „Je na teba tvoj kolega z labáku stále hnusný?“


    Olive ľahostajne mávla rukou. „Nemá ma práve v obľube, ale to je v pohode. Prenesie sa cez to.“ Zahryzla si do pery. „Mrzí ma ten večer. Nebolo to odo mňa pekné. Máš plné právo hnevať sa.“


    Adam pokrútil hlavou. „To je v poriadku. Chápem, prečo si to povedala.“


    „Rozumiem tvojim pohnútkam. Že nechceš pustiť do sveta novú generáciu mizerných mileniálnych vedcov.“


    „Nezdá sa mi, že by som niekedy použil frázu mizerní mileniálni vedci.“


    „Len aby si vedel, stále si myslím, že nemusíš byť pri podávaní spätnej väzby taký protivný. Pochopíme jadro toho, čo nám chceš povedať, aj keď to povieš milšie.“


    Hodný čas na ňu hľadel. „Beriem na vedomie,“ prikývol napokon.


    „Takže budeš menej hnusný?“


    „Pravdepodobne nie.“


    Vzdychla si. „Vieš, keď mi neostanú žiadni kamoši a všetci ma budú pre to falošné randenie nenávidieť, budem extrémne osamelá a budeš sa so mnou musieť stretávať každý deň. Budem ťa celý čas otravovať. Naozaj ti byť hnusný ku každému doktorandovi v programe stojí za to?“


    „Absolútne.“


    Znovu si vzdychla, tentoraz s úsmevom, a oprela si hlavu o jeho rameno. Asi to bolo trochu cez čiaru, ale pripadalo jej to prirodzené – možno preto, že mali šťastie na situácie, keď sa museli dotýkať na verejnosti, možno preto, aký rozhovor viedli, a možno preto, koľko bolo hodín. Adam… No, nesprával sa, ako keby mu to prekážalo. Len tam sedel, ticho, uvoľnene, cez jeho bavlnené čierne tričko na spánku cítila, aký je teplý a pevný. Zdalo sa jej, že ubehlo veľa času, kým prelomil ticho.


    „Nemrzí ma, že som Gregovi povedal, aby tú prácu prepracoval. Ale mrzí ma, že si zlosť na mňa vybil na tebe. A že sa to môže stať znova, kým toto bude pokračovať.“


    „Nuž, mňa mrzí, čo som ti napísala,“ zopakovala. „A si v pohode. Aj keď si antagonistický a neprívetivý.“


    „To rád počujem.“


    „Mala by som sa vrátiť do labáku.“ Vzpriamila sa a jednou rukou si masírovala krk. „Môj katastrofálny imunoblot sa nenapraví sám.“


    Adam zažmurkal a v očiach sa mu zalesklo, akoby nečakal, že odíde tak skoro. Akoby sa mu jej prítomnosť páčila. „Prečo katastrofálny?“


    Zastonala. „Skrátka…“ Vzala do ruky telefón, ťukla na tlačidlo domovskej obrazovky a otvorila fotku poslednej analýzy. „Vidíš?“ ukázala na cieľový proteín. „Toto tu – nemal by…“


    Zamyslene prikývol. „Si si istá, že počiatočná vzorka bola dobrá? Aj gél?“


    „Hej, nebol tekutý ani zaschnutý.“


    „Vyzerá to, že problém bude v protilátkach.“


    Pozrela sa naňho. „Myslíš?“


    „Hej. Skontroloval by som riedenie a roztok. Ak to nebude tým, mohli by to byť aj nespoľahlivé druhotné protilátky. No ak to stále nebude fungovať, zastav sa u mňa v labáku, môžeš si požičať naše. To platí aj o inom vybavení. Ak budeš niečo potrebovať, požiadaj o to v mojom labáku.“


    „Och, páni… Ďakujem.“ Usmiala sa. „Pravdupovediac, teraz mi je tak trochu ľúto, že ťa nemôžem mať vo výbore k svojej dizertačke. Možno boli povery o tvojej krutosti vážne prehnané.“


    Šklblo mu ústami. „Možno pri tebe vychádzajú najavo moje svetlé stránky?“


    Uškrnula sa. „Tak potom by som sa od teba asi nemala vzďaľovať. Vieš, aby sme uchránili katedru pred tvojimi príšernými náladami.“


    Pozrel na fotku nevydarenej analýzy v jej ruke. „Nuž, podľa tohto to nevyzerá, že v dohľadnom čase doštuduješ.“


    Sčasti sa zasmiala, sčasti jej to vyrazilo dych. „Môjtybože! Vážne si práve…?“


    „Objektívne…“


    „To bola tá najhnusnejšia a najprotivnejšia vec…“ Smiala sa. Držala sa za brucho a mávala naňho prstom.


    „… na základe tvojej analýzy…“


    „… akú môžeš doktorandovi povedať. Vážne.“


    „Vedel by som vymyslieť aj horšie. Keby som sa posnažil.“


    „Skončili sme.“ Želala si, aby sa neusmievala. Možno by ju potom bral vážne namiesto toho, aby na ňu len pozeral s tým svojím trpezlivým pobaveným výrazom. „Žarty bokom. Bolo to pekné, kým to trvalo.“ Postavila sa, že pobúrene odíde, ale on ju chytil za rukáv a zľahka potiahol späť na úzky gauč. Znova sedela pri ňom, možno dokonca o kúsok bližšie ako predtým. Ďalej naňho zazerala, ale on si ju bezvýrazne prezeral, očividne vôbec nevyvedený z miery.


    „Nie je na tom nič zlé, keď ti doktorandské štúdium trvá viac ako päť rokov,“ nadhodil zmierlivo.


    Olive zafunela. „Chceš, aby som tu ostala navždy. Pokým nebudeš mať dosť materiálu na tú najväčšiu, najsilnejšiu a najnevyvrátiteľnejšiu sťažnosť podľa hlavy deväť v dejinách.“


    „Popravde to bol celý čas môj plán. A jediný dôvod, prečo som ťa z ničoho nič pobozkal.“


    „Och, sklapni.“ Sklonila bradu k hrudi a zahryzla si do pery v nádeji, že si nevšimne, že sa škerí ako idiot. „Počuj, môžem sa ťa na niečo opýtať?“


    Adam na ňu s očakávaním pozrel, tak ako to v poslednom čase robieval často, preto pokračovala, tentoraz jemnejšie a tichšie:


    „Prečo to naozaj robíš?“


    „Čo?“


    „Predstieraš, že so mnou chodíš. Chápem, že chceš katedru presvedčiť, že odtiaľto neodídeš, ale… prečo s niekým nechodíš naozaj? Veď nie si taký zlý.“


    „To je ale pochvala!“


    „Nie, vážne, chcem povedať… Vzhľadom na to, ako sa správaš pri našom falošnom randení, som si istá, že by sa našlo veľa žien… no dobre, tak pár žien… ktoré by s tebou randili aj naozaj.“ Znova si zahryzla do pery a hrala sa s dierkou, čo sa jej otvárala na džínsoch. „Sme kamoši. Neboli sme, keď sme s týmto šialenstvom začínali, ale už sme. Môžeš mi to povedať.“


    „Sme?“


    Prikývla. Áno. Áno, sme. No tak. „Práve si porušil jedno z posvätných prikázaní akademického priateľstva, keď si spomenul, o aký čas odovzdám dizertačku. Ale ja ti to odpustím, ak mi povieš, či ti toto naozaj vyhovuje viac ako… veď vieš, nájsť si skutočnú priateľku.“


    „Áno.“


    „Vážne?“


    „Áno.“ Znel úprimne. Bol úprimný. Adam nebol klamár. Olive by za to dala ruku do ohňa.


    „Ale prečo? Užívaš si hladkanie cez opaľovací krém? A príležitosť utopiť stovky dolárov v školskom Starbuckse?“


    Letmo sa usmial a vzápätí zrazu zvážnel. Nepozeral sa na ňu, ale niekam smerom k pokrčenému plastovému obalu, ktorý pred pár minútami hodila na stôl.


    Prehltol. Videla, ako sa mu pohla čeľusť.


    „Olive,“ zhlboka sa nadýchol, „mala by si vedieť…“


    „Panebože!“


    Obaja sa strhli, Olive oveľa prudšie ako Adam, a otočili sa k vstupu. Stál tam Jeremy a dramaticky si tisol ruku na hrudnú kosť. „Strašne ste ma vydesili. Prečo tu sedíte potme?“


    Čo tu robíš? pomyslela si Olive. „Len kecáme,“ odvetila, hoci jej to neznelo ako dobrý opis toho, čo robili. A predsa nevedela povedať prečo.


    „Vydesili ste ma,“ zopakoval Jeremy. „Pracuješ na svojom referáte, Ol?“


    „Hej.“ Rýchlo pozrela na Adama, sedel vedľa nej nehybne a bezvýrazne. „Len som si dala krátku prestávku. Vlastne som sa práve chystala späť do labáku.“


    „Och, super. Ja tiež.“ Jeremy sa usmial a ukázal smerom k svojmu laboratóriu. „Potrebujem izolovať pár panenských vínnych mušiek. Ešte kým sú to panny, vieš?“ Nadvihol obočie a Olive sa prinútila ticho, nepresvedčivo zasmiať. Zvyčajne si jeho zmysel pre humor užívala. Zvyčajne. Teraz si len želala… Nebola si istá, čo si želá. „Ideš so mnou, Ol?“


    Nie, vlastne chcem ostať tu. „Jasné.“ Neochotne vstala. Adam urobil to isté, vzal obaly a prázdnu fľašu a hodil ich do recyklačných nádob.


    „Pekný zvyšok večera, doktor Carlsen,“ povedal Jeremy od vchodu. Adam naňho tak trochu úsečne kývol. Jeho oči boli zase raz nerozlúštiteľné.


    Takže končíme, pomyslela si. Netušila, odkiaľ sa nabrala tá váha, čo ju ťažila na hrudi. Zrejme bola len unavená. Jedla príliš veľa alebo príliš málo.


    „Uvidíme sa neskôr, Adam. Však?“ zamrmlala, ešte než vyrazil z miestnosti. Povedala to tak potichu, že ju Jeremy nemohol počuť. Možno ju nepočul ani Adam. Ibaže on na chvíľu zastal, a keď vzápätí prešiel okolo nej, zdalo sa jej, že sa hánkami obtrel o chrbát jej ruky.


    „Pekný zvyšok večera, Olive.“

  


  
    Deviata kapitola

    [image: ] HYPOTÉZA: Čím viac spomínam v maile prílohu, tým pravdepodobnejšie spomínanú prílohu nepripojím.


    Sobota, 18.34


    OD: Olive-Smithova@stanford.edu


    KOMU: Tom-Benton@harvard.edu


    PREDMET: Re: Projekt zameraný na skríning rakoviny pankreasu


    Ahoj,


    posielam referát, o ktorý si ma požiadal, s podrobným opisom svojej doterajšej práce spolu s mojimi predstavami o smere, ktorým sa chcem ďalej uberať, a zdrojmi, ktoré budem potrebovať, aby som mohla pokračovať. Teším sa na Tvoj názor!


    S pozdravom


    Olive


    Sobota, 18.35


    OD: Olive-Smithova@stanford.edu


    KOMU: Tom-Benton@harvard.edu


    PREDMET: Re: Projekt zameraný na skríning rakoviny pankreasu


    Ahoj,


    zabudla som pripojiť prílohu.


    S pozdravom


    Olive


    Dnes, 15.20


    OD: Tom-Benton@harvard.edu


    KOMU: Olive-Smithova@stanford.edu


    PREDMET: Re: Projekt zameraný na skríning rakoviny pankreasu


    Olive,


    prečítal som si to. Mohla by si prísť k Adamovi a pokecať si o tom? Napríklad zajtra (utorok) o deviatej? S Adamom do Bostonu odchádzame v stredu poobede.


    TB


    Olive sa rozbúšilo srdce, no nebola si istá, či z predstavy, že pôjde k Adamovi domov, alebo preto, kebo jej Tom odpísal. Okamžite napísala Adamovi.


    Olive: Tom ma práve pozval k tebe na pokec o tom referáte, ktorý som mu poslala. Bude v pohode, ak prídem?


    Adam: Samozrejme. Kedy?


    Olive: Zajtra o deviatej ráno. Budeš doma?


    Adam: Pravdepodobne. Nevedú ku mne pruhy pre cyklistov. Potrebuješ zviezť? Môžem ťa vyzdvihnúť.


    Chvíľu premýšľala a usúdila, že sa jej tá predstava až príliš páči.


    Olive: Môže ma zobrať spolubývajúci, ale vďaka za ponuku.


    [image: ]


    Malcolm ju vyhodil pred krásnym španielskym koloniálnym domom so štukovými stenami a s klenutými oknami a odmietol vycúvať z príjazdovej cesty, až kým nesúhlasila, že si do batoha hodí obranný sprej. Prešla po tehlovom chodníku k vchodu, očarená zeleným dvorom a príjemne pôsobiacou verandou. Chystala sa zazvoniť na zvonček, keď začula svoje meno.


    Adam stál za ňou, celý od potu, očividne sa práve vracal z ranného behu. Mal na sebe slnečné okuliare, šortky a tričko s nápisom Princetonskí atlétmatici, ktoré sa mu lepilo na hruď. Jediné, čo na ňom nebolo čierne, boli airpody v ušiach, vykúkajúce spod vlhkých vlnitých vlasov. Olive sa pri predstave, čo asi počúva, na lícach usadil úsmev. Zrejme Coil alebo Kraftwerk. The Velvet Underground. TED Talk o šetrnom narábaní s vodou pri starostlivosti o záhradu. Veľrybie zvuky.


    Dala by poriadny kus svojej výplaty výmenou za päť minút s jeho telefónom, len aby mu pomenila playlist. Pridala by aspoň Taylor Swift, Beyoncé, možno trochu Ariany. Rozšírila by mu obzory. Cez tmavé okuliare mu nevidela do očí, ale nebolo to potrebné. Len čo ju zbadal, ústa sa mu vykrivili, letmo, no nespochybniteľne.


    „V pohode?“ spýtal sa.


    Olive si uvedomila, že naňho vyvaľuje oči. „Uhm, hej. Prepáč. Ty?“


    Prikývol. „Trafila si bez problémov?“


    „Hej. Práve som sa chystala zaklopať.“


    „Netreba.“ Obišiel ju, otvoril dvere a počkal, kým vojde dnu, aby za nimi zavrel. Zachytila závan jeho vône – pot, mydlo a niečo výrazné a príjemné – a zamyslela sa, aký jej začal byť známy. „Tom bude zrejme niekde tu.“


    Adamov dom bol svetlý, priestranný a jednoducho vybavený. „Žiadne preparované zvieratá?“ zamrmlala.


    Očividne sa jej práve chystal ukázať prostredník, keď zbadali v kuchyni Toma, ako niečo píše na počítači. Zdvihol na Olive zrak a usmial sa, čo, dúfala, bolo dobré znamenie.


    „Ďakujem, že si prišla, Olive. Nebol som si istý, či sa pred odchodom stihnem zastaviť v škole. Sadni si, prosím.“ Adam niekam zmizol, zrejme do sprchy, a Olive sa rozbúšilo srdce. Tom dospel k rozhodnutiu. Jej osud sa spečatí počas nasledujúcich minút.


    „Mohla by si mi objasniť niekoľko vecí?“ spýtal sa, natočil svoj počítač k nej a ukázal na jeden z údajov, ktoré mu poslala. „Aby som sa uistil, že tvojim protokolom rozumiem.“


    Keď sa Adam o dvadsať minút vrátil, s mokrými vlasmi a oblečený v jednom zo svojich desiatich miliónov čiernych tričiek s gombíkmi pod krkom, ktoré boli každé tak trochu iné, no zároveň mu tým najiritujúcejším možným spôsobom dokonale padli, práve končila s vysvetľovaním svojich RNA analýz. Tom si robil poznámky na počítači.


    „Keď skončíte, môžem ťa zviezť späť do školy, Olive,“ ponúkol sa Adam. „Aj tak tam potrebujem ísť.“


    „Skončili sme,“ vyhlásil Tom, ktorý stále písal. „Je celá tvoja.“


    Och. Olive prikývla a opatrne vstala. Tom jej stále nedal odpoveď. Položil jej veľa zaujímavých, dôvtipných otázok o jej projekte, ale nepovedal jej, či s ňou chce budúci rok pracovať. Znamenalo to, že odpoveď je nie, no radšej by to Olive nevravel u jej „priateľa“? Čo ak si vôbec nemyslí, že jej práca stojí za financovanie? Čo ak to len predstiera, pretože Adam bol jeho kamoš? Adam jej vravel, že Tom taký nie je, ale čo ak sa mýlil a teraz…?


    „Pripravená ísť?“ spýtal sa Adam. Olive si vzala svoj batoh a snažila sa nespanikáriť. Bola v poriadku. Všetko bolo v poriadku. Oplakať to môže neskôr.


    „Jasné.“ Prestúpila na mieste a naposledy na Toma pozrela. Nanešťastie vyzeral, že je pohltený počítačom. „Maj sa, Tom. Rada som ťa spoznala. Šťastnú cestu domov.“


    „Podobne,“ odvetil bez toho, aby na ňu čo i len pozrel. „Mám za sebou kopu zaujímavých rozhovorov.“


    „Hej.“ Musela to byť tá časť o prognostike na základe genómu, pomyslela si, keď nasledovala Adama von z miestnosti. Mala tušenie, že je slabá, ale bola hlúpa a aj tak ju do referátu zahrnula. Hlúpa, hlúpa, hlúpa. Mala ju prepracovať. To najdôležitejšie teraz bolo nerozplakať sa, kým nebude…


    „A, Olive?“ dodal Tom.


    Zastala vo dverách a pozrela naňho. „Áno?“


    „Vidíme sa budúci rok na Harvardovej, však?“ Konečne odtrhol zrak od počítača a pozrel na ňu. „Mám pre teba vyhradený dokonalý pracovný stôl.“


    Jej srdce explodovalo. Totálne jej v hrudi od radosti vybuchlo a Olive zaplavila brutálna vlna radosti, pýchy a úľavy. Mohla ju poľahky zvaliť na zem, ale nejakým zázrakom sa jej podarilo ostať stáť a usmiať sa na Toma.


    „Nemôžem sa dočkať,“ povedala hlasom zastretým slzami šťastia. „Vážne ti ďakujem.“


    Žmurkol na ňu a naposledy sa usmial, milo a povzbudzujúco. Olive horko-ťažko zvládla pokojne vyjsť von a až tam víťazoslávne zatnúť päsť, niekoľkokrát vyskočiť a znova zatnúť päsť.


    „Skončila si?“ spýtal sa Adam.


    Otočila sa a spomenula si, že nie je sama. Ruky mal prekrížené na hrudi, prstami si bubnoval po bicepse. V očiach mal chápavý pohľad a… mala by sa hanbiť, ale skrátka si nemohla pomôcť. Vrhla sa naňho a objala ho tak silno, ako vládala. Zatvorila oči, keď okolo nej po niekoľkosekundovom zaváhaní ovinul ruky.


    „Gratulujem,“ zašepkal jej do vlasov. Zrazu sa jej do očí znova tisli slzy.


    Len čo sa ocitli v Adamovom aute – prius, absolútne neprekvapivo – a zamierili do školy, bola taká šťastná, že nedokázala mlčať.


    „Berie ma. Povedal, že ma berie!“


    „Bol by hlupák, keby to neurobil.“ Adam sa jemne usmieval. „Vedel som, že ťa prijme.“


    „Povedal ti to?“ Vyvalila oči. „Vedel si o tom a nič si mi…?“


    „Nič mi nepovedal. Nerozprávali sme sa o tebe.“


    „Vážne?“ Naklonila hlavu a otočila sa na sedadle tak, aby naňho lepšie videla. „Prečo?“


    „Tichá dohoda. Mohol by to byť konflikt záujmov.“


    „Aha.“ Jasné. Dávalo to zmysel. Blízky kamoš a jeho priateľka. Vlastne falošná priateľka.


    „Môžem sa ťa na niečo opýtať?“


    Prikývla.


    „Výskumu rakoviny sa v Amerike venuje množstvo laboratórií. Prečo si si vybrala Tomovo?“


    „No, vlastne nevybrala. Písala som viacerým ľuďom, dokonca dvom na Kalifornskej univerzite v San Franciscu, ktoré je oveľa bližšie ako Boston. Ale Tom bol jediný, kto mi odpovedal.“ Oprela si hlavu o sedadlo. Prvý raz si uvedomila, že bude musieť na celý rok opustiť svoj život. Byt, o ktorý sa delili s Malcolmom, večery strávené s Anh. Dokonca aj Adama. Okamžite tú myšlienku odsunula bokom, pretože ešte nebola pripravená zamýšľať sa nad ňou. „Prečo učitelia nikdy neodpovedajú študentom na maily, len tak mimochodom?“


    „Pretože ich dostávame zhruba dvesto denne a väčšina z nich je variácia na Prečo som dostal C–?“ Chvíľu mlčal. „Dovoľ mi dať ti do budúcna radu, aby namiesto teba posielal maily tvoj školiteľ.“


    Prikývla a tú informáciu si zapamätala. „Ale som rada, že to vyšlo s Harvardovou. Bude to úžasné. Tom je taký slávny a v jeho labáku môžem urobiť nekonečné množstvo práce. Budem pracovať nonstop, a ak budú výsledky podľa mojich očakávaní, budem môcť publikovať vo významných časopisoch a zrejme sa mi podarí začať s klinickým testovaním už o pár rokov.“ Bola z tých predstáv celá bez seba. „A teraz sme nielen excelentný falošný pár, ale ešte aj máme spoločného spolupracovníka!“ Niečo jej napadlo. „Za čo ste vlastne s Tomom dostali ten veľký grant?“


    „Bunkové modely.“


    „Mimomriežkové?“


    Prikývol.


    „Vau. To je fakt cool.“


    „Rozhodne je to najzaujímavejší projekt, na akom pracujem. Ešte aj ten grant prišiel v správnej chvíli.“


    „Ako to myslíš?“


    Chvíľu mlčal, keď prechádzal do druhého jazdného pruhu. „Je iný ako ostatné, ktoré som dostal – tie boli zväčša na všeobecné veci. Necháp ma zle, sú zaujímavé, ale po desiatich rokoch skúmania toho istého som začal byť skostnatený.“


    „Akože… si sa nudil?“


    „Na smrť. Chvíľu som zvažoval, či nepôjdem pracovať.“


    Olive to vyrazilo dych. Vymeniť akademickú obec za pracovnú pozíciu mimo nej sa pokladalo za brutálnu zradu.


    „Neboj sa.“ Adam sa usmial. „Tom zachránil situáciu. Keď som mu povedal, že ma už výskum nebaví, zamysleli sme sa nad novými smermi, našli niečo, čo nás oboch nadchlo, a požiadali o grant.“


    Olive zrazu k Tomovi zaplavila vďačnosť. Nielenže zachráni jej projekt, ale zároveň tu vďaka nemu Adam stále je. Vďaka nemu dostala príležitosť spoznať ho. „Musí byť pekné robiť znova na niečom, čo ťa nadchlo.“


    „Je. Akademická obec ti toho zoberie veľa a vráti len veľmi málo. Pokiaľ na to nemáš dobrý dôvod, ostať v nej pôsobiť je ťažké.“


    Neprítomne prikývla, s pocitom, že jej tie slová znejú povedome. Nielen obsahom, ale aj tým, ako ich povedal. Nebolo na nich však nič prekvapivé: presne to isté jej pred pár rokmi povedal ten chlapík v umyvárni. Akademická obec je veľa muziky za málo peňazí. Podstatné je, aby si mala dosť dobrý dôvod, prečo v nej chceš pôsobiť.


    Zrazu jej niečo doplo.


    Ten hlboký hlas. Tie rozmazané tmavé vlasy. To výrazné, precízne vyjadrovanie. Žeby ten chlapík z umyvárne a Adam boli…?


    Nie. To nie je možné. Ten chlapík bol študent, hoci… povedal jej to vôbec? Nie. Nie, povedal jej toto je umyváreň môjho laboratória a to, že tu je šesť rokov, ale neodpovedal jej na otázku, kedy odovzdáva dizertačku, a…


    Nemožné. Nepravdepodobné. Nepredstaviteľné.


    Tak ako všetko pri Adamovi a Olive.


    Preboha. Čo ak sa vtedy pred rokmi naozaj stretli? Aj tak si na to zrejme nepamätá. Určite nie. Olive bola nikto. Stále je nikto. Zvažovala, že sa ho spýta, ale načo? Netušil, že ten päťminútový rozhovor s ním bolo presne to, čo Olive potrebovala. Že naňho odvtedy myslievala.


    Olive si spomenula na posledné slová, ktoré mu povedala – možno sa budúci rok uvidíme –, a… Och, keby to len vedela! V najtajnejších hlbinách svojho vnútra zacítila niečo teplé a jemné. Pozrela sa na Adama a to niečo ešte narástlo, zväčšilo sa, rozhorúčilo.


    Ty, pomyslela si. Ty. Si ten najväčší…


    … najhorší…


    … najlepší…


    Olive so smiechom pokrútila hlavou.


    „Čo sa deje?“ spýtal sa zmätene.


    „Nič.“ Usmiala sa naňho. „Nič. Vieš čo? Mali by sme zájsť na kávu. Na oslavu.“


    „Na oslavu čoho?“


    „Všetkého! Tvojho grantu. Môjho roku na Harvardovej. Toho, ako skvelo nám naše falošné randenie ide.“


    Zrejme to nebola fér žiadosť, pretože falošné rande nad kávou mali mať až zajtra. Ale to minulotýždňové trvalo len pár krátkych minút a od piatka večera sa musela zhruba tridsaťkrát donútiť pustiť telefón z rúk, aby mu nenapísala niečo, čo ho určite nezaujímalo. Nepotreboval vedieť, že mal pravdu, a problém s imunoblotom bol v protilátkach. Neverila, že by jej odpísal, keby mu v sobotu o desiatej večer, keď umierala túžbou vedieť, či je u seba v pracovni, poslala dvakrát napísanú a dvakrát zmazanú správu: Čau, čo porábaš? A bola rada, že sa mu nakoniec rozhodla neposlať článok z Onion s radami, ako sa chrániť pred slnkom.


    Zrejme to nebola fér žiadosť, no dnešok bol veľkolepý deň a ona si uvedomila, že chce oslavovať. S ním.


    Zahryzol si zvnútra do líca a zatváril sa zamyslene. „Na reálnu kávu alebo harmančekový čaj?“


    „Uvidíme. Budeš zase mrzutý?“


    „Budem. Ak si objednáš tú tekvicovú žbrndu.“


    Zagúľala očami. „Nevieš, čo je dobré.“ Na telefóne jej cinkla pripomienka. „Och, a mali by sme skočiť aj na Chrípchellu. Pred kávou.“


    Medzi obočím sa mu zjavila vertikálna čiarka. „Bojím sa spýtať, čo to je.“


    „Chrípchella,“ zopakovala Olive, no podľa toho, ako sa vráska pretínajúca jeho čelo prehĺbila, to evidentne nepomohlo. „Masové očkovanie proti chrípke pre vyučujúcich, zamestnancov a študentov. Zdarma.“


    Adam vystrúhal grimasu. „Volá sa to Chrípchella?“


    „Hej, ako ten festival. Coachella.“


    Adamovi to zjavne nič nehovorilo.


    „Neposiela vám škola o takých veciach maily? Prišlo mi ich minimálne päť.“


    „Mám skvelý spamový filter.“


    Olive sa zamračila. „Blokuje aj maily zo školy? Pretože by nemal. Môžeš prísť o dôležité maily od administratívy a študentov a…“


    Adam zdvihol jedno obočie.


    „Och. Jasné.“


    Nesmej sa. Nesmej sa. Nemusí vedieť, ako veľmi ťa rozosmieva.


    „V každom prípade by sme sa mali ísť dať zaočkovať.“


    „Ja nemusím.“


    „Už si bol očkovaný?“


    „Nie.“


    „Som si pomerne istá, že je to povinné.“


    Adamove plecia jasne dávali najavo, že preňho nič nie je povinné. „Nikdy nebývam chorý.“


    „O tom pochybujem.“


    „Nemala by si.“


    „Vieš, že chrípka je vážnejšia, ako si myslíš?“


    „Nie je to také zlé.“


    „Je, predovšetkým pre ľudí ako ty.“


    „Ako ja?“


    „Veď vieš… ľudí istého veku.“


    Na tvári sa mu mihol úsmev a zabočil na školské parkovisko. „Ty chytráčka…“


    „No tak!“ Naklonila sa k nemu a pichla ho ukazovákom do bicepsu. V tomto bode už mali za sebou toľko dotykov – na verejnosti, osamote, zmes oboch z nich –, že jej to nepripadalo divné. Zdalo sa jej to dobré a prirodzené, ako keď bola s Anh alebo s Malcolmom. „Poďme spolu.“


    Nenechal sa obmäkčiť a pustil sa do paralelného parkovania na miesto, kam by Olive manévrovala dve hodiny. „Nemám čas.“


    „Práve si súhlasil, že so mnou pôjdeš na kávu. Nejaký čas musíš mať.“


    Zaparkoval za necelú minútu a zovrel pery. Neodpovedal jej.


    „Prečo sa nechceš dať zaočkovať?“ Podozrievavo sa naňho zahľadela. „Si antivakcer?“


    Och, keby tak pohľady vedeli zabíjať!


    „Okej.“ Zamračila sa. „Tak prečo?“


    „Nestojí to za ten čas.“ Vážne sa tak trochu ošíva? Hrýzol si zvnútra do pery?


    „Je to otázka desiatich minút.“ Načiahla sa k nemu a potiahla ho za rukáv trička. „Prídeš tam, pípnu si tvoju školskú kartu a pichnú ti injekciu.“ Všimla si, ako mu pri tom poslednom slove stuhli svaly. „Ľahké ako facka a najlepšie na tom je, že celý rok nedostaneš chrípku. Absolútne… Och.“ Olive si rukou zakryla ústa.


    „Čo?“


    „Môjtybože!“


    „Čo?“


    „Ty sa…? Och, Adam.“


    „Čo?“


    „Bojíš sa ihiel?“


    Stuhol. Absolútne znehybnel. Prestal dýchať. „Nebojím sa ihiel.“


    „Nič sa nedeje.“ Pokúsila sa znieť čo najupokojujúcejšie.


    „Vôbec sa…“


    „Chápem, injekcie sú desivé.“


    „Nemám…“


    „Môžeš sa ich báť.“


    „Nebojím sa ich,“ vyštekol trochu. Vzápätí sa odvrátil, odkašľal si a poškriabal sa na krku.


    Olive zovrela pery a potom povedala: „No, ja som sa ich bála.“


    Zvedavo na ňu pozrel, a tak pokračovala:


    „Ako dieťa. Moja…“ Musela si odkašľať. „Moja mama ma musela držať v medveďom objatí, kedykoľvek som šla na injekciu, inak by som sa príliš metala. A musela ma podplatiť zmrzlinou, ale problém bol v tom, že som ju chcela hneď po pichnutí.“ Zasmiala sa. „Takže mi tesne pred návštevou lekára kúpila ruskú zmrzlinu, ale kým nadišiel čas, aby som ju zjedla, úplne sa jej v kabelke roztopila a všetko zašpinila…“


    Dokelu. Mala v očiach slzy, zase. Pred Adamom, zase.


    „Znie ako skvelý človek,“ zhodnotil Adam.


    „Bola.“


    „A aby som to uviedol na pravú mieru, nebojím sa ihiel,“ zopakoval. Tentoraz znel vrúcne a milo. „Len mi pripadajú… nechutné.“


    Smrkla a pozrela naňho. Mala takmer neznesiteľnú chuť objať ho. Ale to už dnes spravila, takže sa uspokojila s poťapkaním po ramene. „Óóó…“


    Ťapol jej po ruke so zdrvujúcim pohľadom. „Nerob na mňa óóó!“


    Rozkošný. Bol rozkošný. „Nie, vážne, sú nechutné. Niečo ťa pichne a ty začneš krvácať. Je to také… fujky.“


    Vystúpila z auta a čakala, kým spraví to isté. Keď sa k nej pridal, povzbudivo sa naňho usmiala.


    „Chápem to.“


    „Naozaj?“ Neznel presvedčene.


    „Hej. Sú strašné.“


    Stále bol trochu nedôverčivý. „Presne tak.“


    „A desivé.“ Omotala si ruku okolo jeho ramena a začala ho ťahať smerom k stanu Chrípchelly. „Ale potrebuješ sa cez to preniesť. Pre vedu. Beriem ťa na očkovanie.“


    „Ne…“


    „Žiadne námietky. Budem ťa počas neho držať za ruku.“


    „Ale ja nepotrebujem, aby si ma držala za ruku, pretože tam nejdem.“ Ibaže tam šiel. Mohol ostať stáť ako socha a zmeniť sa na nehybný predmet. Olive by s ním nemala ako pohnúť. A predsa.


    Rukou mu skĺzla na zápästie a pozrela sa naňho. „Ale ideš.“


    „Prosím.“ Vyzeral zmučene. „Nenúť ma tam ísť.“


    Bol taký rozkošný! „Je to pre tvoje vlastné dobro. A pre dobro všetkých starých ľudí, ktorí sa ocitnú v tvojej blízkosti. Dokonca aj starších ako ty, vieš?“


    Porazenecky si vzdychol. „Olive…“


    „Poď. Možno budeme mať šťastie a zbadá nás vedúci katedry. A potom ti kúpim ruskú zmrzlinu.“


    „Budem za tú ruskú zmrzlinu platiť ja?“ spýtal sa odovzdane.


    „Pravdepodobne áno. Vlastne to beriem späť, aj tak zrejme nemáš rád zmrzlinu, pretože nemáš rád nič, čo je v živote dobré.“ Kráčala ďalej a zamyslene si hrýzla do spodnej pery. „Možno budú mať v jedálni surovú brokolicu.“


    „Nezaslúžim si k tej injekcii aj takéto slovné napádanie.“


    Usmiala sa od ucha k uchu. „Si taký odvážny! Aj keď po tebe ide tá veľká škaredá injekcia.“


    „Ty si taká chytráčka…“ zahuhňal, a predsa sa nevzpieral, keď ho ďalej ťahala za sebou.


    Bolo desať hodín ráno začiatkom septembra, slnko žiarilo akosi prijasno a až priveľmi zohrievalo Olivino bavlnené tričko, ambrovníkové listy boli stále sviežozelené a nezdalo sa, že by sa chystali zmeniť farbu. Bolo však iné ako po minulé roky – toto leto, ktoré sa nie a nie skončiť, ktoré stále v plnej sile pokračovalo aj po začiatku semestra. Študenti na bakalárskom stupni museli driemať na predobedňajších hodinách alebo stále spať v posteliach, pretože na rozdiel od dneška v areáli Stanfordovej univerzity zvyčajne vládol vystresovaný chaos. A Olive – Olive budúci rok pôjde pracovať do labáku na Harvardovej. Všetko, o čo sa od pätnástich snažila, sa konečne menilo na skutočnosť.


    Život už nemohol byť lepší.


    Usmiala sa, cítila vôňu kvetov a hmkala si popod nos, keď s Adamom ticho kráčali bok po boku. Keď prechádzali cez dvor, prsty jej skĺzli zo zápästia nižšie a zovreli mu dlaň.

  


  
    Desiata kapitola

    Laboratórna myš s knockoutovanými génmi visela na pletive dlhšie, ako malo byť možné, keďže bola geneticky modifikovaná. Olive sa na ňu zamračila a zovrela pery. Chýbala jej kľúčová časť DNA. Všetky proteíny, ktoré jej mali pomáhať pri visení z pletiva, boli preč. Nebolo možné, aby sa tam držala takto dlho. To bolo predsa zmyslom odstránenia tých blbých génov…


    Jej telefón sa rozžiaril a ona kútikom oka šibla po obrazovke. Videla meno odosielateľa (Adam), ale obsah správy už nie. Bolo 8.42 v stredu, takže sa okamžite zľakla, že chce zrušiť ich falošné rande. Možno si myslel, že sa dnes nemusia stretnúť, pretože ju nechal, aby mu včera po Chrípchelle kúpila ruskú zmrzlinu (ktorú nakoniec možno zjedla a možno nezjedla ona sama). Možno ho nemala donútiť, aby si s ňou sadol na lavičku, kde sa pustili do vymenúvania odbehnutých maratónov, a potenciálne vyznieť otravne, keď mu ukradla telefón, stiahla svoju obľúbenú bežeckú aplikáciu a potom pridala svoj účet medzi jeho priateľov. Vyzeral, že sa baví, ale možno to tak nebolo.


    Olive pozrela na svoje ruky v rukaviciach a potom späť na myš, ktorá sa stále držala pletiva.


    „Hej, prestaň sa tak snažiť.“ Kľakla si, aby mala klietku na úrovni očí. Myš sa šklbala na malých nožičkách, chvostom švihala zboka nabok. „Má ti to ísť mizerne. A ja mám o tom, aká si mizerná, napísať dizertačku. A ty máš dostať kus syra a ja skutočnú prácu, v ktorej budem dostávať skutočný plat, a budem môcť s radosťou oznámiť, že nie som ten typ doktora, keď niekto v lietadle dostane infarkt.“


    Myš zapišťala, pustila sa a žuchla na spodok klietky.


    „Šikovná.“ Rýchlo si stiahla rukavice a palcom odomkla telefón.


    Adam: Bolí ma ruka.


    Najprv si myslela, že je to výhovorka, aby sa dnes nemuseli stretnúť. Potom si spomenula, v akom stave sa zobudila, a pošúchala si vlastnú ubolenú ruku.


    Olive: Z očkovania?


    Adam: Strašne to bolí.


    Zachichotala sa. Vážne si nemyslela, že je ten typ, čo to robí, ale hľa: zakrývala si ústa rukou a… áno, chichotala sa uprostred laboratória ako na hlavu padnutá. Jej myš na ňu hľadela, v drobných červených očiach sa jej miešalo prekvapenie s pohoršením. Olive sa rýchlo odvrátila a pozrela späť na telefón.


    Olive: Och, Adam, veľmi ma to mrzí.


    Olive: Mám prísť a pofúkať ti ju, nech sa to zlepší?


    Adam: Nespomenula si, že to bude takto bolieť.


    Olive: Ako mi raz povedal jeden známy, zvládať emócie iných ľudí nie je náplňou mojej práce.


    Adamova odpoveď pozostávala z jediného emodži (žltá ruka so zdvihnutým prostredníkom) a Olive boleli líca z toho, ako šialene sa usmievala. Chystala sa poslať mu emodži bozku, keď ju prerušil hlas.


    „Fuj.“


    Zdvihla zrak od telefónu. Vo dverách laboratória stála Anh a vyplazovala na ňu jazyk.


    „Čau. Čo tu robíš?“


    „Požičiavam si rukavice. A chce sa mi vracať.“


    Olive sa zamračila. „Prečo?“


    „Došli nám tie najmenšie.“ Anh vošla dnu a gúľala očami. „Vážne, nikdy ich nenakúpia dosť, pretože som jediná žena v labáku, ale vôbec nemíňam rukavice tak rýchlo ako…“


    „Nie, z čoho sa ti chce vracať?“


    Anh sa zaškľabila a vytiahla z Oliviných zásob dve fialové rukavice. „Z toho, aká si do Carlsena zamilovaná. Môžem si ich zobrať viac?“


    „Čo tým…?“ Olive na ňu žmurkala, stále zvierajúc telefón. Anh sa zbláznila? „Nie som doňho zamilovaná.“


    „Uhm, jasné.“ Anh si napchala plné vrecká rukavíc a potom zdvihla zrak a konečne si všimla Olivin vynervovaný výraz. Vyvalila oči. „Hej, robím si srandu! Nechce sa mi z teba vracať. Ja zrejme vyzerám tak isto, keď píšem Jeremymu. A vlastne je to veľmi milé, ako z neho strácaš hlavu…“


    „Nie. Nestrácam.“ Olive začínala dosť panikáriť. „Nie som… Iba…“


    Anh zovrela pery, akoby potláčala úsmev. „Okej. Keď vravíš…“


    „Nie, myslím to vážne. Sme len…“


    „Dievča, je to v poriadku,“ zatiahla Anh chlácholivo a tak trochu dojato. „Ide o to, že si taká skvelá… A výnimočná. A úprimne povedané, si moja najobľúbenejšia osoba na celom svete. Ale občas sa bojím, že to, aká si neuveriteľná, zažijeme len Malcolm a ja. Teda, doteraz som sa bála. Teraz sa už nebojím, pretože som vás videla s Adamom na tom pikniku. A na tom parkovisku. A… prakticky kedykoľvek inokedy. Obaja ste šialene zamilovaní. Je to milé! Teda, až na ten prvý večer,“ dodala zamyslene. „Stojím si za tým, že to bolo fakt divné.“


    Olive zmeravela. „Anh, tak to nie je. Len… spolu chodíme. Nezáväzne. Stretávame sa. Spoznávame. Nie sme…“


    „Okej, dobre. Keď vravíš…“ Anh pokrčila plecami, očividne neverila Olive ani slovo. „Musím sa vrátiť k svojej bakteriálnej kultúre. Prídem ťa otravovať, keď budem mať prestávku, dobre?“


    Olive pomaly prikývla a sledovala chrbát svojej priateľky, ktorá vykročila k dverám. Jej srdce vynechalo úder, keď Anh zastala a otočila sa, náhle s vážnym výrazom.


    „Ol, len chcem, aby si vedela… Vážne som sa bála, že keď budem chodiť s Jeremym, ublíži ti to. Ale už sa nebojím. Pretože viem, ako naozaj vyzeráš, keď si… no…“ Anh sa nesmelo uškrnula. „Nebudem to hovoriť, ak nechceš.“


    Zamávala jej a odišla. Olive tam ostala stáť ako socha s pohľadom upretým na dvere ešte dlho po tom, ako Anh zmizla. Vzápätí sklopila zrak k podlahe, zosunula sa na stoličku za sebou a pomyslela si jednu jedinú vec:


    Doriti.

    Nebol to koniec sveta. Takéto veci sa stávajú. Dokonca aj tí najlepší ľudia sa môžu zamilovať – Anh povedala, že je doňho zamilovaná, achbože, povedala, že je doňho zamilovaná – do človeka, s ktorým falošne randí. Nie, nič to neznamenalo.


    Ibaže… Doriti. Doriti, doriti, doriti.


    Olive za sebou zamkla dvere pracovne a hodila sa na stoličku, dúfajúc, že dnešok nebude tým jediným dňom semestra, keď sa jej kolegovia rozhodnú zjaviť pred desiatou.


    Celé to bola jej chyba. Mohla si za to sama. Vedela, vedela, že ju Adam začína priťahovať. Vedela to takmer od samotného začiatku a potom sa s ním začala baviť, lepšie ho spoznala, hoci to vôbec nebolo súčasťou plánu, a… Do pekla s ním za to, že bol úplne iný, ako čakala! Za to, že s ním chcela tráviť čoraz viac času. Do pekla s ním' Bolo to tu, hľadelo to na Olive už niekoľko dní, a ona si nič nevšimla. Pretože je hlúpa.


    Prudko vstala, zašmátrala vo vrecku po telefóne a našla Malcolmovo číslo.


    Olive: Musíme sa stretnúť.


    Boh žehnaj Malcolmovi, pretože odpísal za menej ako päť sekúnd.


    Malcolm: Obed? Práve sa chystám začať vŕtať v nervovosvalovej platničke mladého potkana.


    Olive: Potrebujem sa s tebou porozprávať HNEĎ TERAZ.


    Olive: Prosím.


    Malcolm: Starbucks. O desať minút.

    „Ja som to vravel.“


    Olive sa nenamáhala zdvihnúť čelo zo stola. „Nevravel.“


    „No, možno som nepovedal vôbec s tým falošným randením nezačínaj, pretože sa do Carlsena zamiluješ, ale vravel som, že celý ten nápad je hlúpy a skončí sa katastrofou, čo, domnievam sa, momentálnu situáciu vystihuje.“


    Malcolm sedel oproti nej pri okne preplnenej kaviarne. Všade naokolo sa rozprávali, smiali alebo si objednávali študenti, ktorí si drzo neuvedomovali náhlu búrku v Olivinom živote. Odtiahla sa od chladného povrchu stola a pritlačila si dlane k očiam, ešte nie celkom pripravená otvoriť ich. Možno nikdy nebude pripravená. „Ako sa to mohlo stať? Ja taká nie som. Toto nie som ja. Ako som sa mohla…? A ešte aj do Adama Carlsena! Kto už len ide po Adamovi Carlsenovi?“


    Malcolm si odfrkol. „Všetci, Ol. Je to vysoký, mlčanlivý, nevrlý kus chlapa s geniálnym IQ. Na vysokých, mlčanlivých, nevrlých chlapov s geniálnym IQ letia všetci.“


    „Ja nie!“


    „Očividne áno.“


    Pevne zažmúrila oči a zafňukala. „Lenže on vôbec nie je taký nevrlý.“


    „Och, ale je. Iba si to neuvedomuješ, lebo si už napoly stratila hlavu.“


    „Vôbec…“ Niekoľkokrát za sebou si plesla po čele. „Doriti.“


    Naklonil sa k nej a vzal ju svojou tmavou teplou dlaňou za ruku. „Hej,“ povedal jej chlácholivo, „upokoj sa. Niečo vymyslíme.“ Dokonca sa usmial. Olive ho v tej chvíli vážne milovala aj so všetkými tými jeho ja som to vravel. „V prvom rade, aké zlé to je?“


    „Neviem. Je na to stupnica?“


    „No, buď sa ti páči, alebo sa ti páči.“


    Pokrútila hlavou, s pocitom, že je totálne stratená. „Skrátka sa mi páči. Chcem s ním tráviť čas.“


    „Dobre, to nič neznamená. Aj so mnou chceš tráviť čas.“


    Vystrúhala grimasu a cítila, ako červenie. „Nie tak.“


    Malcolm chvíľu mlčal. „Aha.“ Vedel, že pre Olive je to niečo veľké. Rozprávali sa o tom mnohokrát – ako zriedka ju niekto priťahoval, predovšetkým sexuálne. Či s ňou bolo niečo v neporiadku. Či ju jej minulosť nejakým spôsobom nepoznačila.


    „Bože…“ Chcela sa stiahnuť do svojej kapucne ako korytnačka, až kým to celé neprejde. Ísť zabehnúť preteky. Začať písať návrh dizertačky. Čokoľvek, len neriešiť toto. „Bolo to tam a ja som si nič neuvedomila. Len som si myslela, že je inteligentný, dobre vyzerá, má pekný úsmev a mohli by sme sa kamošiť a…“ Pošúchala si dlaňami očné jamky a želala si, aby sa mohla vrátiť späť v čase a zmazať svoje životné rozhodnutia. Celý posledný mesiac. „Hneváš sa na mňa?“


    „Ja?“ zatiahol Malcolm prekvapene.


    „Hej.“


    „Nie. Prečo by som sa mal?“


    „Pretože bol na teba hnusný a donútil ťa vyhodiť tonu dát. Ide len o to, že… pri mne taký nie je…“


    „Viem. Teda,“ opravil sa a mával pritom rukou, „neviem. Ale viem si predstaviť, že k tebe je iný, ako keď bol v mojom výbore.“


    „Neznášaš ho.“


    „Hej – ja ho neznášam. Alebo… ho nemám rád. Ale ty ho nemusíš neznášať len preto, že ho neznášam ja. Aj keď si vyhradzujem právo vyjadrovať sa k tvojmu mizernému vkusu na chlapov. Aspoň občas. Ale, Ol, videl som vás na tom pikniku. Rozhodne sa k tebe nesprával tak, ako sa správa ku mne. Navyše, veď vieš,“ dodal neochotne, „nie je to tak, že by nebol sexy. Viem si predstaviť, prečo to na teba zaberá.“


    „Keď som ti o tom falošnom randení povedala prvý raz, vravel si niečo iné.“


    „Áno, ale snažím sa byť ti oporou. Vtedy si doňho nebola zamilovaná.“


    Zastonala. „Mohli by sme to slovo nepoužívať? Už nikdy? Znie mi to trochu predčasne.“


    „Jasné.“ Malcolm si oprášil z košele neexistujúcu smietku. „Gratulujem k preneseniu romantickej komédie do skutočného života, len tak mimochodom. Ako mu o tom povieš?“


    Masírovala si spánok. „Čo myslíš?“


    „No, niečo k nemu cítiš a priateľsky sa bavíte. Predpokladám, že ho plánuješ informovať o svojich… pocitoch? Môžem používať slovo pocity?“


    „Nie.“


    „Keď myslíš…“ Zagúľal očami. „Povieš mu to, však?“


    „Samozrejme, že nie.“ Posmešne si odfrkla. „Človeku, s ktorým falošne chodíš, nemôžeš povedať, že sa ti…“ Jej mozog zapátral po správnom slove, nenašiel ho, a tak vykoktal: „… páči. Skrátka sa to nerobí. Adam si bude myslieť, že som to celé zosnovala. Že som po ňom od začiatku šla.“


    „To je hlúposť. Vtedy si ho ani nepoznala.“


    „Možno áno. Pamätáš si na toho chlapíka, ktorý mi pomohol s rozhodnutím ísť na doktorandské? Toho, ktorého som cez pohovorový víkend stretla v umyvárni?“


    Malcolm prikývol.


    „Asi to bol Adam. Aspoň si to myslím.“


    „Myslíš? Chceš tým povedať, že si sa ho nespýtala?“


    „Samozrejme, že nie.“


    „Prečo samozrejme?“


    „Pretože to možno nebol on. A ak bol, evidentne si to nepamätá, inak by to spomenul už pred niekoľkými týždňami.“


    Koniec-koncov, on nemal nasadené šošovky po záruke.


    Malcolm prevrátil oči. „Olive, počúvaj,“ prihovoril sa jej sústredene, „potrebujem, aby si sa zamyslela nad jednou vecou. Čo ak sa aj ty páčiš Adamovi? Čo ak chce niečo viac?“


    Zasmiala sa. „Tomu neverím.“


    „Prečo nie?“


    „Lebo.“


    „Lebo čo?“


    „Lebo je to… no… Adam Carlsen a ja som…“ Stíchla. Nemusela pokračovať. A ja som ja. Nikto výnimočný.


    Malcolm hodnú chvíľu mlčal. „Ty si to vážne neuvedomuješ, však nie?“ skonštatoval smutno. „Si skvelá. Si krásna a láskyplná. Si nezávislá geniálna vedkyňa a nesebecká a oddaná priateľka… Došľaka, Ol, pozri sa na tú šialenú katastrofu, ktorú si rozpútala, len aby tvoja kamoška mohla randiť s chalanom, ktorý sa jej páči, a necítiť sa pritom previnilo. Neverím, že si to Carlsen nevšimol.“


    „Nie.“ Stála si za svojím. „Necháp ma zle, myslím si, že ma má rád, ale hľadí na mňa ako na kamošku. A ak mu to poviem a on nebude chcieť…“


    „Čo? Nebude s tebou chcieť ďalej falošne chodiť? Pravdou je, že nemáš veľmi čo stratiť.“


    Možno nie. Možno všetky ich rozhovory a pohľady, ktoré jej Adam venoval, a jeho krútenie hlavou, keď si objednala extra šľahačku, to, ako s ním vtipkovala, až kým ho neprešla zlá nálada, ich správy, to, ako uvoľnene pri nej vyzeral, tak výrazne inak ako Adam Carlsen, z ktorého bývala mierne zdesená – možno toto všetko nebolo tak veľa. Ale teraz boli s Adamom kamoši a mohli nimi ostať aj po dvadsiatom deviatom septembri. Olive zovrelo srdce pri predstave, že o to príde. „Ale mám.“


    Malcolm si vzdychol a zase raz jej na ruku položil svoju dlaň. „Si v tom vážne až po uši.“


    Stisla pery a rýchlo zažmurkala, aby potlačila slzy. „Možno som. Neviem, nikdy predtým som nebola. Nikdy som nechcela byť.“


    Upokojujúco sa usmial, hoci Olive sa cítila všelijako, len nie pokojne. „Počuj, ja viem, že je to desivé. Ale to nie je nutne niečo zlé.“


    Olive po líci stekala slza. Rýchlo si ju utrela rukávom. „Je to strašné.“


    „Konečne si našla niekoho, kto sa ti páči. Okej, je to Carlsen, ale stále to môže dopadnúť dobre.“


    „Nemôže. Nedopadne to dobre.“


    „Ol, viem, ako to z tvojho pohľadu vyzerá. Chápem to.“ Zovretie Malcolmovej ruky zosilnelo. „Viem, že byť zraniteľný je desivé, ale môžeš si tie pocity dovoliť. Môžeš chcieť byť pre ľudí niečo viac ako len kamoška alebo známa.“


    „Nemôžem.“


    „Nevidím dôvod, prečo nie.“


    „Pretože všetci ľudia, na ktorých mi záležalo, sú preč,“ odsekla.


    Barista oznámil, že je hotové karamelové macchiato. Olive okamžite svoje prudké slová oľutovala.


    „Prepáč. Len… tak to proste je. Moja mama. Moji starí rodičia. Môj otec. Tak či onak, všetci sú preč. Ak si dovolím, aby mi na ňom záležalo, odíde aj Adam.“ Tak. Vložila to do slov, povedala to nahlas, a preto to znelo o to pravdivejšie.


    Malcolm si vydýchol. „Och, Ol…“ Bol jeden z mála ľudí, ktorým sa Olive zverila so svojimi obavami – ustavičným pocitom, že nezapadá, nekonečným podozrením, že keďže takú veľkú časť svojho života strávila sama, tak aj sama skončí. Že nikdy nebude hodná toho, aby na nej niekomu záležalo. Jeho súcitný pohľad – zmes smútku, pochopenia a ľútosti – bol neznesiteľný. Pozrela sa inam – na smejúcich sa študentov, viečka na poháre pri pulte, nálepku na MacBooku nejakej baby – a vytiahla si ruku spod Malcolmovej.


    „Mal by si ísť.“ Pokúsila sa o úsmev, ale pripadal jej roztrasený. „Dokončiť svoje operácie.“


    Neprerušoval očný kontakt. „Mne na tebe záleží. Anh na tebe záleží – uprednostnila by ťa pred Jeremym. Aj tebe na nás záleží. Všetkým nám na sebe záleží a ja som stále tu. Nikam nejdem.“


    „To je iné.“


    „Ako?“


    Olive sa nenamáhala odpovedať a utrela si rukávom líce. S Adamom to bolo iné, to, čo od neho Olive chcela, bolo iné, ale nemohla, nechcela to pretaviť do slov. Nie teraz. „Nič mu nepoviem.“


    „Ol…“


    „Nie!“ zamietla rozhodne. Ani keď slzy ustali, necítila sa o nič lepšie. Možno nie je človekom, za ktorého sa mala, ale môže sa tak aspoň tváriť. Môže sa naňho hrať aj sama pred sebou. „Nič mu nepoviem. Je to príšerný nápad.“


    „Ol…“


    „Ako by ten rozhovor vôbec vyzeral? Ako by som to naformulovala? Aké sú tie správne slová?“


    „Vlastne by si zrejme mala…“


    „Povedať mu, že sa mi páči? Že naňho celý čas myslím? Že mi úplne poplietol hlavu? Že…?“


    „Olive!“


    To, čo ju na to nakoniec upozornilo, neboli Malcolmove slová ani jeho spanikárený výraz, ani skutočnosť, že očividne upieral zrak na nejaký bod nad jej plecami. Bol to fakt, že sa jej v tej chvíli rozhodla napísať Anh a Olive padol zrak na čísla na obrazovke.


    10.00.


    Bolo desať hodín. V stredu doobeda. A Olive práve sedela v školskom Starbuckse, v tom istom Starbuckse, kde trávila stredajšie doobedia posledných pár týždňov. Zvrtla sa a…


    Ani ju neprekvapilo, že zbadala Adama, stojaceho priamo za ňou. Tak blízko, že pokiaľ mu od ich posledného rozhovoru nepraskli ušné bubienky, musel počuť každé jedno slovo, ktoré vyšlo z jej úst.


    Želala si, aby na mieste umrela. Želala si, aby mohla vyliezť zo svojho tela a z tejto kaviarne, rozpustiť sa na kaluž potu a vsiaknuť medzi dlaždice na podlahe, skrátka sa len tak vypariť. Ale všetky tieto veci boli momentálne za hranicou toho, čoho bola schopná, takže sa prinútila chabo usmiať a pozrela sa na Adama.

  


  
    Jedenásta kapitola

    [image: ] HYPOTÉZA: Kedykoľvek klamem, všetko sa zhorší s faktorom 743.


    „Po… počul si to?“ vyhŕkla.


    Malcolm si okamžite spratal zo stola veci a zamrmlal: „Práve som odchádzal.“


    Olive si to takmer nevšimla, pretože ju až príliš zamestnávalo sledovanie Adama, ktorý odtiahol stoličku a sadol si oproti nej.


    Doriti.


    „Áno,“ odvetil bezvýrazne a vyrovnane a Olive mala pocit, akoby sa mala rozpadnúť na milión drobných kúskov, priamo tu. Chcela, aby to vzal späť. Chcela, aby povedal: „Nie, čo?“ Túžila sa vrátiť späť v čase a celý tento strašný deň previnúť ako kazetu. Nepozrieť sa na správy na telefóne, nenechať Anh, aby ju pristihla pri rozplývaní sa nad svojím falošným chalanom, nevyliať si pred Malcolmom srdce na tom najhoršom možnom mieste.


    Adam sa to nemôže dozvedieť. Skrátka nemôže. Pomyslí si, že ho pobozkala naschvál, že celé toto fiasko zosnovala, že ho do tejto situácie vmanipulovala. Bude cítiť povinnosť rozísť sa s ňou ešte pred tým, ako bude môcť z ich dohody niečo získať. A bude ju nenávidieť.


    Tá predstava bola desivá, takže povedala to jediné, čo jej zišlo na um.


    „To nebolo o tebe.“


    Tá lož jej skĺzla z jazyka, ako keď príde zosuv pôdy: neplánovane, rýchlo a s tým, že narobí strašný bordel.


    „Ja viem.“ Prikývol a ani len nevyzeral prekvapene. Akoby mu nikdy ani len nenapadlo, že Olive oňho môže mať záujem. Chcelo sa jej z toho plakať – v toto blbé ráno sa to dialo akosi často –, ale namiesto toho zo seba skrátka vypľula ďalšiu lož.


    „Skrátka… sa mi niekto páči. Istý muž.“


    Prikývol, tentoraz pomaly. Jeho oči potemneli a na okamih mu šklblo kútikom úst. Zažmurkala a jeho výraz bol znova prázdny. „Hej. Pochopil som.“


    „Ten muž je…“ Prehltla. Čo? Rýchlo, Olive, rýchlo. Imunológ? Islanďan? Žirafa? Tak čo?


    „Nemusíš mi to vysvetľovať, ak nechceš.“ Adamov hlas znel mierne nezvyčajne, ale zároveň upokojujúco. Unavene. Olive si rýchlo uvedomila, že si mädlí ruky, a namiesto toho, aby prestala, ich jednoducho schovala pod stôl.


    „Len… ide o to…“


    „To je v poriadku.“ Povzbudivo sa na ňu usmial a Olive sa naňho nedokázala pozerať už ani o sekundu dlhšie. Odvrátila zrak, zúfalo si želajúc, aby mohla niečo povedať. Niečo, čím to napraví. Priamo za oknom kaviarne sa skupina študentov z bakalárskeho stupňa hrbila nad počítačom a smiala sa na niečom, čo bežalo na obrazovke. Závan vetra rozhádzal stoh papierov a nejaký chalan sa ich pustil zbierať. V diaľke kráčal smerom k Starbucksu doktor Rodrigues.


    „Táto naša… dohoda…“ Adamov hlas ju vtiahol späť dnu. Ku klamstvám a k stolu medzi nimi, k jemnému, nežnému spôsobu, akým sa jej prihováral. Milý, bol taký milý…


    Adam. Myslievala som si o tebe samé zlé veci a teraz…


    „Mala by nám obom pomáhať. Ak ti bráni…“


    „Nie.“ Olive pokrútila hlavou. „Nie. Len…“ Prinútila sa usmiať. „Je to komplikované.“


    „Chápem.“


    Otvorila ústa, aby mu oponovala, že nie, nechápe. Nemohol nič z toho chápať, pretože si to celé vymyslela. Celú túto ošemetnú situáciu. „Nechcem…“ Oblizla si pery. „Nemusíme našu dohodu ukončiť predčasne, pretože mu nemôžem povedať, že sa mi páči. Pretože…“


    „Čau.“ Na Adamovo plece dopadla ruka. „Prečo nie si u seba v…? Och, chápem.“ Pohľad doktora Rodriguesa skĺzol z Adama na Olive. Sekundu len tak stál pri stole a hľadel na ňu, prekvapený, že ju tam vidí. Potom sa mu na perách pomaly rozlial úsmev. „Ahoj, Olive.“


    Počas prvého ročníka na doktorandskom bol doktor Rodrigues v jej poradnom výbore, čo bolo pomerne zvláštne, keďže s jej výskumom mal len relatívne málo spoločné. A predsa mala na interakcie s ním zväčša príjemné spomienky. Keď na stretnutiach s výborom koktala, vždy sa na ňu ako prvý usmial a raz jej dokonca pochválil Star Wars tričko, a potom si hmkal popod nos znelku Dartha Vadera, kedykoľvek sa doktorka Mossová pustila do kritizovania Oliviných použitých metód.


    „Zdravím, doktor Rodrigues.“ Bola si istá, že jej úsmev nie je ani zďaleka taký presvedčivý, ako by mal byť. „Ako sa máte?“


    Mávol rukou. „Tss, môžeš ma volať Holden. Už nie si moja študentka. A navyše máš veľmi pochybné potešenie chodiť s mojím najstarším a spoločensky najmizernejším kamošom,“ radostne potľapkal po chrbte Adama.


    Olive len s vypätím všetkých síl nepadla sánka. Oni sa kamošili? Očarujúci, bezstarostný Holden Rodrigues a nevrlý, málovravný Adam Carlsen boli starí známi? Bolo to niečo, čo mala vedieť? Adamova priateľka by to vedela, však?


    Doktor Rodrigues… Holden? Bože, Holden. Nikdy si nezvykne na skutočnosť, že vyučujúci boli skutoční ľudia s krstnými menami. Holden sa otočil k Adamovi, ktorého označenie za spoločensky mizerného očividne nijako netrápilo.


    Spýtal sa: „Dnes večer odchádzaš do Bostonu, však?“ Jeho hlas sa trochu zmenil – znel hlbšie a rýchlejšie, neformálnejšie. Uvoľnenejšie. Naozaj boli starí známi.


    „Hej. Stále platí, že nás s Tomom vezmeš na letisko?“


    „To sa ešte uvidí.“


    „Prečo?“


    „Povezie sa Tom zviazaný a so zapchatými ústami v kufri?“


    Adam si vzdychol. „Holden…“


    „Dovolím mu viezť sa na zadnom sedadle, ale ak nebude držať hubu, vyhodím ho na diaľnici.“


    „Dobre. Dám mu vedieť.“


    Holden vyzeral spokojne. „V každom prípade som nechcel rušiť.“ Ešte raz potľapkal Adama po pleci, ale pozeral na Olive.


    „Nič sa nestalo.“


    „Vážne? Tak teda dobre.“ Väčšmi sa usmial a pritiahol si stoličku od neďalekého stola. Adam odovzdane zatvoril oči.


    „Fajn, o čom sa bavíme?“


    No, práve klamem ostošesť, ďakujem za opýtanie. „Och… o ničom extra. Ako ste sa vy dvaja…“ Prešla po nich pohľadom a odkašľala si. „Pardon, zabudla som, že sa vy dvaja poznáte.“


    Ozval sa tupý zvuk úderu – Holden pod stolom Adama kopol. „Ty hajzel! Nepovedal si jej o desaťročiach našej spoločnej minulosti?“


    „Snažím sa na ne zabudnúť.“


    „Snívaj ďalej.“ Holden sa s úsmevom otočil k Olive. „Vyrastali sme spolu.“


    Zamračila sa na Adama. „Myslela som si, že si vyrastal v Európe.“


    Holden mávol rukou. „Vyrastal všade možne. Rovnako ako ja, keďže naši rodičia pracovali spolu. Diplomati – najhorší možní ľudia. Ale potom sa naše rodiny usadili v D. C.“ Predklonil sa. „Hádaj, kto spolu chodil na strednú, vysokú aj doktorandské.“


    Olive vyvalila oči a Holden si to zjavne všimol, keďže Adama znova kopol.


    „Vôbec nič si jej nepovedal. Očividne sa stále hráš na zadumaného a záhadného.“ Priateľsky zagúľal očami a opäť pozrel na Olive. „Spomínal ti, že takmer nezmaturoval? Vylúčili ho, keď vrazil chalanovi, ktorý tvrdil, že veľký hadrónový urýchľovač zničí planétu.“


    „Zaujímavé, že si opomenul fakt, že ťa vylúčili spolu so mnou za presne to isté.“


    Holden ho ignoroval. „Moji rodičia boli na služobke niekde na vidieku a na chvíľu zabudli, že existujem, takže sme ten týždeň strávili tým, že sme u mňa doma hrali Final Fantasy – bolo to úžasné. A to, ako sa Adam hlásil na právo? O tom ti určite povedal.“


    „Prakticky som sa tam nikdy neprihlásil.“


    „Lži. Samé lži. Povedal ti aspoň o tom, že šiel na koncoročný ples ako môj partner? To bolo fenomenálne.“


    Olive pozrela na Adama a čakala, že poprie aj toto. Ale Adam sa len napoly usmial, vymenil si pohľad s Holdenom a povedal: „Bolo to fenomenálne.“


    „Len si to predstav, Olive. Prvá polovica nultých rokov. Snobská, absurdne drahá chlapčenská škola v D. C. V poslednom ročníku sme boli len dvaja gejovia. Teda takí, ktorí to priznávali. Chodili sme s Richiem Mullerom spolu celý štvrtý ročník a on ma potom odkopne tri dni pred plesom kvôli nejakému chalanovi, ktorý sa mu páči zopár mesiacov.“


    „Bol to chuj,“ zamrmlal Adam.


    „Mal som tri možnosti. Nejsť na ples a sedieť ako kôpka nešťastia doma. Ísť sám a sedieť ako kôpka nešťastia v škole. Alebo pozvať svojho najlepšieho kamoša, ktorý plánoval sedieť ako kôpka nešťastia doma nad gamaaminomaslovými kyselinami. Hádaj, ktoré som si vybral!“


    Olive zalapala po dychu. „Ako si ho presvedčil?“


    „Pravdupovediac, ani som nemusel. Keď som mu povedal, čo Richie urobil, ponúkol sa!“


    „Nezvykaj si na to,“ zamrmlal Adam.


    „Verila by si tomu, Olive?“


    Že by Adam predstieral, že s niekým chodí, aby mu pomohol von z kaše? „Nie.“


    „Držali sme sa za ruky. Zatancovali si slaďák. Richiemu pri pohľade na nás zabehol punč a oľutoval všetky svoje mizerné rozhodnutia. Potom sme šli domov a pokračovali v hraní Final Fantasy. Bohovský zážitok.“


    „Bolo to prekvapivo zábavné,“ uznal Adam, takmer až zdráhavo.


    Olive sa naňho pozrela a niečo jej doplo: Holden bol Adamova Anh. Jeho človek. S Tomom si očividne takisto boli veľmi blízki, ale vzťah, ktorý mal s Holdenom, bol iný a… a Olive netušila, ako s touto informáciou naložiť.


    Možno by to mala povedať Malcolmovi. Buď by mu to zlepšilo deň, alebo by schytal hysák.


    „No, idem si po kávu,“ prehodil Holden a postavil sa. „Bolo to super. Niekedy v blízkej budúcnosti by sme spolu mali niečo podniknúť, všetci traja. Nepamätám si, kedy naposledy som mal to potešenie strápňovať Adama pred jeho priateľkou. No dovtedy je celý tvoj.“ Po slove tvoj sa uškrnul tak, až sa Olive začervenala.


    Keď Holden odišiel k pultu, Adam zagúľal očami. Olive ho fascinovane niekoľko sekúnd sledovala. „Uhm, to bol…“


    „Celý Holden.“ Adam nevyzeral, že by ho to veľmi otrávilo.


    Prikývla, stále trochu ohromená. „Nemôžem uveriť, že nie som tvoja prvá.“


    „Moja prvá?“


    „Prvá osoba, s ktorou si šiel na falošné rande.“


    „Aha. Školské plesy sa asi rátajú tiež.“ Zdalo sa, že nad tým premýšľa. „Holden mal… smolu na vzťahy. Nezaslúženú smolu.“


    Starostlivosť zračiaca sa v jeho hlase jej zohriala hruď. Napadlo jej, či si to vôbec uvedomuje.


    „Bolo medzi ním a Tomom…?“


    Pokrútil hlavou. „Holden by sa urazil, keby zistil, že si sa na to pýtala.“


    „Tak prečo nechce zaviezť Toma na letisko?“


    Adam pokrčil plecami. „Holden vždy prechovával k Tomovi veľmi hlbokú a iracionálnu nevraživosť, už od doktorandského.“


    „Aha. Prečo?“


    „To celkom neviem. Vlastne si nie som istý, či to vôbec vie Holden. Tom vraví, že žiarli. Asi si len nesadli osobnostne.“


    Olive mlčky vstrebávala túto informáciu. „Nepovedal si o nás ani Holdenovi. O tom, že to nie je naozaj,“ skonštatovala.


    „Nie.“


    „Prečo?“


    Adam odvrátil zrak. „Neviem,“ odvetil a ohrnul pery. „Myslím si, že som len…“ Stíchol, pokrútil hlavou a potom sa na ňu letmo a tak trochu nútene usmial. „Vyjadruje sa o tebe veľmi pekne, vieš?“


    „Holden? O mne?“


    „O tvojej práci. Tvojom výskume.“


    „Och.“ Netušila, čo na to povedať. Kedy ste sa o mne rozprávali? A prečo? „Och,“ zopakovala hlúpo.


    Nebola si istá, prečo to prišlo práve v tejto chvíli, ale prvý raz si poriadne uvedomila, aké možné následky na Adamov život môže ich dohoda mať. Súhlasili, že spolu budú akože chodiť, pretože vďaka tomu obaja mohli niečo získať, ale uvedomila si, že Adam toho môže oveľa viac stratiť. Spomedzi všetkých ľudí, ktorých Olive milovala, klamala len Anh – a to bolo absolútne nevyhnutné. Ale Adam na dennom poriadku klamal svojim kolegom a kamošom. Jeho študenti sa s ním každý deň stretávali s vedomím, že chodí s jednou z ich rovesníkov. Mysleli si, že je úchylný? Zmenil jeho vzťah s Olive ich pohľad naňho? A čo ostatní vyučujúci na katedre alebo v príbuzných programoch? Len preto, že bolo chodenie so študentmi dovolené, neznamenalo to, že sa naň nenazeralo krivým okom. A čo ak Adam stretol – alebo už poznal – niekoho, kto sa mu reálne páči? Keď uzavreli dohodu, povedal, že nebude s nikým randiť, ale to bolo pred niekoľkými týždňami. Veď aj Olive bola vtedy presvedčená, že nebude mať o randenie záujem, a teraz jej z toho bolo na smiech špecificky nevtipným spôsobom. Nehovoriac o tom, že jej už ich dohoda niečo priniesla – Anh a Jeremy jej tú lož uverili –, ale Adamove peniaze na výskum boli stále zmrazené.


    A predsa jej aj napriek všetkému stále pomáhal. A Olive mu jeho láskavosť oplácala tým, že si začala niečo namýšľať a cítiť veci, ktoré mu určite budú nepríjemné.


    „Pôjdeme si objednať kávu?“


    Olive zdvihla zrak od svojich rúk. „Nie.“ Odkašľala si, aby sa zbavila pálenia niekde za hrudnou kosťou. Z vidiny kávy jej bolo nevoľno. „Asi sa potrebujem vrátiť späť do labáku.“


    Zohla sa, aby si vzala batoh, chcela sa postaviť a okamžite odísť, ale uprostred toho pohybu jej niečo napadlo a uvedomila si, že naňho hľadí. Sedel oproti nej so znepokojeným výrazom a mierne zvrašteným obočím.


    Pokúsila sa o úsmev. „Sme stále kamoši, však?“


    Väčšmi zvraštil obočie. „Kamoši?“


    „Áno. Ty a ja.“


    Dlho na ňu pozeral. Po tvári mu preblyslo niečo nové, strohé a trochu smutné. Príliš letmé na to, aby to stihla rozlúštiť. „Áno, Olive.“


    Prikývla, neistá, či by mala cítiť úľavu. Nečakala, že sa dnešok vyvinie takto, a za viečkami cítila zvláštny tlak, pre ktorý prevliekla ruky cez remene batoha oveľa rýchlejšie. S roztraseným úsmevom mu zamávala na rozlúčku a bola by už z toho prekliateho Starbucksu vonku, keby tým svojím hlasom nepovedal: „Olive…“


    Zastala priamo pred jeho stoličkou, sklopila zrak a pozrela sa naňho. Bolo zvláštne byť pre zmenu tá vyššia.


    „Možno to nebude vhodné, ale…“ Zaťal zuby a na sekundu zavrel oči, akoby si chcel usporiadať myšlienky. „Olive, si naozaj… si výnimočná, a keby si Jeremymu o svojich pocitoch povedala, určite by…“ Stíchol a prikývol, akoby to tým uzavrel. Jeho slová a spôsob, akým ich vyslovil, v nej vyvolali ešte väčšiu chuť plakať.


    Myslí si, že ide o Jeremyho. Adam si myslel, že keď uzavreli svoju dohodu, Olive bola zamilovaná do Jeremyho a že je doňho zamilovaná stále. Pretože si práve vycucala z prsta lož, ktorú sa až príliš bála vziať späť, a…


    Stane sa to. Rozplače sa a nadovšetko na svete nechcela, aby to bolo pred Adamom.


    „Uvidíme sa o týždeň, dobre?“ Nečakala na jeho odpoveď a rázne vykročila k východu, pričom plecom buchla do niekoho, komu by sa mala ospravedlniť. Len čo sa ocitla vonku, zhlboka sa nadýchla a rezko vykročila ku katedre biológie. Snažila sa vyprázdniť si hlavu, nútila sa myslieť na hodinu, ktorú dnes mala ako pedagogický asistent odučiť, na žiadosť o štipendium, ktorú mala zajtra odoslať, tak ako to sľúbila doktorke Aslanovej, na skutočnosť, že budúci víkend príde do mesta Anhina sestra, ktorá chcela všetkým navariť vietnamské jedlo.


    Listy na stromoch v školskom areáli sa trepotali v chladnom vetre, ktorý Olive pritlačil sveter k telu. Ovinula si okolo seba ruky a na kaviareň sa neobzrela. Konečne prišla jeseň.

  


  
    Dvanásta kapitola

    [image: ] HYPOTÉZA: Ak mi aktivita A ide zle, šance, že ma niekto požiada, aby som sa aktivity A zúčastnila, narastú exponenciálne.


    Škola bola bez Adama zvláštne prázdna, dokonca aj počas dní, keď by ho pravdepodobne aj tak nestretla. Nedávalo to zmysel: Stanfordova nebola vôbec prázdna, hemžilo sa to na nej hlučnými, otravnými študentmi z bakalárskeho stupňa, ktorí mierili na hodiny alebo zase preč. Aj Olivin život bol plný: jej myši boli dostatočne staré na to, aby sa s nimi dali robiť behaviorálne analýzy, konečne sa jej vrátil článok, ktorý pred niekoľkými mesiacmi poslala na revidovanie, začala si robiť plány na budúci rok v Bostone, triede, ktorú učila ako pedagogická asistentka, sa blížil test, a počas konzultačných hodín sa u nej začali zázračne zjavovať študenti, ktorí sa so spanikárenými výrazmi pýtali na otázky, ktoré boli spravidla zodpovedané v prvých troch riadkoch syláb.


    Malcolm sa ju niekoľko dní snažil presvedčiť, aby Adamovi povedala pravdu, no potom ho – našťastie – až príliš začala odrádzať jej tvrdohlavosť a až príliš sa ponoril do vlastnej vzťahovej drámy, takže na tom už netrval. Napiekol však niekoľko várok karamelových sušienok, pričom očividne klamal, keď povedal, že „neodmeňuje jej sebadeštrukčné sklony, len zdokonaľuje svoj recept“. Olive ich všetky zjedla, a keď posýpal poslednú várku morskou soľou, zozadu ho objímala.


    V sobotu prišla na pivo a sušienky Anh a spolu s Olive snívali o tom, ako odídu z akademickej obce a nájdu si prácu v odbore s normálnym platom, v ktorej termín voľný čas nie je veľká neznáma.


    „Mohli by sme si v nedeľu ráno pospať. Namiesto toho, aby sme o šiestej ráno museli ísť skontrolovať myši.“


    „Hej.“ Anh si túžobne vzdychla. V pozadí bežala Pýcha a predsudok a zombie, ale ani jedna z nich ju nevnímala. „Mohli by sme si kúpiť kečup namiesto kradnutia balíčkov z Burger Kinga. A objednať si ten bezdrôtový vysávač z telky.“


    Olive sa opito zachichotala a pretočila sa na bok, až pod ňou zavŕzgala posteľ. „Vážne? Vysávač?“


    „Bezdrôtový. Bohovská vec, Ol.“


    „To je…“


    „Čo?“


    „No…“ Olive sa znova zachichotala. „To je tak od veci!“


    „Sklapni.“ Anh sa usmiala, ale neotvorila oči. „Mám vážnu alergiu na prach. Ale vieš čo?“


    „Chystáš sa vytiahnuť náhodný fakt o vysávačoch?“


    Anh sa zvrásnili kútiky očí. „Nie,“ odvetila, „žiaden nepoznám. Počkať, zdá sa mi, že historicky prvá výkonná riaditeľka korporácie pracovala v spoločnosti vyrábajúcej vysávače.“


    „Kecáš! To je fakt cool.“


    „Ale možno si to len vymýšľam.“ Anh pokrčila plecami. „V každom prípade som chcela povedať… No, zrejme to stále chcem.“


    „Vysávač?“ Olive zazívala a ani sa nenamáhala zakryť si ústa.


    „Nie. Prácu v akademickej obci. A všetko s tým spojené. Labák, doktorandov, nehorázne množstvo učiteľských povinností, naháňanie sa po grantoch z Národného inštitútu zdravia, neadekvátne nízky plat. Všetko toto. Jeremy vraví, že Malcolm na to ide dobre. Že to najlepšie ťa čaká v práci v odbore. Ale myslím si, že ja tu chcem ostať a stať sa docentkou. Bude to hrozné, ja viem, ale je to jediný spôsob, ako vytvoriť pre ženy ako my dobré prostredie. Postaviť voči tým namysleným belošským mužom nejakú konkurenciu.“ Uškrnula sa, krásne a odhodlane. „Jeremy môže ísť pracovať a zarábať tony peňazí, ktoré investujem do bezdrôtových vysávačov.“


    Olive opito sledovala opité odhodlanie na Anhinej opitej tvári, premýšľajúc, aké je upokojujúce, že jej najlepšia priateľka začína prichádzať na to, čo chce v živote robiť. S kým ho chce prežiť. Olive pri tom hlboko v žalúdku niečo bodlo, presne na tom mieste, ktoré si Adamovu neprítomnosť uvedomovalo najintenzívnejšie, ale potlačila to, snažila sa na to príliš nemyslieť. Namiesto toho siahla po kamoškinej ruke, stisla ju a nadýchla sa sladkej jablkovej vône jej vlasov.


    „Budeš v tom veľmi dobrá, Anh. Nemôžem sa dočkať, ako zmeníš svet.“

    Celkovo vzaté, Olivin život pokračoval v zabehnutých koľajach, ibaže prvý raz mala pocit, že by radšej robila niečo iné. Že by radšej bola s niekým iným.


    Takže takéto to je, keď sa človeku niekto páči, premýšľala. Mala pocit, že na katedru biológie nestojí za to ísť, pretože Adam je mimo mesta, takže nemala ani tú najmenšiu šancu naraziť naňho. Neustále sa otáčala, keď zazrela havranie vlasy alebo začula hlboký hlas, ktorý znel rovnako sýto ako Adamov, ale v skutočnosti taký nebol. Myslela naňho, keď jej kamoška Jess spomenula, že plánuje výlet do Holandska, alebo keď sa v televíznom kvíze ukázalo, že správna odpoveď na otázku „Ako sa volá strach z ihiel?“ znie „aichmofóbia“. Zdalo sa jej, že uviazla v zvláštnej prázdnote, kde čakala, čakala, čakala… na nič. Adam sa o pár dní vráti, ale Olivina lož, že je zamilovaná do niekoho iného, len tak nezmizne. Dvadsiaty deviaty september sa blížil až príliš rýchlo a predpokladať, že by Adam vôbec mohol hľadieť na Olive v romantickom svetle, bolo tak či tak hlúpe. Celkovo vzaté, mala šťastie, že ju mal dostatočne rád na to, aby sa s ňou kamarátil.


    V nedeľu jej pri behu v posilke cinkol telefón. Keď sa na obrazovke zjavilo Adamovo meno, okamžite k nemu priskočila, aby si jeho správu prečítala. Ibaže na čítanie toho veľa nebolo: iba obrázok nápoja vo veľkom plastovom pohári, na ktorom stálo niečo ako mafin. Spodná časť obrázka hrdo hlásala tekvicové frappuccino a pod ním bola Adamova správa:


    Adam: Myslíš si, že to dokážem prepašovať do lietadla?


    Nikto jej nemusel vravieť, že sa škerí na telefón ako idiot.


    Olive: No, americkí kontrolóri sú notoricky nekompetentní.


    Olive: Aj keď možno nie až tak…


    Adam: Čo už.


    Adam: Tak potom škoda, že tu nie si.


    Olive ešte dlho neschádzal úsmev z tváre. A keď si uvedomila, v akej kaši sa ocitla, pomaly prešiel do ťažkého povzdychu.

    Niesla práve k laboratóriu s elektrónovými mikroskopmi tácku so vzorkami tkaniva, keď ju niekto poklepkal po pleci a vydesil ju. Olive sa takmer potkla a zničila niekoľko tisíc dolárov z federálneho grantu. Keď sa otočila, hľadel na ňu doktor Rodrigues s tým svojím typickým chlapčenským úsmevom – akoby boli najlepší kamoši, ktorí sa chystajú zájsť na pivo a dobre sa zabaviť, nie doktorandka a bývalý člen jej poradného výboru, ktorý sa nikdy nedostal k tomu, aby si prečítal hocičo z toho, čo mu odovzdala.


    „Doktor Rodrigues…“


    Zvraštil obočie. „Myslel som si, že sme sa presunuli k Holdenovi.“


    Vážne? „Jasné. Holden.“


    Spokojne sa usmial. „Frajer mimo mesta, čo?“


    „No… hej.“


    „Ideš sem?“ Ukázal bradou na laboratórium a Olive prikývla. „Ukáž, otvorím ti.“ Pípol svoju kartu, aby odomkol dvere, a pridržal jej ich.


    „Ďakujem.“ Položila vzorky na stôl, vďačne sa usmiala a vsunula ruky do zadných vreciek. „Chcela som si vziať vozík, ale nemohla som žiaden nájsť.“


    „Na tomto poschodí ostal len jeden. Podľa mňa si ich niekto berie domov a rozpredáva.“


    Usmial sa a… Malcolm mal pravdu. Mal pravdu celé posledné dva roky: na Holdenovi bolo niečo príjemné a prirodzene príťažlivé. Niežeby mala záujem o niekoho iného ako vysokých, mlčanlivých, nevrlých chlapov s geniálnym IQ…


    „Nemôžem to mať nikomu za zlé. Ja by som za svojich doktorandských čias spravil to isté. Tak teda, ako ide život?“


    „V pohode. A u teba?“


    Holden jej otázku ignoroval a uvoľnene sa oprel o stenu. „Aké zlé to je?“


    „Zlé?“


    „Že je Adam preč. Sakra, ešte aj mne ten magor chýba!“ Uchechtol sa. „Ako sa držíš?“


    „No…“ Vytiahla si ruky z vreciek a prekrížila ich na hrudi, vzápätí si to však rozmyslela a spustila ich strnulo k bokom. Hej. Dokonalé. Úplne prirodzené. „V pohode. Dobre. Mám veľa práce.“


    Holden vyzeral, že sa mu úprimne uľavilo. „Tak super. Voláte si?“


    Nie. Samozrejme, že nie. Telefonovanie je tá najťažšia, najstresujúcejšia vec na svete a ja nedokážem zavolať ani tej milej tete, ktorá mi plánuje dentálnu hygienu, nieto ešte Adamovi Carlsenovi. „Vlastne si zväčša píšeme, vieš?“


    „Hej, viem. Akokoľvek upätý a ofučaný je Adam pri tebe, ber na vedomie, že sa snaží a pri komkoľvek inom vrátane mňa je miliónkrát horší.“ Vzdychol si a pokrútil hlavou, ale v tom geste bola vľúdnosť. Prirodzená láskyplnosť, ktorú nemohla prehliadnuť. Môj najstarší kamoš, povedal o Adamovi a očividne neklamal. „Popravde sa dosť zmenil – k lepšiemu – odkedy ste spolu začali chodiť.“


    Olive mala pocit, že sa každú chvíľu prepadne od hanby. Nevedela, čo povedať, a tak sa rozhodla pre jednoduché, bolestivé, trápne: „Vážne?“


    Holden prikývol. „Hej. Som veľmi rád, že konečne nabral odvahu a pozval ťa von. Nevedel o tom ‚úžasnom dievčati‘ sklapnúť celé roky, ale trápilo ho, že ste na tej istej katedre, a vieš, aký je…“ Pokrčil plecami a mávol rukou. „Som rád, že sa konečne vzchopil.“


    Olivin mozog skratoval. Jej neuróny ochabli a schladli, takže jej trvalo pár sekúnd, kým spracovala, že ju Adam chcel pozvať von už niekoľko rokov. Nedokázala tú informáciu vstrebať, pretože… to nebolo možné. Nedávalo to zmysel. Predtým ako sa naňho pred pár týždňami na tej chodbe vrhla, Adam ani nevedel, ako sa volá. Čím viac nad tým premýšľala, tým si bola istejšia, že keby si na ich stretnutie v umyvárni pamätal, spomenul by to. Koniec-koncov, Adam bol známy tým, že vraví veci na rovinu.


    Holden musel hovoriť o niekom inom. A Adam musí byť do niekoho zamilovaný. Do niekoho, s kým pracuje, niekoho z ich katedry. Niekoho „úžasného“.


    Olivina myseľ, ešte pred pár sekundami napoly vypnutá, sa po tejto informácii roztočila na plné obrátky. Nehľadiac na skutočnosť, že tento rozhovor bol totálny vpád do Adamovho súkromia, Olive nedokázala nemyslieť na dôsledky, ktoré ich dohoda preňho mala. Ak bola osoba, ktorú mal Holden na mysli, niektorá z Adamových kolegýň, neexistovala šanca, že by nepočula o tom, že Adam a Olive spolu chodia. Bolo možné, že ich spolu videla niekedy v stredu na káve alebo keď mu Olive sedela na kolenách počas Tomovej prednášky, alebo… Bože, keď ho Olive natierala opaľovacím krémom na tom prekliatom pikniku! Čo nemohlo byť pre jeho vyhliadky dobré. Teda, pokiaľ to Adamovi neprekážalo, pretože si bol absolútne istý, že jeho pocity nie sú opätované – a, och, nebolo by to vtipné? Zhruba také vtipné ako grécka tragédia.


    „V každom prípade,“ pokračoval Holden, odrazil sa od steny a poškriabal sa po zátylku, „vravel som si, že by sme niekedy mohli ísť na dvojité rande. Dával som si od randenia pauzu – priveľa zlomených sŕdc –, ale možno prišiel čas, aby som sa do toho znova vrhol. S trochou šťastia si onedlho niekoho ulovím.“


    Olive zovrelo žalúdok ešte silnejšie. „To by bolo fajn.“ Pokúsila sa o úsmev.


    „Však?“ zaškeril sa. „Adamovi by sa to protivilo s intenzitou tisíc sĺnk.“


    Presne tak.


    „Ale môžem ti o ňom povedať kopu šťavnatých príbehov, odkedy mal desať až po zhruba dvadsaťpäť rokov.“ Holdena tá predstava veľmi tešila. „Tak veľmi by sa hanbil!“


    „Aj o preparovaných zvieratách?“


    „Preparovaných zvieratách?“


    „Zabudni na to. Tom vravel…“ Mávla rukou. „Nič.“


    Holdenov pohľad sa zaostril. „Adam hovoril, že možno pôjdeš budúci rok pracovať k Tomovi. Je to pravda?“


    „No… hej. Taký je plán.“


    Zamyslene prikývol. Vzápätí sa zdalo, že dospel k nejakému rozhodnutiu, a dodal: „Dávaj si na seba pozor, keď s ním budeš, dobre?“


    „Mám si dávať pozor?“ Čože? Prečo? Malo to niečo spoločné s tým, čo vravel Adam – že Holden nemá Toma rád? „Ako to myslíš?“


    „A tiež dávaj pozor na Adama. Predovšetkým na Adama.“ Holden na ňu ešte chvíľu hľadel s vážnym výrazom, no potom sa uvoľnil. „V každom prípade, Tom spoznal Adama až na doktorandskom. Ale ja som s ním bol počas jeho tínedžerských rokov – obdobia, z ktorého sú tie dobré príbehy.“


    „Jasné, no zrejme by si mi ich nemal vravieť. Keďže…“ Keďže vzťah so mnou len predstiera a určite si ma nechce pustiť k telu. Navyše je pravdepodobne zamilovaný do niekoho iného.


    „Samozrejme, počkám, kým bude pri tom. Chcem vidieť jeho tvár, keď ti poviem všetko o období, keď nosil čapicu ako roznášač novín.“


    Zažmurkala. „Keď…“


    Vážne prikývol, vyšiel von, zavrel za sebou dvere a nechal ju samu v chladnom, pološerom laboratóriu. Olive sa musela niekoľkokrát nadýchnuť, kým sa zvládla sústrediť na prácu.

    Keď jej ten mail prišiel, najprv si myslela, že to musí byť chyba. Možno ho nepochopila správne – nespávala dobre, a ako sa ukázalo, nechcené a neopätované city idú ruka v ruke so všemožnou roztržitosťou –, no keď si ho prečítala druhý, potom tretí a napokon aj štvrtý raz, uvedomila si, že to tak nie je. Takže chyba možno bola na strane konferencie. Pretože v skutočnosti ju v žiadnom prípade – v absolútne žiadnom prípade – nechceli informovať, že abstrakt, ktorý im poslala, prijali ako prednášku.


    V rámci panelu s vyučujúcimi.


    Nebolo to možné. Doktorandov len zriedka nechávali niečo prezentovať. Väčšinou len priniesli plagát so svojimi nálezmi. Prednášky boli pre výskumníkov s už rozbehnutými kariérami, ibaže keď si Olive otvorila stránku konferencie a stiahla si program, jej meno bolo tam. A spomedzi všetkých rečníkov bolo jej meno jediné, ktoré nenasledovali žiadne písmená. Žiadne MD. Žiadne PhD. Žiadne MD-PhD.


    Doriti.


    Vybehla z laboratória s počítačom pritisnutým k hrudi. Greg na ňu škaredo zazrel, keď doňho na chodbe takmer nabúrala, ale ignorovala ho a celá zadýchaná a s kolenami ako zo želatíny vletela do pracovne doktorky Aslanovej.


    „Môžeme sa porozprávať?“ Zatvorila za sebou dvere, ani nepočkala na odpoveď.


    Jej školiteľka za stolom zdesene zdvihla zrak. „Olive, čo sa…?“


    „Nechcem prednášať. Nemôžem prednášať.“ Pokrútila hlavou, snažila sa zachovať rozvahu, ale darilo sa jej znieť akurát tak spanikárene a zúfalo. „Nemôžem.“


    Doktorka Aslanová naklonila hlavu a priložila k sebe dlane. Pokoj, ktorý jej školiteľka vyžarovala, bol zvyčajne príjemný, ale dnes mala Olive chuť zhodiť najbližší kus nábytku.


    Upokoj sa. Dýchaj zhlboka. Využi všímavý stav mysle a všetky tie veci, o ktorých večne kecá Malcolm. „Doktorka Aslanová, môj abstrakt na konferenciu prijali ako prednášku. Nie ako plagát, prednášku. Nahlas. V rámci panelu. Kde budem stáť. Pred ľuďmi.“ Olivin hlas prešiel do škrekotu. A predsa sa z nejakého nepochopiteľného dôvodu doktorke Aslanovej rozlial na tvári úsmev.


    „To sú úžasné správy!“


    Olive zažmurkala. A potom zažmurkala znova. „Nie… nie sú…“


    „Nezmysel.“ Doktorka Aslanová vstala, obišla stôl a pohladila Olive po ruke. Toto gesto malo byť očividne prejavom gratulácie. „Je to fantastické! Prednáška ťa zviditeľní oveľa viac ako plagát. Možno si nájdeš kontakty na postdoktorandskú pozíciu. Veľmi, veľmi sa z toho teším.“


    Olive padla sánka. „Ale…“


    „Ale?“


    „Nemôžem rozprávať pred ľuďmi. Nedokážem rozprávať.“


    „Rozprávaš práve teraz, Olive.“


    „Nie som pred ľuďmi.“


    „Ja nie som človek?“


    „Nie ste skupina ľudí, doktorka Aslanová, nemôžem rozprávať pred toľkými ľuďmi. Nie o vede.“


    „Prečo?“


    „Lebo.“ Lebo mi vyschne v hrdle a môj mozog sa vypne a pôjde mi to tak zle, že niekto v publiku vytiahne kušu a strelí ma do kolena. „Nie som pripravená. Rozprávať. Na verejnosti.“


    „Samozrejme, že si. Si dobrá rečníčka.“


    „Nie som. Koktám. Červenám sa. Odbieham od témy. Veľa. Predovšetkým pred davom a…“


    „Olive,“ prerušila ju doktorka Aslanová prísne, „čo ti vždy vravím?“


    „Uhm… nestrať multikanálovú pipetu?“


    „To druhé.“


    Vzdychla si. „Vykroč so sebavedomím priemerného bieleho muža.“


    „S ešte väčším, ak sa dá. Keďže na tebe nie je absolútne nič priemerné.“


    Olive zatvorila oči a viackrát sa zhlboka nadýchla, aby prestala balansovať na okraji panického záchvatu. Keď ich znova otvorila, jej školiteľka sa na ňu povzbudivo usmievala.


    „Doktorka Aslanová.“ Olive vystrúhala grimasu. „Vážne si nemyslím, že to dokážem…““


    „Ja viem, že nie.“ Vyzerala trochu smutne. „Ale ty to dokážeš. A budeme na tom pracovať, až kým sa na tú úlohu nebudeš cítiť.“ Tentoraz položila Olive na plecia obe ruky. Olive si stále tisla k hrudi svoj počítač, akoby to bola bója na otvorenom mori, ale jej dotyk bol zvláštne upokojujúci. „Neboj sa. Máme niekoľko týždňov na to, aby sme ťa pripravili.“


    To si myslíte vy. Vravíte „máme“, ale to ja budem vystupovať pred stovkami ľudí, a keď mi niekto položí trojminútovú otázku, ktorou bude chcieť preukázať, že moja práca je v jadre mizerne štruktúrovaná a nepotrebná, ja budem tá, kto pustí do gatí. „Dobre.“ Olive sa musela prinútiť prikývnuť a zhlboka sa nadýchla. Pomaly vydýchla. „Dobre.“


    „Čo keby si si pripravila osnovu? Mohla by si počas najbližšieho laboratórneho stretnutia cvičiť.“ Ďalší upokojujúci úsmev a Olive znova prikyvovala, hoci vôbec nebola pokojná. „A ak máš nejaké otázky, som vždy tu. Och, som taká sklamaná, že tvoju prednášku neuvidím…“ Musíš sľúbiť, že mi ju nahráš. Bude to, ako keby som tam bola.“


    Ibaže tam nebudete a ja tam budem sama, pomyslela si trpko, keď za sebou zatvárala dvere pracovne doktorky Aslanovej. Oprela sa o stenu, pevne k sebe tisla viečka a snažila sa utíšiť nervózne myšlienky, ktoré jej v hlave lietali jedna cez druhú. Vzápätí však oči otvorila – keď začula Malcolma vysloviť jej meno. Stál aj s Anh pred ňou a hľadel na ňu s napoly pobaveným, napoly znepokojeným výrazom. Obaja držali starbucksové poháre. Zaviala k nej vôňa karamelu a mäty, pri ktorej jej zaškvŕkalo v žalúdku.


    „Čau.“


    Anh si odpila. „Prečo stojíš pri pracovni svojej školiteľky?“


    „No…“ Olive sa odtiahla od steny a odstúpila od dverí doktorky Aslanovej, pričom si chrbtom ruky utrela nos. „Prijali môj abstrakt. Ten na konferenciu.“


    „Gratulujem!“ Anh sa usmiala. „Ale to bolo prakticky isté, nie?“


    „Prijali ho ako prednášku.“


    Niekoľko sekúnd na ňu dva páry očí mlčky hľadeli. Olive sa zazdalo, že Malcolm strúha grimasu, ale keď sa k nemu otočila, na tvári mal len chabý úsmev. „To je… skvelé?“


    „Hej.“ Anh šibla pohľadom po Malcolmovi a následne sa znovu pozrela na Olive. „Je to, uhm, skvelé.“


    „Je to katastrofa epických rozmerov.“


    Anh a Malcolm si vymenili ustarostené pohľady. Veľmi dobre vedeli, aký má Olive názor na vystupovanie na verejnosti.


    „Čo na to vraví doktorka Aslanová?“


    „To čo vždy.“ Pošúchala si oči. „Že to bude v poriadku. Že na tom spoločne popracujeme.“


    „Podľa mňa má pravdu,“ povedala Anh. „Pomôžem ti cvičiť. Postaráme sa, aby si sa ten prejav naučila naspamäť. A bude to v poriadku.“


    „Hej.“ Alebo nebude. „Tá konferencia je o necelé dva týždne. Mali by sme si rezervovať hotel. Alebo sa ubytujeme cez Airbnb?“


    Keď položila danú otázku, stalo sa niečo zvláštne. Anh síce stále pokojne popíjala svoju kávu, ale Malcolm stuhol s pohárom na polceste k ústam, zahryzol si do pery a uprel pohľad na rukáv svojho svetra.


    „Vieš…“ začal.


    Olive sa zamračila. „Čo?“


    „No…“ Malcolm prestúpil z nohy na nohu, pričom od Olive mierne odstúpil, čo možno bola len náhoda, ale nemyslela si to. „My sme to už spravili.“


    „Už ste niečo rezervovali?“


    Anh veselo prikývla. „Hej.“ Nezdalo sa, že by si Malcolmov predinfarktový stav všimla. „V hoteli, kde bude konferencia.“


    „Aha, okej. Dajte mi vedieť, koľko dlžím, keďže…“


    „Ide o to…“ Malcolm sa posunul ešte ďalej.


    „O čo?“


    „No…“ Hral sa s kartónovým držiakom pohára a šibol pohľadom po Anh, ktorá si zjavne bola blažene nevedomá jeho rozpakov. „Jeremy má izbu preplatenú cez to svoje štipendium a opýtal sa Anh, či nechce prespať uňho. A potom mi Jess, Cole a Hikaru ponúkli, či nechcem ostať s nimi.“


    „Čože?“ Olive pozrela na Anh. „Vážne?“


    „Ušetríme kopu peňazí. A bude to môj prvý výlet s Jeremym,“ prehodila Anh neprítomne. Ťukala niečo na telefóne. „Môjtybože, ľudia, asi som to našla! Miesto, kde môžeme mať v Bostone podujatie pre černošské, domorodé a nebelošské ženy v odboroch STEM! Zrejme som ho našla!“


    „To je skvelé,“ utrúsila Olive. „Ale myslela som si… Myslela som si, že budeme bývať spolu.“


    Anh skrúšene zdvihla zrak. „Hej, viem. Presne to som povedala Jeremymu, ale on podotkol, že… veď vieš.“ Olive zmätene naklonila hlavu a Anh pokračovala: „No… že prečo by si míňala peniaze na ubytko, keď môžeš byť na izbe s Carlsenom…“


    Och. „Lebo.“ Lebo. Lebo, lebo, lebo. „Vlastne…“


    „Budeš mi chýbať, ale aj tak budeme na izby chodiť len prespávať.“


    „Dobre…“ Zovrela pery a po chvíľke dodala: „Jasné.“


    Pri pohľade na Anhin úškrn sa jej chcelo zastonať. „Bomba. Budeme spolu chodiť jesť a prezentovať plagáty. A uvidíme sa aj večer.“


    „Samozrejme.“ Olive len s vypätím všetkých síl neznela zatrpknuto. „Teším sa na to,“ dodala s takým radostným úsmevom, na aký sa len zmohla.


    „Okej. Super. Musím ísť, o päť minút sa začína stretnutie výboru aktívnej pomoci Žien vo vede. Ale cez víkend by sme si mohli naplánovať, čo zaujímavé budeme v Bostone robiť. Jeremy spomínal nejakú strašidelnú prehliadku!“


    Olive počkala, kým bude Anh mimo dosluchu, a potom sa otočila k Malcolmovi. Už teraz obranne zdvíhal ruky.


    „V prvom rade mi dovoľ podotknúť, že Anh s tým plánom prišla, keď som monitoroval ten dvadsaťštyrihodinový experiment, čo bol, mimochodm, najhorší deň môjho života – už aby som doštudoval. A potom – čo som mal robiť? Informovať ju, že nebudeš na izbe s Carlsenom, pretože spolu randíte len akože? Och, počkať, keď si teraz z neho úplne mimo, možno to už nie je len akože…“


    „Dobre, chápem.“ Začínal ju bolieť žalúdok. „Ale mohol si mi to povedať.“


    „Chystal som sa. Lenže potom som sa rozišiel s Judeom z neuro a jemu zašibalo a ohádzal mi auto vajcami. A potom mi zavolal oco a chcel vedieť, ako sa mám a ako sa mi darí s projektmi, čo sa skončilo tým, že ma zdrbal, prečo nepoužívam model C. elegans, a, Ol, vieš, aký vie byť všetečný a ako chce mať pod palcom každý detail, takže sme sa pohádali a zapojila sa do toho aj mama a…“ Stíchol a zhlboka sa nadýchol. „Koniec-koncov, bola si tam. Počula si ten krik. Chcem tým povedať, že mi to úplne vypadlo a veľmi ma to mrzí. Fakt.“


    „V pohode.“ Poškriabala sa na spánku. „Nájdem si nejaký nocľah.“


    „Pomôžem ti,“ ponúkol sa Malcolm ochotne. „Môžeme dnes večer niečo pozrieť na nete.“


    „Vďaka, ale netráp sa tým. Zvládnem to.“ Alebo nie. Pravdepodobne. Zrejme. Keďže do konferencie ostávali necelé dva týždne, všetko už určite bude zarezervované. A zvyšok bude nepochybne mimo jej cenových možností, takže bude musieť predať obličku, aby si ubytovanie mohla dovoliť. Čo by mohla spraviť – obličky má predsa dve.


    „Nehneváš sa, však nie?“


    „No…“ Áno. Nie. Možno trochu. „Nie. Nie je to tvoja vina.“ Keď sa o ňu Malcolm oprel, objala ho a upokojila niekoľkými nemotornými poťapkaniami po pleci. Akokoľvek rada by ho za to vinila, mohla si za to sama. Jadrom jej problémov – minimálne väčšiny z nich – bolo v prvom rade jej idiotské, pochabé rozhodnutie klamať Anh. Začať s ich falošným randením. Hoci ju čakala prednáška na sprostej konferencii, s najväčšou pravdepodobnosťou prespávanie na autobusovej stanici a raňajky pozostávajúce z machu, nedokázala prestať myslieť na Adama. Skrátka dokonalé!


    S počítačom pod pazuchou zamierila späť do laboratória. Predstava, že si bude musieť pripraviť slajdy na prezentáciu, bola znepokojivá a depresívna zároveň. V žalúdku ju nepríjemne ťažilo niečo olovené a len tak z hecu zamierila na vécka, vošla do kabínky najďalej od dverí a oprela sa chrbtom o stenu, pričom sa temenom hlavy dotýkala chladných kachličiek.


    Keď váha v žalúdku začala byť priťažká, podlomili sa jej kolená a chrbtom skĺzla po stene, až napokon sedela na podlahe. Ostala tak dlho a snažila sa predstierať, že toto nie je jej život.

  


  
    Trinásta kapitola

    [image: ] HYPOTÉZA: Približne dva z troch falošných vzťahov budú v istom bode zahŕňať spoločnú izbu. Pobyt v spoločnej izbe bude v päťdesiatich percentách prípadov ďalej komplikovať prítomnosť iba jednej postele.


    Dvadsaťpäť minút od konferenčného centra bolo k dispozícii ubytovanie cez Airbnb, ale v skutočnosti šlo o nafukovací matrac niekde v sklade, ktorý stál stoosemdesiat dolárov za noc, a aj keby si ho mohla dovoliť, v jednej recenzii sa písalo, že majiteľ sa rád hrá s hosťami na Vikingov, takže… Nie, vďaka. Našla o niečo dostupnejšie ubytko, hoci vzdialené štyridsaťpäť minút metrom, ale keď si chcela izbu rezervovať, zistila, že ju niekto o pár sekúnd predbehol, a lákalo ju šmariť počítač naprieč kaviarňou. Snažila sa rozhodnúť medzi rozpadávajúcim sa motelom a lacným gaučom na predmestí, no vtom na ňu dopadol tieň. Zamračene zdvihla zrak, čakala, že uvidí študenta z bakalárskeho, ktorý chce použiť ňou okupovanú zásuvku, ale namiesto toho zbadala…


    „Och.“


    Stál nad ňou Adam, vlasy a plecia mu lemovalo podvečerné slnko, v prstoch držal iPad a hľadel na ňu s vážnym výrazom. Neubehol ani týždeň, odkedy ho videla naposledy – šesť dní, ak mala byť presná, čo bolo len pár hodín a minút. To je prakticky nič, vzhľadom na to, že ho poriadne nepoznala ani mesiac. A predsa mala pocit, akoby vedomie, že je späť, zmenilo celý priestor, kde sa nachádzala, celú školu aj mesto.


    Potenciál. Tak jej Adamova prítomnosť pripadala. Na čo, tým si nebola istá.


    „Si…“ V ústach mala sucho, čo by mohol byť predmet veľkého vedeckého záujmu, keďže si zhruba pred desiatimi sekundami odpila z fľaše s vodou. „Vrátil si sa.“


    „Hej.“


    Nezabudla na jeho hlas. Ani na jeho výšku. Ani na to, ako mu to jeho blbé oblečenie tak dobre padlo. Nemala ako – mala predsa dva stredné spánkové laloky, plne funkčné a uložené v lebke, čo znamenalo, že bola plne schopná šifrovať a ukladať si spomienky. Na nič nezabudla a práve teraz si nebola istá, prečo mala pocit, že áno. „Myslela som si… Nevedela som…“ Áno, Olive. Úžasné. Veľmi výrečné. „Nevedela som, že si späť.“


    Tváril sa trochu rezervovane, ale prikývol. „Priletel som včera večer.“


    „Aha.“ Zrejme si mala pripraviť nejakú reč, ale nečakala, že ho uvidí skôr ako v stredu. Keby áno, tak by si pravdepodobne neobliekla svoje najstaršie legíny a najdotrhanejšie tričko a vlasy by nemala v takom katastrofálnom stave. Niežeby žila v predstave, že by si ju Adam všimol, aj keby mala na sebe plavky alebo plesovú róbu. Ale aj tak. „Chceš si sadnúť?“ Naklonila sa, aby odsunula svoj telefón a počítač a urobila tak na opačnej strane malého stola miesto. Až keď zaváhal, prv než si sadol, napadlo jej, že možno nemal v úmysle ostať a teraz sa cíti povinný robiť jej spoločnosť. Uložil sa na stoličku ladne ako veľká mačka.


    Skvelá práca, Olive. Kto v živote nepotrebuje človeka žobrúceho o pozornosť?


    „Nemusíš. Viem, že máš veľa práce. Získať pár MacArthurových grantov, zdepdať pár doktorandov, zjesť pár brokolíc…“ Pravdepodobne by bol najradšej kdekoľvek inde. Zahryzla si do nechtu na palci, zožierali ju výčitky svedomia, začínala panikáriť a…


    A on sa vtedy usmial. Zrazu mal okolo úst priehlbinky a na lícach jamky a jeho tvár s nimi vyzerala úplne inak. Vzduch za stolom zredol. Olive nemohla dýchať.


    „Vieš, že sa dá stravovať aj inak, ako buď žiť na brownies, alebo jesť výlučne brokolicu.“


    Usmiala sa, čisto len preto, že Adam bol tu, s ňou. A usmieval sa. „To nie je pravda.“


    Pokrútil hlavou, s ústami stále vykrivenými do úsmevu. „Ako sa máš?“


    Teraz už lepšie. „Dobre. Ako bolo v Bostone?“


    „Fajn.“


    „Som rada, že si späť. Počty študentov, ktorí sekli so školou, určite prudko klesli. To si nemôžeme dovoliť.“


    Obdaril ju trpezlivým, dobrodušným pohľadom. „Vyzeráš unavene, ty chytráčka…“


    „Och. Hej, vieš…“ Pošúchala sa rukou po líci a prikazovala si nemyslieť na to, ako vyzerá, presne tak, ako to robila vždy. Premýšľať, ako asi vyzerá žena, ktorú Holden spomínal, by bolo rovnako hlúpe. Zrejme bola očarujúca. Zaiste veľmi ženská, s krivkami, reálne potrebovala nosiť podprsenku, nebola napoly pokrytá pehami a ovládla umenie nanášania tekutej očnej linky bez toho, aby sa celá zašpinila.


    „Som v pohode. Ale mám za sebou ťažký týždeň.“ Pošúchala si spánok.


    Naklonil hlavu. „Čo sa stalo?“


    „Ale nič… Moji kamoši sú hrozní a neznášam ich.“ Okamžite sa cítila previnilo a vystrúhala grimasu. „To druhé nie je pravda. Ale neznášam, že ich milujem.“


    „Ide o tú kamošku s opaľovacím krémom? Anh?“


    „Áno, presne o ňu. A môjho spolubývajúceho, ktorý to mal zaraziť.“


    „Čo spravili?“


    „No…“ Olive si k očiam priložila prsty. „Je to dlhý príbeh. Našli si na tú bostonskú konferenciu vlastné ubytovanie. Čo znamená, že si teraz musím zohnať izbu sama.“


    „Prečo to spravili?“


    „Pretože…“ Na okamih zatvorila oči a vzdychla si. „Pretože predpokladali, že budem chcieť bývať s tebou. Keďže si môj… veď vieš. Chalan.“


    Na niekoľko sekúnd znehybnel a potom povedal: „Aha.“


    „Hej. Dosť odvážny predpoklad, ale…“ Roztiahla ruky a pokrčila plecami.


    Zahryzol si zvnútra do líca a zatváril sa zamyslene. „Mrzí ma, že nebudeš bývať s priateľmi.“


    Mávla rukou. „Och, to ma až tak netrápi. Bola by to sranda, ale ide o to, že teraz si musím nájsť niečo v blízkosti, no nemám žiadne dostupné možnosti.“ Pohľad jej padol na obrazovku počítača. „Premýšľam, že si rezervujem izbu v moteli, ktorý je hodinu odtiaľ, a…“


    „Nezistia to?“


    Zdvihla zrak od zrnitej, pochybnej fotky motela. „Mm?“


    „Nezistí Anh, že nebývaš so mnou?“


    Na to nepomyslela. „Kde bývaš ty?“


    „V hoteli, kde bude konferencia.“


    Samozrejme. „No…“ Poškriabala sa po nose. „Ja jej to nepoviem. Ale pochybujem, že tomu bude venovať veľkú pozornosť.“


    „Ak budeš bývať hodinu odtiaľ, všimne si to.“


    „No…“ Áno. Všimnú si to, budú mať otázky a Olive si bude musieť vymyslieť kopu výhovoriek a ešte väčšiu kopu poloprávd, aby to zakecala. Pridať pár ďalších kúskov do jenga veže, ktorú stavia už celé týždne. „Niečo vymyslím.“


    Pomaly prikývol. „Mrzí ma to.“


    „Veď ty za to nemôžeš.“


    „Dalo by sa povedať, že vlastne áno.“


    „Vôbec nie.“


    „Zaplatil by som ti za izbu, ale pochybujem, že v desaťkilometrovom okruhu ostalo niečo voľné.“


    „Och, nie.“ Dôrazne pokrútila hlavou. „Navyše by som to neprijala. Nie je to pohár kávy. A koláč. A sušienka. A tekvicové frappuccino.“ Zatrepotala naňho mihalnicami, predklonila sa a pokúsila sa zmeniť tému. „Ktoré, mimochodom, práve zaradili do ponuky. Keby si mi ho kúpil, totálne by mi to vylepšilo deň.“


    „Jasné.“ Vyzeral, že mu je mierne nevoľno.


    „Bomba!“ Usmiala sa. „Tuším je dnes lacnejšie, v utorky naň mávajú akciu, takže…“


    „Alebo by si mohla byť na izbe so mnou.“


    Navrhol to tak pokojne a racionálne, akoby nešlo o nič veľké. A Olive sa takmer nechala nachytať, lenže vzápätí jej uši a mozog konečne nadviazali spojenie a ona spracovala význam jeho slov.


    Že by mohla…


    … byť na izbe…


    … s ním.


    Olive veľmi dobre vedela, čo delenie sa o izbu zahŕňa, aj keď to bude len na krátke obdobie. Spať v tej istej miestnosti znamenalo vidieť svoje trápne pyžamá, striedať sa pri používaní kúpeľne, zreteľne počuť v tme šuchot, keď sa niekto snaží nájsť pod prikrývkou pohodlnú polohu. Spať v tej istej miestnosti znamenalo… Nie. Ani náhodou. Bol to príšerný nápad a tých mala Olive na najbližší čas už dosť. Takže si odkašľala.


    „Vlastne nemohla.“


    Pokojne prikývol, no vzápätí sa rovnako pokojne spýtal: „Prečo?“ A ona mala chuť tresnúť si hlavu o stôl.


    „Nemohla.“


    „Izba je pre dvoch ľudí, samozrejme,“ spresnil, akoby ju tá informácia mohla nejako primať rozmyslieť si to.


    „Nie je to dobrý nápad.“


    „Prečo?“


    „Pretože ľudia si pomyslia, že spolu…“ Všimla si jeho pohľad a okamžite stíchla. „Okej, fajn. To si už myslia. Ale…“


    „Ale?“


    „Adam…“ Pošúchala si prstami čelo. „Bude tam len jedna posteľ.“


    Zamračil sa. „Nie, vravel som, že je pre dvoch…“


    „Nie je. Nebude. Určite tam bude len jedna posteľ.“


    Zmätene na ňu pozrel. „Dostal som už potvrdenie o rezervácii. Môžem ti ho preposlať, ak chceš, píše sa tam…“


    „Nezáleží na tom, čo sa tam píše. Vždy je to jedna posteľ.“


    Zmätene na ňu hľadel a ona si vzdychla a zúfalo sa oprela o stoličku. Evidentne nikdy v živote nevidel romantickú komédiu ani nečítal romantickú knihu. „Kašli na to. Ignoruj ma.“


    „Moje sympózium je súčasťou satelitného workshopu deň pred začiatkom konferencie a v prvý deň budem prednášať. Mám tú izbu rezervovanú na celú konferenciu, ale zrejme budem po druhej noci musieť odísť na pár stretnutí, takže od tretej noci to tam budeš mať sama pre seba. Stretneme sa tam len na jednu noc.“


    Počúvala, ako logicky, metodicky menuje rozumné dôvody, prečo by mala jeho ponuku skrátka prijať, a zaplavila ju vlna paniky. „Znie mi to ako zlý nápad.“


    „Je to v poriadku. Nerozumiem prečo.“


    „Lebo.“ Lebo nechcem. Lebo som do teba až po uši zamilovaná. Lebo po tomto to bude zrejme ešte horšie. Lebo to bude v týždeň, keď príde dvadsiaty deviaty september, a ja sa na to zo všetkých síl snažím nemyslieť.


    „Bojíš sa, že sa ťa pokúsim bez dovolenia pobozkať? Sadnem si ti na kolená alebo sa ťa budem dotýkať pod zámienkou nanášania opaľovacieho krému? Pretože niečo také by som nikdy…“


    Olive po ňom hodila svoj telefón. Zachytil ho ľavou rukou, spokojne si prezrel ligotavý aminokyselinový obal a opatrne ho položil k jej počítaču.


    „Neznášam ťa,“ povedala mrzuto. Možno trucovito. A zároveň s úsmevom.


    „Ja viem,“ zaškeril sa.


    „Prestaneš mi to niekedy pripomínať?“


    „S najväčšou pravdepodobnosťou nie. A ak aj hej, som si istý, že príde niečo ďalšie.“


    Zafunela, prekrížila si ruky na hrudi a vymenili si letmý úsmev.


    „Môžem sa opýtať Holdena alebo Toma, či by som nemohol ostať u nich, a nechať ti svoju izbu,“ navrhol. „Ale obaja už vedia, že ju mám rezervovanú, takže si budem musieť vymyslieť nejakú výhovorku…“


    „Nie, nevyhodím ťa z vlastnej izby.“ Prešla si rukou po vlasoch a vzdychla. „Budeš to neznášať.“


    Naklonil hlavu. „Čo?“


    „Bývanie so mnou.“


    „Vážne?“


    „Hej. Vyzeráš ako človek, ktorý…“ Vyzeráš, že si rád držíš ľudí od tela, nerobíš kompromisy a nikomu sa neotváraš. Vyzeráš, že ti takmer nezáleží na tom, čo si o tebe ľudia myslia. Vyzeráš, že vieš, čo robíš. Vyzeráš desivo a úžasne zároveň a už len pri myšlienke, že tu je niekto, pred kým by si sa chcel otvoriť, niekto iný ako ja, mám pocit, že za týmto stolom nevydržím dlhšie sedieť. „… ktorý má rád priestor.“


    Opätoval jej pohľad. „Olive, ja to zvládnem.“


    „Ale ak to prestaneš zvládať, ostanem ti visieť na krku.“


    „Je to jedna noc.“ Náhle zrozpačitel a následne dodal: „Sme kamoši, nie?“


    Použil proti nej jej vlastné slová. Nechcem sa s tebou kamarátiť, lákalo ju povedať. No vec sa mala tak, že sa s ním zároveň nechcela nekamarátiť. Jej túžby však boli úplne vzdialené od reality, a preto na to potrebovala zabudnúť. Vymazať si to z hlavy.


    „Hej. Sme.“


    „Tak potom ma ako svojho kamoša nenúť, aby som sa o teba bál, pretože budeš v noci chodiť hromadnou dopravou v neznámom meste. Bicyklovať na cestách bez pruhov pre cyklistov je už aj tak dosť zlé,“ zamrmlal a jej okamžite nepríjemne zovrelo žalúdok. Snažil sa byť dobrý kamoš. Zaujímal sa o ňu a ona namiesto toho, aby si vážila, čo má, musí všetko pokaziť – a chcieť viac.


    Zhlboka sa nadýchla. „Určite? Nebude ti to prekážať?“


    Mlčky prikývol.


    „Tak teda dobre. Dobre.“ Prinútila sa usmiať. „Chrápeš?“


    Zafunel. „Neviem.“


    „Och, ale no tak, ako to, že niečo také nevieš?“


    Pokrčil plecami. „Skrátka neviem.“


    „No, to pravdepodobne znamená, že nechrápeš. Inak by ti to niekto povedal.“


    „Niekto?“


    „Spolubývajúci.“ Uvedomila si, že Adam má tridsaťštyri a pravdepodobne už zhruba desať rokov s nikým nebýva. „Alebo priateľka.“


    Letmo sa usmial a sklopil zrak. „Tak potom mi to asi moja ‚priateľka‘ povie po tej konferencii.“ Vyslovil to ticho, nič nenaznačujúc, očividne ako vtip, ale Olive sa zahriali líca a nezniesla sa viac naňho pozerať. Namiesto toho si začala žmoliť nitku na rukáve svetra a v mysli pátrala po niečom, čo by mohla povedať.


    „Môj debilný abstrakt…“ Odkašľala si. „Prijali ho ako prednášku.“


    Pozrel sa jej do očí. „V paneli s vyučujúcimi?“


    „Hej.“


    „Neteší ťa to?“


    „Nie.“ Zaškľabila sa.


    „Lebo budeš musieť vystupovať na verejnosti?“


    Pamätal si to. Samozrejme, že áno. „Hej. Bude to strašné.“


    Adam na ňu hľadel a nič nevravel. Ani že to bude v poriadku, ani že to pôjde hladko, ani že to preháňa a nevšíma si tú fantastickú príležitosť. Jeho pokojné prijatie jej nervozity malo presne opačný účinok ako nadšenie doktorky Aslanovej: uvoľnila sa.


    „Keď som bol v treťom ročníku doktorandského,“ prehovoril potichu, „môj školiteľ ma poslal na sympózium namiesto seba. Oznámil mi to len dva dni vopred, nedal mi slajdy ani osnovu. Len názov svojej prednášky.“


    „Vau.“ Olive sa pokúsila predstaviť si, aký to musel byť pocit, keď od človeka očakávajú niečo také veľké za taký krátky čas. Zároveň trochu užasla nad tým, že sa Adam podelil o niečo osobné bez toho, že by sa na to vyslovene spýtala. „Prečo to urobil?“


    „Ktovie.“ Zaklonil hlavu a zahľadel sa na bod kdesi nad jej hlavou. V hlase sa mu zračil náznak trpkosti. „Pretože musel niekam nutne odísť. Pretože si myslel, že to bude dobrá skúsenosť. Pretože mohol.“


    Olive by sa pokojne stavila, že to urobil jednoducho preto, lebo mohol. Adamovho bývalého školiteľa síce nepoznala, ale akademická obec bola veľmi podobná starým chlapčenským klubom, kde tí s mocou radi beztrestne zneužívali tých bez nej.


    „A bola to dobrá skúsenosť?“


    Znova pokrčil plecami. „Zhruba ako čokoľvek, pri čom v panike ostaneš hore štyridsaťosem hodín.“


    Olive sa usmiala. „Aký si bol?“


    „No,“ zháčil sa, „nie dosť dobrý.“ Hodnú chvíľu mlčal s pohľadom upretým niekam von oknom. „No na druhej strane… preňho nebolo nikdy nič dosť dobré.“


    Nevedela si predstaviť, že by sa niekto mohol pozrieť na Adamove vedecké úspechy a povedať si, že nie sú dosť dobré. Že by mohol byť v tom, čo robil, niečo menej ako najlepší. To preto je na ostatných taký prísny? Pretože bol sám vedený k tým istým nedosiahnuteľným štandardom?


    „Si s ním stále v kontakte? Myslím so svojím školiteľom.“


    „Je už na dôchodku. Jeho labák prebral Tom.“


    Bola to taká netypicky nejasná, starostlivo sformulovaná odpoveď. Olive si nemohla pomôcť, bola zvedavá. „Mal si ho rád?“


    „To je komplikované.“ Prešiel si rukou po strnisku, vyzeral zadumane a mysľou niekde inde. „Nie. Nie, nemal som ho rád. Stále ho nemám rád. Bol…“ Odmlčal sa na tak dlho, až si takmer povedala, že už nebude pokračovať, ale napokon s pohľadom upretým na podvečerné slnko miznúce za dubmi dodal: „… brutálny. Môj školiteľ bol brutálny.“


    Uchechtla sa a Adamov pohľad prudko preskočil späť k jej tvári. Zmätene zúžil oči.


    „Prepáč.“ Stále sa trochu smiala. „Len je vtipné počuť ťa, ako sa sťažuješ na svojho bývalého školiteľa. Pretože…“


    „Pretože?“


    „Pretože znie presne ako ty.“


    „Nie som ako on,“ odsekol oveľa ostrejšie, ako by Olive čakala. Odfrkla si.


    „Adam, som si pomerne istá, že keby sme ľudí požiadali, aby ťa opísali jedným slovom, brutálny by nepadlo len raz.“


    Videla, ako zmeravel, ešte než vôbec dohovorila, plecia mal zrazu stuhnuté a nehybné, viditeľne zatínal zuby. Okamžite sa mu chcela ospravedlniť, ale nebola si istá za čo. Na tom, čo mu práve povedala, nebolo nič nové – už sa predsa o jeho priamom, nekompromisnom učiteľskom prístupe bavili a on to vždy uznal. Dokonca bol na to hrdý. A predsa teraz zatínal päste a jeho oči boli tmavšie ako zvyčajne.


    „Ja… Adam, nechcela som…“ vykoktala, ale on ju prerušil, ešte než stihla pokračovať.


    „Každý má so svojím školiteľom nejaký problém,“ vyhlásil a v hlase sa mu zračilo varovanie, aby svoju vetu nedopovedala. Aby sa nespýtala: Čo sa stalo? Nad čím si práve premýšľal?


    A tak len prehltla a prikývla. „Doktorka Aslanová je…“ Zaváhala. Už nemal také biele hánky a aj napätie v jeho svaloch pomaly ustupovalo. Možno sa jej to len zdalo. Áno, muselo sa jej to zdať. „Je skvelá. Ale občas mám pocit, že v skutočnosti nechápe, že potrebujem viac…“ Vedenia. Podpory. Praktické rady, nie prázdne frázy. „Sama si nie som istá, čo vlastne potrebujem. Predpokladám, že to môže byť súčasť problému – neviem to veľmi dobre vyjadriť.“


    Prikývol a zdalo sa, že starostlivo zvažuje slová. „Viesť žiakov je ťažké. Nikto ťa nenaučí, ako to robiť. Sme vedení k tomu, aby sme sa stali vedcami, ale ako vyučujúci sa zároveň musíme postarať, aby sa študenti naučili robiť kvalitnú vedu. Vediem svojich doktorandov k zodpovednosti za svoju prácu a mám vysoké štandardy. Boja sa ma a to je v poriadku. Ide o veľa, a ak vďaka strachu zo mňa budú brať svoju prípravu vážne, neprekáža mi to.“


    Naklonila hlavu. „Ako to myslíš?“


    „Mojou prácou je postarať sa, aby sa z mojich doktorandov nestali priemerní vedci. Znamená to, že je mojou úlohou požadovať, aby zopakovali experimenty alebo upravili hypotézy. Je to v náplni mojej práce.“


    Olive nikdy nebola typ človeka, čo sa snaží ľuďom ulahodiť, ale Adamovo pohŕdanie mienkou ostatných bolo takmer fascinujúce. „Naozaj ti na tom nezáleží?“ spýtala sa zvedavo. „Že ťa tvoji doktorandi nemajú radi…“


    „Nie. Ani ja ich nemám veľmi rád.“ Spomenula si na Jess a Alex a poltucta doktorandov a postdoktorandov, ktorých Adam učil a až tak dobre ich nepoznala. Pri predstave, že ich pokladá za rovnako otravných, ako ho oni pokladajú za despotického, sa zachichotala. „Pravdupovediac, nemám rád ľudí vo všeobecnosti.“


    „Jasné.“ Nepýtaj sa to, Olive. Nepýtaj sa to. „Máš rád mňa?“


    Milisekundové zaváhanie sprevádzané zovretím pier. „Nie. Si chytráčka s príšerným vkusom na nápoje.“ Prešiel prstom po rohu svojho iPadu, tvárou mu preblysol úsmev. „Pošli mi svoje slajdy.“


    „Moje slajdy?“


    „Na prezentáciu. Pozriem sa na ne.“


    Olive sa naňho snažila nezízať. „Och, ale… nie som tvoja študentka. Nemusíš to robiť.“


    „Ja viem.“


    „Naozaj nemusíš…“


    „Chcem,“ povedal hlbokým vyrovnaným hlasom a pozrel sa jej do očí. Olive musela odvrátiť zrak, pretože jej zrazu až príliš zvieralo hruď.


    „Dobre.“ Konečne sa jej podarilo vytrhnúť uvoľnenú nitku na rukáve. „Ako veľmi je pravdepodobné, že po tvojej spätnej väzbe skončím s plačom v sprche?“


    „To závisí od kvality tvojich slajdov.“


    Usmiala sa. „Nemusíš ma šetriť.“


    „Ver mi, že nebudem.“


    „Dobre. Super.“ Vzdychla si, ale vedomie, že skontroluje jej prácu, bolo upokojujúce. „Prídeš na moju prednášku?“ počula sa opýtať a tá žiadosť ju prekvapila rovnako, ako očividne aj Adama.


    „No… Chceš?“


    Nie. Nie, bude to hrozné a ponižujúce a pravdepodobne katastrofa a uvidíš ma v mojej najhoršej a najslabšej chvíľke. Zrejme bude najlepšie, ak sa na trvanie celého panela zamkneš v kúpeľni. Len aby si náhodou nevošiel dnu a nevidel ma robiť zo seba idiota.


    A predsa. Už len pri pomyslení, že tam bude, že bude sedieť v hľadisku, bola celá tá predstava o niečo menej mučivá. Nebol jej školiteľ a veľa toho nezmôže, ak ju zvalcuje príval nemožných otázok alebo ak jej v polovici prednášky prestane fungovať projektor. Ale možno to nebolo to, čo od neho potrebovala.


    Vtedy si uvedomila, čo je na Adamovi také výnimočné. Že bez ohľadu na jeho povesť alebo na to, aké rozpačité bolo ich prvé stretnutie, mala od samého začiatku pocit, že stojí na jej strane. Znova a znova a spôsobmi, ktoré by nikdy nečakala, sa pri ňom cítila nekritizovaná. Menej sama.


    Pomaly vydýchla. To pochopenie ňou malo otriasť, ale v skutočnosti malo len zvláštne upokojujúci efekt. „Áno,“ pritakala, premýšľajúc, že to možno predsa len dopadne dobre. Adam jej zrejme nikdy nedá to, čo od neho chce, ale aspoň nateraz bol súčasťou jej života. To bude musieť stačiť.


    „Tak potom prídem.“


    Predklonila sa. „Položíš mi zdĺhavú, zavádzajúcu otázku, po ktorej začnem nezmyselne bľabotať a prídem o rešpekt svojich kolegov, čím si zničím kariéru v oblasti biológie už v zárodku?“


    „Možno,“ zaškeril sa. „Mám ti teraz kúpiť tú nechutnú tekvicovú gebuzinu?“ mávol smerom k pokladni.


    Usmiala sa. „Och, áno. Teda ak chceš…“


    „Radšej by som ti kúpil čokoľvek iné.“


    „Smola.“ Olive vyskočila na nohy a zamierila k pultu, ťahajúc ho za rukáv. Adam ju pokorne nasledoval a mrmlal si niečo o čiernej káve, čo sa Olive rozhodla ignorovať.


    Stačí to, zopakovala si. Bude ti musieť stačiť to, čo máš teraz.

  


  
    Štrnásta kapitola

    [image: ] HYPOTÉZA: Táto konferencia bude to najhoršie, čo sa kedy stane mojej profesionálnej kariére, všeobecnej pohode a duševnému zdraviu.


    V hotelovej izbe boli dve postele.


    Dve manželské postele, aby bola presná, a Olive pri pohľade na ne od úľavy ochabli plecia a musela potlačiť nutkanie víťazoslávne zatnúť päsť. No vidíte, hlúpe romantické komédie! Možno sa ako idiot zamilovala do chlapíka, s ktorým začala falošne randiť, ale aspoň sa s ním v dohľadnom čase nebude deliť o posteľ. Vzhľadom na to, akých bolo jej posledných pár týždňov katastrofálnych, to víťazstvo naozaj potrebovala.


    Všimla si niekoľko drobností, ktoré napovedali, že Adam spal na posteli bližšie k vchodu – kniha v jazyku, ktorý vyzeral ako nemčina, položená na nočnom stolíku, USB kľúč a ten istý iPad, ktorý ho pri niekoľkých príležitostiach videla nosiť so sebou, nabíjačka na iPhone visiaca zo zásuvky. Kufor pred dolným čelom postele, čierny a napohľad drahý. Na rozdiel od Olivinho zrejme nebol ulovený vo výpredaji.


    „Tipujem, že moja bude táto,“ zamrmlala, posadila sa na posteľ bližšie k oknu a niekoľkokrát na nej nadskočila, aby vyskúšala tvrdosť matraca. Bola to pekná izba. Nie prehnane snobská, ale Olive bola zrazu vďačná za to, že si Adam odfrkol a pozrel na ňu, akoby bola šialená, keď sa ponúkla, že za polovicu zaplatí. Aspoň to tu bolo dostatočne veľké, takže sa o seba nebudú musieť obtierať, vždy keď prejdú z miesta na miesto. Prespávať tu nebude ako mimoriadne sadistická verzia siedmich minút v nebi.


    Aj tak tu spolu nestrávia veľa času. O niekoľko hodín ju čaká jej prednáška – ach – a potom katedrová párty a stretko s kamošmi, s ktorými sa zdrží… no, tak dlho, ako bude môcť. Adam mal pravdepodobne naplánovanú tonu stretnutí a možno sa vôbec neuvidia. Keď sa dnes večer vráti, Olive už bude spať, a zajtra ráno bude jeden z nich predstierať, že ešte spí, kým sa ten druhý oblečie. Bude to v poriadku. Neškodné. Minimálne to veci nezhorší o nič viac, ako už sú.


    Olivino typické oblečenie na konferencie sa skladalo z čiernych džínsov a jej najmenej zodratého svetra, ale Anh pred pár dňami prehodila, že na prednášku to možno bude príliš neformálne. Po niekoľkohodinovom vzdychaní sa Olive rozhodla pre čierne zavinovacie šaty, ktoré si kúpila vo výpredaji pred pohovorom na doktorandské, a čierne lodičky požičané od Anhinej sestry. Vtedy jej to pripadalo ako dobrý nápad, no len čo vkĺzla do kúpeľne a obliekla sa, uvedomila si, že šaty sa museli pri poslednom praní zbehnúť. Zastonala a cvakla fotku pre Anh a Malcolma, ktorí jej – v tomto poradí – odpísali na konferenciu stále môže byť a emodži ohňa. Keď si rozčesávala zvlnené vlasy a bojovala so zaschnutou maskarou – za čo si očividne mohla sama, keďže si kupovala mejkap v dolárovom obchode –, modlila sa, aby Anh mala pravdu.


    Práve keď vyšla z kúpeľne a mrmlala si popod nos svoj prejav, dvere na izbe sa otvorili a niekto – Adam, samozrejme, že Adam – vošiel dnu. V ruke držal čipovú kartu od dverí a ťukal niečo na telefóne, ale len čo zdvihol zrak a všimol si Olive, zastal. Otvoril ústa a…


    A to bolo všetko. Jednoducho ich nezavrel.


    „Čau.“ Olive sa prinútila vyčariť úsmev. Srdce jej v hrudi zvláštne poskakovalo. Búchalo akosi prirýchlo. Zrejme by s tým mala ísť na prehliadku, len čo sa vráti domov. Človek nemôže byť nikdy pri kardiovaskulárnom zdraví príliš opatrný. „Čau.“


    Prudko zavrel ústa a odkašľal si. „Si,“ prehltol a prestúpil z nohy na nohu, „tu.“


    „Hej.“ Prikývla, stále s úsmevom. „Práve som dorazila. Môj let napočudovanie nemeškal.“


    Adam pôsobil trochu spomalene. Možno bol stále zmorený po vlastnom lete alebo bol včera večer do noci vonku so slávnymi vedcami, s ktorými sa kamošil, alebo s tou záhadnou ženou, ktorú spomínal Holden. Chvíľu mlčky hľadel na Olive, a keď konečne prehovoril, povedal len: „Vyzeráš…“


    Pozrela na svoje šaty a lodičky, premýšľajúc, či už má rozmazanú maskaru. Naniesla si ju pred troma minútami, takže to bolo viac než pravdepodobné. „Profesionálne?“


    „To nie je to, čo…“ Adam zatvoril oči a potriasol hlavou, akoby sa spamätával. „Ale áno. Vyzeráš profesionálne. Ako si na tom?“


    „Dobre. V pohode. Teda, želám si, aby som bola mŕtva. Ale okrem toho je mi fajn.“


    Ticho sa zasmial a pristúpil bližšie. „Budeš v pohode.“ Myslela si, že mu to pristane v svetroch, ale to len preto, že ho nikdy nevidela v saku. Celý ten čas mal tajnú zbraň, pomyslela si a snažila sa príliš okato nezízať. A teraz ju použil. Dokelu.


    „Súhlasím.“ Odhrnula si vlasy z tváre a usmiala sa. „Len čo zomriem.“


    „Budeš v pohode. Máš osnovu. Zapamätala si si ju. Tvoje slajdy sú dobré.“


    „Boli lepšie, kým si ma nedonútil zmeniť pozadie.“


    „Bolo ostrozelené.“


    „Viem. Páčilo sa mi.“


    „Mne z neho bolo zle.“


    „Mm… Tak či onak, vďaka za pomoc.“ A za zodpovedanie stotridsiatich deviatich otázok, ktoré som ti položila. Ďakujem, že si mi na každý mail odpísal do desiatich minút, dokonca aj o pol šiestej ráno, keď si urobil preklep v slove konsenzus, čo sa na teba vôbec nepodobá, takže to vo mne vyvoláva podozrenie, že si možno stále napoly spal. „A za to, že mi dovolíš prespať u teba.“


    „Žiadny problém.“


    Poškriabala sa na nose. „Došlo mi, že si spal na tejto posteli, takže som si zložila veci tam, ale ak…“ Rozpačito mávla po miestnosti.


    „Je to v poriadku, tvoja dedukcia bola správna.“


    „Okej.“ Nerátala, koľko centimetrov delilo ich postele. Rozhodne nie. „Aká je zatiaľ konferencia?“


    „Ako vždy. Väčšinu času som strávil na Harvardovej na stretnutiach s Tomom. Práve som sa vrátil, aby sa naobedoval.“


    Olive pri zmienke o jedle nahlas zaškvŕkalo v žalúdku.


    „V pohode?“


    „Áno. Len som sa dnes asi zabudla najesť.“


    Zdvihol obočie. „Nemyslel som si, že si toho schopná.“


    „Hej!“ Prebodla ho pohľadom. „Zúfalstvo, v ktorom sa posledný týždeň topím, spotrebuje obrovské množstvo kalórií, pokiaľ náhodou… Čo to robíš?“


    Adam sa sklonil k svojmu kufru, niečo z neho vylovil a podal to Olive.


    „Čo je to?“


    „Kalórie. Aby tvoje zúfalstvo malo čo jesť.“


    „Och.“ Vzala si to. Zahľadela sa na proteínovú tyčinku a snažila sa nerozplakať. Bolo to len jedlo. Niečo na zahryznutie, čo si zrejme kúpil do lietadla a nakoniec to nezjedol. Koniec-koncov, on nemusel byť zúfalý. Bol doktor Adam Carlsen. „Ďakujem. Stále…“ Obal tyčinky zašuchotal, keď si ju prehodila z jednej ruky do druhej. „Stále platí, že prídeš na moju prednášku?“


    „Samozrejme. Kedy presne je?“


    „Dnes o štvrtej, v miestnosti 278. Časť tri bé. Dobrá správa je, že sa čiastočne prekrýva s hlavným rečníkom, čo znamená, že na ňu hádam príde len pár ľudí…“


    Jeho chrbát viditeľne zmeravel. Olive zaváhala.


    „Teda, pokiaľ neplánuješ ísť naňho…“


    Adam si oblizol pery. „No…“


    Jej oči sa práve v tej chvíli rozhodli pozrieť na visačku, ktorú mal zavesenú okolo krku.


    Adam Carlsen, PhD.


    Stanfordova univerzita


    hlavný rečník


    Padla jej sánka.


    „Preboha.“ Vyvalila naňho oči a… Preboha. Aspoň mal toľko slušnosti, aby sa zatváril zahanbene. „Prečo si mi nepovedal, že si hlavný rečník?“


    Adam sa poškriabal na strnisku, rozpaky z neho priam sálali. „Nenapadlo mi to.“


    „Preboha,“ zopakovala.


    Ak mala byť fér, bola to jej chyba. Meno hlavného rečníka bolo pravdepodobne vytlačené fontom veľkosti tristo v programe a na všetkých propagačných materiáloch, nehovoriac o mobilnej aplikácii a mailoch. Musela byť vážne mimo, keď si ho nevšimla.


    „Adam…“ Chcela si pošúchať prstami oči, ale vzápätí si to rozmyslela. Dokelu aj s mejkapom. „Nemôžem falošne randiť s hlavným rečníkom konferencie Spoločnosti pre biologické objavy.“


    „No, technicky vzaté, hlavní rečníci sú traja a zvyšné dve sú vydaté päťdesiatničky z Európy a Japonska, takže…“


    Olive si prekrížila ruky na hrudi a tupo naňho hľadela, až kým nestíchol. Nemohla si pomôcť a zasmiala sa. „Ako to, že si to nespomenul?“


    „Veď o nič nejde.“ Pokrčil plecami. „Pochybujem, že som bol ich prvá voľba.“


    „Hej.“ Jasné. Pretože na svete bol zaiste niekto, kto by odmietol byť hlavným rečníkom na tejto konferencii. Naklonila hlavu. „Myslel si si, že som padla z jahody, keď som sa začala sťažovať na svoju desaťminútovú prednášku, na ktorej bude štrnásť a pol človeka?“


    „Vôbec. Tvoja reakcia bola pochopiteľná.“ Chvíľu nad tým premýšľal. „Občas si to ale myslím, predovšetkým keď vidím, ako si objednávaš bagely s kečupom a so smotanovým syrom.“


    „Je to skvelá kombinácia.“


    Zatváril sa zmučene. „O koľkej v rámci panelu prezentuješ? Možno to stihnem.“


    „Nie. Som presne v polovici.“ Mávla rukou a dúfala, že vyznie, akoby ju to netrápilo. „Nič sa nedeje, vážne.“ A bolo to tak. „Aj tak sa budem nahrávať na telefón.“ Zagúľala očami. „Pre doktorku Aslanovú. Nemohla prísť na konferenciu, ale vraj si chce moju prvú prednášku vypočuť. Môžem ti to poslať, ak sa vyžívaš v koktaní a hanbení sa aj za mňa.“


    „Bol by som rád.“


    Olive sa začervenala a zmenila tému. „To preto máš izbu rezervovanú na celú konferenciu, aj keď na nej nezostaneš? Pretože si taká veľká ryba?“


    Zamračil sa. „Nie som.“


    „Môžem ťa odteraz volať veľká ryba?“


    Vzdychol si, podišiel k nočnému stolíku a hodil si do vrecka USB, ktoré si predtým všimla. „Musím zaniesť dole svoje slajdy, ty chytráčka…“


    „Dobre.“ Môže odísť. Je to v poriadku. Absolútne v poriadku. Olive sa stále usmievala. „Takže sa asi uvidíme po mojej prednáške?“


    „Samozrejme.“


    „A po tvojej. Veľa šťastia. A gratulujem. Je to veľká česť.“


    Nezdalo sa však, že by si Adam myslel to isté. Ostal stáť vo dverách s rukou na kľučke a znovu sa pozrel na Olive. Chvíľu na seba hľadeli, až kým nepovedal: „Nebuď nervózna, dobre?“


    Zovrela pery a prikývla. „Pôjdem na to tak, ako vždy vraví doktorka Aslanová.“


    „A to…?“


    „So sebavedomím priemerného bieleho muža.“


    Usmial sa a… boli tam. Jamky, pri pohľade na ktoré sa človeku zastaví srdce. „Dopadne to dobre, Olive.“ Jeho úsmev znežnel. „A ak nie, aspoň to budeš mať za sebou.“


    Až o nejaký čas, keď už sedela na posteli, hľadela na bostonskú panorámu a prežúvala obed, si Olive uvedomila, že proteínová tyčinka, ktorú jej Adam dal, bola poliata čokoládou.

    Tretí raz skontrolovala, či je v správnej miestnosti – to by ale zanechala dojem, keby začala prednášať o rakovine pankreasu davu ľudí, ktorý čakal prednášku o Golgiho aparáte –, a potom jej na plece dopadla ruka. Zvrtla sa, a len čo zistila, komu patrí, usmiala sa.


    „Tom!“


    Mal oblečený tmavosivý oblek. Svetlé vlasy mal začesané dozadu, takže vyzeral staršie ako v Kalifornii, ale zároveň profesionálnejšie. Bol jedinou priateľskou tvárou v mori neznámych a jeho prítomnosť trochu zmiernila jej silnú túžbu navracať si do topánky.


    „Ahoj, Olive.“ Pridržal jej otvorené dvere. „Čakal som, že sa tu uvidíme.“


    „Áno?“


    „Podľa programu konferencie.“ Zvláštne na ňu pozrel. „Nevšimla si si, že sme v tom istom paneli?“


    Och, doriti. „Uhm, ja som si… Neprečítala som si, kto všetko tam je.“ Pretože ma až príliš zamestnávalo panikárenie.


    „Neboj sa. Sú to zväčša samí nudní ľudia.“ Žmurkol na ňu a ruka mu skĺzla na jej chrbát, keď ju nasmeroval k pódiu. „Okrem nás dvoch, samozrejme.“


    Olivina prednáška nedopadla katastrofálne.


    Nedopadla ani výslovne na jednotku. Dvakrát sa zakoktala pri slovnom spojení „kanálový rodopsín“ a projektor z jej vzorky nejakým spôsobom spravil jednu veľkú čiernu škvrnu. „Na mojom počítači to vyzerá inak,“ povedala s napätým úsmevom publiku. „Musíte mi veriť.“


    Ľudia sa zachichotali a ona sa mierne uvoľnila, vďačná, že si hodiny a hodiny vtĺkala do hlavy všetko, čo mala povedať. Miestnosť nebola taká plná, ako sa bála, a našlo sa pár ľudí – pravdepodobne pracujúcich na podobných projektoch v iných inštitúciách –, ktorí si robili poznámky a zaujato počúvali každé jej slovo. Malo to byť desivé a malo ju to znervózniť, ale zhruba v polovici si uvedomila, že je nadšená z vedomia, že niekoho iného rovnako fascinujú tie isté výskumné otázky, akým sa venovala väčšinu posledných dvoch rokov.


    Malcolm, ktorý sedel v druhom rade, na ňu hľadel s hrane fascinovaným výrazom, zatiaľ čo Anh, Jeremy a pár ďalších doktorandov zo Stanfordu nadšene prikyvovali, kedykoľvek sa Olive náhodou pozrela ich smerom. Tom na ňu striedavo buď uprene civel, alebo znudene pozeral do telefónu, čo bolo fér, keďže už čítal jej referát. Prednáška sa pretiahla a moderátor dal priestor len na jednu otázku – ľahkú. Potom jej ďalší dvaja rečníci – známi výskumníci rakoviny, pri ktorých sa musela krotiť, aby sa nesprávala ako pojašená fanúšička – potriasli rukou a spýtali sa na pár vecí o jej práci. Bola z toho nervózna a zároveň celá nadšená.


    „Bola si úžasná,“ pochválila ju Anh a objala ju, keď bolo po všetkom. „Navyše si vyzerala sexy a profesionálne, a keď si rozprávala, mala som víziu o tvojej budúcnosti v akademickej obci.“


    Olive okolo nej ovinula ruky. „Akú víziu?“


    „Bola si vysokopostavená výskumníčka obklopená študentmi, ktorí hltajú každé tvoje slovo. A odpovedala si na maily s niekoľkými odsekmi slovom nie s malým začiatočným písmenom.


    „Vau. Bola som šťastná?“


    „Samozrejme, že nie.“ Anh si odfrkla. „Sme v akademickej obci.“


    „Dámy, katedrovica sa začína o polhodinu.“ Malcolm sa naklonil, pobozkal Olive na líce a stisol jej pás. Keď mala obuté lodičky, bol od nej o kúsok nižší. Rozhodne chcela spoločnú fotku. „Mali by sme ísť osláviť ten jeden raz, keď sa Olive podarilo vysloviť kanálový rodopsín, alkoholom zdarma.“


    „Ty hnusák.“


    Pritiahol si ju bližšie, silnejšie ju objal a zašepkal jej do ucha: „Bola si výborná, Kalamata.“ A nahlas zvolal: „Poďme sa rozbiť!“


    „Čo keby ste šli napred? Ja si skočím po USB a odnesiem si veci na izbu.“


    Olive prešla cez teraz už prázdnu miestnosť k pódiu s pocitom, akoby jej z pliec sňali veľkú váhu. Bola uvoľnená a uľavilo sa jej. Jej profesionálne vyhliadky nevyzerali najhoršie: ako sa ukázalo, s dostatočnou prípravou dokázala pred ostatnými vedcami posplietať niekoľko zmysluplných viet. Zároveň mala prostriedky, aby mohla budúci rok pokračovať s výskumom, a dve veľké mená v odbore jej práve pochválili prácu. Usmiala sa a zamyslela, či by mala napísať Adamovi, že mal pravdu a prežila to. Navyše by sa ho mala spýtať, ako dopadla jeho prednáška. Či mu blbol PowerPoint a zakoktal sa na slovách ako „karyotyp“, či plánuje ísť na katedrové posedenie. Pravdepodobne sa chcel stretnúť so známymi, ale možno by mu mohla kúpiť drink ako poďakovanie za pomoc. Dokonca by ho pre zmenu mohla aj zaplatiť.


    „Šlo ti to dobre,“ povedal niekto.


    Olive sa otočila a zbadala za sebou Toma, ako sa s prekríženými rukami opiera o stôl. Vyzeral, akoby na ňu už nejaký čas hľadel. „Ďakujem. Aj tebe.“ Jeho prednáška bola skôr zhustená verzia tej, ktorú mal na Stanfordovej, a Olive musela priznať, že chvíľami prestala počúvať.


    „Kde je Adam?“ spýtal sa.


    „Domnievam sa, že ešte beží jeho hlavná prednáška.“


    „Jasné.“ Tom zagúľal očami. Zrejme priateľsky, aj keď to Olive v jeho výraze nezachytila. „To on zvykne, však?“


    „Čo?“


    „Prekonávať ťa.“ Odrazil sa od stola a vykročil k nej. „Nuž, robí to všetkým. Nie je to osobné.“ Zmätene sa zamračila, chcela sa ho opýtať, ako to myslí, ale on pokračoval: „Myslím si, že nám dvom to spolu budúci rok pôjde skvelo.“


    Pripomienka, že Tom veril v jej prácu dosť na to, aby ju vzal do svojho laboratória, potlačila jej nepokoj. „Presne tak.“ Usmiala sa. „Vážne ti ďakujem, že si dal mne a môjmu projektu šancu. Nemôžem sa dočkať, až s tebou začnem pracovať.“


    „Nemáš za čo.“ Aj on sa usmieval. „Domnievam sa, že toho jeden druhému môžeme ponúknuť veľa. Nemyslíš?“


    Olive usudzovala, že toho môže získať oveľa viac ako on, ale aj tak prikývla. „Dúfam. Podľa mňa sa snímkovanie a krvné biomarkery perfektne dopĺňajú a iba ich kombináciou môžeme…“


    „A ja mám to, čo potrebuješ, však? Peniaze na výskum. Laboratórium. Čas a schopnosť ťa náležite viesť.“


    „Áno. Presne tak. Som…“


    Zrazu mala pred očami sivý okraj jeho rohovky. Stál tak blízko pri nej? Bol vysoký, ale nie oveľa vyšší od nej. Zvyčajne sa jej nezdalo, že by sa nad ňou takto týčil.


    „Som ti vďačná. Veľmi vďačná. Som si istá, že…“


    Cítila jeho neznámu vôňu, na kútik úst jej dopadal jeho teplý a nepríjemný dych a prstami jej pevne zvieral pažu… Ale prečo je… O čo sa…?


    „Čo…“ Olive sa mu so srdcom až v krku vytrhla a o niekoľko krokov ustúpila. „Čo to robíš?“ Ruka jej vyletela k bicepsu… To miesto, kde ju zovrel, ju bolelo.


    Bože, naozaj to spravil? Pokúsil sa ju pobozkať? Nie, muselo sa jej to zdať. Musela prichádzať o rozum, pretože Tom by nikdy…


    „Dávam ti ukážku.“


    Len naňho civela, príliš ohromená a ochromená na to, aby reagovala. Náhle podišiel bližšie a opäť sa k nej sklonil. Zrazu sa to dialo znova.


    Odtlačila ho. Zo všetkých síl sa mu zaprela rukami o hruď, až kým sa s krutým, povýšeneckým úsmevom nezatackal vzad. Pľúca sa jej zrazu stiahli a nedokázala dýchať.


    „Ukážku čoho? Zbláznil si sa?“


    „No tak…“


    Prečo sa usmieva? Prečo má na tvári ten úlisný, nenávistný výraz? Prečo na ňu pozerá ako…?


    „Taká pekná baba ako ty by už mala vedieť, ako to chodí.“ Premeral si ju od hlavy po päty, oči sa mu nechutne lascívne ligotali. „Neklam mi a nehovor, že si si tie krátke šaty nedala kvôli mne. Pekné nohy, len tak mimochodom. Chápem, prečo s tebou Adam stráca čas.“


    „Ako…? Čo tým…?“


    „Olive…“ Vzdychol si a strčil ruky do vreciek. Nemal v takej ležérnej polohe pôsobiť hrozivo, ale absolútne jej tak pripadal. „… nemyslíš si, že som ťa k sebe prijal, pretože si dobrá, však nie?“


    S otvorenými ústami urobila ďalší krok vzad. Jeden z podpätkov sa jej mierne zachytil o koberec a musela sa chytiť stola, aby nespadla.


    „Dievča ako ty, ktoré už na začiatku svojej akademickej kariéry pochopilo, že cestou vpred je spávať so známymi a úspešnými výskumníkmi.“ Stále sa usmieval. Tým istým úsmevom, ktorý Olive kedysi pokladala za milý. Upokojujúci. „Spávaš s Adamom, nie? Obaja vieme, že budeš z toho istého dôvodu spávať aj so mnou.“


    Bude vracať. Predsa len sa v tejto miestnosti povracia – a nebude to mať nič spoločné s jej prednáškou. „Si nechutný…“


    „Vážne?“ Nevzrušene mykol plecami. „Tak to sme dvaja. Využila si Adama, aby si sa dostala do môjho laboratória. A na túto konferenciu.“


    „Nie. Adama som ani len nepoznala, keď som poslala…“


    „Ale prosím ťa! Vravíš mi, že tvoj úbohý abstrakt bol vybratý za prednášku, pretože je kvalitný a vedecky významný?“ Vystrúhal neveriacky výraz. „Máš o sebe vážne vysokú mienku, vzhľadom na to, že tvoj výskum je nepotrebný a neoriginálny a že sotva dokážeš vystrúhať dve slová bez toho, aby si sa zakoktala ako idiot.“


    Stuhla. Jej žalúdok sa stiahol a skrútil, nohy jej vrástli do zeme. „To nie je pravda,“ zašepkala.


    „Nie? Myslíš si, že vedci v odbore sa nebudú pchať do zadku komukoľvek, s kým veľký Adam Carlsen práve spáva, len aby naňho urobili dojem? Ja som to rozhodne urobil, keď som povedal jeho totálne priemernej priateľke, že pre mňa môže pracovať. Ale možno máš pravdu,“ odfrkol si posmešne. „Možno poznáš akademickú obec v odboroch STEM lepšie ako ja.“


    „Poviem o tom Adamovi. Poviem…“


    „Nech sa páči.“ Tom roztiahol ruky. „Pokojne. Do toho. Mám ti požičať svoj telefón?“


    „Nie.“ Rozšírili sa jej nozdry. Zaplavil ju ľadový hnev. „Nie.“ Otočila sa a vykročila k východu, bojujúc s nevoľnosťou a so žlčou, čo jej stúpala do krku. Nájde Adama. Nájde organizátorov konferencie a Toma nahlási. Už nikdy neuvidí jeho tvár.


    „Rýchla otázka: komu Adam podľa teba uverí, Olive?“


    Prudko zastala, len pár krokov od dverí.


    „Nejakej pizde, s ktorou dva týždne spáva, alebo svojmu dlhoročnému blízkemu priateľovi? Niekomu, kto mu dopomohol k najdôležitejšiemu grantu jeho kariéry? Niekomu, kto mu kryl chrbát, keď bol mladší ako ty? Niekomu, kto je skutočne dobrý vedec?“


    Zvrtla sa, lomcoval ňou hnev. „Prečo to robíš?“


    „Pretože môžem.“ Tom znova pokrčil plecami. „Pretože akokoľvek prospešná moja spolupráca s Adamom vždy bola, občas je trochu otravné, že musí byť vo všetkom najlepší, a páči sa mi predstava, že si od neho pre zmenu niečo vezmem. Pretože si veľmi pekná a teším sa, ako s tebou budúci rok strávim viac času. Kto by si bol pomyslel, že Adam má taký dobrý vkus?“


    „Si šialený. Ak si myslíš, že k tebe prídem pracovať, si…“


    „Och, Olive, ale ty prídeš. Pretože aj keď tvoja práca nie je nejako geniálna, pekne dopĺňa projekty prebiehajúce v mojom laboratóriu.“


    Trpko sa zasmiala. „Si tak veľmi mimo, že si myslíš, že po tomto s tebou ešte budem spolupracovať?“


    „Ide skôr o to, že nemáš na výber. Pretože ak chceš dokončiť svoj projekt, moje laboratórium je tvoja jediná možnosť. A ak nie… nuž. Poslala si mi informácie o všetkých svojich protokoloch, čo znamená, že ich môžem jednoducho zreprodukovať. Ale neboj sa, možno ťa spomeniem v poďakovaní.“


    Náhle mala pocit, akoby jej zobral pevnú pôdu pod nohami. „To by si neurobil,“ zašepkala. „To je výskumný prečin.“


    „Počúvaj ma, Olive, dám ti priateľskú radu: zmier sa s tým. Rob Adamovi radosť čo najdlhšie a potom príď konečne odviesť nejakú serióznu prácu do môjho laboratória. Ak budeš robiť radosť mne, postarám sa, aby si mohla zachrániť svet pred rakovinou pankreasu. Tvoj uplakaný príbeh o tvojej mame, tete či učiteľke v škôlke, ktorá na ňu zomrela, ťa ďaleko nedostane. Si priemerná.“


    Olive sa otočila a vybehla z miestnosti.


    [image: ]


    Keď začula pípnutie čipovej karty, okamžite si utrela tvár rukávmi šiat. Veľmi to nepomohlo: preplakala dobrých dvadsať minút a nezakryla by to ani celá rolka papierových utierok. Ale tentoraz za to nemohla. Bola si istá, že Adam sa musel zúčastniť na otváracej ceremónii alebo minimálne na katedrovom posedení po svojej prednáške. Nebol vo výbore pre spoločenské udalosti a networking? Mal byť niekde inde. Na spoločenskej udalosti. Networkingovať. Ako člen výboru.


    Ale on bol tu. Olive počula jeho ťažké kroky, keď vošiel dnu, následne zastal vo vstupe do spálne a…


    Nedokázala sa prinútiť pozrieť sa mu do očí. Koniec-koncov vyzerala mizerne, nešťastne, katastrofálne hrozne. Tak či onak sa však mala aspoň pokúsiť odviesť Adamovu pozornosť inam. Možno niečo povedať. Čokoľvek.


    „Čau.“ Pokúsila sa usmiať, ale ďalej si hľadela na ruky. „Čo tvoja prednáška?“


    „Čo sa stalo?“ Hlas mal pokojný, hlboký.


    „Skončil si až teraz?“ Stále zvládala usmievať sa. Dobre. Dobre, to je dobré. „Aké boli otáz…?“


    „Čo sa stalo?“


    „Nič. Len…“


    Nepodarilo sa jej tú vetu dopovedať a úsmev – ktorý, ak mala byť sama pred sebou úprimná, v prvom rade nebol bohvieako dobrý – jej začínal schádzať z tváre. Počula, že Adam podišiel bližšie, ale nepozrela sa naňho. Privreté viečka ako jediné držali na uzde záplavu sĺz – a ani tie neodvádzali veľmi dobrú prácu.


    Strhla sa, keď si uvedomila, že kľačí pred ňou. Priamo pri jej kresle, s hlavou na jednej úrovni s tou jej, ustarostene si ju prezeral. Pokúsila sa schovať si tvár do dlaní, ale on jej rukou zdvihol bradu a ona nemala na výber, musela sa mu pozrieť do očí. Potom jej prstami skĺzol k lícu, vzal ho do dlane a znova sa spýtal: „Olive, čo sa stalo?“


    „Nič.“ Hlas sa jej triasol. Niekam sa strácal, roztápal sa v slzách.


    „Olive…“


    „Vážne. Nič.“


    Adam na ňu spýtavo hľadel a nepúšťal ju. „Kúpil niekto posledné vrecko čipsov?“


    Vybublal z nej uslzený smiech, ktorý celkom nemala pod kontrolou. „Áno. Bol si to ty?“


    „Samozrejme.“ Palcom jej prešiel po lícnej kosti a utrel stekajúcu slzu. „Kúpil som ich všetky.“


    Tento úsmev jej pripadal lepší ako ten, ktorý vystrúhala pred chvíľou. „Dúfam, že máš kvalitné zdravotné poistenie, pretože jednoznačne dostaneš diabetes druhého typu.“


    „Bude to stáť za to.“


    „Ty monštrum…“ Musela sa mu oprieť o dlaň, pretože ju znova hladil palcom. Nesmierne jemne.


    „Takto sa rozprávaš so svojím falošným priateľom?“ Vyzeral tak ustarostene – jeho oči, línia úst –, a predsa tak trpezlivo… „Čo sa stalo, Olive?“


    Pokrútila hlavou. „Len…“


    Nemôže mu to povedať. A nemôže mu to nepovedať. Ale predovšetkým mu to nemôže povedať.


    Komu Adam podľa teba uverí, Olive?


    Musela sa zhlboka nadýchnuť. Vypudiť Tomov hlas z hlavy a upokojiť sa, kým bude pokračovať. Vymyslieť nejakú polopravdu, povedať niečo, po čom sa v tejto hotelovej izbe nezrúti svet.


    „Moja prednáška. Myslela som si, že šla dobre. Kamoši vraveli, že šla. Ale potom som počula nejakých ľudí rozprávať sa o nej, a tí vraveli…“ Adam by sa jej vážne mal prestať dotýkať. Zrejme mu zaslzila celú ruku. Aj rukáv saka.


    „Čo vraveli?“


    „Nič. Že bola neoriginálna. Nudná. Že som koktala. Vedia, že s tebou chodím, a vraveli, že to bol jediný dôvod, prečo ma vybrali, aby som prišla prednášať.“ Pokrútila hlavou. Potrebovala sa na to vykašľať. Hodiť to za hlavu. Starostlivo si premyslieť, čo spraví.


    „Kto? Kto to vravel?“


    Och, Adam… „Niekto. Nie som si istá.“


    „Videla si ich visačky?“


    „Ne… nepozerala som sa.“


    „Vystupovali v rámci tvojho panelu?“ V hlase sa mu zračilo niečo naliehavé, čo veštilo násilie, hnev a zlomené kosti. Stále ju nežne držal za líce, ale oči sa mu zúžili, zaťal zuby a Olive po chrbte prešli zimomriavky.


    „Nie,“ zaklamala. „Nezáleží na tom. Je to v poriadku.“ Pery sa mu vtiahli do rovnej čiaročky a nozdry rozšírili, a tak rýchlo dodala: „Aj tak mi je jedno, čo si o mne ľudia myslia.“


    „Hej,“ odfrkol si.


    Tento Adam, priamo tu pred ňou, bol ten náladový, prchký Adam, na ktorého sa doktorandi v jej programe sťažovali. Olive nemalo prekvapiť, že ho vidí nahnevaného, ale nikdy predtým pri nej takýto nebol.


    „Nie, vážne, je mi jedno, čo ľudia vravia…“


    „Viem, že je. Ale to je ten problém, však?“ Hľadel na ňu a bol tak blízko! Videla, ako sa žlté a zelené odtiene miešajú do sýtohnedej farby jeho očí. „Nejde o to, čo vravia oni. Ide o to, čo si myslíš ty. A ty si myslíš, že majú pravdu. Však?“


    Ústa mala ako plné vaty. „Ja…“


    „Olive, si skvelá vedkyňa. A staneš sa ešte lepšou.“ Spôsob, akým na ňu hľadel – tak naliehavo a vážne –, ju ničil. „Čokoľvek tí kreténi povedali, nevypovedá to nič o tebe, ale veľa o nich.“ Zablúdil jej prstami do vlasov za uchom. „Tvoja práca je geniálna.“


    Vôbec nad tým nepremýšľala, a aj keby, zrejme by sa nedokázala zastaviť. Skrátka sa predklonila, zaborila si tvár do jeho krku a pevne ho objala. Príšerný nápad, hlúpy a nevhodný, Adam ju od seba určite každú chvíľu odtlačí, ibaže…


    Dlaň mu skĺzla na jej zátylok, takmer akoby si ju chcel k sebe privinúť, a Olive zotrvala v jeho objatí dlhé minúty, ronila mu do pokožky na krku teplé slzy a uvedomovala si, aký je pevný, teplý, silný, no nielen fyzicky, ale aj ako súčasť jej života.


    Musel si mi dovoliť zamilovať sa do teba, však? pomyslela si, hľadiac zblízka na jeho pokožku. Ty totálny kretén!


    Nepustil ju, až kým sa neodtiahla. Znova si utrela líca v nádeji, že tentoraz sa už možno nezosype. Smrkla a on sa natiahol po škatuľku s vreckovkami na stolíku s telkou. „Už som v pohode.“


    Vzdychol si.


    „Okej, možno… možno nie som v pohode práve teraz, ale budem.“ Vzala si ponúkanú vreckovku a vyfúkala si nos. „Len potrebujem chvíľku, aby som…“


    Hľadel na ňu a prikývol, pohľad mal znova nečitateľný.


    „Ďakujem. Za to, čo si povedal. Za to, že si ma nechal osopliť ti celú hotelovú izbu.“


    Usmial sa. „Kedykoľvek.“


    „Aj tvoje sako. Ideš… ideš na katedrovú párty?“ spýtala sa, desiac sa momentu, keď bude musieť opustiť toto kreslo. Túto izbu. Buď úprimná, zašepkal ten rozumný, vševediaci hlások v jej hlave. To jeho nechceš opustiť.


    „A ty?“


    Pokrčila plecami. „Povedala som, že prídem. Ale momentálne sa nemám chuť s niekým rozprávať.“ Opäť si osušila líca, ale príval sĺz zázračne ustal. Adam Carlsen, zodpovedný za deväťdesiat percent preliatych katedrových sĺz, niekomu pomohol prestať plakať. Kto by si to bol pomyslel? „Aj keď mám pocit, že alkohol zdarma by vážne bodol.“


    Chvíľu na ňu zamyslene hľadel a hrýzol si zvnútra do líca. Potom prikývol, evidentne dospel k nejakému rozhodnutiu, a postavil sa s rukou natiahnutou k nej. „Poď.“


    „Och.“ Musela vykrútiť krk, aby sa naňho pozrela. „Asi chvíľu počkám, kým…“


    „Nejdeme na párty.“


    Nejdeme? „Čože?“


    „Poď,“ zopakoval a tentoraz Olive jeho ruku chytila a nepustila. Nedokázala rozdeliť ich prepletené prsty. Adam veľavravne pozeral na jej topánky, až kým nepochopila, že si ich má obuť, pričom sa pridŕžala jeho ramena, aby nespadla.


    „Kam ideme?“


    „Na alkohol zdarma. Teda,“ opravil sa, „pre teba bude zdarma.“


    Takmer zalapala po dychu, keď si uvedomila, čo tým myslí. „Nie. Ja… Adam, nie. Musíš ísť na katedrovú párty. A na otváraciu ceremóniu. Si hlavný rečník!“


    „A svoj hlavný prejav som už mal.“ Vzal z postele jej červený vlnený kabát a potiahol ju smerom k dverám. „Zvládneš v tých topánkach chodiť?“


    „No… áno, ale…“


    „Mám svoju kartu, nepotrebujeme tvoju.“


    „Adam…“ Chytila ho za zápästie a on sa okamžite otočil a pozrel na ňu. „Adam, nemôžeš vynechávať podujatia. Ľudia povedia, že…“


    Krivo sa usmieval. „Že chcem stráviť čas so svojou priateľkou?“


    Olive sa vypol mozog. Len tak. A potom znova naskočil a…


    Svet bol trochu iný.


    Keď ju znova potiahol za ruku, usmiala sa a jednoducho ho nasledovala von z izby.

  


  
    Pätnásta kapitola

    [image: ] HYPOTÉZA: V živote niet chvíle, ktorú by nevylepšilo jedlo na bežiacom páse.


    Všetci ich videli.


    Ľudia, ktorých Olive nikdy nestrela, ľudia, ktorých spoznávala z blogov a vedeckej komunity na twitteri, ľudia z jej katedry, ktorí ju minulé roky učili. Ľudia, ktorí sa usmievali na Adama, oslovovali ho krstným menom alebo ako doktora Carlsena, vraveli mu „super prednáška“ alebo „uvidíme sa neskôr“. Ľudia, ktorí Olive celkom ignorovali, a ľudia, ktorí na ňu zvedavo hľadeli – na ňu, na Adama a na ich spojené dlane.


    Adam zväčša prikyvoval, zastavil sa len pri Holdenovi.


    „Chystáte sa vynechať všetky tie nudné časti?“ spýtal sa s potmehúdskym úsmevom.


    „Hej.“


    „Tak potom sa postarám, aby som vypil tvoj alkohol. A ospravedlnil ťa.“


    „Netreba.“


    „Poviem, že to bola rodinná pohotovosť.“ Holden naňho žmurkol. „Možno budúcorodinná pohotovosť, čo ty na to?“


    Adam zagúľal očami a vytiahol Olive von. Musela sa ponáhľať, aby s ním udržala krok, nie preto, že by kráčal mimoriadne rýchlo, ale preto, že jeden krok s jeho dlhými nohami vydal za tri jej.


    „Uhm… Mám topánky na podpätkoch.“


    Otočil sa k nej, prešiel jej pohľadom po nohách a vzápätí ním rýchlo uhol. „Viem. Si menej vertikálne hendikepovaná ako zvyčajne.“


    Prižmúrila oči. „Hej, mám stosedemdesiatdva centimetrov. To je náhodou dosť veľa.“


    „Hm.“ Z Adamovej tváre sa nedalo nič vyčítať.


    „Čo má znamenať ten výraz?“


    „Aký výraz?“


    „Tvoj výraz.“


    „Myslíš môj bežný výraz?“


    „Nie, toto je tvoj vôbec nie si vysoká výraz.“


    Usmial sa, len náznakom. „Dokážeš v tých topánkach chodiť? Nevrátime sa?“


    „Sú v pohode, ale môžeme spomaliť?“


    Ostentatívne si vzdychol, ale spomalil. Pustil jej dlaň a pritlačil jej ruku ku krížom, aby ju naviedol doprava. Musela zatajiť jemné zachvenie.


    „Takže…“ Strčila päste do vreciek kabáta, snažila sa ignorovať, ako jej končeky prstov stále brnia. „To pitie zdarma, čo si spomínal – bude k nemu aj jedlo?“


    „Vezmem ťa na večeru.“ Adamove pery sa zvlnili do úsmevu. „Rande s tebou teda vôbec nie je lacná záležitosť.“


    Oprela sa oňho a štuchla mu plecom do bicepsu. Bolo ťažké nevšimnúť si, že sa vôbec nepodvolil. „To rozhodne nie. Plánujem zajesť a zapiť všetky svoje pocity.“


    Ešte nikdy sa tak neškeril. „Kam chceš ísť, chytráčka?“


    „No… Čo máš rád? Okrem čistej vody a vareného špenátu…?“


    Škaredo na ňu pozrel kútikom oka. „Čo takto burger?“


    „Eh…“ Pokrčila plecami. „Čo ja viem. Ak nemáme inú možnosť…“


    „Čo sa ti nepáči na burgeroch?“


    „Neviem. Chutia ako nohy.“


    „Chutia ako čo?“


    „Čo takto mexická kuchyňa? Máš ju rád?“


    „Burgery nechutia ako…“


    „Alebo talianska? Pizza by bola super. A možno budú mať niečo zelerové, čo si môžeš objednať ty.“


    „Ideme na burger.“


    Olive sa zasmiala. „Čo takto čína?“


    „Mal som ju na obed.“


    „Ľudia v Číne predsa majú čínu niekoľkokrát denne, takže by si nemal dovoliť, aby ti to zabránilo… Och.“


    Adamovi trvalo celé dva kroky, kým si uvedomil, že Olive zastala uprostred chodníka. Otočil sa a pozrel na ňu. „Čo je?“


    „Tam.“ Ukázala na červeno-biely pútač na opačnej strane cesty.


    Adam nasledoval jej pohľad a dlhú chvíľu len hľadel tým smerom a niekoľkokrát zažmurkal. A potom hlesol: „Nie.“


    „Tam,“ zopakovala. Na lícach sa jej pomaly rozhostil úsmev.


    „Olive…“ Medzi obočím sa mu zjavila hlboká vertikálna vráska. „Nie. Sú aj lepšie reštaurácie, do ktorých môžeme…“


    „Ale ja chcem ísť do tejto.“


    „Prečo? Majú…“


    Pristúpila k nemu a chytila ho za rukáv saka. „Prosím. Prosím?“


    Adam si zovrel prstami nos, vzdychol si a stisol pery, ale ani nie o päť sekúnd neskôr jej položil dlaň medzi lopatky a previedol ju cez ulicu.

    Problém nebolo suši na bežiacom páse, ale all you can eat, za dvadsať dolárov – aspoň tak jej to vysvetlil šeptom, kým čakali, až ich usadia.


    „To nikdy nie je dobré znamenie,“ povedal, ale znel skôr odovzdane ako útočne, a keď ich obsluha zaviedla dnu, pokorne Olive nasledoval do boxu. Olive s úsmevom a otvorenými ústami žasla nad jedlami, ktoré sa viezli na bežiacom páse prepletajúcom sa po celej reštaurácii. Keď si spomenula na Adamovu prítomnosť a obrátila pozornosť späť k nemu, hľadel na ňu s výrazom oscilujúcim medzi rozhorčením a zhovievavosťou.


    „Vieš, mohli by sme ísť do skutočnej japonskej reštaurácie. S radosťou zaplatím za toľko suši, koľko budeš chcieť,“ povedal jej, zazerajúc na šalát z morských rias, ktorý mu prechádzal popri pleci.


    „Ale bude sa okolo mňa hýbať?“


    Pokrútil hlavou. „Beriem spať: rande s tebou je až znepokojivo lacná záležitosť.“


    Ignorovala ho, nadvihla sklenené dvierka, vzala si rolku a čokoládový donut. Adam zamrmlal niečo, čo znelo ako „vážne autentické“, a keď sa pri nich zastavila servírka, objednal im pivo.


    „Čo si myslíš, čo to je?“ Olive namočila kúsok suši do sójovej omáčky. „Tuniak alebo losos?“


    „Pravdepodobne pavúčie mäso.“


    Hodila si ho do úst. „Mňamka.“


    „Vážne.“ Tváril sa skepticky.


    Popravde to nebola žiadna lahôdka, ale dalo sa to zjesť. A celá táto situácia bola veľmi zábavná. Presne toto potrebovala, aby zabudla na… všetko. Všetko okrem prítomného okamihu. S Adamom.


    „Hej.“ Posunula k nemu posledný kúsok a mlčky ho vyzývala, aby ho ochutnal.


    S trpiteľským výrazom rozlomil paličky, vzal si ho a dlho ho prežúval.


    „Chutí ako nohy.“


    „Neverím. Tu máš.“ Vzala z pásu misku s edamame. „Môžeš si dať toto. Je to prakticky brokolica.“


    Priložil si kúsok k ústam a darilo sa mu predstierať, že sa mu nehnusí. „Nemusíme sa rozprávať – len tak mimochodom.“


    Olive spýtavo naklonila hlavu.


    „V hoteli si vravela, že sa s nikým nechceš rozprávať. Takže sa nemusíme zhovárať, ak by si radšej toto jedlo,“ očividne nedôverčivo vrhol pohľad na taniere, ktoré nazbierala, „jedla mlčky.“


    Ty nie si nikto znelo ako nebezpečná odpoveď, a tak sa len usmiala. „Stavím sa, že mlčanie ti ide.“


    „Chceš sa naozaj staviť?“


    Pokrútila hlavou. „Chcem sa zhovárať. Ale môžeme sa nerozprávať o konferencii? Alebo o vede? Alebo o skutočnosti, že svet je plný kreténov?“ A že niektorí z nich sú tvoji najbližší priatelia a spolupracovníci?


    Zovrel ruku v päsť a pri prikývnutí zaťal zuby.


    „Super. Môžeme sa baviť o tom, aké je to tu pekné…“


    „Je to tu otrasné.“


    „… alebo ako chutí suši…“


    „Ako nohy.“


    „… alebo o najlepšom filme série Rýchlo a zbesilo…“


    „Päťka. Aj keď mám pocit, že povieš…“


    „… Tokijská jazda.“


    „Presne.“ Vzdychol si a zľahka sa na seba usmiali. Vzápätí ich úsmevy pohasli a len na seba hľadeli, vzduch medzi nimi prestupovalo niečo husté a sladké, magnetické a takmer neznesiteľné. Olive od neho musela odtrhnúť zrak, pretože… Nie. Nie.


    Odvrátila sa a pohľad jej padol na pár za stolom vpravo od nich. Boli ako zrkadlový obraz ich dvoch, sedeli v boxe oproti sebe a vymieňali si vrúcne pohľady a opatrné úsmevy. „Podľa teba sú na falošnom rande?“ spýtala sa, keď sa oprela o sedadlo.


    Adam nasledoval jej pohľad k dvojici. „Myslel som si, že tie sú zväčša o vysedávaní v kaviarňach a natieraní sa opaľovacím krémom.“


    „Čo si! To iba tie najlepšie.“


    Potichu sa zasmial. „No…“ Upriamil pozornosť na stôl a sústredil sa na vyrovnávanie paličiek tak, aby ležali paralelne jedna s druhou. „Rozhodne to odporúčam.“


    Olive sklonila bradu v snahe zatajiť úsmev a načiahla sa, aby si ukradla kúsok z edamame.

    Vo výťahu sa pridržala jeho bicepsu a vyzula si lodičky, pričom v snahe vyzerať elegantne sa jej katastrofálne podarilo zlyhať, a on pri pohľade na ňu pokrútil hlavou. „Nevravela si, že ťa netlačia?“ Znel zvedavo. Pobavene? Priateľsky?


    „To bolo pred rokmi.“ Olive zdvihla topánky a nechala si ich visieť z prstov. Keď sa vystrela, Adam bol zase raz neskutočne vysoký. „Teraz by som si najradšej odsekla nohy.“


    Výťah cinkol a dvere sa otvorili. „To znie kontraproduktívne.“


    „Och, nevieš si ani… Hej, čo to robíš?“


    Srdce jej vynechalo celý tucet úderov, keď ju Adam zdvihol do náručia ako nevestu. Zapišťala a oň s ňou zamieril do izby, všetko len preto, že mala na malíčku otlak. Keďže nemala veľmi na výber, ovinula mu ruky okolo krku a oprela sa oňho, pričom sa snažila držať tak, aby prežila, keby sa ju rozhodol pustiť. Jeho ruky ju hriali na chrbte a kolene, predlaktia mal pevné a silné.


    Voňal úžasne. A na dotyk bol ešte úžasnejší.


    „Vieš, že tá izba je len nejakých dvadsať metrov…“


    „Netuším, koľko to je.“


    „Adam…“


    „My Američania používame stopy, Kanaďanka.“


    „Som veľmi ťažká.“


    „To veru si.“ Ľahkosť, s akou si ju v náručí posunul, keď otváral dvere čipovou kartou, nezodpovedala jeho slovám. „Mala by si vyradiť z jedálnička tekvicové nápoje.“


    Poťahala ho za vlasy a usmiala sa mu do pleca. „Nikdy.“


    Ich visačky stále ležali na televíznom stolíku, presne tam, kde ich nechali, a na Adamovej posteli bol položený pootvorený program konferencie, nehovoriac o plátenných taškách a kope nezmyselných letáčikov. Olive to okamžite udrelo do očí a cítila sa, akoby sa jej do čerstvej rany zaborilo tisíc malých triesok. Pripomenulo jej to každé jedno Tomovo slovo, všetky jeho lži a pravdy a výsmešné urážky a…


    Adam si to musel všimnúť, pretože len v momente, keď položil, zozbieral všetko, čo nejako súviselo s konferenciou, a hodil to do kresla otočeného k oknu, kde to nevideli, a Olive… Najradšej by ho objala. Neplánovala to spraviť – už ho dnes objala dvakrát –, ale vážne by ho najradšej objala. Namiesto toho si rozhodne vyhodila všetky tie malé triesky z hlavy, padla na svoju posteľ a zahľadela sa na strop.


    Myslela si, že byť s ním celú noc v takom malom priestore bude trápne. A tak trochu aj bolo, teda minimálne keď dnes dorazila, ale teraz bola pokojná a cítila sa v bezpečí. Akoby jej svet, neustále hektický, komplikovaný a náročný, spomaľoval. Poľavoval, len trochu.


    Prikrývka jej pod hlavou zašuchotala, keď sa otočila, aby sa pozrela na Adama. Aj on vyzeral uvoľnene, prehodil si sako cez operadlo stoličky, zložil si hodinky a starostlivo ich položil na stôl. Tá príjemná domáckosť toho všetkého – predstava, že jeho aj jej deň sa končia na tom istom mieste a v ten istý čas – ju upokojila, ako keby ju niekto hladkal po chrbte.


    „Ďakujem, že si mi kúpil jedlo.“


    Pozrel na ňu a pokrčil nosom. „Nezdá sa mi, že by dnešok zahŕňal nejaké jedlo.“


    Usmiala sa a pretočila sa na bok. „Už nejdeš von?“


    „Von?“


    „Hej. Stretnúť sa s inými veľmi dôležitými vedcami. Zjesť ďalšie tri kilá edamame.“


    „Myslím si, že na toto desaťročie mi networkingu aj edamame stačilo.“ Stiahol si topánky a ponožky a úhľadne ich položil k posteli.


    „Takže tu ostávaš?“


    Zarazil sa. „Pokiaľ by si radšej nebola sama…“


    Nie, nebola. Oprela sa o lakeť. „Pozrime si film.“


    Adam zažmurkal. „Dobre.“ Znel prekvapene, ale nie nespokojne. „Ale ak je tvoj vkus na filmy rovnaký ako tvoj vkus na reštaurácie, zrejme…“


    Nevšimol si, že po ňom hodila vankúš. Odrazil sa mu od tváre a padol na podlahu, načo sa Olive zachichotala a vyskočila z postele. „Bude ti prekážať, ak sa predtým osprchujem?“


    „Ty chytráčka…“


    Začala sa prehrabávať vo svojej batožine. „Film môžeš vybrať ty! Je mi jedno aký, pokiaľ v ňom nebudú scény, v ktorých zomierajú kone, pretože… Sakra.“


    „Čo?“


    „Zabudla som si pyžamo.“ Pohľadala vo vreckách kabáta telefón. Nebol tam a uvedomila si, že si ho nevzala so sebou do reštaurácie. „Nevidel si môj…? Och, tam je.“


    Batéria bola takmer vybitá, zrejme preto, že zabudla po prednáške vypnúť nahrávanie. Niekoľko hodín si neskontrolovala správy a našla zopár neprečítaných – zväčša od Anh a Malcolma, ktorí sa jej pýtali, kde je a či stále plánuje prísť na párty, radili jej, aby dobehla čo najskôr, lebo „alkohol tečie potokom“, a napokon ju informovali, že všetci idú do baru v centre. Anh musela byť v tom bode napoly rozbitá, pretože v jej poslednej správe stálo Vljja ak sa cheš pri [image: ] dať Olvie.


    „Zabudla som si pyžamo a chcela som zistiť, či si nemôžem niečo požičať od kamošov, ale zrejme sa ešte niekoľko hodín nevrátia. No Jess možno s nimi nešla, napíšem jej a zistím, či…“


    „Tu máš.“ Adam na jej posteľ položil starostlivo poskladaný čierny kus oblečenia. „Môžeš si dať toto, ak chceš.“


    Skepticky sa na to zahľadela. „Čo je to?“


    „Tričko. Včera som v ňom spal, ale zrejme bude lepšie ako šaty, čo máš na sebe. Myslím tým na spanie,“ dodal s mierne červenými lícami.


    „Och…“ Zdvihla ho a tričko sa rozložilo. Okamžite si všimla tri veci: bolo veľké, také veľké, že jej bude siahať do polky stehien alebo ešte nižšie, voňalo božsky, zmesou Adamovej pokožky a pracieho prášku, až si mala chuť zaboriť doň tvár a vdychovať jeho vôňu celé týždne; a na prednej strane veľkými bielymi písmenami stálo…


    „Biologický nindža?“


    Adam sa poškriabal na zátylku. „Ja som si ho nekupoval.“


    „Takže si ho… ukradol?“


    „Bol to darček.“


    „Aha.“ Uškrnula sa. „Je to výborný darček. Nindža doktor.“


    Bezvýrazne sa na ňu zahľadel. „Ak o tom niekomu povieš, popriem to.“


    Uchechtla sa. „Určite je to okej? V čom budeš spať ty?“


    „V ničom.“


    Musela naňho vyvaliť oči až príliš, pretože na ňu pobavene pozrel a pokrútil hlavou.


    „Robím si srandu. Mám pod košeľou ďalšie tričko.“


    Prikývla a odbehla do kúpeľne, pričom sa vynasnažila nepozrieť sa mu do očí.


    Samej pod horúcim prúdom vody sa jej oveľa ťažšie koncentrovalo na oschnuté suši a Adamov šibalský úsmev a zabúdalo na dôvod, pre ktorý jej dovolil, aby sa naňho celé tri hodiny lepila. To, čo jej Tom dnes urobil, bolo nehanebné a bude ho musieť nahlásiť. Bude to musieť povedať Adamovi. Bude musieť niečo spraviť. Ale vždy keď sa nad tým pokúšala racionálne zamyslieť, počula v duchu jeho hlas – priemerná a pekné nohy a nepotrebný a neoriginálny a uplakaný príbeh – tak hlasno, až sa bála, že sa jej lebka rozbije na kúsky.


    Takže sa v sprche príliš nezdržiavala a rozptyľovala sa tým, že si čítala etikety na Adamovom šampóne a sprchovacom géle (niečo hypoalergénne a s vyváženým pH, pri čom zagúľala očami), a osušila sa tak rýchlo, ako len bolo v ľudských silách. Vybrala si šošovky a potom mu ukradla trochu zubnej pasty. Pohľad jej padol na jeho kefku: ešte aj štetiny boli sivočierne. Nemohla si pomôcť a zachichotala sa.


    Keď vyšla z kúpeľne, sedel na okraji postele, oblečený v bielych kockovaných pyžamových nohaviciach a bielom tričku. V jednej ruke držal ovládač od telky a v druhej svoj telefón, pričom zamračene pozeral z obrazovky na obrazovku.


    „No jasné.“


    „Čo je jasné?“ spýtal sa nesústredene.


    „Že máš čiernu kefku.“


    Šklblo mu ústami. „Predstav si, že na netflixe nie je kategória pre filmy, v ktorých neumierajú kone.“


    „Neslýchané, však? Je nanajvýš potrebná.“ Pokrčila svoje príliš krátke šaty a napchala si ich do tašky, pričom si predstavovala, že ich pchá Tomovi do krku. „Keby som bola Američanka, šla by som za to lobovať do Kongresu.“


    „Mali by sme sa falošne vziať, aby si získala občianstvo?“


    Poskočilo jej srdce. „Ach áno. Myslím si, že je načase falošne postúpiť na novú úroveň.“


    „Takže,“ poklepkal po telefóne, „si gúglim ‚mŕtvy kôň‘ a názvy filmov, čo mi znejú dobre.“


    „Tak to zvyčajne robím aj ja.“ Precupitala po miestnosti, až kým nestála pri ňom. „Čo si našiel?“


    „Mám tu film o lingvistke, ktorú požiadajú, aby pomohla s lúštením mimozemského…“


    Odtrhol zrak od telefónu a okamžite stíchol. Otvoril a vzápätí zavrel ústa a pohľadom zaletel k jej stehnám, nohám, podkolienkam s jednorožcami a rýchlo späť k jej tvári. Nie, nie k jej tvári: k nejakému bodu nad jej plecom. Odkašľal si a povedal: „Som rád, že… ti padne.“ Znova pozrel na telefón. Ovládač zvieral o niečo pevnejšie.


    Nasledovala dlhá chvíľa ticha, kým si uvedomila, že hovorí o svojom tričku. „Och, hej.“ Uškrnula sa. „Presne moja veľkosť, nie?“ Bolo také veľké, že ju zakrývalo prakticky rovnako ako jej šaty, ale bolo mäkké a príjemné ako stará topánka. „Možno ti ho už nevrátim.“


    „Je celé tvoje.“


    Zakývala sa na mieste a premýšľala, či bude v poriadku, ak si teraz sadne vedľa neho. Bude to len a len praktické, keďže sa rozhodli pozerať spolu film. „Naozaj v ňom môžem tento týždeň spať?“


    „Samozrejme. Zajtra aj tak budem preč.“


    „Iste.“ Jasné, že to vedela. Vedela to, odkedy jej to pred časom prvý raz povedal, vedela to dnes ráno, keď v San Franciscu nastúpila do lietadla, a vedela to pred pár hodinami, keď sa utešovala, že bez ohľadu na to, aký trápny a stresujúci jej pobyt s Adamom bude, aspoň bude krátky. Ibaže teraz nebol trápny. A nebol stresujúci. Ani zďaleka tak veľmi ako predstava, že ho niekoľko dní neuvidí. Že spomedzi všetkých miest bude práve tu a sama. „Aký veľký máš kufor?“


    „Hm?“


    „Môžem ísť s tebou?“


    Pozrel na ňu, stále s úsmevom, ale musel si všimnúť niečo v jej očiach, čo sa skrývalo za tým vtipom a pokusom žartovať. Niečo zraniteľné a úpenlivé, čo sa jej nepodarilo dostatočne skryť.


    „Olive…“ Odložil telefón a ovládač na posteľ. „Nedovoľ im to.“


    Len naklonila hlavu. Nebude znova plakať. Nemalo to zmysel. A ona takáto nebola – nebola krehké a bezbranné stvorenie, ktoré pochybuje o každom svojom kroku. Minimálne taká byť nezvykla. Bože, nenávidí Toma Bentona!


    „Čo?“


    „Nedovoľ im, aby ti pokazili konferenciu. Alebo vedu. Alebo aby si sa ich vinou cítila menej hrdá na to, čo si dosiahla.“


    Sklopila zrak, zahľadela sa na svoje žlté podkolienky a zaborila prsty na nohách do jemného koberca.


    „Vieš, čo je na tom vážne smutné?“ pozrela sa naňho.


    Pokrútil hlavou a Olive pokračovala:


    „Počas tej prednášky… som sa chvíľu vážne bavila. Panikárila som. A chcelo sa mi vracať. Ale keď som rozprávala tej kope ľudí o svojej práci, hypotézach a ideách, vysvetľovala im svoje uvažovanie, pokusy a omyly či prečo je tento výskum taký dôležitý… cítila som sa sebavedome. Mala som dojem, že mi to ide. Pripadalo mi to správne a zábavné. Aká by veda mala byť, keď sa o ňu delíš.“ Objala sa rukami. „Napadlo mi, že sa možno jedného dňa stanem vedkyňou. Skutočnou. A možno niečo dokážem zmeniť.“


    Prikývol, akoby presne vedel, ako to myslí. „Želám si, aby som tam bol.“


    Videla, že to myslí vážne. Že ľutuje, že tam nebol. Ale ani Adam – nezlomný, rozhodný, neskutočne zručný Adam – nemohol byť na dvoch miestach naraz a faktom ostávalo, že jej prednášku nevidel.


    Netuším, či si dostatočne dobrá, ale kladieš si nesprávnu otázku. Podstatné je mať dosť dobrý dôvod, prečo chceš v akademickej obci pôsobiť, povedal jej pred rokmi v tej umyvárni a ona si to celé roky opakovala, kedykoľvek nevedela, ako ďalej. Ale čo ak sa celý ten čas mýlil? Čo ak šlo o to, aby bola dosť dobrá? Čo ak to bolo to najdôležitejšie zo všetkého?


    „Čo ak je to pravda? Čo ak som naozaj priemerná?“


    Dlhú chvíľu neodpovedal. Len na ňu hľadel, mierne frustrovane, so zamyslene zovretými perami. A potom hlbokým a vyrovnaným hlasom povedal: „Keď som bol v druhom ročníku doktorandského štúdia, môj školiteľ mi povedal, že som nula, ktorá nikdy nič nedosiahne.“


    „Čože?“ Nech už čakala čokoľvek, rozhodne to nebolo toto. „Prečo?“


    „Pretože som nesprávne pripravil primér. Ale nebolo to prvý ani posledný raz. A nebola to tá najväčšia banalita, za ktorú mi nadával. Občas svojich doktorandov bezdôvodne ponižoval na verejnosti. Ale práve tento jeden raz mi utkvel v pamäti, pretože si pamätám, že som si pomyslel…“ Prehltol a svaly na krku sa mu zavlnili. „Pamätám si, že som bol presvedčený, že má pravdu. Že nikdy nič nedosiahnem.“


    „Ale veď si…“ … vydal články v Lancete. Máš definitívu a milióny dolárov z výskumných grantov. Vystupoval si ako hlavný rečník na významnej konferencii. Olive si ani nebola istá, čo z toho spomenúť, takže sa rozhodla pre: „Dostal si MacArthurovo štipendium.“


    „Hej,“ trpko sa zasmial. „A päť rokov predtým aj MacArhturov grant, v druhom ročníku na doktorandskom. Strávil som celý týždeň nad prihláškami na právo, pretože som si bol istý, že sa nikdy nestanem vedcom.“


    „Počkať, takže Holden vravel pravdu?“ Nemohla tomu celkom uveriť. „Prečo právo?“


    Pokrčil plecami. „Mojim rodičom by sa to páčilo. A ak som nemohol byť vedcom, bolo mi jedno, čím budem.“


    „Tak čo ťa zastavilo?“


    Vzdychol si. „Holden. A Tom.“


    „Tom!“ zopakovala. Žalúdok jej oťažel, akoby bol z olova.


    „Keby nebolo ich, odišiel by som z doktorandského. Náš školiteľ bol v odbore dobre známy ako sadista. Asi ako ja.“ Na perách sa mu zjavil trpký úsmev. „Vedel som, akú má povesť, ešte než som začal s doktorandským. Ide o to, že bol zároveň génius. Jeden z najväčších. A myslel som si… Myslel som si, že ustojím, čokoľvek na mňa vytiahne, a že to bude stáť za to. Domnieval som sa, že to bude o obete, disciplíne a tvrdej práci.“ Adamovi sa v hlase objavilo napätie, akoby túto tému nebol zvyknutý rozoberať.


    Olive sa pokúsila znieť nežne, keď sa spýtala: „A nebolo?“


    Pokrútil hlavou. „Istým spôsobom to bol presný opak.“


    „Opak disciplíny a tvrdej práce?“


    „Hej, pracovali sme tvrdo. Ale disciplína… čakala by si, že bude konkrétne dané, čo sa od nás očakáva. Ideál vhodného správania sa, ktorého porušenie sa rieši produktívnym spôsobom. Minimálne tak som si to predstavoval. Tak si to stále predstavujem. Povedala si, že som k svojim doktorandom brutálny, a možno máš pravdu…“


    „Adam…“


    „Ale ja sa im snažím stanoviť ciele a pomôcť im dosiahnuť ich. Ak si uvedomím, že nerobia to, na čom sme sa spoločne dohodli, poviem im, v čom je chyba a čo musia zmeniť. Nepristupujem k nim v rukavičkách, nekamuflujem kritiku zdanlivou chválou, neverím v zaobaľovanie do pekných slov, a ak sa ma pre to boja alebo ma vidia ako nepriateľa, tak nech.“ Zhlboka sa nadýchol. „Ale zároveň to nikdy nevzťahujem na nich. Vždy sa to týka ich práce. Občas je dobrá, občas nie je, a ak nie je… práca sa dá prepracovať. Dá sa vylepšiť. Nechcem, aby spájali svoje sebavedomie s tým, čo vyprodukujú.“ Odmlčal sa a vyzeral – nie, pripadal jej vzdialene. Akoby nad tým veľa premýšľal, akoby chcel svojim študentom priniesť práve toto. „Nepáči sa mi, ako egoisticky to celé znie, ale veda je vážna vec a… verím, že je to moja povinnosť ako vedca.“


    „Ja…“ Vzduch v hotelovej miestnosti zrazu ochladol. Povedala som mu to, pomyslela si so zovretým žalúdkom. Opakovane som mu vravela, že je desivý a antagonistický a všetci jeho študenti ho nenávidia. „A tvoj školiteľ to tak nerobil?“


    „Nikdy som celkom nepochopil, čo si myslel. Po rokoch už viem, že nás týral. Dovolil mnoho príšerných vecí – vedci neboli ocenení za svoje nápady alebo uznaní ako autori článkov. Ľudia boli verejne zosmiešňovaní za chyby bežné pre skúsených výskumníkov, nieto ešte študentov. Očakávania boli vysoké, ale nikdy neboli konkrétne definované. Náhodne sme dostávali nesplniteľné deadliny, len tak z ničoho nič, a študenti boli potrestaní, ak ich prešvihli. Doktorandi stále dostávali tie isté úlohy a boli nútení súťažiť medzi sebou, len aby sa môj školiteľ bavil. Raz priradil mňa a Holdena na ten istý výskumný projekt a povedal nám, že ten z nás, ktorý ako prvý dosiahne zverejniteľné výsledky, dostane na nasledujúci semester financovanie.“


    Pokúšala sa predstaviť si, aké by bolo, keby doktorka Aslanová otvorene podporovala súťaživosť medzi Olive a jej spolužiakmi. No Adam a Holden boli celý život blízki priatelia, takže to bola neporovnateľná situácia. Ako keby Olive povedali, že ak chce budúci semester výplatu, bude musieť prekonať vo vede Anh. „Čo ste urobili?“


    Prešiel si rukou po vlasoch a na čelo mu padol prameň. „Spojili sme sa. Pochopili sme, že naše zručnosti sa dopĺňajú – expert na farmakológiu dosiahne viac s pomocou výpočtového biológa a naopak. A mali sme pravdu. Vypracovali sme vážne dobrú štúdiu. Bolo to vyčerpávajúce, ale zároveň povzbudivé, keď sme ostávali do noci hore, aby sme zistili, kde robíme v protokoloch chybu. Vedieť, že sme niečo objavili ako prví.“ Chvíľu vyzeral, že si tú spomienku užíva, ale potom zovrel pery a zaťal zuby. „Keď sme na konci semestra prezentovali naše objavy školiteľovi, povedal nám, že peniaze nedostane ani jeden z nás, pretože sme spoluprácou porušili zadanie. Ďalšiu jar sme strávili učením šiestich hodín úvodu do biológie, a to popri našej bežnej laboratórnej práci. Bývali sme s Holdenom spolu a prisahám, že som ho raz počul zo spánku zamrmlať ‚bunky stoja na ramenách mitochondrií‘.“


    „Ale… dali ste vášmu školiteľovi to, čo chcel.“


    Adam pokrútil hlavou. „Chcel demonštráciu sily. A nakoniec ju dostal: potrestal nás, pretože sme netancovali, ako pískal, a vydal zistenia, ktoré sme mu prezentovali, bez uvedenia našich zásluh pri ich získaní.“


    „To je…“ Zovrela v pästi látku požičaného trička. „Adam, veľmi ma mrzí, že som ťa s ním niekedy porovnávala. Nechcela som…“


    „To je v poriadku.“ Usmial sa na ňu, napäto, no zároveň upokojujúco.


    Nie je to v poriadku. Áno, Adam vedel byť priamy, až bolestivo. Tvrdohlavý, otvorený a nekompromisný. Nie vždy milý – ale nikdy nebol nečestný či zlomyseľný. Práve naopak: bol až príliš úprimný a vyžadoval od ostatných tú istú disciplinovanosť, v ktorej duchu žil sám. Akokoľvek sa jeho doktorandi sťažovali na drsnú kritiku alebo dlhé hodiny v laboratóriu, ktoré od nich vyžadoval, všetci uznávali, že je praktický a nemá potrebu riešiť každý detail. Väčšina z nich ukončila školu s niekoľkými vydanými článkami a presunula sa na výborné pracovné pozície v akademickej obci.


    „Nevedela si to.“


    „Ale aj tak…“ Previnilo si zahryzla do pery a porazenecky sklonila hlavu. Hnevala sa na Adamovho školiteľa a Toma, ktorí pristupovali k akademickej obci ako k pieskovisku. Hnevala sa na seba, pretože nevedela, čo s tým robiť. „Prečo ho nikto nenahlásil?“


    Na chvíľu zavrel oči. „Pretože bol na užšom zozname kandidátov na Nobelovu cenu. Dvakrát. Pretože mal mocných priateľov na vysokých miestach a mysleli sme si, že nám nikto neuverí. Pretože záviselo od neho, či budeš alebo nebudeš mať kariéru. Pretože sme mali pocit, že nemáme koho požiadať o pomoc.“ Čeľusť mal kyslo zaťatú a už nehľadel na ňu. Predstava, že sa Adam Carlsen cíti bezmocne, bola priam bizarná. A predsa jeho oči vraveli iný príbeh. „Báli sme sa a zrejme sme niekde hlboko vo svojom vnútri boli presvedčení, že sme sem prišli dobrovoľne a zaslúžime si to. Že sme nuly, ktoré nikdy nič nedosiahnu.“


    Bolelo ju z neho srdce. Bolelo ju srdce zo seba. „Veľmi, veľmi ma to mrzí.“


    Znova pokrútil hlavou a jeho výraz sa mierne vyjasnil. „Keď mi povedal, že som nula, myslel som si, že má pravdu, a bol som pripravený vzdať sa toho jediného, na čom mi záležalo. Ale Tom a Holden mi pomohli, hoci mali s naším školiteľom vlastné problémy, ako inak. Všetci ich mali. Kedykoľvek som mal s prácou nejaký problém, školiteľ sa o tom nejakým zázrakom vždy dozvedel, ale Tom medzi nami často fungoval ako sprostredkovateľ. Odniesol si toho dosť, aby som nemusel ja. Bol jeho obľúbenec a robil všetko pre to, aby laboratórium menej pripomínalo vojnovú zónu.“


    Keď Adam vykresľoval Toma ako hrdinu, bolo jej z toho nevoľno, ale mlčala. Toto nie je o nej.


    „A Holden… Holden ukradol moje prihlášky na právo a narobil z nich papierové lietadielka. Mal dostatočný nadhľad, aby mi pomohol vidieť veci objektívne. Rovnako ako mám ja nadhľad nad tým, čo sa dnes stalo tebe.“ Upieral na ňu oči. Žiarili v nich iskričky, ktorým nerozumela. „Nie si priemerná, Olive. Nepozvali ťa prednášať, pretože si moja priateľka – nič také sa nerobí, pretože abstrakty na tejto konferencii sa posudzujú anonymne. Viem o tom svoje, lebo ma do ich posudzovania kedysi zatiahli. A práca, ktorú si prezentovala, je dôležitá, dôkladne pripravená a geniálna.“ Zhlboka sa nadýchol. Jeho plecia stúpali a klesali v rytme s búšením jej srdca. „Želám si, aby si sa videla tak, ako ťa vidím ja.“


    Možno to bolo tými slovami alebo jeho tónom. Možno to bolo tým, že jej práve povedal niečo o sebe, alebo tým, ako ju predtým vzal za ruku a vytiahol zo zúfalstva. Jej rytier v čiernom brnení. Možno to nebolo ničím z toho, možno to bolo všetkým, možno sa to malo stať. Tak či onak, nezáležalo na tom. Zrazu na tom skrátka nezáležalo, na žiadnom prečo, na žiadnom ako. Na žiadnom potom. Olive záležalo len na tom, čo chcela práve teraz, a to stačilo na to, aby bolo všetko v poriadku.


    Všetko sa odohralo tak pomaly – spravila krok vpred, zastala medzi jeho kolenami, on jej rukou pohladil tvár, ona mu priložila prsty k lícu –, tak pomaly, že ju mohol zastaviť, odtiahnuť sa od nej, niečo povedať, no neurobil to. Jednoducho na ňu pozrel, oči mal jasné, priezračne hnedé, a keď si zložil hlavu do jej dlane, Olivino srdce poskočilo a stíchlo zároveň.


    Neprekvapilo ju, aká je jeho pokožka v okolí strniska jemná, o koľko je teplejšia od tej jej. A keď sa sklonila, pre zmenu vyššia ako on, jeho pery boli ako stará pieseň, známa a ľahká. Koniec-koncov, nebol to ich prvý bozk. No bol iný. Pokojný, nesmelý a drahocenný, Adamova ruka jej ľahko spočinula na páse, keď zaklonil hlavu, dychtivo a naliehavo, akoby si to predstavoval, akoby po tom tiež túžil. Nebol to ich prvý bozk, ale bol to prvý bozk, ktorý bol skutočne ich, a Olive si ho dlho vychutnávala. Jeho pokožku, vôňu, blízkosť. Okamih, keď Adamovi na okamih zamrel dych, zvláštne pauzy, to, ako ich pery chvíľu museli hľadať správne uhly a zladiť sa.


    Vidíš? túžila zvolať víťazoslávne. Komu to malo patriť, tým si nebola istá. Vidíš? Vždy to malo dopadnúť takto… Olive – spočívajúc mu na perách – sa usmiala. A Adam…


    Adam už krútil hlavou, keď sa odtiahla, akoby v jeho ústach celý čas čakalo slovko nie, hoci jej bozk opätoval. Pevne jej zovrel zápästie a odtiahol si jej ruku od tváre. „Toto nie je dobrý nápad.“


    Jej úsmev pohasol. Mal pravdu. Mal absolútnu pravdu. No zároveň sa mýlil. „Prečo?“


    „Olive…“ Znova pokrútil hlavou. Potom odtiahol ruku od jej pása a priložil si ju k perám, akoby sa chcel dotknúť bozku, ktorý si práve vymenili, uistiť sa, že sa to naozaj stalo. „Toto je… Nie.“


    Skutočne mal pravdu, ale… „Prečo?“ zopakovala.


    Adam si priložil prsty k očiam. Ľavou rukou ju stále držal za zápästie a ona nervózne premýšľala, či si to vôbec uvedomuje. Či vie, že ju palcom hladí po žile. „Pre toto tu nie sme.“


    Rozšírili sa jej nozdry. „To neznamená, že…“


    „Nemáš jasnú hlavu.“ Viditeľne prehltol. „Si nahnevaná a opitá a…“


    „Mala som dve pivá. Pred niekoľkými hodinami.“


    „Si študentka, momentálne u mňa prespávaš, a aj keby to tak nebolo, mám nad tebou moc, pre ktorú by si sa poľahky mohla začať cítiť nútená robiť…“


    „Ja…“ Olive sa zasmiala. „K ničomu ma nenútiš, som…“


    „Si zamilovaná do niekoho iného!“


    Takmer sa od neho odtiahla. Vypľul tie slová tak zlostne. Malo ju to odradiť, zahnať, raz a navždy jej vtĺcť do hlavy, aké to bolo absurdné, aký katastrofálny nápad to bol. Ale nič z toho sa nestalo. Náladový, nevrlý Adam sa už totiž veľmi prelínal s jej Adamom, tým, ktorý jej kupoval sušienky, prešiel si jej slajdy a nechal ju plakať mu na ramene. Kedysi si ich dvoch možno nedokázala celkom spojiť, ale teraz všetky jeho tváre videla úplne jasne. Nechcela prísť ani o jednu. O žiadnu z nich.


    „Olive…“ Sťažka si vzdychol a zavrel oči. Mysľou jej preblysla predstava – príliš bolestivá na to, aby sa nad ňou dlhšie zamýšľala –, že myslí na ženu, ktorú Holden spomínal.


    Skrátka by mu to mala povedať. Byť k nemu úprimná, priznať, že k Jeremymu nič necíti, že nikto iný tu nie je. Nikdy nebol. Ale bola zdesená, priam paralyzovaná strachom, a po dni, ktorý prežila, mala pocit, že sa jej každú chvíľu zlomí srdce. Že je nesmierne krehké. Adam by ho mohol rozbiť na tisíc kúskov a nebyť o nič múdrejší.


    „Olive, teraz to tak možno cítiš, ale o mesiac, o týždeň, zajtra… nechcem, aby si ľutovala…“


    „Nezaujíma ťa, čo chcem ja?“ Naklonila sa k nemu a nechala svoje slová niekoľko dlhých sekúnd prestupovať ticho. „Čo takto fakt, že ja to chcem? Aj keď ti na tom možno nezáleží.“ Vypla hruď a rýchlo zažmurkala, aby potlačila štípanie v očiach. „Pretože v skutočnosti to nechceš, však? Možno pre teba nie som príťažlivá a ty to nechceš…“


    Takmer stratila rovnováhu, keď jej šklbol zápästím a priložil jej dlaň priamo k svojmu rozkroku, aby zacítila… Och.


    Och.


    Hej.


    Svaly na tvári sa mu zavlnili, neprerušoval očný kontakt. „Nemáš ani poňatia, čo chcem!“


    Vyrazilo jej to dych, to všetko. Jeho hlboký, hrdelný hlas, tvrdý výbežok pod jej prstami, nahnevaný a hladný lesk v jeho očiach. Takmer okamžite jej ruku odtlačil, ale už bolo príliš neskoro.


    Nešlo o to, že by Olive… Bozky, ktoré si vymenili, boli vždy fyzické, ale teraz mala pocit, akoby niekto prepol vypínač. Už dlho pokladala Adama za dobre vyzerajúceho a príťažlivého. Dotýkala sa ho, sedela mu na kolenách, letmo premýšľala nad možnosťou, že sa s ním zblíži aj intímne. Myslela naňho, na sex, naňho a na sex, ale vždy abstraktne. Nejasne a nedefinovane. Len v čierno-bielych obrysoch: ako základ pre kresbu, ktorá sa zrazu začala vyfarbovať.


    Náhle jasne vedela – vďaka vlhkej bolesti, ktorá sa jej rozlievala po stehnách, vďaka jeho rozšíreným zreničkám –, aké to medzi nimi bude. Opojné, rozhorúčené a klzké. Provokatívne. Budú si vzájomne pomáhať, klásť na toho druhého nároky. Budú si neskutočne blízki. A Olive vedela, že to vážne, vážne chce.


    Pristúpila bližšie, ešte bližšie. „Nuž…“ šepkala, ale vedela, že ju bude počuť.


    Pevne zažmúril oči. „Nie pre toto som ti navrhol, aby si sa so mnou delila o izbu.“


    „Ja viem,“ odvetila Olive a odhrnula mu z čela čierny prameň vlasov. „A nie je to ani dôvod, prečo som súhlasila.“


    Pery mal pootvorené a hľadel na jej ruku, tú, ktorá bola ešte pred chvíľou takmer ovinutá okolo jeho erekcie. „Povedala si, že žiaden sex.“


    To je pravda. Spomínala si, ako premýšľala nad svojimi pravidlami, menovala ich v jeho pracovni a aká si bola istá, že nikdy, nikdy nebude chcieť vídať Adama Carlsena dlhšie ako desať minút týždenne. „Zároveň som povedala, že sa to bude týkať len areálu školy. A práve sme boli vonku na večeri, takže…“ Možno vedel, čo by bolo najlepšie, ale v skutočnosti chcel niečo iné. Skoro až videla úlomky jeho sebaovládania, cítila, ako sa pomaly rozpadáva.


    „Nemám…“ Nepatrne sa vystrel. Očami blúdila po línii jeho pliec, po jeho tvári – bol napätý a stále sa vyhýbal jej pohľadu. „Nič so sebou nemám.“


    Bolo trochu zahanbujúce, že jej trvalo tak dlho, kým pochopila, čo tým myslí. „Och. Na tom nezáleží. Beriem antiku. A som čistá.“ Zahryzla si do pery. „Ale mohli by sme robiť aj… iné veci.“


    Adam dvakrát sťažka prehltol a potom prikývol. Dýchal prerývane a Olive pochybovala, že by v tomto bode dokázal povedať nie. Že by vôbec chcel povedať nie. Ale vážne sa snažil. „Čo ak ma potom budeš nenávidieť? Čo ak sa vrátime späť a rozmyslíš si…?“


    „Nerozmyslím. Nikdy…“ Pristúpila – bože – ešte bližšie. Nemala v úmysle zapodievať sa tým, čo bude potom. Nedokázala to, nechcela. „Nikdy som si ničím nebola istejšia. Možno okrem bunkovej teórie.“ Usmiala sa, dúfajúc, že jej úsmev opätuje.


    Adamove ústa ostali rovné a vážne, ale takmer na tom nezáležalo, pretože Olive pod bavlneným tričkom, ktoré jej požičal, zacítila jeho ďalší dotyk, tentoraz na výbežku jej panvovej kosti.

  


  
    Šestnásta kapitola

    [image: ] HYPOTÉZA: Napriek tomu, čo všetci vravia, sex nikdy nebude nič viac ako len priemerne zábavná aktivi… Och.

    Och.


    Bolo to, ani čo by odlepil jednu vrstvu.


    Adam zo seba jediným plynulým pohybom strhol tričko a biela bavlnená látka akoby bola len jednou z mnohých vecí odhodených do rohu miestnosti. Olive nedokázala pomenovať tie ostatné, vedela len toľko, že ešte pred pár sekundami sa zdráhal, takmer sa jej nechcel dotknúť, a teraz… to neplatilo.


    Náhle bol šéfom on. Ovinul jej svoje veľké ruky okolo pása, vkĺzol prstami pod gumičku jej zelených bodkovaných nohavičiek a bozkával ju.


    Bozkáva sa, akoby celý čas hladoval, pomyslela si Olive. Akoby celý ten čas čakal. Krotil sa. Akoby mu možnosť, že spolu toto budú robiť, už prišla na um, ale odsunul ju bokom, uložil na akomsi hlbokom, temnom mieste, kde prerástla do niečoho desivého a nekontrolovateľného. Olive si myslela, že vedela, aké to bude – koniec-koncov, už sa bozkávali. Ibaže, uvedomila si zrazu, to ona vždy bozkávala jeho.


    Možno si len niečo namýšľala. Napokon, čo vie o rôznych typoch bozkov? No keď jazykom oblizol ten jej, keď jej zahryzol do citlivého miestečka na krku, keď vydal hrdelný zvuk, keď jej prstami zovrel cez nohavičky zadok, v bruchu jej niečo pulzovalo a vláčnelo. Vsunul jej ruku pod tričko a pohladil ju po drieku. Olive zalapala po dychu a usmiala sa mu do úst.


    „To si urobil aj vtedy.“


    Zmätene zažmurkal, zreničky mal široké a tmavé. „Čože?“


    „V ten večer, keď som ťa pobozkala na chodbe… Urobil si to aj v ten večer.“


    „Čo?“


    „Dotkol si sa ma. Tu.“ Stiahla ruku k svojim rebrám a položila ju cez bavlnenú látku na tú jeho.


    Pozrel na ňu cez závoj tmavých mihalníc a začal jej zdvíhať okraj trička, ťahal ho cez stehná a bedrá, až kým sa jej nezachytilo priamo pod prsníkmi. Naklonil sa k nej a pritlačil pery k najspodnejším rebrám. Olive sa prudko nadýchla. A potom znova, keď ju jemne uhryzol a vzápätí to miesto oblizol.


    „Tu?“ spýtal sa. Začínala sa jej točiť hlava. Mohlo to byť jeho blízkosťou alebo teplom v miestnosti. Alebo faktom, že bola takmer nahá a stála pred ním len v nohavičkách a podkolienkach. „Olive…“ Ústami sa posunul o pár centimetrov vyššie a zubami sa obtieral o jej pokožku a kosti. „Tu?“ Netušila, že dokáže zvlhnúť takto rýchlo. Alebo že to vôbec dokáže. Na druhej strane, posledných pár rokov na sex veľmi nemyslela.


    „Dávaj pozor, srdiečko.“ Vtiahol medzi pery spodnú časť jej prsníka. Musela sa pridržať jeho pliec, inak by sa jej podlomili kolená. „Tu?“


    „Ja…“ Chvíľu jej trvalo, kým sa dokázala sústrediť, ale potom prikývla. „Možno. Áno, tam. Bol to… bol to dobrý bozk.“ Zatrepotala viečkami a zavrela oči a ani len sa nevzpierala, keď jej úplne vyzliekol tričko. Koniec-koncov, bolo jeho. Navyše sa na ňu pozeral pohľadom, ktorý v nej nevyvolával rozpaky. „Pamätáš si na to?“


    Tentoraz stratil pôdu pod nohami Adam. Hľadel jej na prsia, akoby boli výnimočné, pery mal pootvorené a dýchal rýchlo a plytko. „Na čo?“


    „Na náš prvý bozk.“


    Neodpovedal. Namiesto toho po nej prešiel pohľadom, oči sa mu leskli a vydýchol: „Nechcem ťa pustiť z tejto hotelovej izby – celý týždeň.“ Chytil do ruky jej prsník, nie vyslovene jemne, no zároveň ani prisilno, a Olive sa vnútri prázdno zovrela. „Celý rok.“


    Priložil jej ruku k lopatkám, pritiahol si ju k sebe a vzal do úst jej prsník. Cítila len jeho zuby, jazyk a úžasné, lahodné sanie. Olive s chrbtom ruky pri ústach zastonala, pretože vôbec nevedela, netušila, že bude taká citlivá, ale bradavky mala napäté, rozcitlivené, ba takmer ubolené, a ak niečo neurobí, tak…


    „Si na zjedenie, Olive…“


    Pritlačil jej dlaň k chrbtici a Olive sa väčšmi prehla. Skoro ako obeta. „To znie ako urážka,“ vydýchla s úsmevom, „vzhľadom na to, že jedávaš len pšeničnú trávu a brokoli… Och.“


    Vzal do úst celý jej prsník. Celý. Hrdelne zastonal a bolo jasné, že by ju najradšej celú prehltol. Olive by sa ho tiež mala dotknúť – ona predsa iniciovala intímnosti, preto by sa, logicky, mala postarať, že sa nebude venovať iba on jej. Možno by mu mala siahnuť rukou do rozkroku a pohladiť ho? Mohol by ju viesť, ako sa mu to páči. Zrejme šlo len o jednorazovú záležitosť a nebudú sa o tom nikdy rozprávať, ale Olive si nemohla pomôcť – jednoducho chcela, aby sa mu to páčilo. Aby sa mu páčila ona.


    „Môže byť?“ Musela byť zahĺbená v myšlienkach až pridlho, pretože na ňu zamračene hľadel a palcom jej prechádzal po panvovej kosti. „Stuhla si.“ Hlas mal napätý. Takmer neprítomne sa držal za penis a občas – keď mu pohľad padol na tvrdé špičky jej bradaviek, keď jej po chrbte prešli zimomriavky, keď sa zavrtela, aby si pošúchala stehná – po ňom prešiel rukou a zovrel ho. „Nemusíme…“


    „Chcem to. Povedala som, že to chcem.“


    Poskočil mu ohryzok. „Nezáleží na tom, čo si povedala. Vždy si to môžeš rozmyslieť.“


    „Nerozmyslím.“ Neveriacky na ňu hľadel a Olive si bola istá, že bude znova namietať. Vzápätí si však oprel čelo o jej hrudnú kosť, na pokožke, ktorú jej práve oblizol, ju hrial jeho dych a prstami jej prechádzal po okraji gumičky na nohavičkách a zabáral ich pod tenkú bavlnu.


    „Myslím, že ja som si to rozmyslel,“ zamrmlal.


    Zmeravela. „Viem, že nič nerobím, ale ak mi povieš, čo máš rád, môžem…“


    „Vyzerá to tak, že moja obľúbená farba bude predsa len zelená.“


    Vydýchla, keď jej palcom zašiel priamo medzi nohy a obtrel sa o už tmavú a vlhkú látku. Prudko vydýchla, až kým v nej neostal žiaden vzduch, a zaplavili ju rozpaky pri predstave, že už vie, ako veľmi po tom túži a akú rozkoš v nej vyvolávajú jeho prsty, veľké a oblé, prechádzajúce po mieste, kde sa otvárala.


    Rozhodne to vedel. Pretože sa na ňu pozrel, oči sa mu viditeľne leskli a dýchal rýchlo. „Bože,“ hlesol, „Olive…“


    „Chceš…?“ Ústa mala vyprahnuté ako púšť. „Chceš, aby som si ich vyzliekla?“


    „Nie.“ Pokrútil hlavou. „Ešte nie.“


    „Ale ak…“


    Zastrčil prsty za gumičku a odtiahol látku bokom. Ligotala sa, pripadala si zdurená a napučaná, príliš vzrušená – vzhľadom na to, že prakticky nič nerobili. Príliš dychtivá. Bolo to trápne. „Prepáč.“ Zaplavovali ju dve rôzne teplá, jedno sa jej pevne krútilo v podbrušku a druhé jej stúpalo do líc. Olive ich takmer nedokázala rozoznať. „Som…“


    „Dokonalá…“ V skutočnosti to nevravel jej. Skôr sám sebe, keď s úžasom hľadel, s akou ľahkosťou sa končeky jeho prstov ponorili medzi jej záhyby, oddeľovali ich a kĺzali medzi nimi, až kým Olive nezaklonila hlavu a nezavrela oči, pretože rozkoš sa valila, tiahla, hučala ňou a ona nemohla, nemohla…


    „Si taká nádherná…“ zašepkal. Tie slová akoby sa mu vydrali z hrdla, akoby ich ani nechcel povedať. „Môžem?“


    Až po niekoľkých úderoch srdca si uvedomila, že hovorí o svojom prostredníku, o tom, ako krúži okolo vstupu do nej a pritláča k nemu prst. Zľahka tlačí práve na okraj, už teraz taký vlhký.


    Olive zastonala. „Áno. Čokoľvek,“ vydýchla.


    Oblizol jej bradavku, akoby jej mlčky ďakoval, a vsunul ho dnu. Alebo to aspoň skúsil. Olive zastonala a Adam urobil to isté, sprevádzané tlmeným, zastretým „doriti“.


    Mal veľké prsty – zrejme preto sa tam nezmestil. Prvá hánka bola až príliš široká a ona zacítila štipľavú bolesť a zdalo sa jej, akoby bola nepríjemne vlhko plná. V snahe urobiť mu miesto prestúpila z nohy na nohu a potom znova, až kým jej druhou rukou nezovrel bedro, aby sa nehýbala. Olive sa držala jeho pliec, na dlaniach cítila jeho klzkú, spotenú a spaľujúco teplú pokožku.


    Prešiel po nej palcom a ona zastonala. „Nič sa nedeje. Uvoľni sa.“


    Nehrozí. No ak mala byť úprimná, to, ako v nej krútil prstom, už začínalo byť lepšie. Nebolo to už také bolestivé, možno bola dokonca vlhšia, a ak sa jej dotkne tam… Hlava jej odvisla dozadu. Zaborila mu nechty do svalov.


    „Tu? Je to to správne miesto?“


    Olive mu chcela povedať, že nie, že je to na ňu príliš, ale ešte kým otvorila ústa, urobil to znova, až napokon nevydržala byť ticho a vychádzali z nej len samé zastonania a vlhké, obscénne zvuky.


    „Čo sa deje?“ spýtal sa hlasom znejúcim miliónkrát zachrípnutejšie ako zvyčajne. „Bolí to?“


    „Nie… Och.“


    Zdvihol zrak, bledú pokožku mal pod tmavými vlasmi začervenenú. „Prečo si taká napätá, Olive? Už si to robila, však?“


    „No… áno.“ Nebola si istá, čo ju donútilo pokračovať. Akýkoľvek idiot by aj z kilometrovej vzdialenosti videl, že je to príšerný nápad, ale keď teraz stáli tak blízko pri sebe, nebolo medzi nimi miesto na lži. Takže priznala: „Niekoľkokrát. Na výške.“


    Adam znehybnel. Absolútne znehybnel. Svaly sa mu napli, stuhli jej pod dlaňami a skrátka tak ostali, zatiaľ čo na ňu pozeral. „Olive…“


    „Ale na tom nezáleží,“ dodala rýchlo, pretože už krútil hlavou a odťahoval sa od nej. Naozaj na tom nezáležalo. Olive na tom nezáležalo, a tak by na tom nemalo záležať ani Adamovi. „Prídem na to – naučila som sa metódu terčíkového zámku z celej bunky za pár hodín, sex nemôže byť oveľa zložitejší. A stavím sa, že ty to robíš stále, takže mi môžeš povedať, ako…“


    „Prehrala by si.“


    V miestnosti bolo zrazu zima. Jeho prst už nebol v nej a ruka pustila jej bedro.


    „Čože?“


    „Tú stávku by si prehrala.“ Povzdychol si a prešiel si rukou po tvári. Druhou, tou, ktorou bol v nej, si napravil penis. Už cez nohavice vyzeral obrovský a Adam sa strhol, keď sa ho dotkol. „Olive, nemôžem…“


    „Samozrejme, že môžeš.“


    Pokrútil hlavou. „Prepáč.“


    „Čože? Nie. Nie, ja…“


    „Si prakticky pan…“


    „Nie som!“


    „Olive…“


    „Nie som.“


    „Ale si k tomu tak blízko, že…“


    „Nie, tak to nefunguje. Panenstvo nie je spojitá premenná, je kategoriálna. Binárna. Nominálna. Dichotomická. Potenciálne radová. Ako chí kvadrát, možno Spearmanova korelácia, logistická regresia a esovitá funkcia a…“


    Prešli už celé týždne, no ten jeho nerovnomerný úsmev jej stále vyrážal dych. To, aký bol vždy nečakaný, jamky na lícach, ktoré ho sprevádzali. Olive zabudla dýchať, keď jej tvár vzal do veľkej dlane, sklonil sa k nej a venoval jej pomalý, teplý, usmiaty bozk.


    „Ty si ale chytráčka…“ povedal pri jej ústach.


    „Možno.“ Aj ona sa usmievala. A bozkávala ho. Objímala ho s rukami ovinutými okolo jeho krku. Keď si ju pritiahol bližšie, jej telom otriaslo príjemné chvenie.


    „Olive, ak ti je sex z nejakého dôvodu… nepríjemný alebo by si ho radšej mala iba vo vzťahu, tak…“ povedal, keď sa trochu odtiahol.


    „Nie. Nie, nie je to nič také. Len…“ Zhlboka sa nadýchla, premýšľala, ako to vysvetliť. „Nejde o to, že nechcem mať sex. Len… špecificky ho nechcem mať. S mojím mozgom a telom nie je niečo v poriadku a… neviem, čo to je, ale nezažívam príťažlivosť tak ako iní ľudia. Ako normálni ľudia. Snažila som sa… skrátka to urobiť, prekonať to – a chalan, s ktorým som to robila, bol milý. Ale vec sa má tak, že skrátka necítim…“ Zatvorila oči. Bolo ťažké priznať to. „Necítim žiadnu sexuálnu príťažlivosť, pokiaľ toho človeka nemám rada a nedôverujem mu, čo sa z nejakého dôvodu nikdy nestane. Alebo takmer nikdy. Nestalo sa to už dlho, ale teraz… Naozaj ťa mám rada a naozaj ti verím a prvý raz za milión rokov chcem…“


    Nedokázala hovoriť takto bez ladu a skladu ďalej, pretože ju znova bozkával, tentoraz tvrdo a silno, akoby ju chcel pohltiť do seba. „Chcem to,“ povedala, len čo toho bola schopná. „S tebou. Naozaj to chcem.“


    „Aj ja, Olive.“ Vzdychol si. „Nemáš ani poňatia.“


    „Tak potom, prosím, prosím ťa, nehovor nie.“ Zahryzla si do pery a následne do jeho. A vzápätí mu začala zľahka ohrýzať čeľusť. „Prosím!“


    Zhlboka sa nadýchol a prikývol. Usmiala sa a pobozkala ho na krivku krku a on roztiahol dlaň položenú na jej krížoch.


    „Ale zrejme by sme na to mali ísť trochu inak,“ povedal.

    Trvalo jej neskutočne dlho, kým si uvedomila, čo má v úmysle. Nie preto, že by bola hlúpa, nevedela, čo robia, alebo pristupovala k sexu tak naivne, ale preto, že…


    No dobre, možno predsa len pristupovala k sexu trochu naivne. Ale pred Adamom naň naozaj nemyslela celé roky a ani potom si nepredstavovala, že jej položí dlane na vnútornú stranu stehien, doširoka jej roztiahne nohy a kľakne si medzi ne. A skĺzne dole, úplne dole.


    „Čo to…?“


    Keď ju roztvoril jazykom, bolo to, akoby bola maslo a on ju prerezal sťa horúci nôž. Postupoval pomaly, ale rozhodne a nezastavil, keď mu Olivino stehno pod dlaňou zmeravelo ani keď sa snažila odtiahnuť. Len hrdelne zastonal, prešiel nosom po pokožke pod jej bruchom, zhlboka sa nadýchol a znovu ju oblizol.


    „Adam, prestaň,“ zaprosila a on chvíľu len obtieral tvár o jej záhyby, akoby vôbec nemal v úmysle niečo také spraviť. Potom zdvihol ruku, oči mal zahmlené, ani čo by si náhle uvedomil, že by ju mal počúvať.


    „Mm?“ Jeho pery sa na nej zachveli.


    „Možno… možno by si mal prestať.“


    Znehybnel, ruka na jej stehne ustrnula. „Rozmyslela si si to?“


    „Nie. Ale mali by sme robiť… niečo iné.“


    Zamračil sa. „Nepáči sa ti to?“


    „Nie. Áno. Teda, nikdy som…“ Vráska medzi jeho obočím sa prehĺbila. „To ja som ťa do toho zatiahla, takže by sme mali robiť veci, ktoré sa páčia tebe, a nie sa venovať mne…“


    Tentoraz jej ku klitorisu pritlačil jazyk po celej jeho dĺžke. Pod vplyvom toho intenzívneho dotyku zatla svaly a prudko vydýchla. Špičkou okolo neho krúžil, a hoci to bol úplne slabučký pohyb, predsa jej pri ňom ruka vyletela priamo k ústam a ona si zahryzla do mäsitej časti dlane.


    „Adam!“ Jej hlas znel, akoby patril niekomu inému. „Počul si, čo som…?“


    „Povedala si, aby sme robili niečo, čo sa mi páči.“ Cítila na sebe jeho teplý dych. „A to robíme.“


    „Nemôže sa ti predsa páčiť…“


    Stisol jej nohu. „Nespomínam si na jedinú sekundu, keď sa mi to nepáčilo.“


    Niečo takéto intímne jej nepripadalo ako štandardná súčasť nezáväzného sexu. Ale ťažko sa jej namietalo, keď pri pohľade na ňu, na jej tvár, nohy a zvyšok jej tela, vyzeral tak fascinovane. Svoju veľkú ruku mal roztiahnutú na jej bruchu a pridŕžal si ju dole, plazil sa ňou vyššie a bližšie k jej prsníkom, ale nikdy nie až k nim. Keď tam Olive takto ležala, trochu sa hanbila, aké má vyduté brucho. Alebo ako jej vystupujú rebrá. Nezdalo sa však, že by to Adamovi prekážalo.


    „Nechcel by si radšej…?“


    Uhryzol ju. „Nie.“


    „Ani som nepovedala…“


    Vrhol na ňu pohľad. „Nie je nič, čo by som robil radšej.“


    „Ale…“


    S hlasným vlhkým zvukom vtiahol do úst jeden z jej záhybov a ona zalapala po dychu. A vzápätí bol jeho jazyk v nej a ona zastonala, sčasti prekvapene, sčasti od pocitu, že… Áno.


    Áno.


    „Bože,“ povedal niekto. Nebola to Olive, takže to musel byť Adam. „Bože…“ Bolo to neskutočné. Nadpozemské. Jeho jazyk, ktorý vchádzal dnu a znova vychádzal von, krúžil po nej a lízal ju, a jeho nos zabárajúci sa jej do pokožky a tiché zvuky, ktoré sa mu drali z hĺbky hrude, kedykoľvek sa napla, a Olive nemala ďaleko…


    Nebola si istá, či vyvrcholí. Nie s iným človekom v miestnosti, ktorý sa jej dotýka. „Možno to bude chvíľu trvať,“ povedala ospravedlňujúco, hnevajúc sa na to, ako priškrtene jej hlas znie.


    „Bože, áno.“ Dlhým, širokým ťahom prešiel po celej jej dĺžke. „Prosím.“ Nepamätala si, že by ho niekedy počula takéhoto nadšeného, ani keď šlo o žiadosť o grant alebo výpočtovú biológiu. Posunulo ju to o pár úrovní vyššie a všetko sa to ešte zhoršilo, keď si všimla jeho ruku. Tú, ktorú nemal položenú na jej zadku. Pridŕžal si ju otvorenú.


    Olive videla, že si ešte nevyzliekol nohavice, a to nebolo fér, keďže ona pred ním ležala roztvorená. Ale to, ako sa mu hýbalo rameno, ako sa jeho ruka pomaly pohybovala hore a dole, bolo skrátka neznesiteľné. Prehla sa ešte viac, jej chrbtica sa dokonale zaoblila a temeno sa jej zaborilo do vankúša.


    „Olive.“ Odtiahol sa o pár centimetrov a pobozkal vnútro jej roztraseného stehna. Zhlboka sa nadýchol nosom, akoby sa snažil udržať v sebe jej vôňu. „Ešte nemôžeš vyvrcholiť.“ Perami prešiel po jej záhyboch a znova do nej zaboril jazyk a ona pevne zažmúrila oči. V bruchu jej silnelo vláčne, pálčivé teplo, ktoré sa jej rozlievalo po celom tele. Prstami zovrela posteľnú bielizeň, hľadala miesto, o ktoré by sa mohla zachytiť. Bolo to neskutočné. Nezvládnuteľné.


    „Adam…“


    „Nie. Ešte dve minúty.“ Cmúľal jej… Bože, áno. Tam.


    „Ja… Prepáč.“


    „Ešte jednu.“


    „Nemôžem…“


    „Sústreď sa, Olive.“


    Napokon to všetko pokazil jeho hlas. Ten tichý majetnícky tón, náznak príkazu v hlbokom chrapote jeho slov. Rozkoš sa v nej rozliala ako morská vlna. Jej myseľ sa roztrieštila a niekoľko sekúnd, vlastne minút nebola úplne sama sebou, a keď znova začala vnímať svet, on ju stále lízal, ibaže tentoraz pomalšie, akoby nemal iný cieľ, len si ju vychutnať. „Chcem ťa lízať, až kým neodpadneš.“ Jeho pery na jej pokožke boli také jemné…


    „Nie.“ Olive zovrela v pästi vankúš. „Nie, to nemôžeš.“


    „Prečo?“


    „Musím…“ Nedokázala premýšľať jasne, ešte nie. Myšlienky sa jej plietli, trhali.


    Takmer vykríkla, keď do nej vsunul prst. Tentoraz do nej padol ako kameň do vody, jemne a bez odporu, a jej steny k nemu priľahli, akoby Adama vítali a nechceli ho pustiť.


    „Ježiši…“ Znova jej oblizol klitoris a ona na to bola príliš precitlivená. Možno. „Si…“ Zakrivil v nej prst, pritlačil ho o hornú stenu jej vnútra a v nej sa zdvihla vlna rozkoše, ktorá zaliala jej okraje. „… taká malá, tesná a teplá.“


    Znova ju zaplavilo teplo, z pľúc jej vyrazilo dych, otvorila ústa a za viečkami jej vybuchovali žiarivé farby. Zastonal niečo nie úplne zrozumiteľné a na záver jej orgazmu do nej vsunul ďalší prst. Jeho napäté predĺženie ju odrovnalo. Jej telo sa zmenilo na niečo, čo jej už celkom nepatrilo, niečo stvorené zo žiarivých vrcholov a bohatých údolí. Cítila sa potom ťažko a pružne a nebola si istá, koľko času ubehlo, kým zvládla priložiť dlaň k jeho čelu a zľahka ho od seba odtlačiť, aby prestal. Namrzene na ňu pozrel, ale poslúchol, a Olive si ho vytiahla hore k sebe, pretože vyzeral, akoby chcel každú chvíľu začať znova, a pretože sa jej páčilo, že ho bude mať pri sebe. Možno myslel na to isté: zdvihol sa nad ňu a oprel sa o predlaktie, hruďou sa dotýkal jedného jej prsníka a jedno svoje veľké stehno pevne zakliesnil medzi jej nohy.


    Stále mala na sebe tie hlúpe podkolienky, a, bože, Adam si zrejme myslel, že to bol ten najúbohejší sex, aký kedy mal…


    „Môžem ťa pretiahnuť?“ spýtal sa a pobozkal ju, úplne ľahostajný voči tomu, kde jeho ústa len pred pár sekundami boli. Premýšľala, že by ju to asi malo odpudzovať, ale stále cítila záchvevy rozkoše, zášklby po tom, čo práve urobil. Nemohla sa prinútiť, aby jej na tom záležalo, a bozkávať sa s ním bolo príjemné. Také príjemné…


    „Mm…“ Vzala mu tvár do dlaní a začala mu prechádzať prstami po lícnych kostiach. Mal ich červené a teplé. „Čo?“


    „Môžem ťa pretiahnuť?“ Začal jej cmúľať kožu dole na krku. „Prosím!“ Znova jej to vydýchol do ušnice a… nedokázala povedať nie. Ani nechcela. Na súhlas prikývla a siahla po jeho penise, ale on ju predbehol, stiahol si nohavice a zovrel ho v pästi. Bol taký veľký… Väčší, ako si myslela, že bude, ako si myslela, že akýkoľvek penis môže byť. Na hrudi cítila buchot jeho srdca, keď sa nasmeroval a postrčil žaluď k jej otvoru…


    Olive bola uvoľnená. A poddajná. A predsa stále nie dostatočne voľná. „Ach.“ Vyslovene to nebolelo, ale bolo to takmer priveľa. Rozhodne to nebolo ľahké. A predsa ten pocit, jeho tlak na každú jej časť, niečo sľuboval. „Si taký veľký…“


    Zastonal jej do krku. Celé telo sa mu triaslo napätím. „Zvládneš to.“


    „Zvládnem to,“ povedala, hlas mala piskľavý a v polovici odpovede jej preskočil. Koniec-koncov, ženy rodia deti. Ibaže on v nej ešte nebol, nie úplne. Ani napoly. A v nej už nebolo miesto.


    Olive naňho pozrela. Oči mal zatvorené, akoby to boli dva temné polmesiace, a čeľusť mal napätú.


    „Čo ak bude priveľký?“


    Adam sklonil pery k jej uchu. „Tak potom…“ Pokúsil sa zatlačiť a možno to bolo priveľa, ale to trenie bolo úžasné. „Potom ťa pretiahnem takto.“ Zatvorila oči, keď narazil na miesto, pri ktorom zastonala. „Bože, Olive…“


    Pulzovalo jej celé telo. „Mala by som robiť niečo, čo…?“


    „Len…“ Pobozkal ju na kľúčnu kosť. Dýchali horúčkovito, v tichu miestnosti hlasno. „… buď chvíľu ticho. Nech sa neurobím hneď.“


    Olive zdvihla boky a on znova narážal na to miesto. Stehná sa jej chveli a skúsila ich od seba odtiahnuť. Pozvať ho dnu. „Možno by si mal.“


    „Mal by som?“


    Prikývla. V tomto bode boli až príliš omámení na to, aby sa bozkávali koordinovane, ale keď sa jeho pery obtreli o tie jej, boli teplé a jemné. „Áno.“


    „V tebe?“


    „Ak…“


    Adam zašiel rukou za Olivino koleno a pridržal si ho v uhle, v ktorom jej roztiahol nohy spôsobom, aký jej skrátka nenapadol. Pevne ju držal otvorenú.


    „Ak chceš…“


    „Si taká dokonalá, až z teba prichádzam o rozum.“


    Jej vnútro sa bez varovania otvorilo. Privítalo ho a vtiahlo do seba, až kým sa nezakliesnil hlboko v nej a nenapínal ju do bodu, ktorý ju mal zničiť, ale ona sa len cítila plná, zapečatená, dokonalá.


    Obaja vydýchli. Olive zdvihla ruku a roztrasene ju priložila na Adamov spotený zátylok.


    „Ahoj.“ Usmiala sa naňho.


    Tiež sa na ňu usmial, no len letmo. „Ahoj.“


    Oči mal nepriehľadné ako vitrážové sklo. Hýbal sa v nej, hoci iba náznakom, a celé jej telo sa okolo neho zovrelo, až kým necítila, ako sa v nej jeho penis šklbe a pulzuje ako bubon. Hlava jej padla na vankúš a niekto hrdelne a nekontrolovateľne stonal.


    Potom sa Adam vytiahol a vzápätí sa vsunul späť dnu. Pravidlo o žiadnom sexe zrazu prestalo platiť. Jeho vpády prešli od nesmelých a skúmavých po rýchle a vše pohlcujúce. Ruka mu skĺzla k jej krížom, dvíhal si ju k sebe, zatiaľ čo vchádzal dnu, znova a znova, trel sa o ňu, posielal jej hore chrbticou záchvevy rozkoše.


    „Páči sa ti to?“ šepol jej do ucha, pričom sa mu celkom nedarilo zastaviť.


    Olive nedokázala odpovedať, pretože z nej prudko vylietavali výdychy a zúfalo zabárala prsty do posteľnej bielizne. Znova v nej rástol tlak, ktorý ju pohlcoval.


    „Musíš mi povedať, ak sa ti to nepáči,“ zachripel. „To, čo robím.“ Bol dychtivý, trochu nemotorný, prestával sa ovládať, šmýkal sa z nej von a potom musel nasmerovať svoj penis späť dnu, nesústredil sa, ale to ani ona, až príliš ju zaplavovalo to, aké je to príjemné, aká je tá rozkoš omamujúca, ako hladko kĺže dnu a von. Aké správne jej to pripadá.


    „Ja…“


    „Olive, musíš…“ So zavrčaním ustrnul, pretože naklonila boky a zovrela ho v sebe. Zvierala ho ešte silnejšie, vťahovala ho hlbšie.


    „Páči sa mi to.“ Zdvihla ruku a chytila mu vlasy, aby sa na ňu pozrel a uistila sa, že ju vníma, keď povedala: „Milujem to, Adam.“


    Jeho sebaovládanie sa z neho vyvalilo. Surovo zastonal a striasol sa, silno do nej vrážal a mrmlal jej do pokožky hlúposti – aká je dokonalá, nádherná, ako dlho po tom túžil, ako ju nikdy nechce, nedokáže opustiť. Olive cítila, ako jeho orgazmus rastie – vnímala oslepujúcu, horúcu rozkoš, keď sa na nej zachvel.


    Usmiala sa, a keď jej po chrbte prebehli ďalšie zimomriavky, zahryzla Adamovi do pleca a nechala sa nimi pohltiť.

  


  
    Sedemnásta kapitola

    [image: ] HYPOTÉZA: Keď si budem myslieť, že hlbšie už neklesnem, niekto mi podá lopatu. Ten niekto bude pravdepodobne Tom Benton.


    Olive po ich prvom raze zadriemala a snívalo sa jej o mnohých zvláštnych, nezmyselných veciach. O suši rolkách v tvare pavúkov. O prvom snežení v Toronte počas jej posledného roku s mamou. O Adamových jamkách na lícach. O úškľabku Toma Bentona, keď vypľul slová „smutný príbeh“. Znova o Adamovi, tentoraz vážnom, ako vyslovuje jej meno tým svojím jedinečným spôsobom.


    Cítila, ako sa matrac prehol, a začula zvuk pokladania niečoho na nočný stolík. Pomaly sa so žmurkaním zobudila, v šere izby dezorientovaná. Adam sedel na kraji postele a odhŕňal jej za ucho prameň vlasov.


    „Ahoj.“ Usmiala sa.


    „Ahoj.“


    Natiahla ruku a dotkla sa jeho stehna cez nohavice, ktoré si vtedy ani poriadne nevyzliekol. Stále bol teplý, stále bol pevný. Stále bol tam.


    „Ako dlho som spala?“


    „Nie dlho. Možno polhodinku.“


    „Hm.“ Trochu sa na matraci ponaťahovala a všimla si na nočnom stolíku plný pohár vody. „To je pre mňa?“


    Prikývol, podal jej ho a ona sa oprela o lakeť, aby sa napila, pričom sa vďačne usmiala. Všimla si, ako mu pohľad spočinul na jej prsníkoch, stále rozcitlivených a ubolených od jeho úst, a potom sa presunul na jeho dlane.


    Och… Možno teraz po sexe – po dobrom sexe, vravela si Olive, po úžasnom sexe, hoci ktovie, čo na to Adam – potrebuje priestor. Možno chce spať na svojom vlastnom vankúši.


    Vrátila mu prázdny pohár a sadla si. „Mala by som sa vrátiť do svojej postele.“


    Pokrútil hlavou s takou náruživosťou, akoby nechcel, aby niekam šla, nikdy. Voľnou rukou ju chytil za pás, ani čo by ju chcel k sebe pripútať.


    Olive to neprekážalo.


    „Určite? Mám pocit, že som ten typ človeka, čo kradne perinu.“


    „To je v poriadku. Nebýva mi zima.“ Odhrnul jej z čela prameň vlasov. „A niekto vravel, že vyzerám, že chrápem.“


    Zatvárila sa, že jej to vyrazilo dych. „Ako si to ten niekto dovolil? Povedz mi, kto to povedal, a ja ťa osobne pomstím…“ Zjojkla, keď jej priložil ku krku studený pohár, a potom sa rozosmiala, pritiahla si kolená k sebe a snažila sa mu vykrútiť z dosahu. „Prepáč – nechrápeš! Spíš ako princ!“


    „To si píš.“ Spokojne položil pohár na nočný stolík, ale Olive ostala skrútená, líca mala začervenané a bola zadýchaná z toho, ako ho odháňala. Adam sa usmieval. Aj s jamkami. Tým istým úsmevom, s ktorým sa jej predtým usmieval do krku, pri pokožke, ktorým ju pošteklil a rozosmial.


    „Mrzia ma tie podkolienky, len tak mimochodom.“ Zaškľabila sa. „Viem, že je to kontroverzná téma.“


    Adam pozrel na dúhovú látku, ktorá sa jej tiahla okolo členkov. „Podkolienky sú kontroverzné?“


    „Nie vyslovene podkolienky. Len to, že si ich nedáš dole pri sexe.“


    „Vážne?“


    „Totálne. Aspoň podľa vydania Cosmopolitanu, ktorým sme doma zabíjali šváby.“


    Pokrčil plecami, ako človek, ktorý čítal len New England Journal of Medicine a možno Svet odtláčania pikapov. „Prečo by na tom niekomu záležalo?“


    „Možno na tom záleží ľuďom, ktorí nevedomky nechcú mať sex s niekým s ohyzdnými prstami.“


    „Máš ohyzdné prsty?“


    „Vážne nechutné. Ako stvorené do cirkusu. Úplne v rozpore s príťažlivosťou. Prakticky zabudovaná antikoncepcia.“


    Vzdychol si, očividne pobavene. Začínal mať problém udržať tú svoju náladovú, mrzutú, sústredenú tvár a Olive to milovala.


    „Niekoľkokrát som ťa videl v žabkách, ktoré, len tak mimochodom, nie sú náležitá obuv do laboratória.“


    „To sa určite mýliš.“


    „Vážne.“


    „Nepáči sa mi, čo naznačujete, doktor Carlsen. Beriem školské pravidlá bezpečnosti a ochrany zdravia pri práci veľmi vážne a… Čo to…?“


    Bol o toľko väčší od nej, že ju poľahky držal jednou rukou za brucho, zatiaľ čo druhou jej sťahoval podkolienky, a jej sa to z nejakého dôvodu naozaj páčilo. Statočne sa bránila a možno bude mať zajtra pár modrín, ale keď sa mu ich konečne podarilo stiahnuť, Olive od smiechu lapala po dychu. Adam ju úctivo pohladil po nohách, akoby boli krehké a priam dokonale tvarované – a nepatrili niekomu, kto ročne zabehol dva maratóny.


    „Mala si pravdu,“ povedal. Dychčala a zvedavo naňho pozrela. „Tvoje nohy sú vážne obludné.“


    „Čože?“ Prudko sa nadýchla a vyslobodila sa z jeho zovretia, schytila ho za plecia a tlačila, až kým neskončil na chrbte pod ňou. So svojou veľkosťou ju určite mohol o miesto nad sebou pripraviť, a predsa sa jej to podarilo. „Odvolaj to.“


    „Ty si to povedala prvá.“


    „Odvolaj to. Moje nohy sú rozkošné.“


    „Takým obludným spôsobom.“


    „Niečo také sa nedá povedať.“


    Na líci zacítila jeho teplý smiech. „V nemčine pre to určite majú slovo. Rozkošné, ale mimoriadne škaredé.“


    Jemne ho uhryzla do pery a Adam prestal pôsobiť tak upäto. Vyzeral, akoby zrazu chcel viac, a pretočil ich. Napokon ona ležala pod ním a z jej uhryznutia sa stal bozk. Alebo to možno spravila Olive, pretože mu jazykom prechádzala po pere, presne po mieste, kde ho uhryzla.


    Zrejme mu mala povedať, aby prestal. Bola upotená a lepkavá, mala by sa ospravedlniť a ísť sa osprchovať. Áno, to znelo ako dobrá sexuálna etiketa. Ale Adam bol taký teplý a pevný, úplne rozžiarený… Voňal úžasne, dokonca aj po tom všetkom, čo robili, a ona si nemohla pomôcť, rozptýlilo ju to a omotala mu ruky okolo krku. Stiahla ho dole.


    „Vážiš hádam tonu,“ povedala mu. Chcel sa zdvihnúť, ale ona mu ovinula nohy okolo pása a pridržala si ho pri sebe. Cítila sa s ním tak bezpečne… Neporaziteľne. Skutočne drsne. Zmenil ju na mocnú, bojachtivú osobu, ktorá dokáže zničiť Toma Bentona a rakovinu pankreasu ešte pred raňajkami.


    „Nie, páči sa mi to. Ostaň, prosím.“ Usmiala sa naňho a videla, že začal dýchať rýchlejšie.


    „Naozaj kradneš perinu.“ Dolu na krku mala bod, ktorý našiel už predtým, bod, ktorého keď sa dotkol, vzdychla, prehla sa a rozplynula sa na vankúši. Zaútočil naň, akoby to bol nový zemepisný sever. Bozkával ju tak svojsky, napoly pozorne a napoly bez zábran, až sa zamyslela, prečo kedysi pokladala bozkávanie za takú nudnú, nezmyselnú aktivitu.


    „Mala by som sa ísť umyť,“ povedala, ale ani sa nepohla. Skĺzol nižšie, len o pár centimetrov, kde ho zaujala jej kľúčna kosť a potom krivka jej prsníka. „Adam…“


    Ignoroval ju a prechádzal po jej vytŕčajúcich panvových kostiach, rebrách, napnutej pokožke. Pobozkal každú jednu pehu, akoby si ich ukladal do pamäti, a tých pieh tam bolo nesmierne veľa. „Som celá lepkavá.“ Trochu sa zavrtela.


    Odpovedal jej tým, že jej skĺzol dlaňou k zadku, aby sa prestala hýbať. „Pst. Očistím ťa sám.“


    Vsunul do nej prst a ona zalapala po dychu, pretože… Och, bože… Och. Ochbože. Počula zdola mokré zvuky svojich vlastných aj jeho tekutín, malo by mu to byť odporné a jej tiež, a predsa…


    Nebolo. Stonal, akoby ho skutočnosť, že to spravil, že to spravil v nej, a vedomie, že mu to dovolila, už teraz opájali. Olive zatvorila oči a poddala sa tomu, cítila, ako jej oblizol pokožku medzi stehnom a bruchom, počula z vlastných úst vychádzať tiché stony a prudké nádychy, vkĺzla mu prstami do vlasov, aby si ho k sebe pritiahla bližšie. Rozhodne bola čistá, keď vyvrcholila, s pomalými kontrakciami, ktoré sa dvíhali do veľkých vĺn, až sa jej stehná pri jeho hlave triasli, a on sa potom spýtal: „Môžem ťa znova pretiahnuť?“


    Pozrela naňho, začervenaná a omámená po svojom orgazme, a zahryzla si do pery. Chcela to. Vážne ho chcela mať na sebe, v sebe, cítiť jeho hruď, ako ju zatláča do matraca, a jeho ruky, ako sa jej ovíjajú okolo tela. Mať ten pocit bezpečia, že konečne niekam patrí, ktorý bol tým silnejší, čím bližšie k nej bol.


    „Chcem to.“ Zdvihla dlaň k jeho ruke, tej, ktorou sa podopieral. „Len… som taká precitlivená a…“


    Okamžite oľutoval, že ju o to požiadal. Zistila to podľa toho, ako mu stuhlo telo, skôr než z nej zliezol, akoby na ňu nechcel tlačiť, akoby jej chcel dať priestor, po ktorom netúžila.


    „Nie!“ spanikárila. „Nejde o to, že…“


    „No tak…“ Všimol si, ako znervóznela, a sklonil sa a pobozkal ju.


    „Chcem…“


    „Olive…“ Obtočil sa okolo nej. Penisom sa jej obtrel o kríže, ale okamžite natočil bedrá iným smerom. „Máš pravdu. Poďme spať.“


    „Čože? Nie.“ Zamračene sa posadila. „Nechcem ísť spať.“


    Bojoval sám so sebou, videla to. Snažil sa zakryť svoju erekciu. Snažil sa nehľadieť na jej nahé telo. „Priletela si dnes skoro ráno. Zrejme si unavená…“


    „Ale máme len jednu noc.“ Jednu jedinú noc. Jednu noc, keď bude môcť Olive zabudnúť na vonkajší svet. Keď nebude musieť myslieť na Toma, na udalosti dnešného dňa a na záhadnú ženu, do ktorej je Adam zamilovaný. Jednu noc, aby zabudla, že jej city k nemu nie sú opätované.


    „No tak…“ Načiahol sa a odhrnul jej vlasy za plece. „Nič mi nedlžíš. Poďme si pospať a…“


    „Máme jednu noc.“ Odhodlane mu pritlačila dlaň k hrudi a vyliezla naňho. Medzi nohami cítila jemnú látku jeho bavlnených nohavíc. „Chcem celú noc.“ Usmiala sa naňho, priložila čelo k jeho, jej vlasy padli medzi nich a okolitý svet ako závoj. Vytvorili im útočisko. Chytil ju za pás, akoby si nemohol pomôcť, pritiahol si ju k sebe a… och, tak dobre do seba zapadali! „No tak, Adam, viem, že si starý, ale ešte nemôžeš ísť spať.“


    „Ja…“ Zdalo sa, že zabudol, čo chcel povedať, len čo mu rukou vkĺzla do nohavíc. Zavrel oči, prudko sa nadýchol a… áno. Dobre. „Olive…“


    „Áno?“


    Kĺzala sa mu po tele. A napínala mu nohavice. A on sa ju chabo snažil zastaviť, ale nezdalo sa, že má svoje telo plne pod kontrolou, a nakoniec jej dovolil, aby z neho stiahla zvyšné oblečenie. Odhrnula si vlasy z tváre a čupla si medzi jeho stehná.


    Adam sa pokúsil odvrátiť zrak a zlyhal. „Si taká nádherná…“ hlesol. Tie slová boli hlboké a tiché, akoby mu len vykĺzli z úst. Samovoľné a spontánne ako to, čo sa medzi nimi práve dialo.


    „Nikdy som to nerobila,“ priznala sa. Nehanbila sa, zrejme preto, že to bol Adam.


    „Nie. Poď sem.“


    „Takže to asi nebude veľmi dobré.“


    „Nemusíš… Olive. Nemusíš to robiť. Nemala by si.“


    „Beriem na vedomie.“ Pobozkala ho na bedro a on zastonal, ako keby urobila niečo výnimočné. Ako keby to bolo neskutočne úžasné. „Ale ak máš nejaké želania…“


    „Olive. Budem…“ Zastonanie. Chystal sa zastonať, z hlbín hrude sa mu dralo dunenie. Prešla mu nosom po pokožke na bruchu a kútikom oka videla, ako sa jeho penis šklbol.


    „Milujem, ako voniaš.“


    „Olive.“


    Pomaly, pozorne ovinula ruku okolo dolnej časti jeho erekcie a zahľadela sa na ňu pomedzi mihalnice. Žaluď sa už ligotal a… nevedela o tom veľa, ale vyzeral, že každú chvíľu bude. Zdal sa jej veľmi tvrdý, jeho hruď sa nad ňou dvíhala, mal pootvorené pery a bol rozhorúčený. Mala pocit, že to nebude trvať dlho, čo… bolo dobré. Ale zároveň si chcela dať načas. Chcela si dať s Adamom skutočne načas. „Už to s tebou niekto niekedy robil, však?“


    Prikývol, tak ako čakala. V pästi zovrel posteľnú bielizeň a mierne sa triasol.


    „Dobre. Takže mi môžeš povedať, ak to pokazím.“


    Posledné slovo vyslovila s perami pri jeho penise a mala pocit, akoby sa jej chveli, vibrovali na nejakej krátkovlnnej frekvencii, ktorá vybuchla, keď sa ho dotkla. Skôr než pootvorila pery na jeho žaludi, pozrela sa naňho, zľahka sa usmiala a zdalo sa, že to mu stačilo. Prehol chrbát. Zastonal a šeptom ju poprosil, aby mu dala chvíľku, šla pomaly, nedovolila mu vyvrcholiť, a Olive premýšľala, či sa jeho chrbtica rozpúšťa v tej istej vláčnej, žeravej rozkoši, ktorú pred chvíľou cítila ona.


    Zrejme to už nemohlo byť očividnejšie, ale nikdy predtým to nerobila. A predsa to vyzeralo, že ho to neskutočne vzrušuje. Očividne si nemohol pomôcť – vystrčil panvu, zabáral jej prsty do vlasov, pritláčal hlavu na penis, až kým ho nezovrela hrdlom. Stonal a rozprával a chvíľami sa jej pozeral do očí, akoby ho neustále fascinovalo, ako sa naňho díva. Zachrípnutým hlasom plietol slová, mrmlal: „Olive, áno… Oblizni… Vezmi si ho… hlbšie. Urob ma.“ Počula z jeho úst chválu a nežnosti – aká je dobrá, krásna, dokonalá –, obscénnosti o svojich perách, tele a očiach, a možno by sa hanbila, keby ich oboch neprestupovala rozkoš, ktorá im zaplavovala mozgy. Pripadalo jej prirodzené pýtať sa Adama, čo sa mu páči. Dať mu to.


    „Môžem sa…?“ Zubami sa mu zospodu obtrela o žaluď a on náhle zastonal. „V tvojich ústach.“


    Stačilo, aby sa naňho usmiala, a jeho rozkoš pôsobila nukleárne, dunela ním a zaplavovala mu celé telo, rovnako ako predtým Olive, bola žeravá a takmer bolestivá. Stále zľahka sala, keď znova dostal pod kontrolu končatiny a priložil jej dlaň k lícu.


    „Nevieš si predstaviť, čo s tebou chcem robiť.“


    „Myslím si, že možno viem.“ Oblizla si pery. „Aspoň niečo z toho.“ Oči mal zastreté, pohladil ju po kútiku úst a Olive premýšľala, ako by s týmto – s ním – mohla skončiť len za pár hodín.


    „Pochybujem.“


    Predklonila sa a schovala úsmev v záhybe jeho stehna. „Vieš, že môžeš.“ Vzala do zubov pokožku na jeho tvrdom bruchu a pozrela sa naňho. „Urobiť ich.“


    Stále sa usmievala, keď si ju pritiahol k hrudi a podarilo sa im na niekoľko minút zadriemať.

    Vravela si, že je to vážne pekná hotelová izba. Prevažne vďaka veľkým oknám. A výhľadu na nočný Boston, na premávku a oblaky, s pocitom, že sa tam vonku niečo deje, niečo, čoho súčasťou nepotrebovala byť, pretože bola tu. S Adamom.


    „Čo je to za jazyk?“ napadlo jej spýtať sa. Nedovidel jej na tvár, keďže mala hlavu uhniezdenú pod jeho bradou, takže jej ďalej prechádzal končekmi prstov po bedre.


    „Čoho?“


    „Tej knihy, čo čítaš. S tigrom na obálke. Nemčina?“


    „Holandčina.“ Hruď a svaly sa mu otriasli hlasom.


    „Je to manuál, ako preparovať zvieratá?“


    Jemne ju štipol do bedra a ona sa zachichotala.


    „Bolo ťažké naučiť sa to? Myslím po holandsky.“


    Nadýchol sa vône jej vlasov a chvíľu premýšľal. „Nie som si istý. Viem ju odmala.“


    „Bolo zvláštne vyrastať dvojjazyčne?“


    „Ani nie. Premýšľal som zväčša po holandsky, kým sme sa nepresťahovali späť sem.“


    „Koľko si mal rokov?“


    „Mm. Deväť?“


    Predstava Adama ako dieťaťa jej na perách vykúzlila úsmev. „Rozprával si sa po holandsky s rodičmi?“


    „Nie.“ Odmlčal sa. „Starali sa o mňa zväčša aupairky. Kopa.“


    Olive sa zdvihla, aby sa naňho pozrela, zložila si ruky na jeho hruď a oprela si o ne bradu. Sledovala ho, ako sa na ňu díva, užívala si hru pouličných svetiel na jeho silnej tvári. Vždy vyzeral dobre, ale teraz, v nočných hodinách, jej vyrážal dych.


    „Boli tvoji rodičia veľmi zaneprázdnení?“


    Vzdychol si. „Boli oddaní svojej práci. Vtedy si veľmi nevieš nájsť čas na nič iné.“


    Ticho zahmkala a predstavila si päťročného Adama, ako ukazuje detskú kresbu s paličkovými postavami vysokým nevšímavým rodičom v tmavých oblekoch, ktorých obklopujú tajní agenti rozprávajúci do headsetov. Nevedela nič o diplomatoch. „Bol si šťastné dieťa?“


    „To je… komplikované. Bolo to tak trochu detstvo ako z učebnice. Jediné dieťa finančne bohatých, ale emocionálne chudobných rodičov. Mohol som si robiť, čo som chcel, ale nemal som s kým.“ Znelo to smutne. Olive a jej mama toho vždy mali málo, ale Olive sa nikdy necítila sama. Až kým neprišla rakovina.


    „Až na Holdena?“


    Usmial sa. „Až na Holdena, ale to bolo až neskôr. Myslím si, že vtedy som si už žil svojím vlastným spôsobom. Naučil som sa baviť sa… vecami. Koníčkami. Aktivitami. Školou. A keď som mal byť s ľuďmi, bol som… antagonistický a neprívetivý.“ Zagúľala očami a zľahka ho uhryzla, až sa zachechtal. „Stal som sa svojimi rodičmi,“ premýšľal nahlas. „Vyslovene oddaný svojej práci.“


    „To vôbec nie je pravda. Vieš si skvelo nájsť čas aj na iných. Napríklad na mňa.“ Usmiala sa, ale Adam odvrátil zrak, akoby ho to zahanbilo, a Olive sa rozhodla zmeniť tému. „Jediné, čo viem po holandsky povedať, je ik hou van jou.“ Jej výslovnosť musela byť mizerná, pretože Adam tie slová dlho nevedel rozkódovať. Keď sa mu to podarilo, rozšírili sa mu oči.


    „Moja spolubývajúca na výške mala na stene plagát so slovami milujem ťa v každom jazyku,“ vysvetlila Olive. „Priamo oproti mojej posteli. Bola to prvá vec, čo som každé ráno po zobudení videla.“


    „A na konci posledného ročníka si poznala každý jazyk?“


    „Na konci prvého ročníka. Ako druháčka vstúpila do sesterstva a to bolo dobré pre nás pre obe.“ Sklopila zrak, zaborila si mu tvár do hrude a vzápätí sa naňho znova pozrela. „Je to dosť hlúpe, keď sa nad tým zamyslíš.“


    „Hlúpe?“


    „Kto potrebuje vedieť povedať milujem ťa v každom jazyku? Ľudia to sotva potrebujú v jednom. Občas ani v tom jednom.“ Prstami mu uhladila vlasy. „Na druhej strane fráza kde sú tu záchody…“


    Natočil hlavu k jej dotyku, akoby ho upokojoval. „Waar is de WC?“


    Olive zažmurkala.


    „Tak by si povedala kde sú tu záchody,“ vysvetlil.


    „Hej, to mi došlo. Len… ten tvoj hlas…“ Odkašľala si. Bolo lepšie, keď nevedela, ako príťažlivo znie, keď hovorí iným jazykom. „V každom prípade by to bol užitočný plagát.“ Prešla mu prstom po čele. „Odkiaľ máš toto?“


    „Tvár?“


    „Tú malú jazvu nad obočím.“


    „Ach. Len hlúpa bitka.“


    „Bitka?“ Zachichotala sa. „Pokúšal sa ťa zabiť jeden z tvojich doktorandov?“


    „Nie, ešte z detstva. Aj keď si viem predstaviť, ako mi niektorý z mojich doktorandov naleje do kávy acetonitril.“


    „Och, totálne.“ Súhlasne prikývla. „Aj ja jednu mám.“ Odhrnula si vlasy za plece a ukázala mu malú polmesiacovú jazvičku pri spánku.


    „Viem.“


    „Vieš, že mám jazvu?“


    Prikývol.


    „Kedy si si ju všimol? Je vážne nevýrazná.“


    Pokrčil plecami a začal po nej prechádzať palcom. „Odkiaľ ju máš?“


    „Nepamätám si. Ale mama vravela, že keď som mala štyri, Torontom sa prehnala obrovská snehová búrka. Padali centimetre a centimetre snehu, historicky najviac za posledných päť desaťročí, niečo na ten štýl. A keďže všetci vedeli, že príde, pripravovala ma na to niekoľko dní, vravela mi, že možno na pár dní uviazneme doma. Tak veľmi som sa na to tešila, že som vybehla von a skočila hlavou napred do snehu, ibaže som to urobila zhruba polhodinu po tom, ako začalo snežiť, a narazila som hlavou na kameň.“ Ticho sa zasmiala a Adam s ňou. Bol to obľúbený príbeh jej matky a Olive teraz bola už jediná, kto ho mohol rozpovedať. Žil v nej a v nikom inom. „Chýba mi sneh. Kalifornia je nádherná a neznášam zimu, ale vážne mi chýba sneh.“


    Ďalej ju hladkal po jazve, na perách mu hral letmý úsmev. Po chvíli, keď sa okolo nich rozhostilo ticho, povedal: „V Bostone bude sneh. Budúci rok.“


    Rozbúšilo sa jej srdce. „Hej.“ Ibaže ona už neplánovala ísť do Bostonu. Bude si musieť nájsť iné laboratórium. Alebo v laboratóriu vôbec nepracovať.


    Adam jej rukou jemne prešiel po krku a spočinul ňou na zátylku. „Sú tam skvelé turistické chodníky, po ktorých sme s Holdenom chodievali na doktorandskom.“ Zaváhal, kým dodal: „Rád by som ťa tam vzal.“


    Zatvorila oči a na sekundu si dovolila predstaviť si to. Adamove čierne vlasy, v pozadí biely sneh a výrazné zelené odtiene stromov. Jej čižmy zabárajúce sa do mäkkej zeme. Chladný vzduch v pľúcach a teplá ruka ovinutá okolo tej jej. Takmer až videla, ako jej za viečkami poletujú snehové vločky. Nádhera.


    „Ale ty budeš v Kalifornii,“ povedala neprítomne.


    Odmlka. Pridlhá.


    Olive otvorila oči. „Adam?“


    Prešiel si jazykom po vnútornej strane líca, akoby starostlivo zvažoval slová. „Je tu istá šanca, že sa budem sťahovať do Bostonu.“


    Zmätene naňho zažmurkala. Sťahovať? Bude sa sťahovať? „Čože?“ Nie. Čo to vraví? Adam sa nechystá odísť zo Stanfordovej, však nie? Nikdy nemal v úmysle… Možnosť, že odíde, nikdy nebola skutočná. Však?


    Ibaže to vlastne nikdy nepovedal. Olive sa vrátila k ich rozhovoru a… sťažoval sa na to, že mu katedra zadržiava peniaze na výskum, ako majú ľudia podozrenie, že sa chytá odísť, ako sa domnievajú, že odíde, pretože spolupracoval s Tomom, ale… nikdy nepovedal, že sa v niečom mýlili. Povedal, že zmrazené peniaze sú určené na tohtoročný výskum, preto chcel, aby mu ich čo najskôr prepustili.


    „Harvardova,“ zašepkala s pocitom, že je neskutočne hlúpa. „Odchádzaš na Harvardovu.“


    „Ešte to nie je isté.“ Ruku mal stále ovinutú okolo jej ramien, palcom jej prechádzal po žile dole na krku. „Požiadali ma, aby som prišiel na pohovor, ale nedostal som žiadnu oficiálnu ponuku.“


    „Kedy? Kedy tam ideš na pohovor?“ spýtala sa, ale v skutočnosti odpoveď nepotrebovala počuť. Všetko jej začínalo dávať zmysel. „Zajtra. Však tam nejdeš zajtra?“ Nikdy nepovedal, kam ide. Iba to, že odíde z konferencie skôr. Preboha. Si hlúpa, Olive. Si hlúpa. „Ideš na Harvardovu. Zvyšok týždňa tam budeš na pohovore.“


    „Bol to jediný spôsob, ako zabrániť podozreniu,“ vysvetlil. „Konferencia bolo dobré krytie.“


    Prikývla. Nebolo dobré – bolo perfektné. A, bože, bolo jej nevoľno. Podlamovali sa jej kolená, aj keď ležala. „To miesto ti ponúknu,“ zamrmlala, hoci si bola istá, že to už musí vedieť. Koniec-koncov, bol Adam Carlsen. A požiadali ho, aby prišiel na pohovor. Nadbiehali mu.


    „Ešte to nie je isté.“


    Je. Samozrejme, že je. „Prečo Harvardova?“ vyhŕkla. „Prečo… prečo chceš odísť zo Stanfordovej?“ Hlas sa jej trochu triasol, aj keď sa snažila znieť pokojne.


    „Moji rodičia žijú na východnom pobreží, a hoci máme isté problémy, budú ma skôr alebo neskôr potrebovať pri sebe.“ Odmlčal sa, ale Olive videla, že neskončil. Pripravila sa. „Hlavný dôvod je Tom. A ten grant. Chcem sa presunúť k podobnej práci, ale to bude možné, len ak budeme mať dobré výsledky. Ak budem pracovať na tej istej katedre ako Tom, budeme nekonečne produktívnejší. Z profesionálneho hľadiska je ten presun absolútne logický.“


    Hoci na tie slová bola pripravená, aj tak jej to pripadalo ako úder do hrudnej kosti, pri ktorom jej vyrazilo dych, skrútilo žalúdok a oťaželo srdce. Tom. Šlo tu o Toma.


    „Samozrejme,“ zašepkala. Pomohlo jej to znieť istejšie. „Dáva to zmysel.“


    „A tiež by som ti mohol pomôcť aklimatizovať sa,“ ponúkol, hoci výrazne ostýchavejšie. „Ak budeš chcieť. V Bostone. V Tomovom laboratóriu. Ukázať ti to tam, ak… ak sa budeš cítiť osamelá. Kupovať ti tie tekvicové nápoje.“


    Nemohla na to odpovedať. Vážne na to nemohla odpovedať. Takže na niekoľko sekúnd zvesila hlavu, prikázala si spamätať sa a potom ju znova zdvihla a usmiala sa naňho.


    Dokáže to. Zvládne to. „Kedy zajtra odchádzaš?“ Zrejme sa len sťahoval do iného hotela, bližšie k areálu Harvardovej.


    „Skoro.“


    „Dobre.“ Natiahla sa a zaborila mu tvár do krku. Nebudú spať, ani sekundu. Bola by to škoda. „Nemusíš ma zajtra zobudiť, keď budeš odchádzať.“


    „Neznesieš mi dole batožinu?“


    Zasmiala sa mu do krku a väčšmi sa doň zaborila. Toto, pomyslela si, toto bude ich dokonalá noc. A ich posledná.

  


  
    Osemnásta kapitola

    [image: ] HYPOTÉZA: Srdce je možné zlomiť ľahšie ako tú najslabšiu vodíkovú väzbu.


    Nezobudilo ju slnko vznášajúce sa vysoko na nebi ani hotelová služba – pravdepodobne vďaka Adamovi a visačke nerušiť na dverách. To, čo Olive vytiahlo z postele, aj keď vážne, vážne nechcela čeliť dňu, bolo zúrivé vibrovanie na nočnom stolíku.


    Zaborila si tvár do vankúša, natiahla ruku, aby našmátrala telefón, a potom si ho priložila k uchu.


    „No?“ zafňukala, ale vzápätí si všimla, že to nie je hovor, ale veľmi dlhý sled notifikácií. Zahŕňal mail od doktorky Aslanovej, ktorá jej gratulovala k prednáške a žiadala ju o nahrávku, dve správy od Grega (Nevidela si multikanálovú pipetu? Kašli na to, mám ju.), jednu od Malcolma (Zavolaj, keď toto uvidíš.) a…


    Stoštyridsaťtri od Anh.


    „Čo to…?“ Zažmurkala na obrazovku, odomkla telefón a začala cez ne prechádzať. Mohlo to byť stoštyridsaťtri pripomienok, aby sa natrela opaľovacím krémom?


    Anh: O


    Anh: M


    Anh: G


    Anh: OMG


    Anh: Omg omg OMFG


    Anh: Dopekla kde si


    Anh: OLIVE


    Anh: OLIVE LOUISE SMITHOVÁ


    Anh: (Robím si srandu neviem či máš stredné meno)


    Anh: (Ale ak máš bolo by to Louise SKÚS NAMIETAŤ vieš že mám pravdu


    Anh: KDE SI?!?!?


    Anh: Tak veľa ti toho ujde TAK VEĽA


    Anh: DOPEKLA KDE MÁŠ IZBU IDEM PO TEBA


    Anh: OL o tomto sa musíme porozprávať NAŽIVO!!!!!1!!!!!!!!


    Anh: Si MŔTVA?


    Anh: Dúfaj že si lebo INAK TI NEODPUSTÍM ŽE SI TOTO PREMEŠKALA


    Anh: Ol fakt sa to deje ALEBO SA MI TO IBA ZDÁ SJFGAJHSGFASF


    Anh: OOOOOOOOOOOOOOOOOOOOOOOOOOOOL


    Olive zastonala, pošúchala si tvár a rozhodla sa preskočiť zvyšných stodvadsaťpäť správ a poslať Anh číslo svojej izby. Šla do kúpeľne a načiahla sa za kefkou, pričom sa snažila nevšímať si, že miesto, kde ešte včera bola tá Adamova, je prázdne. Nech už Anh panikárila nad čímkoľvek, Olive to pravdepodobne tak nezoberie. Jeremy stepoval na katedrovej párty alebo Chase jazykom uviazal uzol na čerešňových stonkách. Jasné, pobaví to, ale Olive by prežila, keby jej ušlo jedno aj druhé.


    Osušila si tvár, premýšľajúc, že sa jej skvelo darilo nemyslieť na to, ako ju všetko bolí, ako jej hučí celé telo, vibruje, akoby nemienilo prestať ani o dve, tri či päť hodín, na Adamovu letmú upokojujúcu vôňu na svojej pokožke.


    Hej. Šlo jej to skvelo.


    Keď vyšla z kúpeľne, niekto sa snažil vyvaliť dvere z rámu. Otvorila ich a zbadala Anh a Malcolma, ktorí ju objali a rozhovorili sa tak nahlas a rýchlo, že im sotva rozumela, hoci zachytila slovné spojenia „zásadná zmena v prístupe“ a „mení to pohľad na život“ a „zlomový moment dejín“.


    Trkotali celou cestou k Olivinej nepoužitej posteli a posadili sa. Po pár ďalších chvíľach tárania jeden cez druhého sa Olive rozhodla zasiahnuť a zdvihla ruky.


    „Počkať.“ Už teraz ju začínala bolieť hlava. Dnešok bude nočná mora, a to z mnohých dôvodov. „Čo sa stalo?“


    „Tá najdivnejšia vec na svete,“ vyhlásila Anh.


    „Najúžasnejšia,“ prerušil ju Malcolm. „Chce povedať najúžasnejšia.“


    „Kde si bola, Ol? Povedala si, že sa k nám pridáš.“


    „Tu. Bola som… uhm… unavená po prednáške, zaspala som a…“


    „Trápne, Ol, veľmi trápne, ale nemám čas kritizovať ťa za to, pretože ti musím povedať, čo sa včera večer stalo…“


    „Ja by som jej to mal povedať,“ pozrel na ňu Malcolm prísne. „Keďže je to o mne.“


    „Beriem,“ uznala teatrálne.


    Malcolm sa spokojne usmial a odkašľal si. „Ol, s ktorým človekom som posledných pár rokov chcel mať sex?“


    „Uhm…“ Poškriabala sa na spánku. Vedela len tak z fleku vymenovať zhruba tridsať ľudí. „Victoria Beckhamová?“


    „Nie. Teda hej. Ale nie.“


    „David Beckham?“


    „Takisto hej. Ale nie.“


    „Tá druhá Spice Girl? Tá v adidasovej teplákovej súprave…“


    „Nie. Dobre, hej, ale nemysli na celebrity, mysli na reálnych ľudí…“


    „Holden Rodrigues!“ vyhŕkla Anh netrpezlivo. „Včera večer sa na katedrovej párty bozkával s Holdenom Rodriguesom! Ol, s hlbokým zármutkom ťa musím informovať, že si bola zosadená z trónu a už viac nie si prezidentkou klubu Nadržaných na učiteľov. Odídeš s hanbou alebo prijmeš pozíciu pokladníka?“


    Olive zažmurkala. Niekoľkokrát. Nemiestne veľakrát. A potom sa počula povedať: „Vau.“


    „Nie je to tá najdivnejšia…?“


    „Najúžasnejšia, Anh!“ prerušil ju Malcolm. „Najúžasnejšia!“


    „Veci môžu byť divné aj úžasným spôsobom.“


    „Hej, ale toto je čisto, stopercentne úžasné, nulapercentne divné…“


    „Počkať…“ prerušila ich Olive. Hlava ju bolela podstatne silnejšie. „Holden ani len nie je člen katedry. Prečo bol na našej párty?“


    „Netuším, ale je to trefná pripomienka, pretože keďže je z farmakológie, môžeme si robiť, čokoľvek len chceme, bez toho, aby sme o tom museli niekomu povedať.“


    Anh naklonila hlavu. „Vážne?“


    „Hej. Keď sme šli do drogérie po kondómy, skontrolovali sme si školské nariadenia. Prakticky ako predohru.“ Blažene zavrel oči. „Vojdem ešte niekedy do drogérie bez toho, aby sa mi postavil?“


    Olive si odkašľala. „Veľmi ma to teší.“ Naozaj ju to tešilo. Aj keď jej to prišlo trochu divné. „Ako k tomu došlo?“


    „Flirtoval som s ním. Bolo to veľkolepé.“


    „Nebolo mu hanby, Ol. A bolo to veľkolepé. Mám fotky.“


    Malcolm pohoršene zalapal po dychu. „Okej, to je nelegálne a mohol by som ťa zažalovať, ale ak na nich vyzerám dobre, pošli mi ich.“


    „Pošlem, zlato. Teraz spusti o sexe.“


    Fakt, že Malcolm, ktorý bol o detailoch svojho sexuálneho života vždy veľmi priamy, len zavrel oči a usmial sa, hovoril sám za seba. Anh a Olive si vymenili dlhý ohromený pohľad.


    „A to ani len nie je tá najlepšia časť. Chce ma vidieť znovu. Dnes. Na rande. Sám od seba použil slovo rande.“ Hodil sa na matrac. „Je taký sexy! A vtipný. A milý. A sladký, ten nehanebný zver…“


    Malcolm vyzeral tak šťastne, že Olive nemohla odolať: prehltla guču, ktorá sa jej niekedy počas včerajšieho večera usadila v hrdle, skočila na posteľ k nemu a zo všetkých síl ho objala. Anh ju nasledovala.


    „Veľmi sa s tebou teším, Malcolm.“


    „Ja tiež.“ Anhin hlas tlmili jeho vlasy.


    „Aj ja sa z toho teším. Dúfam, že to myslí vážne. Vieš, ako som povedal, že si idem po zlato? No tak Holden je platina.“


    „Ol, mala by si sa opýtať Carlsena, či nevie, ako to Holden vidí,“ navrhla Anh.


    Zrejme tú príležitosť v dohľadnom čase nedostane. „Opýtam sa.“


    Malcolm mierne zmenil polohu a obrátil sa k Olive. „Naozaj si včera večer zaspala? Alebo ste s Carlsenom oslavovali neopísateľnými spôsobmi?“


    „Oslavovali?“


    „Zveril som sa Holdenovi, že sa o teba bojím, a on povedal, že zrejme oslavujete. Splietal niečo o tom, že Carlsenovi uvoľnili peniaze. Mimochodom, vôbec si nespomenula, že Carlsen a Holden sú najlepší kamoši – znie mi to ako informácia, o ktorú by si sa mala podeliť so zakladateľom fanklubu Holdena Rodriguesa a svojím najhlučnejším spolubývajúcim…“


    „Počkať…“ Olive sa s vypúlenými očami posadila. „Tie peniaze, ktoré mu uvoľnili, boli to tie… zmrazené? Tie, ktoré mu zadržiavala Stanfordova?“


    „Možno? Holden spomínal niečo s tým, že vedúci katedry konečne ustúpil. Snažil som sa dávať pozor, ale rozhovory o Carlsenovi dosť zabíjajú náladu – bez urážky. Navyše som sa stále strácal v Holdenových očiach.“


    „A jeho zadku,“ dodala Anh.


    „A jeho zadku.“ Malcolm si šťastne vzdychol. „Má taký pekný zadok… Na krížoch má také malé priehlbinky.“


    „Preboha, to aj Jeremy! Mám chuť do nich zahryznúť.“


    „No nie sú rozkošné?“


    Olive prestala počúvať a vstala z postele, chytila svoj telefón a pozrela na dátum.


    Dvadsiaty deviaty september.


    Bol dvadsiaty deviaty september.


    Samozrejme, že to vedela. Už viac než mesiac vedela, že dnešok sa blíži, ale minulý týždeň ju až príliš zamestnávalo panikárenie nad prednáškou, než aby sa sústredila na čokoľvek iné, a Adam jej to nepripomenul. Vzhľadom na to, čo všetko sa v priebehu posledných dvadsiatich štyroch hodín stalo, nebolo prekvapivé, že zabudol spomenúť, že mu uvoľnili peniaze. Ale aj tak. Implikácie toho boli…


    Pevne zatvorila oči, zatiaľ čo v pozadí silnelo nadšené trkotanie Anh a Malcolma. Keď ich znova otvorila, na telefóne jej svietila nová notifikácia. Od Adama.


    Adam: Do 16.30 som na pohovoroch, ale večer mám voľno. Nechcela by si ísť na večeru? V okolí školy je niekoľko dobrých reštaurácií (aj keď nehanebný nedostatok bežiacich pásov). Ak nebudeš zaneprázdnená, môžem ťa povodiť po areáli, možno dokonca po Tomovom labáku.


    Adam: Závisí od teba, samozrejme.


    Boli takmer dve hodiny poobede. Olive mala pocit, akoby jej kosti vážili dvakrát toľko čo včera. Zhlboka sa nadýchla, vypla hruď a začala písať odpoveď Adamovi.


    Vedela, čo musí spraviť.


    [image: ]


    Presne o piatej zaklopala na jeho dvere a trvalo mu len pár sekúnd, kým ich otvoril, stále v slušných nohaviciach a košeli, v ktorých musel byť na pohovoroch, a…


    Usmieval sa na ňu. Nie jednou z tých nedopečených grimás, na ktoré si zvykla, ale skutočným, ozajstným úsmevom. S jamkami na lícach a vráskami okolo očí, úprimne šťastný, že ju vidí. Roztrieštilo jej to srdce na milión kúskov, ešte než vôbec prehovoril.


    „Olive…“


    Stále neprišla na to, prečo vyslovoval jej meno tak jedinečne. Niečo sa za tým skrývalo, niečo, čo celkom nevyplávalo na povrch. Potenciál. Hĺbka. Olive premýšľala, či je to skutočné, či si to len nepredstavuje, či si je Adam toho vedomý. Premýšľala nad mnohými vecami – a potom si povedala, že musí prestať. Práve teraz na tom už nemohlo záležať menej.


    „Poď dnu.“


    Boli v ešte viac nóbl hoteli a Olive zagúľala očami, premýšľajúc, prečo ľudia cítia potrebu vyhodiť za ubytovanie pre Adama Carlsena tisícky dolárov, keď sotva vníma svoje okolie. Skrátka by mu mali dať pričňu a darovať peniaze na niečo, čo si to zaslúži. Ohrozené veľryby. Lupienku. Olive.


    „Priniesla som toto – predpokladám, že je to tvoje.“ Urobila niekoľko krokov k nemu a vytiahla nabíjačku na telefón, tak aby jej koniec s káblom visel z dlane a Adam sa jej nemusel dotknúť.


    „Hej. Ďakujem.“


    „Bola za lampou na nočnom stolíku, zrejme preto si si ju zabudol.“ Zovrela pery. „Alebo je to možno tým, aký si starý. Možno už prichádza demencia. Všetky tie amyloidné plaky!“


    Prebodol ju pohľadom a ona sa snažila neusmiať, ibaže už sa usmievala, a on zagúľal očami a povedal jej, že je chytráčka, a…


    A bolo to tu. Znova to robili. Sakra.


    Uhla pohľadom, pretože… nie. Viac nie. „Ako bolo na pohovoroch?“


    „Dobre. Aj keď to bol len prvý deň.“


    „Z koľkých?“


    „Z príliš veľa.“ Vzdychol si. „Tiež mám naplánované stretnutie s Tomom kvôli tomu grantu.“


    Tom. Jasné. Samozrejme. Samozrejme – to preto tu bola. Aby mu vysvetlila, že…


    „Ďakujem, že si prišla,“ povedal potichu a od srdca. Akoby ho tým, že naskočila na vlak a súhlasila, že sa s ním stretne, neskutočne potešila. „Vravel som si, že budeš tráviť čas so svojimi kamošmi.“


    Pokrútila hlavou. „Nie. Anh šla von s Jeremym.“


    „Mrzí ma to,“ povedal, tváriac sa, akoby ho to úprimne mrzelo, a Olive trvalo pár sekúnd, kým si spomenula na svoju lož a na jeho predpoklad, že je zamilovaná do Jeremyho. Bolo to len pred pár týždňami, ale aj tak jej deň, keď si nevedela predstaviť nič horšie ako to, že Adam príde na to, čo k nemu cíti, pripadal taký vzdialený. Po všetkom, čo sa za posledných pár dní stalo, jej to znelo hlúpo. Naozaj by mala vyjsť s pravdou von, ale aký to malo teraz zmysel? Nech si Adam myslí, čo len chce. Aj tak mu to prospeje viac ako pravda.


    „A Malcolm… je s Holdenom.“


    „Ach áno…“ Prikývol, s vyčerpaným výrazom.


    Olive sa chvíľu zabávala predstavou, že keď Holden píše Adamovi, je to ekvivalent toho, čomu boli posledné dve hodiny vystavené Olive a Anh, a usmiala sa. „Aké zlé to je?“


    „Zlé?“


    „To medzi Malcolmom a Holdenom.“


    „Och.“ Adam sa oprel plecom o stenu a prekrížil si ruky na hrudi. „Myslím si, že to môže byť veľmi dobré. Aspoň pre Holdena. Malcolm sa mu vážne páči.“


    „Povedal ti to?“


    „Nevie o tom sklapnúť.“ Zagúľal očami. „Vedela si, že Holden má v skutočnosti dvanásť rokov?“


    Zasmiala sa. „To aj Malcolm. Veľa randí, a hoci zvyčajne vie udržať očakávania na uzde, toto s Holdenom… Raz som mala na obed sendvič a on mi len tak oznámil, že Holden je alergický na arašidy. Ten sendvič ani len nebol s arašidovým maslom!“


    „Nie je alergický, len to predstiera, pretože nemá rád orechy.“ Pomasíroval sa na spánku. „Dnes ráno som sa zobudil na haiku o Malcolmovom lakti. Holden mi to poslal o tretej v noci.“


    „Bolo dobré?“


    Zdvihol jedno obočie a ona sa znova zasmiala.


    „Sú…“


    „… strašní.“ Adam pokrútil hlavou. „Ale Holden to zrejme potrebuje. Niekoho, na kom mu záleží, komu tiež záleží na ňom.“


    „Aj Malcolm. Len sa… bojím, že možno bude chcieť viac, ako je Holden ochotný ponúknuť.“


    „Ver mi, Holden by najradšej už spoločne vypĺňal daňové priznanie.“


    „Dobre. Som rada.“ Usmiala sa a vzápätí jej úsmev rovnako rýchlo zmizol. „Jednostranné vzťahy… nie sú dobré.“ Viem o tom svoje. A ty možno tiež.


    Hľadel si na dlaň, bezpochyby myslel na ženu, ktorú Holden spomínal. „Nie. Nie, nie sú.“


    Bola to zvláštna bolesť, táto žiarlivosť… Mätúca, neznáma, niečo, na čo nebola zvyknutá. Napoly bodavá, napoly dezorientujúca a bezcieľna, taká odlišná od samoty, ktorú cítila od pätnástich… Jej mama jej chýbala každý deň, ale časom dokázala svoju bolesť skrotiť a pretaviť do motivácie pre prácu. Do cieľa. No žiarlivosť… to nešťastie so sebou nič neprinášalo. Len nepokojné myšlienky a niečo, čo jej zovrelo hruď, kedykoľvek jej zablúdila myseľ k Adamovi.


    „Musím sa ťa na niečo spýtať,“ povedal vážne. Zdvihla zrak.


    „Samozrejme.“


    „Tí ľudia, ktorých si včera počula na konferencii…“


    Stuhla. „Radšej by som…“


    „Nebudem ťa do ničoho nútiť. Ale nech už to bol ktokoľvek, chcem… Myslím si, že by si mala zvážiť, že podáš sťažnosť.“


    Och, bože. Bože. Je to nejaký krutý vtip? „Ty máš tie sťažnosti vážne rád, však?“ Krátko sa zasmiala pri chabom pokuse o vtip.


    „Myslím to vážne. A ak sa rozhodneš to spraviť, pomôžem ti, akokoľvek budem môcť. Môžem sa ísť s tebou porozprávať s organizátormi konferencie alebo môžeme ísť cez kanceláriu zaoberajúcu sa hlavou deväť na Stanfordovej…“


    „Nie. Ja… Adam, nie. Nepodám sťažnosť.“ Pošúchala si končekmi prstov oči, všetko jej to pripadalo ako jeden veľký bolestivý žart. Ibaže Adam nič netušil. Vlastne ju chcel chrániť, zatiaľ čo Olive chcela… chrániť jeho. „Už som sa rozhodla. Narobilo by to viac škody ako úžitku.“


    „Viem, prečo si to myslíš. Ja som sa počas doktorandského cítil rovnako, keď šlo o môjho školiteľa. Všetci sme sa tak cítili. Ale sú spôsoby, ako sa to dá spraviť. Nech je ten človek ktokoľvek…“


    „Adam, ja…“ Prešla si rukou po tvári. „Potrebujem, aby si to prestal riešiť. Prosím.“


    Niekoľko sekúnd na ňu mlčky hľadel a potom prikývol. „Dobre. Samozrejme.“ Odtlačil sa od steny a vystrel sa, očividne nespokojný, že to má nechať tak, ale ochotný to urobiť. „Chcela by si zájsť na večeru? Neďaleko je mexická reštaurácia. Alebo môžeme ísť na suši – skutočné suši. A do kina. Možno nájdeme jeden-dva filmy, v ktorých neumierajú kone.“


    „Nie som… Popravde nie som hladná.“


    „Och.“ Tváril sa doberačne. Milo. „Nevedel som, že je to možné.“


    „Ani ja.“ Slabo sa zachichotala a potom sa prinútila pokračovať: „Dnes je dvadsiaty deviaty september.“


    Ticho. Adam na ňu hľadel, trpezlivo a zvedavo. „Hej.“


    Zahryzla si do spodnej pery. „Už vieš, ako sa vedenie rozhodlo, čo sa týka tvojich peňazí?“


    „Ó, áno. Uvoľnia mi ich.“ Vyzeral šťastne, oči sa mu takmer chlapčensky ligotali. Trochu jej to zlomilo srdce. „Chcel som ti to povedať dnes pri večeri.“


    „To je skvelé.“ Zmohla sa na úsmev, v jej stúpajúcej nervozite len slabý a žalostný. „To je vážne skvelé, Adam. Veľmi sa z toho teším.“


    „Zrejme za to vďačím tvojmu zručnému narábaniu s opaľovacím krémom.“


    „Hej.“ Jej smiech znel falošne. „Budem si to musieť pridať do životopisu. Falošná priateľka s početnými skúsenosťami. Microsoft Office a prvotriedne narábanie s opaľovacím krémom. Dostupná okamžite, len seriózni záujemcovia.“


    „Okamžite nie.“ Zvedavo a láskyplne na ňu hľadel. „Povedal by som, že nejaký čas nie.“


    Váha, ktorá ju ťažila v žalúdku, odkedy si uvedomila, čo treba spraviť, ešte oťažela. Teraz – bolo to tu. Finálne. Moment, keď sa to všetko skončí. Olive bola schopná spraviť to. A aj to spraví. Koniec-koncov, bude to tak najlepšie.


    „Myslím si, že by som mala byť.“ Prehltla a bolo to, akoby jej dolu hrdlom stekala kyselina. „Dostupná.“ Prešla mu pohľadom po tvári, všimla si jeho zmätok a zovrela v pästi okraj svojho svetra. „Dali sme si deadline, Adam. A splnili sme všetko, čo sme chceli. Jeremy a Anh sú spolu – pochybujem, že si vôbec pamätajú, že sme s Jeremym randili – a tebe uvoľnili peniaze, čo je úžasné. Pravdou je…“


    Štípali ju oči. Pevne ich zažmúrila a podarilo sa jej potlačiť slzy. Horko-ťažko, ale predsa.


    Pravdou je, Adam, že tvoj kamoš, tvoj spolupracovník, človek, ktorého očividne miluješ a je ti blízky, je odporný a opovrhnutiahodný. Povedal mi veci, ktoré sú možno pravda, možno lži – neviem. Nie som si istá. Nie som si už istá ničím a rada by som spýtala teba, šialene rada. Ale bojím sa, že má možno pravdu. A že ty mi to neuveríš. A ešte viac sa bojím, že mi to uveríš a že ťa to, čo ti poviem, donúti vzdať sa niečoho, čo je pre teba veľmi dôležité: vášho priateľstva a tvojej práce s ním. Ako vidíš, bojím sa všetkého. Takže namiesto toho, aby som ti povedala túto pravdu, ti poviem inú pravdu. Pravdu, ktorá, aspoň predpokladám, pre teba bude najlepšia. Pravdu, ktorá ma odstráni z rovnice, ale výsledok bude v konečnom dôsledku lepší. Pretože začínam premýšľať, či toto neznamená byť zamilovaný. Že človek sa pokojne nechá roztrhať na kúsky, len aby ten druhý mohol ostať celý.


    Zhlboka sa nadýchla. „Pravdou je, že nám to šlo super. A je načase skončiť.“


    Vzhľadom na to, ako sa mu pootvorili pery, ako jeho zmätené oči pátrali po tých jej, si uvedomila, že stále nepochopil, čo povedala. „Nemyslím si, že to budeme musieť niekomu výslovne vravieť,“ pokračovala. „Ľudia nás už neuvidia spolu a časom usúdia, že… že nám to nevyšlo. Že sme sa rozišli. A možno si…“ Toto bola tá najťažšia časť, ale zaslúži si to počuť. Koniec-koncov, povedal jej to isté, keď uveril, že je zamilovaná do Jeremyho. „Želám ti len to najlepšie, Adam. Na Harvardovej a… s tvojou skutočnou priateľkou. Nech už si vyberieš kohokoľvek. Neviem si predstaviť, že by ti niekto neopätoval city.“


    Všimla si presný moment, keď to pochopil. Dokázala rozmotať pocity, ktoré mu na tvári zvádzali boj – prekvapenie, zmätok, náznak tvrdohlavosti, na zlomok sekundy zraniteľnosť, kým sa to všetko nerozplynulo v prázdnom, nič nehovoriacom výraze. Potom videla, ako prehltol.


    „Dobre,“ povedal. „Dobre.“ Hľadel si na topánky, absolútne nehybne. Pomaly prijímal jej slová.


    Olive o krok ustúpila a zakývala sa na mieste. Vonku niekomu zazvonil telefón a o niekoľko sekúnd neskôr nasledoval výbuch smiechu. Normálne zvuky v normálny deň. Normálne… Toto všetko.


    „Bude to tak najlepšie,“ povedala, pretože to ticho medzi nimi… Nemohla ho vydržať. „Ako sme sa dohodli.“


    „Čokoľvek chceš.“ Hlas mal zastretý a znel… neprítomne. Stiahol sa niekam do svojho vnútra. „Čokoľvek potrebuješ.“


    „Nemám ti ako poďakovať za všetko, čo si pre mňa urobil. Nielen čo sa týka Anh. Keď sme sa spoznali, cítila som sa tak osamelo a…“ Na chvíľu nemohla pokračovať. „Ďakujem ti za všetky tie tekvicové nápoje a ten imunoblot a že si schoval svoje vypreparované veveričky, keď som bola u teba, a…“


    Nedokázala sa prinútiť pokračovať, pretože by ju vlastné slová začali dusiť. Štípanie v očiach prešlo do pálenia, ktoré sa už-už vylievalo von, takže raz prikývla, rozhodne, akoby to bola bodka za touto neúplnou vetou, ktorej koniec bol v nedohľadne.


    A to by bolo všetko. Bol by to koniec. Týmto by sa to uzavrelo, keby cestou k dverám neprechádzala okolo neho. Keby sa nenačiahol a nezastavil ju položením ruky na jej zápästie. Keby tú ruku okamžite znova neodtiahol a zdesene sa na ňu nezahľadel, akoby ho šokovalo, že sa jej opovážil dotknúť bez toho, aby najprv požiadal o dovolenie.


    Keby nepovedal: „Olive… Ak raz budeš niečo potrebovať, hocičo… čokoľvek, kedykoľvek… môžeš prísť za mnou.“ Sánka sa mu hýbala, akoby mali nasledovať ďalšie slová, ktoré držal v sebe. „Chcem, aby si za mnou prišla.“


    Takmer nezaregistrovala, ako si chrbtom ruky utrela vlhké líce ani že podišla bližšie k nemu. Až jeho vôňa – mydla a niečoho prenikavého, jemného, ale, och, takéto známeho – ju na to upozornila. Jej mozog ho mal zmapovaného, uloženého vo všetkých zmysloch. Očami vnímala jeho takmer úsmev, rukami jeho pokožku, nozdrami jeho vôňu. Ani nepotrebovala myslieť na to, čo spraví, len sa zdvihla na špičky, priložila prsty k jeho bicepsu a nežne ho pobozkala na líce. Jeho pokožka bola jemná, teplá a trochu pichľavá. Nečakane, ale nie nevítane.


    Vhodné zbohom, pomyslela si. Slušné. Prijateľné.


    A to isté platilo o jeho ruke, ktorú jej priložil ku krížom a ktorou si ju pritiahol k telu, čím jej zabránil skĺznuť späť na celé chodidlá, alebo o tom, ako natočil hlavu, až kým sa perami viac nedotýkala pokožky na jeho líci. Vyrazilo jej to dych, ktorý sa oprel do kútika jeho úst, a niekoľko vzácnych sekúnd si to len vychutnávala, to hlboké potešenie, ktoré ich oboch zaplavilo, keď zavreli oči a skrátka tam boli jeden s druhým.


    Ticho. Nehybne. Naposledy.


    Potom Olive otvorila ústa a natočila hlavu, pričom mu pri perách vydýchla: „Prosím…“


    Adamovi sa z hĺbky hrude vydral ston. Ale to ona prekonala priestor medzi nimi, prehĺbila ich bozk, zaborila mu ruky do vlasov, krátkymi nechtami mu prešla po pokožke. To ona si ho pritiahla ešte bližšie, načo ju on oprel o stenu a zastonal jej do úst.


    Bolo to desivé. Bolo desivé, aké to bolo príjemné. Aké by bolo ľahké nikdy neprestať… Nechať čas, nech sa natiahne a vyleje z brehov, zabudnúť na všetko ostatné a skrátka navždy ostať v tejto chvíli.


    Adam sa však odtiahol ako prvý, hľadel jej do očí a snažil sa nájsť stratenú rovnováhu.


    „Bolo to fajn, nie?“ spýtala sa Olive s letmým skormúteným úsmevom.


    Ani si nebola istá, o čom hovorí. Možno o jeho rukách ovinutých okolo jej tela. Možno o ich poslednom bozku. Možno o všetkom ostatnom. O opaľovacom kréme, jeho absurdných odpovediach na otázku o jeho obľúbenej farbe, o ich tichých rozhovoroch neskoro večer… Všetko to bolo veľmi fajn.


    „Hej.“ Adamov hlas znel príliš vzdialene na to, aby bol jeho. Keď jej naposledy pritlačil pery k čelu, jej láska k nemu sa zdvihla vyššie ako rieka pri povodni.


    „Asi by som mala ísť,“ hlesla nežne, nepozrúc sa naňho. Mlčky ju pustil, a tak šla.


    Keď za sebou začula šťuknutie zatvárajúcich sa dverí, cítila sa, akoby padala z veľkej výšky.

  


  
    Devätnásta kapitola

    [image: ] HYPOTÉZA: Keď som na pochybách, všetko vyrieši rada od kamoša.


    Olive strávila nasledujúci deň v hoteli, spala, plakala a robila presne to, čo ju do celej tejto kaše vlastne zatiahlo: klamala. Povedala Malcolmovi a Anh, že strávi celý deň s kamošmi z výšky, zatiahla zatemňovacie závesy a zaliezla do postele, ktorá, technicky vzaté, patrila Adamovi.


    Nedovolila si o tej situácii príliš premýšľať. Niečo v nej – s najväčšou pravdepodobnosťou jej srdce – sa zlomilo na niekoľko veľkých kusov, ani nie tak roztrieštilo, ako skôr úhľadne puklo na dvoje a znova na dvoje. Zmohla sa len na to, že si sadla medzi trosky svojich pocitov a žialila. Prespať väčšinu dňa tú bolesť výrazne otupilo. Otupenosť je dobrá, začínala si rýchlo uvedomovať.


    Klamala aj nasledujúci deň. Keď ju kamoši požiadali, aby sa k nim pridala na konferencii alebo výlete po Bostone, vymyslela si, že ju doktorka Aslanová na poslednú chvíľu o niečo požiadala, a potom sa zhlboka, vzpružujúco nadýchla. Roztiahla závesy, prinútila svoju krv znovu sa rozprúdiť (päťdesiatimi brušákmi, päťdesiatimi panáčikmi a päťdesiatimi kľukmi, hoci pri tých posledných podvádzala a podopierala sa kolenami), potom sa osprchovala a prvý raz za tridsaťšesť hodín si umyla zuby.


    Nebolo to ľahké. Keď v zrkadle zbadala Adamovo tričko s nápisom Biologický nindža, oči jej zaliali slzy, ale pripomenula si, že sa rozhodla. Rozhodla sa uprednostniť Adamovo dobro a neľutovala to. Ale ani za svet nedovolí, aby si skurvený Tom Benton privlastnil projekt, na ktorom pracovala celé roky! Projekt, ktorý pre ňu znamenal celý svet. Možno jej život je len uplakaný príbeh, ale je to jej uplakaný príbeh.


    Možno má zlomené srdce, ale jej mozog je absolútne v poriadku.


    Adam jej povedal, že dôvodom, prečo sa jej väčšina profesionálov neunúvala odpovedať, možno čo i len prečítať si jej mail, bol fakt, že je študentka. Poslúchla jeho radu: napísala doktorke Aslanovej a požiadala ju, aby ju skontaktovala so všetkými výskumníkmi, ktorých predtým oslovila, plus s dvoma ľuďmi, s ktorými bola v paneli a prejavili záujem o jej prácu. Doktorka Aslanová mala pred dôchodkom a viac-menej prestala robiť vedeckú prácu, ale stále to bola riadna profesorka na Stanfordovej univerzite. To muselo niečo znamenať.


    Potom sa pustila do rozsiahleho gúglenia informácií o výskumných etických kódexoch, plagiátorstve a kradnutí nápadov. Nevyzeralo to pre ňu najlepšie, keďže – pomerne neuvážene, ako si teraz uvedomila – v referáte pre Toma detailne opísala všetky svoje protokoly. No len čo sa pozrela na vec s jasnejšou hlavou, pochopila, že to nie je až také zlé, ako si pôvodne myslela. Referát, ktorý mu poslala, bol, koniec-koncov, dobre štruktúrovaný a podrobný. S pár úpravami ho mohla zmeniť na vedecký článok. S trochou šťastia bude rýchlo zrecenzovaný a jej objavy vyjdú pod jej menom.


    Rozhodla sa sústrediť na fakt, že aj napriek všetkým svojim urážkam a hrubým komentárom Tom, jeden z najlepších výskumníkov rakoviny v Spojených štátoch, prejavil záujem o ukradnutie jej výskumných ideí. Brala to ako veľmi, veľmi nepriamy kompliment.


    Strávila nasledujúcich pár hodín tým, že sa starostlivo vyhýbala myšlienkam na Adama, a namiesto toho hľadala iných vedcov, pod ktorých vedením by mohla potenciálne budúci rok pôsobiť. Keď jej niekto zaklopal na dvere, bola už polovica popoludnia a ona pridala na zoznam tri mená. Rýchlo na seba hodila oblečenie, aby mohla otvoriť, pretože očakávala chyžnú. Keď dnu vtrhli Anh a Malcolm, vynadala si, že sa nepozrela cez priezor. Naozaj si zaslúži nechať sa rozsekať sériovým vrahom.


    „Okej,“ zatiahla Anh, keď sa hodila na Olivinu stále ustlatú posteľ, „máš dve vety na to, aby si ma presvedčila, že sa nemám hnevať, že si sa zabudla opýtať, ako šlo moje podujatie aktívnej pomoci.“


    „Doriti!“ Olive si zakryla ústa rukou. „Veľmi ma to mrzí. Ako to šlo?“


    „Dokonale.“ Anh šťastne žiarili oči. „Mali sme úžasnú účasť a všetkým sa tam páčilo. Premýšľame, že to budeme robiť každý rok a oficiálne založíme organizáciu. Rovesníci zaúčajúci svojich rovesníkov! A počúvaj toto: každý doktorand dostane dvoch študentov nižších stupňov. Keď sa niekto z nich stane doktorandom, dostane ďalších dvoch študentov. A o desať rokov ovládneme celý svet.“


    Olive to vzalo reč. „To je… Si úžasná.“


    „Som, však? Okej, teraz je ten správny čas, aby si si sypala popol na hlavu. Aaaa, ideš!“


    Olive otvorila ústa, ale dlho z nich skrátka nič nevyšlo. „Vlastne nemám výhovorku. Len som mala kopu práce s… niečím, o čo ma doktorka Aslanová požiadala, aby som to dokončila.“


    „To je hlúposť. Si v Bostone. Mala by si sedieť v írskej krčme, predstierať, že miluješ Red Sox, a napchávať sa šiškami, nie pracovať pre svoju šéfku.“


    „Technicky sme sem prišli na pracovnú konferenciu,“ podotkla Olive.


    „Konferencia sem, konferencia tam.“ Malcolm si prisadol na posteľ k Anh.


    „Prosím, mohli by sme ísť von?“ zaprosila Anh. „Poďme sa prejsť po Freedom Trail. So zmrzlinou. A s pivom.“


    „Kde je Jeremy?“


    „Prezentuje svoj plagát. A ja sa nudím.“ Anh sa uličnícky usmievala.


    Olive nemala náladu na socializovanie sa, pivo ani náučné chodníky, ale v istom bode sa bude musieť naučiť, ako produktívne fungovať v spoločnosti so zlomeným srdcom.


    Usmiala sa a povedala: „Čeknem maily a môžeme ísť.“ V priebehu polhodiny, odkedy ich kontrolovala naposledy, jej nevysvetliteľne dorazilo asi pätnásť správ, z ktorých len jedna nebola spam.


    Dnes, 15.11


    OD: Aysegul-Aslanova@stanford.edu


    KOMU: Olive-Smithova@stanford.edu


    PREDMET: Oslovenie výskumníkov kvôli projektu výskumu rakoviny pankreasu


    Olive,


    s radosťou Ťa s nimi zoznámim a spýtam sa, aké možnosti by sa Ti ponúkali v ich laboratóriách. Súhlasím, že môžu byť otvorenejší, ak mail príde odo mňa. Pošli mi svoj zoznam, prosím.


    Mimochodom, stále si mi neposlala nahrávku svojej prednášky. Nemôžem sa dočkať, až si ju vypočujem!


    Srdečne


    Aysegul Aslanová, PhD.


    Olive v duchu zhodnotila, či by bolo slušné poslať jej ten zoznam bez nahrávky (zrejme nie), vzdychla si a začala si posielať súbor do počítača. Keď si uvedomila, že nahrávka má niekoľko hodín, pretože po prednáške zabudla vypnúť telefón, jej povzdych sa zmenil na zastonanie. „Ľudia, toto chvíľu potrvá. Musím poslať doktorke Aslanovej zvukový súbor a potrebujem ho predtým zeditovať.“


    „Fajn,“ zafunela Anh. „Malcolm, chceš nás baviť opismi svojho rande s Holdenom?“


    „Okej, po prvé, mal na sebe úplne rozkošnú pastelovomodrú košeľu.“


    „Pastelovomodrú?“


    „Nechaj si ten skeptický tón pre seba. Po druhé, priniesol mi kvet.“


    „Kde ten kvet nabral?“


    „Nie som si istý.“


    Olive sa hrala s mp3 súborom, snažila sa zistiť, kde ho ustrihnúť. Koniec pozostával len z dlhých minút ticha, keď si zabudla telefón v hotelovej izbe. „Možno ho zobral zo švédskych stolov,“ prehodila neprítomne. „Mám pocit, že som dole videla ružové klinčeky.“


    „Bol to ružový klinček?“


    „Možno.“


    Anh sa uchechtla. „A vraj je romantika mŕtva.“


    „Sklapni. Potom, na začiatku rande, sa niečo stalo. Niečo katastrofické, čo sa môže stať jedine mne – vzhľadom na to, že celá moja rodina je posadnutá vedou, a teda chodí na všetky konferencie. Úplne všetky.“


    „Nie. Nehovor, že ste…“


    „Áno. Keď sme dorazili do reštaurácie, natrafili sme tam na moju mamu, otca, uja a starého otca, ktorí, samozrejme, trvali na tom, aby sme sa k nim pridali. Čo znamená, že moje prvé rande s Holdenom bola poondená rodinná večera.“


    Olive zdvihla zrak od počítača a vymenila si s Anh znechutený pohľad. „Aké zlé to bolo?“


    „Vtipné, že sa pýtaš, pretože nanajvýš šokovane musím povedať: bolo to popiči! Zamilovali si ho – pretože je brutálny vedec a je sladký ako cukrík – a v priebehu dvoch hodín sa mu nejako podarilo presvedčiť mojich rodičov, že môj plán pracovať ako vedec v odbore je fantastický. Nerobím si srandu – ráno mi volala mama a celá sa rozplývala, ako som ako človek vyspel, že mám konečne svoju budúcnosť pevne v rukách a že to odráža aj môj výber partnera. Povedala, že otec súhlasí. Verila by si tomu? V každom prípade, po večeri sme šli na zmrzlinu a potom sme sa vrátili k Holdenovi na hotel a dali sme si šesťdesiatdevinu, akoby sa končil svet…“


    „Dievča ako ty, ktoré už na začiatku svojej akademickej kariéry pochopilo, že cestou vpred je spávať so známymi a úspešnými výskumníkmi. Spávaš s Adamom, nie? Obaja vieme, že budeš z toho istého dô…“


    Olive tresla po medzerníku a okamžite zastavila prehrávanie. Srdce jej v hrudi búšilo – najprv od zmätku, potom od pochopenia, čo nedopatrením nahrala, a napokon od hnevu, že tie slová znova počuje. Priložila si k perám rozochvenú ruku, snažila sa vytesniť Tomov hlas zo svojej mysle. Dva dni sa z toho snažila spamätať a teraz…


    „Dopekla, a to bolo čo?“ spýtal sa Malcolm.


    „Ol?“ Anhin nesmelý hlas jej pripomenul, že nie je v miestnosti sama. Zdvihla zrak a zistila, že jej kamoši si sadli. Hľadeli na ňu so znepokojene a šokovane vyvalenými očami.


    Olive pokrútila hlavou. Nechcela… nie, nemala silu vysvetliť im to. „Nič. Len…“


    „Spoznávam ho,“ povedala Anh, keď si prisadla k nej. „Ten hlas spoznávam. Z tej prednášky, na ktorej sme boli.“ Odmlčala sa a zahľadela sa Olive do očí. „To bol Tom Benton, však?“


    „Čo to malo…?“ Malcolm vstal. V hlase sa mu zračili skutočné obavy. A hnev. „Ol, prečo máš nahrávku, na ktorej Tom Benton vraví také brutálne veci? Čo sa stalo?“


    Olive pozrela naňho, potom na Anh a následne znova naňho. Hľadeli na ňu s ustarostenými a neveriacimi výrazmi. Anh musela v nejakom bode vziať Olive za ruku. Vravela si, že musí byť silná, pragmatická, otupená, ale…


    „Skrátka…“


    Snažila sa. Naozaj sa snažila. Ale tvár sa jej zachvela a posledných pár dní do nej udrelo celou svojou silou. Olive sa predklonila, zaborila si tvár do Anhinho lona a prepukla v plač.

    Olive nemala najmenšiu chuť znova počúvať Tomove jedovaté slová, a tak dala kamošom slúchadlá, šla do kúpeľne a púšťala vodu, až kým nedopočúvali. Netrvalo to ani desať minút, ale celý čas vzlykala. Keď Malcolm a Anh prišli za ňou, sadli si vedľa nej na podlahu. Aj Anh plakala, po lícach jej stekali veľké slzy hnevu.


    Aspoň tu nimi môžeme zaplaviť vaňu, pomyslela si Olive, keď jej podávala rolku toaletného papiera, ktorú si doteraz syslila pre seba.


    „Je to ten najnechutnejší, najodpornejší, najpodlejší, najnehanebnejší človek pod slnkom!“ vyhlásil Malcolm. „Dúfam, že má práve brutálnu hnačku. Dúfam, že dostane genitálne bradavice. Dúfam, že ho čaká život v osídlach tých najväčších a najbolestivejších hemoroidov vo vesmíre. Dúfam, že…“


    Anh ho prerušila: „Adam o tom vie?“


    Olive pokrútila hlavou.


    „Musíš mu to povedať. A potom spolu musíte nahlásiť tú Bentonovu hnusnú riť a dať ho vykopnúť z akademickej obce.“


    „Nie, to… to nemôžem.“


    „Ol, počúvaj ma. Tom ťa sexuálne obťažoval. Niet najmenšej šance, že ti Adam nebude veriť – nehovoriac o tom, že máš nahrávku.“


    „Na tom nezáleží.“


    „Samozrejme, že áno!“


    Olive si utrela dlaňami líca. „Ak o tom poviem Adamovi, odmietne s Tomom ďalej spolupracovať – a projekt, na ktorom pracujú, je preňho príliš dôležitý. Nehovoriac o tom, že sa budúci rok chce presídliť na Harvardovu a…“


    Anh si odfrkla. „Nie, nechce.“


    „Chce. Povedal mi…“


    „Ol, videla som, ako sa na teba pozerá. Je do teba úplne zbláznený. Ani náhodou sa nebude chcieť presťahovať do Bostonu, ak tam nepôjdeš aj ty, a som si absolútne istá, že ťa nenechá pracovať pre toho chuja… Čo je?“ Prechádzala pohľadom medzi Olive a Malcolmom, ktorí na seba významne pozreli. „Prečo na seba tak pozeráte? A prečo sa ksichtíte, ako keď máte medzi sebou nejaký vtip?“


    Malcolm si vzdychol a zovrel si v prstoch koreň nosa. „Okej, Anh, dobre ma počúvaj. A ešte než sa opýtaš: nie, nevymýšľam si to. Je to pravda, naozaj sa to stalo v skutočnom živote.“ Zhlboka sa nadýchol, kým začal. „Carlsen a Olive spolu nikdy nechodili. Predstierali to, aby si uverila, že Olive už nezáleží na Jeremym – čo v prvom rade nikdy nebola pravda. Netuším, čo mal z ich dohody získať Carlsen, zabudol som sa opýtať, ale počas ich falošného randenia k nemu Olive začala niečo cítiť, klamala mu o tom a tvárila sa, že je zamilovaná do niekoho iného. No potom…“ Kútikom oka pozrel na Olive. „No, nechcem do toho veľmi strkať nos, ale vzhľadom na to, že dnes ráno bola v tejto miestnosti neustlaná len jedna posteľ, som si pomerne istý, že sa situácia… musela v posledných dňoch nejakým spôsobom vyvinúť.“


    Bolo to tak bolestivo presné, až si Olive musela zaboriť tvár do kolien. Práve včas na to, aby počula, ako Anh povedala: „Toto nie je skutočný život.“


    „Je.“


    „Nie je. Toto je romantický film. Alebo mizerne napísaná kniha pre mládež. Ktorá sa nebude dobre predávať. Olive, povedz Malcolmovi, aby nemenil zamestnanie, ako spisovateľ nikdy neprerazí.“


    Olive sa prinútila zdvihnúť zrak. Ešte nikdy nevidela Anh takú zamračenú. „Je to pravda, Anh, veľmi ma mrzí, že som ti klamala. Nechcela som, ale…“


    „Falošne si randila s Adamom Carlsenom?“


    Olive prikývla.


    „Bože, ja som vedela, že ten bozk bol divný!“


    Obranne zdvihla ruky. „Anh, mrzí ma…“


    „Ty si falošne randila s… poondeným Adamom Carlsenom?“


    „Pripadalo mi to ako dobrý nápad a…“


    „Ale veď som videla, ako sa s ním bozkávaš! Na parkovisku pred katedrou biológie!“


    „Len preto, že si ma donútila…“


    „Ale sadla si si mu na kolená!“


    „Opäť: ty si ma do toho dotlačila, čo, len tak mimochodom, nebola v rámci nášho priateľstva tvoja… najsvetlejšia chvíľka…“


    „Ale veď si ho natierala opaľovacím krémom! Pred zhruba sto ľuďmi!“


    „Len preto, že ma k tomu niekto prinútil. Nevidíš v tom istý vzorec?“


    Anh pokrútila hlavou, akoby ju zrazu vlastné činy znechucovali. „Len som… Vyzerali ste spolu tak dobre! Z toho, ako na teba Adam hľadel, bolo očividné, že je do teba úplne zbláznený. A aj ty si sa naňho dívala, akoby to bol jediný chlap na Zemi, a potom… vždy som mala pocit, že sa pri ňom zdráhaš, a chcela som, aby si vedela, že môžeš svoje city prejaviť, ak chceš – vážne som si myslela, že ti pomáham, a… ty si falošne randila s Adamom Carlsenom?“


    Olive si vzdychla. „Počuj, mrzí ma, že som ti klamala. Prosím, nezazlievaj mi to, len som…“


    „Nezazlievam ti to.“


    Och? „Vážne… nie?“


    „Samozrejme, že nie.“ Anh bola rozhorčená. „Tak trochu zazlievam sebe, že som ťa to všetko donútila spraviť. No, možno nie zazlievam, ale napísala by som si ostro formulovaný mail. A neskutočne mi lichotí, že si pre mňa spravila niečo také. Akože, bolo to pochabé a absurdné a zbytočne komplikované a možno si zosobnený stroj na zápletky z romantických komédií a… Bože, Ol, ty si taký idiot! Ale veľmi rozkošný idiot a môj idiot.“ Neveriacky pokrútila hlavou, ale zovrela Olivino koleno a vrhla pohľad na Malcolma. „Počkaj. Je tvoj vzťah s Rodriguesom skutočný? Alebo predstierate, že spolu spávate, aby mu sudca zveril do opatery jeho nedávno osirelé krstňatá?“


    „Presne tak.“ Malcolm sa namyslene usmial. „Šukáme ako králiky.“


    „Fantázia. Nuž, Ol, o tomto sa ešte porozprávame. Poriadne sa o tom porozprávame. Zrejme o najväčšom falošnom randení dvadsiateho prvého storočia nesklapneme ešte tisícročia, ale teraz by sme sa mali sústrediť na Toma – a… to, či ste alebo nie ste s Adamom spolu, na veci nič nemení. Stále si myslím, že by to chcel vedieť. Ja by som to chcela vedieť. Ol, keby to bolo naopak, keby si to bola ty, kto môže niečo stratiť, a Adam ten, kto bol sexuálne obťažovaný…“


    „To som nebola.“


    „Áno, Ol, bola si.“ Anh sa na ňu dívala vážnym pohľadom, ktorý sa jej zabáral do očí, a v tej chvíli Olive pochopila závažnosť toho, čo sa stalo. Čo Tom urobil.


    Roztrasene sa nadýchla. „Keby to bolo naopak, chcela by som to vedieť. Ale v tomto prípade je to iné.“


    „Prečo?“


    Pretože som do Adama zamilovaná. Ale on nie je zamilovaný do mňa. Olive si masírovala spánky, snažila sa premýšľať aj napriek silnejúcej bolesti hlavy. „Nechcem ho pripraviť o niečo, čo miluje. Adam ho obdivuje a rešpektuje a ja viem, že Tom mu v minulosti kryl chrbát. Možno bude lepšie, ak sa to nedozvie.“


    „Kiežby sme tak mohli zistiť, čo by chcel Adam…“ prehodil Malcolm.


    Olive pri jeho slovách potiahla nosom. „Hej.“


    „Kiežby sme sa tak mohli spýtať niekoho, kto Adama veľmi dobre pozná…“ dodal Malcolm, tentoraz hlasnejšie.


    „Hej,“ zopakovala Anh, „to by bolo skvelé. Ale nikoho takého nemáme, takže…“


    „Kiežby tak v tejto miestnosti bol niekto, kto nedávno začal randiť s človekom, ktorý je už takmer tridsať rokov Adamovým najbližším kamošom!“ takmer zakričal Malcolm hlasom plným pasívnej agresivity a Anh a Olive na seba vyvalili oči.


    „Holden!“


    „Mohla by si požiadať o radu Holdena!“


    Malcolm zafunel. „Vy dve viete byť také bystré, a predsa vám to niekedy priam žalostne nedopína.“


    Olive si zrazu na niečo spomenula a dodala. „Holden Toma neznáša.“


    „Čože? Prečo ho neznáša?“


    „Neviem.“ Pokrčila plecami. „Adam nad tým mávol rukou ako nad Holdenovou osobnosťou, ale…“


    „Hej! Osobnosť môjho chlapa je dokonalá.“


    „Možno je v tom niečo iné.“


    Anh energicky prikývla. „Malcolm, kde by Olive mohla teraz nájsť Holdena?“


    „Neviem. Ale náhodou tu mám jeho číslo,“ poklepkal so samoľúbym úsmevom po svojom telefóne.

    Holden (alebo Holden Rituška, ako si ho Malcolm uložil do kontaktov) práve končil so svojou prednáškou. Olive z nej zachytila posledných päť minút – niečo o kryštalografii, čomu nerozumela a ani tomu nechcela rozumieť – a vôbec ju neprekvapilo, aký bol v úlohe rečníka príjemný a charizmatický. Keď skončil s odpovedaním na otázky, podišla k pódiu, a len čo ju zbadal kráčať po schodoch, usmial sa, akoby ho skutočne potešilo, že ju vidí.


    „Olive! Moja nová príbuzná z rodinného kruhu spolubývajúcich!“


    „Hej. Áno. Uhm, super prednáška.“ Prinútila sa prestať mädliť si ruky. „Chcela som sa ťa na niečo spýtať…“


    „Je to o nukleových kyselinách zo štvrtého slajdu? Pretože tam som si totálne vymýšľal. S tými dátami prišla moja doktorandka, ktorej to páli viac ako mne.“


    „Nie. Tá otázka je o Adamovi…“


    Holdenovi sa náhle rozžiarila tvár.


    „Teda, vlastne je o Tomovi Bentonovi.“


    A rovnako rýchlo potemnela. „Čo s ním?“


    Jasné. Čo s ním vlastne? Olive si nebola úplne istá, ako tú tému otvoriť. Nebola si istá ani len tým, na čo sa chcela spýtať. Jasné, mohla na Holdena vyblafnúť celý svoj životný príbeh a požiadať ho, aby ten prúser vyžehlil za ňu, ale z nejakého dôvodu jej to neprišlo ako dobrý nápad. Chvíľu premýšľala a potom sa rozhodla pre: „Vedel si, že Adam zvažuje, že sa presťahuje do Bostonu?“


    „Hej.“ Holden zagúľal očami a ukázal na vysoké okná. Vznášali sa za nimi veľké desivé oblaky, hroziace, že spustia prívalové dažde. Vietor, mrazivý už v septembri, lomcoval konármi osamelej hikórie. „Kto by sa sem nechcel presťahovať z Kalifornie?“ odfrkol si.


    Olive sa páčila predstava života niekde, kde existujú ročné obdobia, ale nechala si ten názor pre seba. „Myslíš si…? Podľa teba tu bude šťastný?“


    Holden na ňu chvíľu pozorne hľadel. „Vieš, už predtým si bola moja obľúbená Adamova priateľka – niežeby ich bolo toľko, si jediná žena, ktorá sa za posledné desaťročie dokázala vyrovnať počítačovému modelovaniu –, ale po tejto otázke získavaš až nadosmrti prvú priečku.“ Chvíľu sa nad tým zamýšľal. „Myslím si, že Adam tu dokáže byť šťastný – svojím vlastným spôsobom, samozrejme. Mrzuto a nenadšene šťastný. Ale áno, šťastný. Za predpokladu, že tu budeš aj ty.“


    Olive sa musela prinútiť neodfrknúť si.


    „A za predpokladu, že Tom nebude vymýšľať.“


    „Prečo to vravíš? To o Tomovi. Nechcem… nechcem vyzvedať, ale v Stanforde si mi povedal, aby som si naňho dávala pozor. Ty ho… nemáš rád?“


    Vzdychol si. „Nejde o to, že by som ho nemal rád, aj keď nemám. Ide skôr o to, že mu neverím.“


    „Ale prečo? Adam mi povedal, čo preňho Tom urobil, keď vás váš školiteľ týral.“


    „Vieš, práve z toho z veľkej časti pramení moja nedôvera.“ Holden si hrýzol spodnú peru, akoby sa rozhodoval, či a ako pokračovať. „Zakročil Tom a zachránil vo viacerých situáciách Adamovi zadok? Jasné. To je nepopierateľné. Ale ako k tým situáciám vlastne došlo? Náš školiteľ bol teda číslo, ale neriešil detaily. Keď sme začali pracovať v jeho laboratóriu, až príliš ho zamestnávalo to, že je slávny kretén, než aby vedel, čo sa deje na dennom poriadku v jeho labáku. Čo je dôvod, prečo na doktorandov ako Adam a ja dozerali postdoktorandi ako Tom, ktorí de facto laboratórium viedli. A predsa vedel o každej jednej veci, ktorú Adam zbabral. Raz za pár týždňov sa zastavil, povedal Adamovi, že ako ľudská bytosť zlyhal, pretože urobil nejakú drobnú chybu, napríklad si pomýlil činidlá alebo rozbil kadičku, a potom Tom, najobľúbenejší postdoktorand nášho školiteľa, verejne zasiahol, postavil sa na Adamovu stranu a situáciu zachránil. Opakovalo sa to až podozrivo pravidelne a len pri Adamovi, ktorý bol rozhodne ten najsľubnejší študent v našom programe. Predurčený na slávu a podobne. Spočiatku som mal malé podozrenie, že Tom Adama zámerne sabotuje. Ale v posledných rokoch premýšľam, či vlastne nechcel spraviť niečo úplne iné…“


    „Povedal si o tom Adamovi?“


    „Áno. Ale nemal som dôkaz a Adam… No, veď ho poznáš. Je tvrdohlavo a neochvejne lojálny a bol Tomovi viac než len trochu vďačný.“ Pokrčil plecami. „Stali sa z nich kamoši a odvtedy sú si blízki.“


    „Trápi ťa to?“


    „Nie, nie vyslovene. Uvedomujem si, že možno vyzniem, že na ich priateľstvo žiarlim, ale pravdou je, že Adam bol vždy príliš sústredený a cieľavedomý na to, aby mal veľa kamošov. Tešil by som sa tomu, vážne. Ale Tom…“


    Olive prikývla. Hej. Tom. „Prečo by to robil? Takto sa… Adamovi mstil…“


    Holden si vzdychol. „To je to, prečo Adam nebral moje obavy vážne. Neviem uviesť žiadny očividný dôvod. Popravde si nemyslím, že Tom Adama nenávidí. Minimálne si nemyslím, že je to také jednoduché. Ale verím, že Tom je šikovný a veľmi, veľmi prefíkaný. Že je v tom zrejme nejaká žiarlivosť, nejaká túžba Adama využiť, možno ho ovládať alebo mať nad ním moc. Adam zvykne svoje úspechy bagatelizovať, ale je to jeden z najlepších vedcov našej generácie. Mať naňho vplyv… to je privilégium a zďaleka to nie ľahké.“


    „Hej.“ Znova prikývla. V mysli sa jej začínala formovať otázka, ktorú sem prišla položiť. „Keby si toto všetko vedel… Keby si vedel, aký je Tom pre Adama dôležitý, no mal by si dôkaz… toho, aký je Tom v skutočnosti, ukázal by si ho Adamovi?“


    Cenila si, že sa neopýtal, čo za dôkaz to je. S pozorným, zamysleným výrazom prešiel pohľadom po Olivinej tvári, a keď prehovoril, opatrne volil slová.


    „To nemôžem zodpovedať za teba. Nemyslím si, že by som mal.“ Zabubnoval prstami po pulte, akoby bol hlboko zamyslený. „Ale chcem ti povedať tri veci. Prvú už zrejme vieš: Adam je v prvom rade vedec. Rovnako ako ja a ty. A dobrá veda vzniká len vtedy, ak vyvodzujeme závery založené na všetkých dostupných dôkazoch – nielen tých, ktoré sú ľahké alebo ktoré potvrdzujú naše hypotézy. Súhlasíš?“


    Olive prikývla a on pokračoval:


    „Druhá je niečo, čo možno vieš a možno nevieš, pretože to súvisí s politikou v akademickej obci, ktorú nie je ľahké plne pochopiť, kým si každý druhý týždeň nemusíš odsedieť päťhodinové stretnutie pedagogického zboru. Ale ide o toto: spolupráca Adama s Tomom je prospešnejšia pre Toma ako pre Adama. To preto je Adam v tom grante, ktorý dostali, uvedený ako vedúci výskumu. Tom je… no, nahraditeľný. Necháp ma zle, je to veľmi dobrý vedec, ale väčšina jeho slávy je založená na tom, že to bol obľúbenec nášho bývalého školiteľa. Zdedil laboratórium, ktoré už predtým fungovalo ako dobre namazaný stroj, a len ho ďalej udržuje. Adam si vybudoval svoj vlastný výskum prakticky od základov a… zdá sa mi, že zvykne zabúdať, aký je dobrý. Čo je zrejme dobrá vec, pretože už bez toho je pomerne neznesiteľný.“ Zafunel. „Vieš si predstaviť, že by mal ešte aj veľké ego?“


    Olive sa zasmiala a jej smiech znel zvláštne vlhko. Keď si priložila ruky k lícam, neprekvapilo ju, že sú mokré. Očividne si teraz bez tichého plakania ani neškrtne.


    „Posledná vec,“ pokračoval Holden, ktorý sa tým slzavým údolím vôbec netrápil, „je niečo, čo zrejme nevieš.“ Odmlčal sa. „Adama v minulosti lanárilo mnoho inštitúcií. Mnoho. Ponúkali mu peniaze, prestížne miesta, neobmedzený prístup k ich vybaveniu a prístrojom. Vrátane Harvardovej – toto nie je prvý raz, čo sa ho snažia zverbovať. Ale je to prvý raz, čo súhlasil, že príde na pohovor. A súhlasil až po tom, čo si sa rozhodla, že pôjdeš pracovať do Tomovho laboratória.“ Milo sa na ňu usmial a potom odvrátil zrak a začal si zbierať veci a vkladať ich do svojho batoha. „Čo z toho usúdiš, je na tebe, Olive.“

  


  
    Dvadsiata kapitola

    [image: ] HYPOTÉZA: Ľudia, ktorí ma vytočia, to ešte oľutujú.


    Musela klamať.


    Znova.


    Začínalo to byť niečo ako zvyk, a keď pred sekretárkou na katedre biológie na Harvardovej univerzite splietala komplikovaný príbeh o tom, ako je doktorandkou doktora Carlsena a potrebuje ho okamžite nájsť, aby mu osobne odovzdala závažnú správu, zaprisahala sa, že to bude naposledy. Bolo to príliš stresujúce. Príliš ťažké. Nestálo to za vypätie, ktorému vystavila svoje kardiovaskulárne a psychofyzické zdravie.


    Navyše jej to šlo mizerne. Katedrová sekretárka nevyzerala, že by jej verila čo i len slova, ale musela usúdiť, že sa nestane nič zlé, ak jej povie, kam šli vyučujúci z katedry s Adamom na večeru – podľa yelpu to bola nóbl reštaurácia, vzdialená menej než desať minút autom. Olive sa pozrela na svoje dotrhané džínsy a fialové konverzy a premýšľala, či ju pustia dnu. Potom premýšľala, či sa Adam bude hnevať. A vzápätí, či nerobí chybu a nezničí svoj život, Adamov život a život svojej šoférky uberu. Veľmi ju lákalo zmeniť destináciu na hotel, v ktorom prebiehala konferencia, keď auto zastavilo pri chodníku a šoférka – Sarah Helen, vravela aplikácia – sa s úsmevom otočila k nej. „A sme tu.“


    „Ďakujem.“ Olive začala vstávať zo sedadla spolujazdca a zistila, že nedokáže pohnúť nohami.


    „Ste v poriadku?“ spýtala sa Sarah Helen.


    „Hej. Len, uhm…“


    „Chystáte sa mi ovracať auto?“


    Olive pokrútila hlavou. Nie. Áno. „Možno?“


    „Neopovážte sa, inak vám zničím hodnotenie.“


    Olive prikývla a pokúsila sa vykĺznuť zo sedadla. Jej končatiny stále neodpovedali.


    Sarah Helen sa zamračila. „Hej, čo sa deje?“


    „Len…“ V hrdle mala guču. „Musím niečo urobiť. Niečo, čo nechcem urobiť.“


    Sarah Helen zahmkala. „Láska či práca?“


    „Uhm… oboje.“


    „Auč.“ Sarah Helen pokrčila nosom. „Dvojitá hrozba. Môžete to odložiť?“


    „Nie, ani nie.“


    „Môžete požiadať niekoho iného, aby to urobil za vás?“


    „Nie.“


    „Môžete si zmeniť meno, spáliť brušká prstov, vstúpiť do programu na ochranu svedkov a zmiznúť?“


    „Eh, nie som si istá. Ale nie som americká občianka.“


    „Takže zrejme nie. Môžete si povedať ‚jebať na to‘ a vyrovnať sa s následkami?“


    Olive zatvorila oči a zamyslela sa nad tým. Aké následky by to vlastne malo, keby neurobila to, čo plánovala? Tom by sa napríklad mohol ďalej beztrestne správať ako totálny hajzel. A Adam by sa nikdy nedozvedel, že ho využíva. Presťahoval by sa do Bostonu. A Olive by nikdy nedostala ďalšiu príležitosť porozprávať sa s ním a všetko, čo pre ňu znamenal, by sa skončilo…


    Lžou.


    Lžou po mnohých lžiach. Toľkých lžiach, ktoré povedala, toľkých pravdivých veciach, ktoré povedať mohla, ale nikdy to nespravila – ako všetko len preto, že sa až príliš bála pravdy, toho, že od seba svojich milovaných odoženie. Všetko len preto, že sa ich bála stratiť. Všetko len preto, že nechcela byť znova sama.


    No, s tým klamaním to práve nevyšlo. Vlastne to v poslednom čase bolo výslovne naprd. Čiže prišiel čas na plán B.


    Čas na pravdu.


    „Nie. Nechcem sa vyrovnávať s následkami.“


    Sarah Helen sa usmiala. „Tak potom, moja milá, radšej choďte na to.“ Stlačila tlačidlo a dvere na strane spolujazdca sa so šťuknutím odomkli. „A čakám výborné hodnotenie. Za psychoterapiu zdarma.“


    Tentoraz sa Olive podarilo vystúpiť. Dala Sarah Helen stopäťdesiatpercentné prepitné, zhlboka sa nadýchla a zamierila do reštaurácie.

    Adama zbadala okamžite. Koniec-koncov, bol veľký a reštaurácia zase patrila k tým menším, čiže pátranie bolo pomerne rýchle. Nehovoriac o tom, že sedel pri stole so zhruba desiatimi ľuďmi, ktorí vyzerali ako veľmi vážni profesori z Harvardovej. A, samozrejme, s Tomom.


    Doriti, pomyslela si, prekĺzla okolo zaneprázdnenej hostesky a vykročila k Adamovi. Predpokladala, že svojím červeným vlneným kabátom pritiahne jeho pozornosť. Potom mu naznačí, aby sa pozrel na telefón, a napíše mu, aby jej, prosím, prosím, prosím, venoval po večeri päť minút svojho času. Predpokladala, že povedať mu to dnes večer bude najlepšia možnosť – zajtra skončí s pohovormi a bude sa môcť rozhodnúť s tým, že bude poznať pravdu. Predpokladala, že jej plán môže fungovať.


    Čo však nepredpokladala, bolo to, že Adam si ju všimne, keď bude zabratý do rozhovoru s mladou a peknou vyučujúcou. Nepredpokladala, že sa zrazu zarazí, vyvalí oči a pootvorí pery, že zamrmle „ospravedlňte ma“ s pohľadom upretým na Olive a vstane od stola, ignorujúc zvedavé pohľady, že si to rýchlymi dlhými krokmi a so znepokojeným výrazom namieri k vchodu, kde stála.


    „Olive, si v poriadku?“ spýtal sa jej a…


    Och. Jeho hlas. A jeho oči. A to, ako zdvihol ruky, akoby sa jej chcel dotknúť, uistiť sa, že je celá a naozaj tu – no tesne pred tým, ako ju prstami chytil za biceps, zaváhal a spustil ich späť k bokom.


    Tak trochu jej to zlomilo srdce.


    „Som v poriadku.“ Pokúsila sa o úsmev. „A… mrzí ma, že ťa ruším. Viem, že je to dôležité, že sa chceš presťahovať do Bostonu a… že je to nevhodné. Ale je to teraz alebo nikdy a nebola som si istá, či budem mať odvahu…“ Tárala. Takže sa zhlboka nadýchla a začala odznova. „Musím ti niečo povedať. Niečo, čo sa stalo. S…“


    „Ahoj, Olive.“


    Tom. No jasné. „Ahoj, Tom.“ Olive neprerušovala očný kontakt s Adamom a nepozrela sa naňho. Nezaslúžil si, aby sa naňho pozerala. „Môžeš nás na chvíľku nechať osamote?“


    Kútikom oka videla jeho úlisný, falošný úsmev. „Olive, viem, že si mladá a nevieš, ako tieto veci fungujú, ale Adam je tu na pohovore na veľmi dôležitú pozíciu a nemôže len tak…“


    „Odíď,“ prikázal Adam hlbokým a chladným hlasom.


    Olive zatvorila oči, prikývla a o krok odstúpila. V poriadku. Bolo to v poriadku. Adam mal právo nerozprávať sa s ňou. „Dobre. Prepáč, už…“


    „Nie ty. Tom, nechaj nás.“


    Och. Och. Tak dobre.


    „Chlape,“ prehodil Tom pobavene, „nemôžeš len tak vstať od stola uprostred pohovorovej večere a…“


    „Odíď,“ zopakoval Adam.


    Tom sa drzo zasmial. „Nie. Nie kým nepôjdeš so mnou. Sme spolupracovníci, a ak sa budeš počas večere s mojou katedrou správať ako kretén pre nejakú študentku, s ktorou spávaš, nevrhne to na mňa dobré svetlo. Musíš sa vrátiť späť k stolu a…“


    „Taká pekná baba ako ty by už mala vedieť, ako to chodí. Neklam mi a nehovor, že si si tie krátke šaty nedala kvôli mne. Pekné nohy, len tak mimochodom. Chápem, prečo s tebou Adam stráca čas.“


    Adam ani Tom nevideli, ako Olive vytiahla telefón a spustila prehrávanie. Obaja na chvíľu zmätene ustrnuli – očividne tie slová počuli, ale nevedeli, odkiaľ prichádzajú. Až kým nahrávka nepokračovala.


    „Olive, nemyslíš si, že som ťa k sebe prijal, pretože si dobrá, však nie? Dievča ako ty, ktoré už na začiatku svojej akademickej kariéry pochopilo, že cestou vpred je spávať so známymi a úspešnými výskumníkmi. Spávaš s Adamom, nie? Obaja vieme, že budeš z toho istého dôvodu spávať aj so mnou.“


    „Čo to…?“ Tom urobil krok vpred, natiahol ruku, aby Olive telefón vyšklbol. Nedostal sa ďaleko, pretože mu Adam priložil na hruď dlaň a strčil doňho, až sa zatackal o niekoľko krokov vzad.


    Stále sa na Toma nepozeral. Ani na Olive. Hľadel na jej telefón, v tvári sa mu zračilo niečo temné, nebezpečné a desivo nehybné. Zrejme sa mala báť. Možno sa aj trochu bála.


    „Vravíš mi, že tvoj úbohý abstrakt bol vybratý za prednášku, pretože je kvalitný a vedecky významný? Máš o sebe vážne vysokú mienku, vzhľadom na to, že tvoj výskum je nepotrebný a neoriginálny a že sotva dokážeš vystrúhať dve slová bez toho, aby si sa zakoktala ako idiot…“


    „Bol to on,“ zašepkal Adam. Hlas mal tichý, sotva ako šepot, klamne pokojný. Oči mal nečitateľné. „Bol to Tom. Dôvod, pre ktorý si plakala.“


    Olive sa zmohla iba na prikývnutie. Tomov hlas v pozadí mlel ďalej a ďalej. Hovoril, aká je priemerná. Ako jej to Adam nikdy neuverí. Posmieval sa jej.


    „Toto je absurdné.“ Tom sa k nim podišiel a znova sa jej pokúsil uchmatnúť telefón. „Nie som si istý, čo má tá koza za problém, ale očividne…“


    Adam vybuchol tak rýchlo, že ho takmer nevidela pohnúť sa. V jednej chvíli stál pred ňou a vzápätí držal Toma pri stene.


    „Zabijem ťa,“ precedil cez zovreté zuby sotva viac ako pár centimetrov od jeho tváre. „Ak o žene, ktorú milujem, povieš ešte jedno škaredé slovo, ak sa na ňu pozrieš, ak na ňu budeš čo i len myslieť… tak ťa zabijem, ty hajzel skurvený.“


    „Adam…“ vysúkal zo seba Tom.


    „Vlastne ťa zabijem aj tak.“


    Bežali k nim ľudia. Hosteska, čašník, niekoľko vyučujúcich od Adamovho stola. Zbiehali sa pri nich, zmätene kričali a snažili sa odtiahnuť ich od seba – neúspešne. Olive si spomenula na to, ako Adam odtlačil Cherin pikap, a takmer sa v tej chvíľke hystérie zasmiala. Takmer.


    „Adam!“ zavolala. Jej hlas v tom chaose okolo nich takmer nebolo počuť, ale bol jediný, ktorý k nemu doľahol. Otočil sa, aby sa na ňu pozrel, a v očiach mal čosi zvláštne. „Adam, nerob to,“ zašepkala. „Nestojí ti za to.“


    Adam urobil krok vzad a Toma pustil. Nejaký postarší pán – zrejme dekan Harvardovej univerzity – sa doňho pustil, požadoval vysvetlenie, pohoršoval sa, aké neprijateľné je jeho správanie. Adam ignoroval jeho aj všetkých ostatných. Zamieril priamo k Olive a…


    Vzal jej hlavu do oboch dlaní, prstami jej vkĺzol do vlasov a pevne si ju pridržal, keď sklonil svoje čelo k jej. Bol teplý a voňal ako on, ako bezpečie a domov. Palcami jej prešiel cez slzy na lícach. „Mrzí ma to. Veľmi ma to mrzí. Nevedel som o tom a mrzí ma to… mrzí ma to, mrzí ma to…“


    „Nie je to tvoja vina,“ podarilo sa jej zamrmlať, ale on nevyzeral, že by ju počul.


    „Mrzí ma to. Mrzí…“


    „Doktor Carlsen,“ zahrmel za nimi mužský hlas a ona cítila, ako Adamovo telo stuhlo, „požadujem vysvetlenie.“


    Adam mu nevenoval žiadnu pozornosť a ďalej ju držal.


    „Doktor Carlsen,“ zopakoval, „toto je neprijateľné…“


    „Adam,“ zašepkala Olive, „musíš mu odpovedať.“


    Adam vydýchol. Pritlačil Olive na čelo dlhý, pomalý bozk, až potom sa od nej neochotne odtrhol. Keď sa naňho konečne dokázala poriadne pozrieť, vyzeral väčšmi ako on.


    Pokojný. Nahnevaný na celý svet. Šéf.


    „Pošli mi ihneď tú nahrávku,“ zamrmlal jej. Prikývla a on sa otočil k postaršiemu mužovi, ktorý k nim práve podišiel. „Musíme sa porozprávať. Súkromne. Vo vašej pracovni?“ Druhý muž vyzeral šokovane a urazene, ale strnulo prikývol. Tom za ním robil cirkus a Adam zatol čeľusť. „Držte ho odo mňa bokom.“ Pred odchodom sa obrátil k Olive, sklonil sa blízko k nej a stíšil hlas. Na lakti zacítila jeho teplú dlaň.


    „Postarám sa o to,“ povedal jej. V očiach mal niečo odhodlané, úprimné. Olive sa nikdy necítila bezpečnejšie alebo milovanejšie. „A potom prídem za tebou a postarám sa o teba.“

  


  
    Dvadsiata prvá kapitola

    [image: ] HYPOTÉZA: Nosenie kontaktných šošoviek po záruke vyvolá bakteriálnu a/alebo plesňovú infekciu, ktorej následky ma budú prenasledovať celé roky.


    „Holden mi pre teba poslal správu.“


    Olive preniesla pohľad od okna na Malcolma, ktorý vypol lietadlový mód v sekunde, keď dorazili na medzipristátie v Charlotte. „Holden?“


    „Hej. Teda, technicky vzaté, je od Carlsena.“


    Srdce jej vynechalo úder.


    „Stratil nabíjačku a nemôže ti napísať, ale on aj Holden sú na ceste na letisko v San Franciscu.“


    „Aha.“ Prikývla a trochu sa jej uľavilo. Vysvetľovalo to Adamovu odmlku. Od včerajšieho večera sa jej neozval. Bála sa, že ho zadržali, a zvažovala, že použije svoje úspory, aby pomohla zaplatiť jeho kauciu. Celých dvadsať dolárov a šestnásť centov. „Kde majú medzipristátie?“


    „Žiadne nemajú.“ Malcolm zagúľal očami. „Priama linka. Dorazia do San Francisca desať minút po nás, aj keď ešte len odišli z Bostonu. Boháčov treba zjesť.“


    „Vravel Holden niečo o…?“


    Malcolm pokrútil hlavou. „Práve odlietajú, ale môžeme na nich počkať v San Franciscu. Adam pre teba určite bude mať nejaké novinky.“


    „Len sa chceš bozkávať s Holdenom, však?“


    Malcolm sa usmial a oprel si hlavu o jej plece. „Moja Kalamata ma dobre pozná.“


    Nemohla uveriť, že nebola preč ani týždeň. Že všetok ten chaos sa odohral v priebehu pár dní. Bola omámená, otrasená, akoby jej mozog chytal dych po maratóne. Bola unavená a chcelo sa jej spať. Bola hladná a potrebovala niečo zjesť. Bola nahnevaná a chcela vidieť, ako Tom dostane, čo si zaslúži. Bola nervózna, strhávala sa ako poškodený nerv a túžila po objatí. Ideálne od Adama.


    V San Franciscu si poskladala svoj už nepotrebný kabát do batoha a potom sa naň posadila. Kým si šiel Malcolm kúpiť fľašu diétnej koly, skontrolovala si cez telefón nové správy. Mala niekoľko od Anh, ktorá práve odlietala z Bostonu, a jednu od svojho domáceho, ktorý jej oznamoval, že nefunguje výťah. Zagúľala očami, prepla na svoj školský účet a narazila na niekoľko neprečítaných mailov, ktoré boli označené ako dôležité.


    Ťukla na červený výkričník a jednu otvorila.


    Dnes, 17.15


    OD: Anna-Wileyova@berkeley.edu


    KOMU: Aysegul-Aslanova@stanford.edu


    CC: Olive-Smithova@stanford.edu


    PREDMET: Projekt zameraný na rakovinu pankreasu


    Aysegul,


    ďakujem, že si sa mi ozvala. Mala som tú česť vidieť prednášku Olive Smithovej na konferencii Spoločnosti pre biologické objavy – boli sme v tom istom paneli – a jej práca na nástrojoch na skoré zachytenie rakoviny pankreasu na mňa urobila dojem. Bola by som rada, keby som ju budúci rok mohla mať vo svojom laboratóriu! Možno by sme sa všetky tri mohli niekedy v blízkej budúcnosti porozprávať telefonicky.


    S pozdravom


    Anna


    Olive to vyrazilo dych. Zakryla si ústa rukou a okamžite otvorila ďalší mail.


    Dnes, 15.19


    OD: Robert-Gordon@umn.edu


    KOMU: Aysegul-Aslanova@stanford.edu,

    Olive-Smithova@stanford.edu


    PREDMET: Projekt zameraný na rakovinu pankreasu


    Doktorka Aslanová, slečna Smithová,


    Vaša práca na rakovine pankreasu je fascinujúca a uvítal by som príležitosť spolupracovať. Mali by sme si naplánovať stretnutie cez Zoom.


    R


    Boli tam ešte dva maily. Spolu štyri maily od výskumníkov venujúcich sa rakovine pankreasu, ktorí odpovedali na správu doktorky Aslanovej a vraveli, že by radi prijali Olive do svojich laboratórií. Zdvihla sa v nej taká silná vlna šťastia, až sa jej takmer zatočila hlava.


    „Ol, pozri, na koho som narazil.“


    Olive vyskočila na nohy. Stál tam Malcolm, ktorý držal za ruku Holdena, a sotva o krok za nimi…


    Adam. Napohľad bol unavený, no aj príťažlivý – a rovnako vysoký, ako si ho počas uplynulých dvadsiatich štyroch hodín predstavovala. Pozeral priamo na ňu. Olive si spomenula na slová, ktoré jej včera večer v tej reštaurácii povedal, a zovrelo jej hruď, srdce jej išlo vyskočiť z hrude.


    „Počúvajte,“ oslovil ich Holden bez toho, aby čo i len pozdravil, „my štyria: dvojité rande. Dnes večer.“


    Adam ho ignoroval a podišiel k Olive. „Ako sa máš?“ spýtal sa ticho.


    „Dobre.“ Prvý raz po niekoľkých dňoch to nebola lož. Adam je tu. A v schránke má všetky tie maily. „Ty?“


    „Dobre,“ odpovedal s polovičným úsmevom a Olive mala taký zvláštny pocit, že ani on neklame. Srdce sa jej rozbúšilo ešte silnejšie.


    „Čo takto čína?“ prerušil ich Holden. „Máme všetci radi čínu?“


    „Čína je v pohode,“ zamrmlal Malcolm, hoci nevyzeral, že by ho predstava dvojitého rande veľmi tešila. Zrejme preto, že nechcel počas celej večere sedieť oproti Adamovi a cítiť sa rovnako traumatizovane ako na stretnutiach svojho poradného výboru.


    „Olive?“


    „Uhm… čínu môžem.“


    „Dokonalé. Adam tiež, takže…“


    „Nebudem večerať vonku,“ vyhlásil Adam.


    Holden sa zamračil. „Prečo?“


    „Mám na práci lepšie veci.“


    „Napríklad čo? Ide aj Olive.“


    „Daj Olive pokoj. Je unavená a máme veľa práce.“


    „Mám prístup k tvojmu google kalendáru, ty chuj. Nemáš veľa práce. Ak so mnou nechceš tráviť čas, stačí to povedať.“


    „Nechcem s tebou tráviť čas.“


    „Ty hajzel… Po tom týždni, čo sme práve prežili… A na moje narodeniny'“


    Adam sa mierne odtiahol. „Čože? Nemáš narodeniny.“


    „Áno, mám.“


    „Narodeniny máš desiateho apríla.“


    „Vážne?“


    Adam zavrel oči, poškriabal sa na čele. „Holden, posledných dvadsaťpäť rokov sa rozprávame každý deň a bol som minimálne na piatich tvojich narodeninových oslavách s témou Strážcov vesmíru. Naposledy, keď si mal sedemnásť.“


    Malcolm sa pokúsil zakryť smiech zakašľaním.


    „Viem, kedy máš narodeniny.“


    „Odjakživa si pamätáš zlý dátum, len som príliš milý na to, aby som ti to povedal.“ Chytil Adama za plece. „Tak čo, čína na oslavu môjho požehnaného zrodu?“


    „Prečo nie thajskú kuchyňu?“ prerušil Malcolm Holdena, ignorujúc Adama.


    Holden zafňukal a začal vravieť niečo o čom, ako v Stanforde nerobia dobrý larb, niečo, čo by inokedy Olive so záujmom počúvala, ibaže…


    Adam sa na ňu znova pozeral. Hľadel na ňu z výšky niekoľkých centimetrov nad Holdenovou a Malcolmovou hlavou s výrazom, ktorý bol sčasti ospravedlňujúci, sčasti otrávený a… maximálne intímny. S niečím známym, o čo sa už podelili. Olive cítila, ako sa niečo v nej roztopilo, a potlačila úsmev.


    Zrazu jej večera pripadala ako dobrý nápad.


    Bude to zábavné, naznačila mu ústami, kým sa Holden a Malcolm hádali, či by mali vyskúšať burgery v novom bistre.


    Bude to príšerné, naznačil jej on, pričom sotva pootvoril pery, tváril sa odovzdane a zmučene a tak úžasne adamovsky, až si Olive nemohla pomôcť a rozosmiala sa.


    Holden a Malcolm sa prestali hádať a otočili sa k nej. „Čo je?“


    „Nič,“ odvetila Olive. Aj Adamovi sa vykrúcal kútik úst.


    „Prečo sa smeješ, Ol?“


    Otvorila ústa, aby ho odbila, ale Adam ju predbehol.


    „Dobre. Pôjdeme.“ To „pôjdeme“ povedal, akoby on a Olive boli pár, akoby to nikdy nebolo falošné, a jej zamrel dych. „Ale najbližší rok nemusím ísť na nič spojené s narodeninami. Vlastne najbližšie dva. A vetujem tú novú burgráreň.“


    Holden víťazoslávne zaťal päsť a potom sa zamračil. „Prečo vetuješ burgery?“


    „Pretože burgery chutia ako nohy,“ odvetil, upriamujúc pohľad do Oliviných očí.

    „Mali by sme začať tým očividným,“ povedal Holden, keď prežúval predjedlo zdarma, a Olive zmeravela. Nebola si istá, či sa chce rozprávať o Tomovi s Malcolmom a Holdenom, ešte než sa o ňom porozpráva osamote s Adamom.


    Ukázalo sa, že si s tým nemusela robiť starosti.


    „A to je fakt, že Malcolm a Adam sa nenávidia.“


    Adam sa vedľa nej v boxe zmätene zamračil. Malcolm, ktorý sedel oproti Olive, si zakryl dlaňami tvár a zastonal.


    „Zo spoľahlivého zdroja mám informácie,“ pokračoval vytrvalo Holden, „že Adam počas stretnutia jeho výboru označil Malcolmove experimenty za ‚odfláknuté‘ a ‚vyhadzovanie peňazí von oknom‘ a že Malcolma to urazilo. Vieš, Adam, vravel som Malcolmovi, že si mal pravdepodobne len zlý deň – možno ti niektorý z tvojich doktorandov poslal mail s gramatickou chybou alebo tvoj rukolový šalát nebol dosť organický. Máš niečo, čo by si povedal na svoju obranu?“


    „Uhm…“ Adamov zamračený výraz sa prehĺbil a Malcolm si ešte viac zakryl dlaňami tvár. Holden čakal na odpoveď a Olive to celé sledovala, premýšľajúc, či by mala vytiahnuť telefón a tú zrážku natáčať. „Na to stretnutie si vôbec nespomínam. Aj keď to znie ako niečo, čo by som povedal.“


    „Výborne. Teraz povedz Malcolmovi, že to nebolo osobné, aby sme sa cez to mohli preniesť a užiť si opekanú ryžu.“


    „Preboha,“ zamrmlal Malcolm. „Holden, prosím…“


    „Nechcem žiadnu opekanú ryžu,“ namietol Adam.


    „Môžeš si dať surový bambus, kým si normálni ľudia dajú opekanú ryžu. Ale práve teraz si môj priateľ myslí, že najlepší kamoš na celom svete jeho priateľa a môj najlepší kamoš na celom svete v jednom proti nemu niečo má, a kazí mi to moje dvojité rande, takže, prosím.“


    Adam pomaly zažmurkal. „Najlepší kamoš na celom svete?“


    „Adam!“ Holden palcom ukázal na škeriaceho sa Malcolma. „Teraz, prosím.“


    Adam si sťažka vzdychol, ale otočil sa k Malcolmovi. „Nech som povedal alebo urobil čokoľvek, nebolo to osobné. Bol som upovedomený, že viem byť zbytočne antagonistický. A neprívetivý.“


    Olive si Malcolmovu reakciu nevšimla, pretože sa až príliš sústredila na Adama a jeho jemne zvlnené pery, ktoré v momente, keď sa jej pozrel do očí, takmer pripomínali úsmev. Na sekundu, na krátku sekundu, kým odvrátil zrak, mu pohľad opätovala, a v tej chvíli tam boli len oni dvaja. A ich takpovediac spoločná minulosť, ich hlúpe súkromné vtipy, doberanie si jeden druhého v slnečnom svite neskorého leta.


    „Výborne.“ Holden až nepríjemne hlasno tleskol. „Vaječné rolky ako predjedlo, môže byť?“


    Bol to dobrý nápad, táto večera. Tento večer, tento stôl, tento moment. Sedieť vedľa Adama, cítiť vôňu zeme po daždi, sledovať na jeho sivom bavlnenom tričku s gombíkmi tmavé fľaky z búrky, ktorá prišla, tesne predtým ako vkĺzli do reštaurácie. Neskôr sa vážne porozprávajú o Tomovi a mnohých iných veciach, ale nateraz to medzi ňou a Adamom bolo ako vždy: ako natiahnuť si obľúbené šaty, hoci si myslela, že ich stratila niekde v hlbinách šatníka, a zistiť, že jej padnú rovnako dobre ako kedysi.


    „Chcem vaječné rolky.“ Pozrela na Adama. Podrástli mu vlasy, zase boli dlhšie, a tak urobila niečo, čo jej pripadalo prirodzené: načiahla sa a uhladila mu neposlušný prameň. „Budem tipovať a poviem, že ich neznášaš – rovnako ako všetko ostatné, čo je na svete dobré.“


    Zamrmlal chytráčka, práve keď im čašník priniesol pitie a položil na stôl menu. Konkrétne tri menu. Holden a Malcolm si vzali každý svoje a Olive a Adam si vymenili významný, pobavený pohľad a podelili sa o to posledné. Fungovalo to dokonale: nahol ho tak, aby zeleninové jedlá boli na jeho strane a všemožné vyprážané chody na tej jej. Bola to taká náhoda, až sa zasmiala.


    Adam poklepkal ukazovákom po časti s nápojmi. „Pozri sa na túto nehoráznosť,“ zamrmlal. Pery mal blízko pri jej uchu – jeho horúci dych bol v silno klimatizovanej miestnosti intímny a príjemný.


    Uškrnula sa. „Neverím.“


    „Otrasné.“


    „Chceš povedať úžasné.“


    „Nechcem.“


    „Je to moja nová obľúbená reštaurácia.“


    „Ešte si v nej nič neochutnala.“


    „Bude to veľkolepé.“


    „Bude to hrozné…“


    Ozvalo sa odkašľanie, ktoré im pripomenulo, že nie sú sami. Malcolm a Holden na nich hľadeli – Malcolm s prezieravým, podozrievavým výrazom a Holden s chápavým úsmevom. „Čo sa deje?“


    „Och.“ Olive sa mierne zahriali líca. „Nič. Len majú bubble tea s tekvicovým korením.“


    Malcolm sa zatváril, že vracia. „Uf, Ol, fuj.“


    „Sklapni.“


    „Znie to skvelo.“ Holden sa usmial a oprel sa o Malcolma. „Mali by sme sa o jeden podeliť.“


    „Čože?“


    Olive sa snažila nesmiať na Malcolmovom zdesenom výraze. „Nedovoľ Malcolmovi načať túto tému,“ povedala Holdenovi dramatickým šepotom.


    „Och, nie.“ Holden si v hranej hrôze priložil ruku k hrudi.


    „Toto je vážna vec.“ Malcolm hodil svoje menu na stôl. „Tekvicové korenie je dielo satanovo, predzvesť apokalypsy a chutí ako zadky – a nie v tom dobrom slova zmysle.“ Adam pomaly prikývol. Malcolmova tiráda naňho urobila veľký dojem. „Jedno tekvicové latte obsahuje zhruba toľko cukru čo päťdesiat skittles a žiadnu tekvicu. Nájdite si to.“


    Adam hľadel na Malcolma s niečím veľmi podobným obdivu. Holdenov pohľad sa stretol s Oliviným a sprisahanecky jej povedal: „Naši chalani toho majú toľko spoločného!“


    „To hej. Myslia si, že nenávidieť nejaké nevinné jedlo je kladná vlastnosť.“


    „Tekvicové korenie nie je nevinné. Je to rádioaktívna, nezdolateľná cukrová bomba, ktorá sa vtiera do každého typu produktu a je sama osebe zodpovedná za vyhynutie tuleňa karibského. A ty,“ ukázal Malcolm na Holdena, „kráčaš po tenkom ľade.“


    „Čo…? Prečo?“


    „Nemôžem randiť s niekým, kto nerešpektuje môj názor na tekvicové korenie.“


    „Ak mám byť fér, nie je to názor, ktorý by si zaslúžil…“ Holden si všimol, ako naňho Malcolm zazerá, a obranne zdvihol ruky. „Vôbec som o tom netušil, zlato.“


    „Mal si.“


    Adam pobavene tľoskol jazykom. „Áno, Holden. Mal by si sa viac snažiť.“ Oprel sa o sedadlo a ramenom sa obtrel o Olivino. Holden mu ukázal prostredník.


    „Adam pozná a rešpektuje Olivin názor na hamburgery, a pritom ani nie sú…“ Nech sa Malcolm chystal povedať čokoľvek, mal dosť rozumu na to, aby to nedopovedal. „Nuž, ak Adam vie niečo také, ty by si mal vedieť o tekvicovom korení.“


    „Nebol Adam ešte pred, neviem, desiatimi sekundami chuj?“


    „To je ale zvrat!“ zamrmlal Adam. Olive sa k nemu načiahla, aby ho štuchla do boku, ale on ju zastavil, keď ju chytil za zápästie.


    Si zlý, naznačila mu. Zlovestne sa usmial a až príliš veselo sledoval Malcolma s Holdenom.


    „No tak, to sa nedá ani len porovnávať,“ vravel Holden. „Olive a Adam sú spolu už roky. My sme sa spoznali pred necelým týždňom.“


    „Nie sú,“ opravil ho Malcolm a mával prstom. Adam ju stále držal za zápästie. „Začali spolu chodiť tak mesiac pred nami.“


    „Nie,“ trval Holden na svojom. „Adamovi sa Olive páčila celú večnosť. Zrejme potajomky študoval jej stravovacie návyky a vytvoril niekoľko databáz a napísal algoritmy strojového učenia, aby predvídal jej kulinárske preferencie…“


    Olive sa rozosmiala. „To nie.“ Úsmev jej z tváre nezmizol a odpila si z vody. „Začali sme sa stretávať len teraz. Na začiatku jesenného semestra.“


    „Áno, ale poznali ste sa už predtým.“ Holden sa mračil. „Stretli ste sa rok pred tým, ako si tu začala s doktorandským, keď si prišla na pohovor. A on po tebe odvtedy túžil.“


    Olive pokrútila hlavou a zasmiala sa. Otočila sa k Adamovi, aby sa s ním podelila o svoje pobavenie. Ibaže Adam na ňu už hľadel a nevyzeral pobavene. Vyzeral… akosi inak. Možno ustarostene alebo kajúcne, alebo odovzdane. Spanikárene? A zrazu zavládlo v reštaurácii ticho. Cupkanie dažďa na okná, vrava, cinkanie príborov – všetko zmizlo. Podlaha sa naklonila a mierne zatriasla, klimatizácia bola zrazu akási prisilná. Adamove prsty v nejakom bode pustili jej zápästie.


    Olive sa v myšlienkach vrátila späť k incidentu v umyvárni. K štípajúcim očiam a vlhkým lícam, pachu činidla a čistej mužskej pokožky. K šmuhe vysokej tmavej postavy, ktorá sa pred ňou týčila a rozprávala sa s ňou tým svojím hlbokým, upokojujúcim a pobaveným hlasom. K panike, že má dvadsaťtri, je sama a netuší, čo by mala robiť, kam by mala ísť, čo je správna voľba.


    Je to dosť dobrý dôvod na to, aby som šla na doktorandské?


    Ten najlepší.


    Zrazu to všetko bolo také jednoduché.


    Predsa len to bol Adam. Olive mala pravdu.


    Nemala však pravdu v tom, keď si myslela, že on si ju nepamätá.


    „Áno,“ privolila. Už sa neusmievala. Adam na ňu stále hľadel. „Myslím si, že je to tak.“

  


  
    Dvadsiata druhá kapitola

    Nie. Tentoraz nie.


    Olive nepochybovala, že Holdenove príbehy sú šialene prehnané a stoja za nimi roky komediantstva, ale aj tak si nemohla pomôcť, v živote sa tak nenasmiala.


    „A potom ma zobudí vodopád, ktorý na mňa padá…“


    Adam zagúľal očami. „Bola to kvapka.“


    „… a pýtam sa sám seba, prečo v tej chate prší, keď vtom si uvedomím, že to padá z hornej postele a je to Adam, ktorý mal vtedy asi trinásť…“


    „Šesť. Mal som šesť a ty si mal sedem.“


    „Pomočil posteľ a moč presakoval cez matrac na mňa.“


    Olive ruky vyleteli k ústam, no celkom sa jej nepodarilo zatajiť pobavenie – rovnako ako keď Holden rozprával, ako raz Adama cez džínsy pohryzlo šteňa dalmatínca alebo ako ho v štvrtáckej ročenke označili za „človeka, ktorý najpravdepodobnejšie niekoho rozplače“.


    Adam aspoň nevyzeral, že by sa za to hanbil, a netrávil sa zďaleka tak rozhodene, ako keď Holden hovoril o tom, že po nej túžil. Čo vysvetľovalo… veľa vecí.


    Možno dokonca všetko.


    „Bože, v šiestich rokoch…“ Malcolm krútil hlavou a utieral si oči.


    „Bol som chorý.“


    „Ale aj tak. Nezdá sa ti, že si bol na takú nehodu už starý?“


    Adam na Malcolma jednoducho hľadel, až kým nesklopil zrak. „Uhm, možno si predsa len nebol taký starý,“ zamrmlal.


    Pri pokladni stála veľká misa s koláčikmi šťastia. Olive si ju pri odchode všimla, šťastne zapišťala, siahla do nej a vylovila štyri plastové balenia. Podala po jednom Malcolmovi a Holdenovi a so šibalským úsmevom ponúkla jeden Adamovi. „Neznášaš ich, však?“


    „Nie.“ Vzal si od nej koláčik. „Len si myslím, že chutia ako polystyrén.“


    „Zrejme majú aj podobnú nutričnú hodnotu,“ zamrmlal Malcolm, keď vyšli do studeného vlhkého podvečera. On a Adam toho mali prekvapivo veľa spoločného.


    Už nepršalo, ale ulica sa vo svetle pouličných lámp leskla, listy zašuchotali v jemnom vánku a na zem dopadlo pár zblúdených kvapiek. Olive v pľúcach chladil svieži vzduch, po toľkých hodinách strávených v reštaurácii bol príjemný. Vyhrnula si rukávy a náhodou sa obtrela rukou o Adamove svaly na bruchu. Hravo sa naňho ospravedlňujúco usmiala, on sa začervenal a odvrátil zrak.


    „Človeku, ktorý sa smeje sám na sebe, nikdy nedôjdu veci, na ktorých sa môže smiať.“ Holden si hodil do úst kúsok koláčika a zažmurkal na správu vnútri. „Uťahuje si zo mňa?“ Pobúrene sa poobzeral. „Naozaj si ten koláčik šťastia zo mňa uťahuje?“


    „Znie to tak,“ odpovedal Malcolm. „V mojom sa píše: Prečo si namiesto čakania, kým ti dopraje niekto iný, nedopraješ sám? Myslím si, že môj koláčik si z teba uťahuje tiež, zlato.“


    „Aký má táto várka problém?“ Holden kývol hlavou na Adama a Olive. „Čo je vo vašich?“


    Olive už otvárala ten svoj a obhrýzala pri vyťahovaní papierika roh koláčika. Jej text nevravel nič výnimočné, a predsa jej srdce vynechalo úder. „Môj je normálny,“ oznámila Holdenovi.


    „Klameš.“


    „Nie.“


    „Čo sa tam píše?“


    „Na pravdu nikdy nie je príliš neskoro.“ Pokrčila plecami a otočila sa, že odhodí plastový obal. V poslednej chvíli sa rozhodla, že si papierik nechá, a schovala ho do zadného vrecka džínsov.


    „Adam, otvor svoj.“


    „Nie.“


    „No tak!“


    „Nebudem jesť kúsok lepenky, len aby som ti vyhovel.“


    „Si mizerný kamoš.“


    „Podľa koláčikového priemyslu si mizerný frajer, takže…“


    „Daj mi ho,“ prerušila ich Olive a vylovila koláčik z Adamovej ruky. „Zjem ho. Aj prečítam odkaz.“


    Parkovisko bolo s výnimkou Adamovho a Malcolmovho auta úplne prázdne. Holden prišiel z letiska s Adamom, ale on a Malcolm plánovali stráviť noc v Holdenovom byte a ísť na prechádzku s jeho psom Flemingom.


    „Adam ťa zvezie, však, Ol?“


    „Netreba. Domov to nemám ani desať minút pešo.“


    „Ale čo tvoja batožina?“


    „Nie je ťažká a…“ Náhle zastala, na okamih si zahryzla do pery, keď premýšľala nad tým, čo sa môže stať, a vzápätí sa usmiala, váhavo a cieľavedome zároveň. „Vlastne, Adam ma odprevadí domov. Však?“


    Na okamih zostal ticho a vyzeral nečitateľný. Potom pokojne odpovedal: „Samozrejme.“ Vložil si kľúče do vrecka džínsov a prehodil si cez plece popruh Olivinho batoha.


    „Kde bývaš?“ spýtal sa, keď ich už Holden nemohol počuť.


    Ticho ukázala smer. „Si si istý, že mi chceš ten batoh niesť? Počula som, že človeka ľahko sekne v krížoch, keď dospeje do určitého veku.“


    Škaredo na ňu pozrel a ona sa zasmiala a vykročila zarovno s ním von z parkoviska. Na ulici vládlo ticho, teda až na podrážky jej tenisiek, ktoré sa lepili k mokrému betónu, a Malcolmovo auto, ktoré ich o pár sekúnd obišlo.


    „Hej,“ zavolal Holden z okna miesta spolujazdca, „čo sa písalo v Adamovom koláčiku šťastia?“


    „Mm…“ Olive sa dramaticky zadívala na papierik. „Nič extra. Len Holden Rodrigues, PhD., je lúzer.“ Malcolm pridal a Holden jej ukázal prostredník, načo vybuchla do smiechu.


    „Čo sa tam skutočne píše?“ spýtal sa Adam, keď boli konečne sami.


    Olive mu podala pokrčený papierik, a keď si ho naklonil, aby si ho vo svetle pouličnej lampy prečítal, mlčala. Neprekvapilo ju, keď mu na sánke poskočil sval ani keď si vložil papierik do vrecka džínsov. Koniec-koncov, vedela, čo na ňom stojí.


    Vrhni sa láske v ústrety: niekto ti pobeží naproti.


    „Môžeme sa porozprávať o Tomovi?“ spýtala sa, keď obchádzala kaluž. „Nemusíme, ale ak môžeme…“


    „Môžeme. Mali by sme.“ Videla, ako mu poskakuje ohryzok. „Harvardova ho vyhodí, samozrejme. Iné disciplinárne opatrenia sa ešte stále zvažujú – stretnutia včera prebiehali hlboko do noci.“ Krátko na ňu pozrel. „To preto som ti nezavolal skôr. Onedlho by sa ti mal ozvať človek zodpovedný za sťažnosti v rámci hlavy deväť z Harvardovej.“


    Dobre. „Čo tvoj grant?“


    Zaťal zuby. „Nie som si istý. Niečo vymyslím – alebo aj nie. Momentálne mi na tom veľmi nezáleží.“


    Prekvapilo ju to. Ale keď vzala do úvahy, že Tomova profesionálna zrada nemohla byť taká hlboká ako tá osobná, vlastne jej to nepripadalo zvláštne. „Je mi to ľúto. Viem, že to bol tvoj kamoš…“


    „Nebol.“ Adam náhle zastal uprostred ulice. Otočil sa k nej, oči mal jasné, výrazne hnedé. „Netušil som o tom. Myslel som si, že ho poznám, ale…“ Ohryzok mu nadskočil. „Nikdy som mu ťa nemal zveriť. Mrzí ma to.“


    Povedal to – „zveriť“ –, akoby Olive bola niečo výnimočné, niečo, čo mu je nesmierne drahé. Jeho najmilovanejší poklad. Chcelo sa jej z toho triasť, smiať sa a plakať zároveň. Bola z toho šťastná a zmätená.


    „Bola som… Bála som sa, že sa na mňa možno budeš hnevať. Za to, že som všetko zničila. Tvoj vzťah s Tomom… A že sa možno… že sa možno kvôli tomu nebudeš môcť presťahovať do Bostonu.“


    Pokrútil hlavou. „Je mi to jedno. Na ničom z toho mi nezáleží.“ Dlhú chvíľu sa jej pozeral do očí, ústa sa mu hýbali, akoby zvyšok slov prehĺtal. Ale nepokračoval, a tak Olive prikývla, otočila sa a znova vykročila.


    „Zrejme som našla iné laboratórium. Na dokončenie svojej štúdie. Bližšie, takže sa budúci rok nebudem musieť sťahovať.“ Zastrčila si vlasy za ucho a usmiala sa naňho. Na tom, že ho má pri sebe, takého skutočného a nepopierateľného, bolo niečo, čo bolo vo svojej podstate nesmierne príjemné. Cítila to na akejsi hlbokej, pudovej úrovni, to závratné šťastie, ktoré ju v jeho prítomnosti zakaždým zaplavilo. Tom bol zrazu to posledné, čo chcela s Adamom rozoberať. „Večera bola fajn. A mal si pravdu, len tak mimochodom.“


    „O tej tekvicovej gebuzine?“


    „Nie, tá bola úžasná. O Holdenovi. Je vážne neznesiteľný.“


    „Zvykneš si, plus-mínus o desať rokov.“


    „Vážne?“


    „Nie. Fakt nie.“


    „Chudák Holden.“ Vyletel z nej tichý smiech. „Mimochodom, nie si jediný, kto na to nezabudol.“


    Pozrel na ňu. „Na čo?“


    „Na naše stretnutie. To v umyvárni, keď som prišla na pohovor.“


    Olive sa zdalo, že na zlomok sekundy pri chôdzi zaváhal. Alebo možno nie. Tak či onak, keď sa zhlboka nadýchol, cítila v tom náznak neistoty.


    „Naozaj?“


    „Hej. Len mi chvíľu trvalo, kým som si uvedomila, že si to ty. Prečo si mi nič nepovedal?“ Bola taká zvedavá, čo sa Adamovi posledných pár dní, týždňov, rokov preháňalo hlavou… Niečo si už domyslela, ale niektoré veci… niektoré veci jej bude musieť objasniť.


    „Pretože si sa predstavila, akoby sme sa nikdy predtým nestretli.“ Zdalo sa jej, že sa trochu začervenal. Možno nie. Možno sa to pod bezhviezdnou oblohou a slabými žltými svetlami nedalo rozoznať. „A ja som na teba… Myslel som na teba. Celé tie roky. A nechcel som…“


    Vedela si to predstaviť. Míňali sa na chodbách, boli na nespočetných katedrových sympóziách a spoločných seminároch. Nikdy sa nad tým nezamýšľala, ale teraz… teraz premýšľala, na čo myslel on.


    Nevedel o tom „úžasnom dievčati“ sklapnúť celé roky, ale trápilo ho, že ste na tej istej katedre, povedal jej Holden.


    A Olive si tak veľmi domýšľala… Tak veľmi sa mýlila…


    „Nemusel si mi klamať,“ povedala bez výčitiek.


    Napravil si na pleci popruh jej batoha. „Neklamal som ti.“


    „Tak trochu hej. Vynechávaním informácií.“


    „Pravda. Si…?“ Zovrel pery. „Hneváš sa?“


    „Nie, ani nie. Nebola to taká zlá lož.“


    „Nie?“


    Chvíľu sa hrala s nechtom na palci. „Povedala som oveľa horšie veci. A ani ja som naše stretnutie nespomenula, ani keď som si už spočítala dva a dva.“


    „Ale ak máš pocit…“


    „Nehnevám sa,“ povedala jemne, ale rozhodne. Pozrela naňho, prosila ho, aby pochopil. Snažila sa vymyslieť, ako mu to povedať. Ako mu to ukázať. „Cítim… iné veci.“ Usmiala sa. „Napríklad som rada, že si si ma z toho dňa pamätal.“


    „Si…“ Odmlka. „Si vážne nezabudnuteľná.“


    „Ha. Nie som, vážne. Nebola som nikto výnimočný – len jedna z mnohých uchádzačov o štúdium v budúcom ročníku.“ Odfrkla si a pozrela na svoje nohy. Začala kráčať oveľa rýchlejšie, aby udržala krok s jeho dlhšími nohami. „Prvý rok som to tu nenávidela. Bolo to také stresujúce…“


    Prekvapene na ňu pozrel. „Pamätáš si svoju prvú seminárovú prednášku?“


    „Hej. Prečo?“


    „Keď si mala zhrnúť svoju tému jednou vetou – povedala si, že nám to povieš rýchlosťou turbovýťahu. Mala si na slajdoch obrázok z Novej generácie.“


    „Och, hej. Presne.“ Ticho sa zasmiala. „Nevedela som, že si fanúšik Star Treku.“


    „Mal som také obdobie. A v ten rok na pikniku, keď sa rozpršalo… Celé hodiny si sa tam hrala s niečími deťmi na slepú babu. Zamilovali si ťa – toho najmladšieho z teba museli fyzicky odlepiť, aby ho dostali do auta.“


    „Deti doktorky Mossovej.“ Zvedavo naňho pozrela. Zdvihol sa ľahký vánok, ktorý mu postrapatil vlasy, ale nezdalo sa, že by mu to prekážalo. „Nevedela som, že máš rád deti. Myslela som si, že to bude skôr naopak.“


    Zdvihol jedno obočie. „Nemám rád dvadsaťpäťročných ľudí, ktorí sa správajú ako batoľatá. Pokiaľ majú reálne tri roky, tak mi to neprekáža.“


    Olive sa usmiala. „Adam, to, že si vedel, kto som… malo to niečo spoločné s tvojím rozhodnutím predstierať, že so mnou budeš chodiť?“


    Po tvári mu prebehlo zhruba tucet rôznych výrazov, kým hľadal odpoveď, a ona nevedela rozlúštiť ani jediný. „Chcel som ti pomôcť.“


    „Viem. Verím tomu.“ Pošúchala si rukami ústa. „Ale bolo to všetko?“


    Zovrel pery. Vydýchol. Zatvoril oči a na zlomok sekundy vyzeral, akoby sa zubami-nechtami bránil. Potom odovzdane povedal: „Nie.“


    „Nie,“ zopakovala zamyslene. „Bývam tu, len tak mimochodom.“ Ukázala na vysokú tehlovú budovu na rohu.


    „Dobre.“ Adam sa poobzeral, prešiel pohľadom po jej ulici. „Mám ti vyniesť batožinu hore?“


    „No… možno neskôr. Najskôr ti chcem niečo povedať.“


    „Samozrejme.“


    Zastal pred ňou a ona sa naňho pozrela, na línie jeho peknej a známej tváre. Delil ich od seba len čerstvý vánok a tá malá vzdialenosť, ktorú Adam považoval za vhodnú. Bol to jej tvrdohlavý, nepredvídateľný falošný priateľ. Nádherne, dokonale jedinečný. Rozhodne jediný svojho druhu. Olive išlo vybuchnúť srdce.


    Zhlboka sa nadýchla. „Ide o to, Adam… Bola som hlúpa. A mýlila som sa.“ Nervózne sa hrala s prameňom vlasov a potom spustila ruku k bruchu a… Okej. Okej. Povie mu to. Urobí to. Teraz. Hneď teraz.„Je to ako… je to ako testovanie štatistickej hypotézy. Chyba prvého typu. Je to desivé, nemyslíš?“


    Zamračil sa. Videla, že netuší, kam tým Olive mieri. „Chyba prvého typu?“


    „Falošná pozitivita. Keď si myslíš, že sa niečo deje, hoci to tak nie je.“


    „Viem, čo je chyba prvého typu…“


    „Áno, samozrejme. Len… v priebehu posledných pár týždňov ma desila predstava, že si situáciu nesprávne vysvetlím. Že uverím niečomu, čo nie je pravda. Že uvidím niečo, čo neexistuje, len preto, že to vidieť chcem. To je najhoršia nočná mora každého vedca, nemyslíš?“


    „Hej.“ Zvraštil obočie. „Je to dôvod, prečo si v analýze určíš úroveň významnosti…“


    „Ale ide o to, že aj chyba druhého typu je zlá.“


    Jeho oči sa zaborili do tých jej, váhavo a naliehavo naraz. Bála sa – tak veľmi sa bála toho, čo sa chystala povedať. Ale zároveň sa nevedela dočkať, až mu to konečne povie. Bola odhodlaná dostať to zo seba.


    „Áno,“ súhlasil pomaly, zmätene. „Falošná negativita je tiež zlá.“


    „Tak to vo vede chodí. Vtĺkajú nám do hlavy, že falošná pozitivita je zlá, ale falošné negativity sú rovnako desivé.“ Prehltla. „Keď niečo nevidíš, aj keď to máš priamo pred sebou. Keď sa zámerne zaslepíš len preto, že sa bojíš, že toho uvidíš priveľa.“


    „Vravíš, že vzdelanie v oblasti štatistiky je na doktorandskom stupni nedostatočné?“


    Zasmiala sa, zrazu červená v tvári, bolo to vidieť dokonca aj v tmavej chladnej noci. Oči ju začínali štípať. „Možno. Ale zároveň… Myslím si, že to ja som bola nedostatočná. A už takou nechcem byť.“


    „Olive…“ Pristúpil o krok bližšie, len o pár centimetrov. Nie dosť blízko na to, aby sa nad ňou týčil, ale dostatočne, aby cítila jeho teplo. „Si v poriadku?“


    „Stalo sa… Ešte než som ťa spoznala, stalo sa mi toľko vecí a myslím si, že ma trochu poznačili. Väčšinu života som prežila v strachu pred samotou a… Poviem ti o tom, ak chceš. Najprv si to však musím ujasniť sama pred sebou, prečo mi schovávať sa za kopu lží prišlo ako lepší nápad, než priznať čo i len štipku pravdy. Ale myslím…“


    Zhlboka, roztrasene sa nadýchla. Cítila, ako jej po líci tečie slza, jedna jediná slza. Adam ju videl a naznačil ústami jej meno.


    „Myslím si, že som niekde cestou zabudla, že niečo znamenám. Zabudla som na seba samu.“


    Pristúpila bližšie. Priložila ruku na okraj jeho trička, chytila ho a jemne potiahla, začala sa ho dotýkať a plakať a usmievať sa zároveň. „Chcem ti povedať dve veci, Adam.“


    „Čo môžem…?“


    „Prosím. Dovoľ mi to povedať.“


    Nešlo mu to veľmi dobre. Len tam tak stáť a nič nerobiť, zatiaľ čo jej oči boli čoraz plnšie sĺz. Vedela, že sa cíti neužitočne, ruky mu viseli zaťaté v päsť pri bokoch a ona… ho zrazu milovala o to viac. Pretože na ňu hľadel, akoby bola začiatok a koniec každej jeho myšlienky.


    „Prvá je, že som ti klamala. A neklamala som len tým, že som niečo vynechala.“


    „Olive…“


    „Bola to skutočná lož. Zlá. Hlúpa. Nechala som ťa veriť… nie, presvedčila som ťa, že prechovávam city k niekomu inému, hoci v skutočnosti… to tak nebolo. Nikdy som tie pocity nemala.“


    Zdvihol ruku a vzal jej tvár do dlane. „Čo tým…?“


    „Ale to nie je veľmi dôležité.“


    „Olive…“ Pritiahol si ju bližšie, pritlačil svoje pery k jej čelu. „Nezáleží na tom. Nech plačeš pre čokoľvek, vyriešim to. Napravím to. A…“


    „Adam,“ prerušila ho s mokrým úsmevom, „nie je to dôležité, pretože tá druhá vec je to, na čom skutočne záleží.“


    Zrazu si boli takí blízki… Cítila jeho vôňu a teplo a on v dlaniach držal jej tvár a palcami prechádzal z miesta na miesto, aby jej osušil slzy.


    „Srdiečko,“ zamrmlal, „čo je tá druhá vec?“


    Stále plakala, ale nikdy nebola šťastnejšia. Takže mu to povedala, zrejme tým najhorším prízvukom, aký kedy počul.


    „Ik hou van jou, Adam.“

  


  
    Epilóg

    [image: ] VÝSLEDOK: Po podrobnej analýze zozbieraných dát, prihliadajúc na mätúce premenné, štatistickú chybu a výskumníčkino skreslenie, vyvodzujem výsledok, že keď sa zamilujem… nedopadne to v konečnom dôsledku až tak zle.


    O desať mesiacov neskôr


    „Postav sa sem. Stál si priamo tu.“


    „Vážne?“


    Robil si z nej žarty. Tak trochu. Olive si ten nádherne namyslený výraz v priebehu posledného roka zamilovala. „Trochu bližšie k tej fontánke. Výborne.“ Urobila krok vzad, aby sa pokochala vlastným dielom, a potom naňho žmurkla, vytiahla telefón a rýchlo si ho cvakla. Chvíľu premýšľala, že si ho nahodí ako nový šetrič – namiesto selfie ich dvoch v národnom parku Joshua Tree spred pár týždňov, na ktorej Adam žmúril do slnka a Olive mu pritláčala pery k lícu –, ale potom si to rozmyslela.


    Ich leto bolo plné turistiky, lahodnej zmrzliny, neskorých nočných bozkov na Adamovom balkóne, smiechu a delenia sa o doteraz nevypovedané príbehy, ako aj pozerania na hviezdy, oveľa jasnejšie ako tie, ktoré si kedysi Olive na rebríku nalepila na strop svojej izby. O necelý týždeň začne pracovať v laboratóriu zameranom na výskum rakoviny v Berkeley, čo bude znamenať výrazne napratanejší, oveľa stresujúcejší harmonogram a trochu dochádzania. A predsa sa nemohla dočkať.


    „Skrátka tam stoj,“ prikázala mu. „Tvár sa antagonisticky a neprívetivo. A povedz ‚tekvicové latte‘.“


    Zagúľal očami. „Čo plánuješ spraviť, ak sa niekto zjaví?“


    Olive sa poobzerala po katedre biológie. Chodba bola tichá a prázdna a Adamove vlasy vyzerali v šerom nočnom svetle takmer modro. Bolo neskoro, bolo leto a ešte aj víkend: nikto nepríde. A aj keby áno, Olive Smithová a Adam Carlsen neboli v tomto bode nič nové pod slnkom. „Napríklad kto?“


    „Mohla by sa zjaviť Anh. Aby ti pomohla vystihnúť ten magický okamih.“


    „Som si pomerne istá, že je vonku s Jeremym.“


    „S Jeremym? S tým, do ktorého si zamilovaná?“


    Olive mu vyplazila jazyk a vrhla pohľad na telefón. Bola šťastná. Bola taká šťastná a ani nevedela prečo. Teda, vedela.


    „Dobre. O minútku.“


    „Nemáš ako vedieť, kedy sa to presne.“ Adam znel trpezlivo a benevolentne. „Nie na minútu.“


    „Chyba. Robila som v ten večer imunoblot. Pozrela som sa na záznamy z labáku a zistila som presný čas. Dávam si ako vedkyňa záležať na detailoch.“


    „Hm…“ Adam si prekrížil ruky na hrudi. „Ako ako ten imunoblok dopadol?“


    „O to tu teraz nejde.“ Usmiala sa. „Čo si tu robil ty, len tak mimochodom?“


    „Ako to myslíš?“


    „Pred rokom. Prečo si v noci kráčal po katedre?“


    „Nespomínam si. Možno som mal deadline. Alebo som možno išiel domov.“ Pokrčil plecami a prešiel pohľadom po chodbe, až kým mu zrak nepadol na fontánku. „Možno som bol smädný.“


    „Možno.“ Pristúpila o krok bližšie. „Možno si tajne dúfal, že ťa pobozkám.“


    Venoval jej dlhý pobavený pohľad. „Možno.“


    Pristúpila k nemu o ďalší krok a potom o ďalší a ďalší. A vzápätí jej zapípal časovač na telefóne, práve keď zastala pred ním. Ďalšie narušenie jeho osobného priestoru. Ale keď sa tentoraz postavila na špičky, keď ovinula ruky okolo jeho krku, Adam si ju pritiahol bližšie.


    Ubehol rok. Presne jeden rok. A teraz jej Adamovo telo bolo také známe, poznala naspamäť šírku jeho pliec, škriabanie jeho strniska, vôňu jeho pokožky, cítila úsmev v jeho očiach.


    Olive sa k nemu pritisla, oprela sa oňho celou váhou a zdvihla sa na špičky, až napokon mala ústa takmer na jednej úrovni s jeho uchom. Pritlačila k nemu pery a ticho zašepkala:


    „Môžem vás pobozkať, doktor Carlsen?“

  


  
    Poznámka autorky

    Píšem príbehy z akademického prostredia, pretože akademické prostredie je celý môj život. Vie byť veľmi uzavreté, pohlcujúce a dokáže človeka izolovať. V priebehu posledného desaťročia som narazila na úžasné učiteľky, ktoré ma neustále podporovali, ale vedela by som vymenovať desiatky chvíľ, keď som sa cítila ako jedno obrovské zlyhanie, ktoré sa vedou len potáca. Ale ak ste si doktorandským štúdiom prešli, viete, aké je: plné stresu, obrovského tlaku a konkurencie. Akademická obec dokáže jedinečným spôsobom zničiť rovnováhu medzi vaším pracovným a osobným životom, ľudí vyčerpať a postarať sa, aby zabudli, že sú hodní viac, ako je množstvo článkov, ktoré vydajú, alebo množstvo peňazí z grantov, ktoré dokážu zhrabnúť.


    Vziať niečo, čo nesmierne milujem (písanie ľúbostných príbehov), a zasadiť to do akademického prostredia v odboroch STEM, bolo prekvapivo terapeutické. Moje skúsenosti nie sú presne také isté ako Olivine (ja som s nikým falošne nechodila, och), ale stále sa mi podarilo do jej dobrodružstiev vliať mnoho vlastnej frustrácie, radosti a sklamaní. Tak ako Olive, aj ja som za posledných pár rokoch zažila osamelosť, odhodlanie, zúfalstvo, strach, radosť, bezmocnosť, nedostatočnosť, nepochopenie, nadšenie. Písanie Hypotézy lásky mi umožnilo opísať tieto skúsenosti vtipným, občas pôžitkárskym spôsobom a uvedomiť si, že sa môžem na vlastné nešťastie pozrieť s odstupom – a občas sa na ňom dokonca zasmiať! Z tohto dôvodu – a ja viem, že by som to zrejme nemala vravieť – pre mňa táto kniha znamená toľko čo moja dizertačka.


    Dobre, teraz klamem. Znamená pre mňa oooveľa viac.


    Pokiaľ vám to nič nehovorí, tu je pár slov o téme, ktorá v tejto knihe zohráva istú rolu: hlava deväť je federálny zákon Spojených štátov, ktorý zakazuje akúkoľvek diskrimináciu na základe rodu vo všetkých inštitúciách, ktoré sú financované z federálnych zdrojov (t. j. väčšina vysokých škôl). Práve školy zaväzuje reagovať a naprávať akékoľvek pochybenia na škále od nepriaznivého pracovného prostredia po obťažovanie a napádanie. Školy, na ktoré sa tento zákon vzťahuje, majú pracovníkov, ktorí majú za úlohu riešiť sťažnosti a porušenia tohto zákona a oboznamovať členov komunity danej inštitúcie s ich právami. Hlava deväť bola a stále je kľúčom ku garantovaniu rovnakému prístupu k vzdelávaniu a chráni študentov a zamestnancov pred diskrimináciou na základe rodu.


    Na záver: organizácie pre ženy v odboroch STEM, ktoré Anh v knihe spomína, sú vymyslené, ale podobné organizácie nájdete na väčšine vysokých škôl. Reálne zdroje o podpore žien v odboroch nájdete na awis.org. Zdroje, ktoré špecificky podporujú černošské, domorodé a nebelošské ženy v odboroch STEM, nájdete na sswoc.org.

    V prvom rade mi dovoľte povedať: asgfgsfasdgfadg! Nemôžem uveriť, že táto kniha existuje. Vážne, afgjsdfafksjfadg!


    V druhom rade mi dovoľte povedať: táto kniha by neexistovala, keby ma v priebehu posledných dvoch rokov neviedlo za ruky zhruba dvesto ľudí. *Titulková pieseň.* Vo veľmi neorganizovanom poradí chcem poďakovať týmto ľuďom:


    Thao Le, moja úžasná agentka (tvoja správa mi zmenila život k absolútne lepšiemu); Sarah Blumenstock, moja fantastická editorka (ktorá nie je ten typ editora); Rebecca a Alannah, moje prvé betačitateľky (a vďaka za názov, Alannah); moji škriatkovia, ktorí sú škriatkovskí a vždy si stoja za svojím; ocinovi Lucy a Jen (ďakujem za všetky tie čítania a SM a nekonečné držanie za ruky), Claire, Court, Julie, Katie, Kat, Kelly, Margaret a moja žena Sabine (ALIMONE) (rovnako ako Jess, Shep a Trix, moji čestní škriatkovia). Kamoši z My Words Are Hard za ich ukňučanú podporu: Celia, Kate, Sarah a Victoria. Moji TM, ktorí vo mňa verili od začiatku: Court, Dani, Christy, Kate, Mar, Marie a Rachelle; Caitie, prvá osoba mimo internetu, pri ktorej som mala pocit, že sa s ňou môžem o tomto všetkom porozprávať; Margo Lipschulth a Jennie Conway, ktoré mi poskytli vzácnu spätnú väzbu k prvým draftom; Frankie, ktorá prišla s podnetmi v tej najsprávnejšej chvíli; Psi, ktorá ma inšpirovala svojím nádherným štýlom; autorská skupina Berkletes; Sharon Ibbotson, ktorá mi poskytla neoceniteľné editorské názory a podporu; Stephanie, Jordan, Lindsey Merril a Kate, ktoré čítali môj rukopis ako betačitateľky a pomohli mi opraviť ho; Lilith, ktorá nakreslila úžasný obrázok a skvelú obálku, a spolu s ňou aj banda v Penguin Creative; Bridget O’Toole a Jessica Brock, ktoré mi pomohli ľudí presvedčiť, že si chcú túto knihu prečítať; všetci v Berkley, ktorí mi pomohli dať v zákulisí tento rukopis dokopy; Rian Johnson, ktorý urobil tú vec,